title: Sklep Komisije (EU) 2016/288 z dne 27. marca 2015 o shemi pomoči SA.34775 (13/C) (ex 12/NN), ki jo je izvedlo Združeno kraljestvo – Dajatev na agregate (notificirano pod dokumentarno številko C(2015) 2141) (Besedilo velja za EGP)

text:
               4.3.2016

               SL

               Uradni list Evropske unije

               L 59/87

         SKLEP KOMISIJE (EU) 2016/288
   z dne 27. marca 2015
   o shemi pomoči SA.34775 (13/C) (ex 12/NN), ki jo je izvedlo Združeno kraljestvo – Dajatev na agregate

         (notificirano pod dokumentarno številko C(2015) 2141)

   (Besedilo v angleškem jeziku je edino verodostojno)
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije, zlasti prvega pododstavka člena 108(2) Pogodbe,
   ob upoštevanju Sporazuma o Evropskem gospodarskem prostoru, zlasti člena 62(1)(a) Sporazuma,
   po pozivu vsem zainteresiranim stranem, naj predložijo svoje pripombe v skladu z navedenimi določbami (1), in ob upoštevanju teh pripomb,
   ob upoštevanju naslednjega:
   1.   POSTOPEK

               (1)

               Organi Združenega kraljestva so z dopisom z dne 20. decembra 2001 (evidentiranim 28. decembra 2001) Komisiji priglasili shemo pomoči z naslovom „Postopna uvedba dajatev na agregate na Severnem Irskem“. V dopisu so jo obvestili, da nameravajo 1. aprila 2002 uvesti dajatev na agregate. Uvedla naj bi se s členi 16–49 dela 2 zakona o financah iz leta 2001 in njegovimi prilogami od 4 do 10. Sama shema državne pomoči (postopna uvedba dajatev na agregate na Severnem Irskem) je bila opredeljena kot shema, ki vključuje uvedbo dajatve na Severnem Irskem v več fazah, da bi se ohranila mednarodna konkurenčnost družb na Severnem Irskem, ki iz agregatov proizvajajo predelane proizvode, kot sta beton in asfalt. Ta postopna uvedba dajatve za Severno Irsko naj bi se izvedla z zakonom o financah iz leta 2002.

               (2)

               Komisija je poleg tega obvestila 27. septembra 2001 prejela pritožbo dveh družb, ki se ukvarjata s pridobivanjem in obdelavo agregatov, 15. aprila 2002 pa še dodatno pritožbo, ki jo je predložilo združenje British Aggregates Association (v nadaljnjem besedilu: združenje BAA). Pritožniki so menili, da zakon o financah iz leta 2001 vključuje državno pomoč za proizvode in postopke, oproščene plačila dajatve na agregate, in da so odstopanja v zvezi s Severno Irsko pomoč, ki ni združljiva z notranjim trgom.

               (3)

               Potem ko je Komisija 21. februarja 2002 prejela dodatne informacije, je 24. aprila 2002 glede dajatve na agregate sprejela odločbo o nenasprotovanju (2). Menila je, da davčna logika upravičuje različne oprostitve iz zakona o financah iz leta 2001 in da ta zakon ne vključuje državne pomoči. Menila je tudi, da postopna uvedba dajatve na agregate na Severnem Irskem pomeni pomoč, ki je združljiva z notranjim trgom.

               (4)

               Združenje BAA je 12. julija 2002 vložilo tožbo za razglasitev ničnosti odločbe Komisije z dne 24. aprila 2002, ki je bila evidentirana kot zadeva T-210/02. Splošno sodišče je 13. septembra 2006 tožbo v celoti zavrnilo. Združenje BAA se je 27. novembra 2006 pritožilo zoper sodbo Splošnega sodišča. Sodišče je s sodbo z dne 22. decembra 2008 v zadevi C-487/06 P izpodbijano sodbo razveljavilo in zadevo vrnilo Splošnemu sodišču.

               (5)

               To je 7. marca 2012 v sodbi v zadevi T-210/02 RENV razveljavilo odločbo Komisije iz uvodne izjave 3. Ugotovilo je, da Komisiji ni uspelo dokazati, da je davčno razlikovanje, povezano z oprostitvami, upravičeno na podlagi načela običajne obdavčitve, na katerem temelji dajatev na agregate, ali na podlagi okoljskega cilja dajatve na agregate. Ugotovilo je zlasti, da Komisija pri ugotavljanju selektivnosti prednosti, ki bi jih lahko vzpostavljala dajatev na agregate, ni upoštevala načela običajne obdavčitve. V zvezi s tem je opozorilo na nedoslednosti v terminologiji, ki jo je Komisija uporabila v odločbi, namreč v zvezi z izrazi „neobdelani“, „primarni“ in „sekundarni“ agregati, ki ne ustrezajo izrazom, uporabljenim v zakonu o financah iz leta 2001, kakor je bil spremenjen. Komisija v odločbi tudi ni pojasnila, zakaj nekateri oproščeni materiali (ki se uporabljajo kot agregati, na primer agregati iz ilovice) niso v enakem pravnem in dejanskem položaju kot obdavčeni material.

               (6)

               Komisija je morala po razveljavitvi odločbe z dne 24. aprila 2002 znova oceniti, ali oprostitve, izključitve in davčne olajšave iz zakona o financah iz leta 2001, kakor je bil spremenjen z zakonom o financah iz leta 2002 in zakonom o financah iz leta 2007, pomenijo državno pomoč. Komisija je spis evidentirala pod sklicem NN, saj dajatev na agregate velja od 1. aprila 2002. Vprašanje združljivosti postopne uvedbe dajatve na agregate na Severnem Irskem se je proučilo v okviru drugega postopka (glej zadevo SA.18859 (11/C) – Združeno kraljestvo – Olajšava za dajatve na agregate na Severnem Irskem).

               (7)

               Pritožnik je poleg ugotovitev in predložitev, ki jih je podal med postopkom pred sodišči Unije, Komisiji 13. junija 2012 in 26. oktobra 2012 predložil dodatne pripombe in informacije. Komisija jih je Združenemu kraljestvu posredovala 15. maja 2013. Organi Združenega kraljestva so 27. septembra 2012 in 27. maja 2013 predložili dodatne informacije o dajatvi na agregate.

               (8)

               Komisija je z dopisom z dne 31. julija 2013 Združeno kraljestvo obvestila, da bo začela postopek iz člena 108(2) Pogodbe v zvezi z davčnimi oprostitvami, davčnimi izključitvami in davčnimi olajšavami iz člena 17(3)(e), 17(3)(f)(i) in (ii), člena 17(4)(a) (kolikor je oproščeni material v celoti iz premoga, lignita, skrilavca in glinastega skrilavca, ki se uporablja kot agregat, ali kolikor je pretežno iz premoga, lignita, skrilavca in glinastega skrilavca), člena 17(4)(c)(i) in (ii) (če je pretežno iz jalovine), 17(4)(f) (če gre za glino), 18(2)(b) (kolikor se nanašajo na oproščeni postopek, s katerim se pridobi material, ki se uporablja kot agregat) ter 30(1)(b) (kolikor se nanašajo na oproščeni postopek v smislu člena 18(2)(b), s katerim se pridobi material, ki se uporablja kot agregat) zakona o financah iz leta 2001, kakor je bil spremenjen z zakonom o financah iz leta 2002 in zakonom o financah iz leta 2007. Komisija ni nasprotovala davčnim oprostitvam, davčnim izključitvam in davčnim olajšavam iz člena 17(2)(b), 17(2)(c), 17(2)(d), 17(3)(b), 17(3)(c), 17(3)(d) in 17(3)(da), 17(4)(d) in 17(4)(e), člena 17(4)(a) (kolikor je oproščeni material v celoti iz premoga, lignita, skrilavca in glinastega skrilavca, ki se uporablja za druge namene in ne kot agregat), člena 17(4)(c) (če je v celoti iz jalovine), člena 17(4)(f) (razen za glino), člena 18(2)(a), člena 18(2)(b) (kolikor se nanašajo na surovine, ki se ne uporabljajo kot agregati), člena 18(2)(c), člena 30(1)(a), člena 30(1)(b) (kolikor se nanašajo na oproščeni postopek v smislu člena 18(2)(a) in (c)), člena 30(1)(b) (kolikor se nanašajo na oproščeni postopek v smislu člena 18(2)(b), s katerim se pridobi material, ki se ne uporablja kot agregat) ter člena 30(1)(c) zakona o financah iz leta 2001, kakor je bil spremenjen z zakonom o financah iz leta 2002 in zakonom o financah iz leta 2007, ker ne pomenijo državne pomoči v smislu člena 107(1) Pogodbe o delovanju Evropske unije.

               (9)

               Sklep Komisije o začetku postopka je bil objavljen v Uradnem listu Evropske unije
                   (3) (v nadaljnjem besedilu: sklep o začetku postopka). Komisija je zainteresirane strani pozvala, naj predložijo pripombe v zvezi s pomočjo.

               (10)

               Komisija je med 20. decembrom 2013 in 17. januarjem 2014 prejela obsežne pripombe šestnajstih zainteresiranih strani, 10. februarja 2014 dodatne informacije člana združenja British Aggregates Association in 5. marca 2014 dodatne informacije združenja British Aggregates Association. Združenemu kraljestvu jih je posredovala 27. maja 2014 in 13. junija 2014 ter mu dala možnost, da nanje odgovori. Združeno kraljestvo je odgovor poslalo z dopisom z dne 30. junija 2014. Poleg tega je pripombe k sklepu o začetku postopka poslalo 1. oktobra 2013, 31. oktobra 2013 in 28. februarja 2014.

               (11)

               Komisija je dodatne informacije od Združenega kraljestva zahtevala 14. julija 2014, 1. septembra 2014, 8. septembra 2014 in 28. novembra 2014. Združeno kraljestvo jih je predložilo 29. avgusta 2014, 9. septembra 2014, 18. septembra 2014 ter 8. in 9. decembra 2014.

               (12)

               Komisija je po tristranskem srečanju, ki je potekalo 15. julija 2014, 18. julija 2014 Združeno kraljestvo in združenje BAA zaprosila, naj skupaj predložita dodatne informacije. Prejela jih je 8. septembra 2014. Združenje BAA je dodatne informacije v odgovor na vprašanja Komisije predložilo 15. septembra 2014. Predložene informacije je Komisija nato 17. oktobra 2014 posredovala organom Združenega kraljestva, ti pa so odgovorili 12. novembra 2014, 14. novembra 2014 in 17. novembra 2014.

               (13)

               Komisija je dodatne informacije od združenja BAA zahtevala 10. julija 2014 in 16. oktobra 2014. Združenje BAA jih je predložilo 6. novembra 2014 in 21. novembra 2014. Komisija je te informacije 2. decembra 2014 posredovala organom Združenega kraljestva, in ti so odgovorili 18. decembra 2014.

         2.   PODROBEN OPIS UKREPA

   2.1   POJEM AGREGATI

               (14)

               Agregati se uporabljajo v gradbeništvu. Na splošno (4) jih lahko opišemo kot surovine v granulah ali drobcih, ki so zaradi svojih fizikalnih in kemijsko inertnih lastnosti primerne za uporabo že same po sebi ali z dodajanjem cementa, apna ali bituminoznih snovi pri gradnji betonskih (5), cestnih, asfaltnih ali drenažnih sistemov (6) ali za nasipavanje (7). Agregati so lahko naravni, proizvedeni ali reciklirani (8). V sklepu o začetku postopka sta pojem agregati in njihova uporaba podrobno opisana v uvodnih izjavah od 8 do 13.

               (15)

               Opredelitev agregatov je neločljivo povezana z mogočimi uporabami nekaterih materialov v granulah ali drobcih, ki se pridobijo iz kamnolomov, v gradbeništvu, kot je pojasnjeno v uvodni izjavi 14, saj se pojem agregati ravno zaradi tega bistveno razlikuje od pojma minerali.

               (16)

               Naravni agregati so agregati, ki nastanejo naravno in jih je mogoče uporabljati brez industrijske obdelave. To so pesek, prod in drobljenec (9), ki se pridobijo v kamnolomu in gramoznicah ali s poglabljanjem morskega dna.

               (17)

               Reciklirani agregati nastanejo pri predelavi materialov, ki so se pred tem uporabili v gradbeništvu, vključno z ostanki, ki nastanejo pri gradnji in rušenju (10).

               (18)

               Umetni agregati so na splošno lahki in zelo gosti agregati, ki se proizvajajo za specializirane namene, in sicer v industrijskem postopku (običajno toplotnem). Primeri so: agregat iz plavžne žlindre, agregat iz ekspandirane gline, agregat iz ekspandiranega perlita, agregat iz ekspandiranega polistirena (11).

               (19)

               Materiali, ki so primerni, da se uporabljajo kot agregati, se lahko uporabljajo tudi za proizvodnjo drugih proizvodov. V tem smislu industrija razlikuje med peskom, prodom in drobljencem, ki se uporabljajo kot agregati (12), ter peskom, prodom in drobljencem, ki se ne uporabljajo kot agregati. Pesek, prod in drobljenec, ki se ne uporabljajo kot agregati, se na primer uporabljajo pri proizvodnji cementa, stekla in v drugih industrijskih (13) ali kmetijskih uporabah (14).

         2.2   OZADJE DAJATVE NA AGREGATE IN NJEN CILJ

               (20)

               Agregati so omejen naravni vir v smislu krajev, na katerih jih je mogoče primerno pridobivati (15). Pridobivanje agregatov v kamnolomih srednje- in dolgoročno zavzema zemljišče ter povzroča okoljsko škodo in onesnaževanje.

               (21)

               Po več sklopih ukrepov, namenjenih reševanju okoljskih vprašanj v zvezi s pridobivanjem agregatov v kamnolomih, ki so opisani v uvodnih izjavah 15 do 18 sklepa o začetku postopka, je bila aprila 2002 uvedena dajatev na agregate, da bi se spodbudila učinkovitejša uporaba agregatov v gradbeništvu z:

                           —

                           internalizacijo nekaterih okoljskih stroškov pridobivanja agregatov, kot so hrup, prah, poslabšanje videza in izguba biotske raznovrstnosti, v ceno agregatov. V tem smislu naj bi dajatev na agregate spodbujala učinkovito pridobivanje agregatov ter gospodarno uporabo in zmanjšanje odpadkov na gradbiščih,

                           —

                           spodbujanjem preusmeritve povpraševanja po namensko pridobljenih agregatih na povpraševanje po drugih možnostih, kot so:

                                       —

                                       reciklirani agregati,

                                       —

                                       odpadki in stranski proizvodi iz drugih postopkov, vključno s pridobivanjem drugih mineralov (odpadki pri pridobivanju gline in premoga, odpadki pri proizvodnji stekla in pnevmatik) (16).

               (22)

               Organi Združenega kraljestva so ob objavi sklepa o začetku postopka v zvezi s tem pojasnili, da so agregati, ki se uporabljajo v gradbeništvu, proizvod razmeroma nizke vrednosti, zlasti v primerjavi s skupnimi stroški gradbenih projektov, pri katerih so agregati surovina. Pridobivanje agregatov iz tal je razmeroma preprosto. Zato brez dodatnih cenovnih signalov, kakršnega je dala dajatev na agregate, ni posebne spodbude za njihovo učinkovito uporabo.

               (23)

               Poleg tega brez dodatnih cenovnih signalov recikliranje agregatov ne bi bilo ekonomsko izvedljivo. Organi Združenega kraljestva so menili, da je spodbujanje uporabe recikliranih agregatov, za katero so sicer prav tako značilni okoljski stroški, kot sta raba energije in ustvarjanje hrupa, pomemben vidik znižanja okoljskih stroškov, povezanih s pridobivanjem materialov iz tal (kot so dolgotrajni učinki na biotsko raznovrstnost). Za uporabo recikliranih materialov ni potrebno razkopavanje novega zemljišča ali morskega dna.

               (24)

               Dajatev na agregate je zasnovana tako, da si poleg spodbujanja uporabe recikliranih agregatov namesto materiala, na novo pridobljenega v kamnolomih, prizadeva tudi za zmanjšanje namenskega pridobivanja peska, proda in kamnin, ki bi se uporabljali kot agregati, in sicer s spodbujanjem uporabe drugih materialov, ki bi se drugače zavrgli. Za stranske proizvode, jalovino in odpadke, ki nastanejo pri drugih postopkih pridobivanja ali industrijskih postopkih, se običajno šteje, da so slabše kakovosti in niso tako zmogljive kot materiali, ki se namensko pridobivajo in izkoriščajo, da bi se uporabljali kot agregati. Lahko imajo nekoliko drugačno rabo in uporabo. Zaradi manjše gostote ali neenake velikosti jih tako morda ni varno uporabljati pri gradnji nekaterih cestnih površin ali v drugih primerih, v katerih morajo biti agregati odporni proti visokemu pritisku in obrabi. Vendar pa so lahko stranski proizvodi, odpadki in jalovina v številnih primerih še vedno primeren nadomestek za agregate najboljše kakovosti. Stranski proizvodi, odpadki in jalovina, ki nastanejo pri postopkih, določenih v zakonu o financah iz leta 2001, bi se brez dajatve na agregate zavrgli. Ker so ti materiali neizogiben stranski proizvod pri številnih postopkih, s katerimi se pridobivajo pomembni materiali za gradbeništvo (kot so strešniki iz glinastega skrilavca) ali druge panoge (kot je glinenec za steklarsko industrijo), je bilo po mnenju organov Združenega kraljestva spodbujanje, naj se uporabijo kot agregati, namesto da se odlagajo kot odpadki, okoljsko učinkovitejše. V tem primeru ni dodatnih okoljskih stroškov, saj se uporabi proizvod, ki je že bil pridobljen v kamnolomu in bi se drugače odložil kot odpadek, v nasprotju z (dodatnim) pridobivanjem novih agregatov v kamnolomu z nepotrebnimi dodatnimi okoljskimi stroški (razkopavanje novega zemljišča). Poleg tega to pripomore k obnovi tal, uničenih zaradi velikih odlagališč odpadkov in jalovine. Organi Združenega kraljestva so dodali, da bi lahko imela uporaba dajatve na agregate za takšne materiale nezaželen učinek odvračanja od uporabe navedenih materialov na tistih nekaj načinov, ki obstajajo, s čimer se odlaganje ne bi zmanjšalo, ampak povečalo. V uvodni izjavi 23 sklepa o začetku postopka je zajeto podrobno poročilo o ocenah razpoložljivih količin nadomestnih materialov.

               (25)

               V skladu s prvotnimi napovedmi bi se z dajatvijo na agregate povpraševanje po neobdelanih agregatih zmanjšalo za povprečno 20 Mt/leto.

               (26)

               Organi Združenega kraljestva so navedli, da bodo zaradi spodbujanja učinkovitejšega pridobivanja in učinkovitejše uporabe neobdelanih agregatov „dajatev plačali tisti, ki se pridobivanja v kamnolomih lotijo zaradi tržnega izkoriščanja agregatov“ (17). V zvezi s tem so pojasnili, da se s pridobivanjem materialov visoke zmogljivosti za uporabo v gradbeništvu v kamnolomih pridobijo tudi materiali, ki so slabše kakovosti in posledično tudi cenejši, vendar jih v praksi ni mogoče razbremeniti podobno kot stranske proizvode iz industrijskih postopkov ali drugih dejavnostih pridobivanja. Prvič, delež agregatov boljše in slabše kakovosti se zaradi geoloških dejavnikov razlikuje od kamnoloma do kamnoloma, vendar se lahko ta številka v vsakem kamnolomu spremeni, saj se lahko z učinkovitejšimi praksami zmanjša delež agregatov slabše kakovosti. Poleg tega je izraz „agregat slabše kakovosti“ deloma subjektiven. Agregat, ki je po mnenju enega upravljavca kamnoloma slabe kakovosti, lahko spada med glavne proizvode drugega upravljavca kamnoloma. Če bi bili agregati slabše kakovosti oproščeni plačila dajatve, bi lahko to povzročilo neenako obravnavo upravljavcev, to pa bi privedlo do izogibanja davkom ali davčnih utaj. Obsežno javno posvetovanje z industrijo o tem vprašanju ob uvedbi dajatve na agregate ni prineslo uporabne opredelitve, kako razlikovati med visokokakovostnimi materiali, ki bi jih bilo treba obdavčiti, in slabšimi stranskimi proizvodi postopkov pridobivanja agregatov visoke vrednosti. Organi Združenega kraljestva so opozorili tudi, da se v obdavčitvi agregatov slabše kakovosti kaže tudi želja po obravnavanju okoljskih stroškov pridobivanja agregatov ne glede na to, ali pridobljeni proizvod nazadnje šteje za proizvod boljše ali slabše kakovosti.

               (27)

               Nazadnje so organi Združenega kraljestva opozorili, da dajatev na agregate ni zasnovana kot splošni davek na pridobivanje mineralov, ampak kot davek na pridobivanje kamnin, peska in proda, ki se v gradbeništvu uporabljajo kot agregati in ki se v Združenem kraljestvu tržno izkoriščajo. Pojasnili so, da ima pridobivanje drugih materialov morda podoben vpliv na okolje, vendar pri vseh ni mogoče zmanjšati intenzivnosti pridobivanja z uporabo nadomestnih materialov, kot so reciklirani materiali in jalovina. Poleg tega je bilo pridobivanje agregatov najobsežnejša dejavnost pridobivanja mineralov v Združenem kraljestvu (leta 2002 je po tonaži predstavljalo približno 70 % vsega pridobivanja mineralov) in je torej pomenilo glavni vir okoljske škode zaradi pridobivanja mineralov v celotnem Združenem kraljestvu. Področje uporabe davka je bilo opredeljeno tako, da bi se dosegla čim večja okoljska korist v obliki zmanjšanja pridobivanja agregatov in v smislu ohranjanja strateških virov, ne da bi se pri tem naložilo neproduktivno davčno breme materialom, ki jih ni mogoče nadomestiti z drugimi materiali.

         2.3   ZAKON O FINANCAH IZ LETA 2001, ZAČETEK VELJAVNOSTI, SPREMEMBE IN TRAJANJE

               (28)

               Primarna zakonodaja, s katero se ureja dajatev na agregate, je določena v členih 16–49 zakona o financah iz leta 2001 in njegovih prilogah od 4 do 10. Zakon o financah iz leta 2001 je bil sprejet 11. maja 2001, od takrat pa se je večkrat spremenil, kakor je opisano v uvodnih izjavah 28 in 29 sklepa o začetku postopka. Ta sklep se nanaša na zakon o financah iz leta 2001, kakor je bil naknadno spremenjen. Dajatev na agregate je začela veljati 1. aprila 2002 in se še uporablja. Uporaba dajatve na agregate z zakonom ni časovno omejena.

               (29)

               Organi Združenega kraljestva so po objavi sklepa o začetku postopka zakon o financah iz leta 2001 spremenili in s 1. aprilom 2014 odložili izvajanje oprostitev plačila dajatve za materiale, v zvezi s katerimi je Komisija izrazila pomisleke.

               (30)

               Organi Združenega kraljestva so pojasnili, da so pri pripravi potrebne zakonodaje za odložitev izvajanja na podlagi pripomb, ki jih je predložila industrija, ugotovili, da določanje, ali so se nekateri materiali „pridobivali, da bi se uporabljali kot agregati“, ne bi bilo praktično. Zato so pripravili novo merilo, „v gradbene namene“, ki je v skladu z opredelitvami iz veljavne zakonodaje. Da bi se dosegel enak rezultat, kot je za uporabo navedenega merila predvideno v sklepu o začetku postopka, je v zakonodaji o odložitvi izvajanja dodatno določeno, da se: (i) glina (vključno z grudasto ilovico, kaolinsko glino in ognjevarno glino) in skrilavec, ki se uporabljata za keramične gradbene proizvode, in (ii) surova sadra, ki se uporablja za izdelavo mavca in mavčnih plošč, štejejo za oproščene postopke. Lahko se namreč vključijo med material, ki se pridobiva „v gradbene namene“, vendar se v tem primeru zadevni materiali ne uporabljajo kot agregati.

         2.4   ZASNOVA DAJATVE NA AGREGATE IN DOGODKI, KI SO VPLIVALI NA UVEDBO DAVKA

               (31)

               V členu 16(1) zakona o financah iz leta 2001 je navedeno, da se bo „dajatev, ki se bo imenovala dajatev na agregate, […] zaračunala v skladu s tem delom o agregatih, ki se tržno izkoriščajo“. V členu 16(2) je navedeno: „Dajatev se zaračuna vedno, kadar se od dneva začetka veljavnosti zakona ali po njem neka količina obdavčljivih agregatov v Združenem kraljestvu tržno izkoristi.“

               (32)

               V skladu s členom 17(1) izraz „agregati“„pomeni (v skladu s členom 18) kamnine, prod ali pesek pa tudi vse snovi, ki so vanje začasno vključene oziroma so jim naravno primešane“.

               (33)

               Člen 18(1) določa: „V tem delu navedba agregatov: (a) vključuje navedbe jalovine, odpadkov, odrezkov in drugih stranskih proizvodov, ki so nastali pri izvajanju katerega koli oproščenega postopka na agregatih, (b) vendar ne vključuje navedb nobenega drugega materiala, ki je nastal pri izvajanju katerega koli takega postopka na agregatih.“

               (34)

               V skladu s členom 18(2) so oproščeni postopki:

                           „(a)

                           rezanje katere koli kamnine, da se proizvede kamen z vsaj eno ravno površino;

                           (b)

                           vsak postopek, pri katerem se zadevna snov pridobi ali kako drugače loči (v okviru postopka izkopavanja iz zemlje ali kako drugače) od katerega koli agregata;

                           (c)

                           vsak postopek za proizvodnjo apna ali cementa iz apnenca ali apnenca in katerega drugega materiala.“

               (35)

               V členu 18(3) so zadevne snovi navedene kot: (a) anhidrid; (b) grudasta ilovica; (c) bariti; (e) kaolinska glina; (f) glinenec; (g) ognjevarna glina; (i) fluorit; (j) Fullerjeva zemlja; (k) dragi in poldragi kamni; (l) surova sadra; (m) katera koli kovina ali ruda katere koli kovine; (n) muskovit; (o) perlit; (p) pepelika; (q) plovec; (r) rudninski fosfati; (s) natrijev klorid; (t) lojevec; (u) vermikulit. Odstavka (3)(d) in (h) člena 18 sta bila s spremembami, uvedenimi z zakonom o financah iz leta 2002, izpuščena z učinkom za nazaj od 1. aprila 2002.

               (36)

               Člen 16(2) zakona o financah iz leta 2001 skupaj s členom 19(1) in 19(2) določa, da je treba dajatev na agregate plačati zaradi katerega koli od naslednjih štirih načinov tržnega izkoriščanja v Združenem kraljestvu, ki se pojavi najprej:

                           (a)

                           prenese se z izvornega kraja ali katerega drugega kraja, registriranega pod imenom osebe, ki je upravljavec izvornega kraja (18), ali katerega drugega kraja, na katerega je bila količina agregata prenesena zaradi izvajanja oproščenega postopka na teh agregatih na navedenem kraju, vendar se tak postopek na agregatih ni izvedel;

                           (b)

                           za agregate začne veljati dogovor o njihovi dobavi drugi osebi (19);

                           (c)

                           uporabijo se v gradbene namene (20) ali

                           (d)

                           se mešajo, razen v dovoljenih okoliščinah (21), s katerim koli materialom ali snovjo, razen z vodo.

               (37)

               V zakonu o financah iz leta 2001 se za namene dajatve na agregate primarno razlikuje med tremi vrstami izvornih krajev:

                           (a)

                           pristaniščem ali drugim pristajalnim območjem, na katerem se agregati, pridobljeni z morskega dna Združenega kraljestva, prvič raztovorijo (člen 20(1)(a));

                           (b)

                           kraj, na katerem se je izvedel oproščeni postopek (člen 20(1)(b)). To se nanaša na primere, v katerih se je oproščeni postopek izvedel, oproščeni material se je pridobil, ostalo pa je nekaj agregata, ki se je izkoristil. Kraj, na katerem je potekalo pridobivanje oproščene surovine, postane izvorni kraj agregata;

                           (c)

                           kraj, na katerem se agregat pridobi iz tal (člen 20(1)(d)).

               (38)

               Zaradi koncepta tržnega izkoriščanja dajatev na agregate velja za agregate, ki se pridobijo v Združenem kraljestvu, in uvožene agregate. Za uvožene agregate dajatev na agregate ne velja, ko se raztovorijo v Združenem kraljestvu (22), ampak velja, ko so predmet dogovora (in so agregati že v Združenem kraljestvu) ali ko se uporabijo v gradbene namene (v Združenem kraljestvu) oziroma se mešajo (v Združenem kraljestvu) s katerim koli materialom ali snovjo, razen z vodo, razen v dovoljenih okoliščinah (23).

               (39)

               Koncept tržnega izkoriščanja je podrobneje pojasnjen v členu 19(3) zakona o financah iz leta 2001. V tem odstavku je v točki (e) navedeno, da ne gre za tržno izkoriščanje, kadar agregati, na katerih se ne izvedejo nobeni postopki, pri katerih bi se mešali s katero koli drugo snovjo ali materialom (razen z vodo), ponovno postanejo del tal na kraju, na katerem so bili pridobljeni (24).

               (40)

               V členih 21 in 22 je opredeljeno, kdo je upravljavec kamnoloma in ali je v danem primeru za izkoriščanje pristojen upravljavec ali katera druga oseba (in kdo je torej dolžan plačati dajatev na agregate).

         2.5   POJEM OBDAVČLJIVI AGREGATI – OPROSTITVE PLAČILA DAJATVE NA AGREGATE IN DAVČNE OLAJŠAVE

               (41)

               Člen 17(2) zakona o financah iz leta 2001 določa, da agregat ni obdavčljiv v štirih primerih:

                           (a)

                           če je izrecno oproščen plačila davka;

                           (b)

                           če se je že uporabljal v gradbene namene (pred datumom začetka veljavnosti zakona ali po njem);

                           (c)

                           če gre za agregat ali izhaja iz agregata, ki je že bil obdavčen z dajatvijo na agregate;

                           (d)

                           če gre za agregat, ki je bil z izvornega kraja prenesen pred datumom začetka veljavnosti zakona.

               (42)

               Za agregat se šteje, da se uporablja v gradbene namene, kadar se uporablja kot material ali podpora pri gradnji ali izboljšavi katere koli strukture (vključno s cestami, stezami, potmi, na katerih ležijo ali bodo ležali železniški tiri, nasipi, stavbami in mostovi) ali kadar se meša s čimer koli v okviru postopka izdelave malte, betona, termakadama, bituminiziranega drobljenca ali katerega koli podobnega gradbenega materiala (25).

               (43)

               Člen 17(3) določa, da je agregat oproščen dajatve na agregate, če:

                           „(b)

                           je v celoti iz agregata, pridobljenega z odstranitvijo iz tal na lokaciji katere koli stavbe ali predlagane stavbe med zakonito izvedenimi izkopavanji: (i) v zvezi s spreminjanjem ali gradnjo stavbe in (ii) izključno zaradi gradnje temeljev ali polaganja cevi ali kablov;

                           (c)

                           je v celoti iz agregata, pridobljenega (i) z odstranitvijo iz struge katere koli reke, umetnega kanala ali vodotoka (naravnega ali umetnega) ali katerega koli naravnega kanala ali pristopa do katerega koli pristanišča (naravnega ali umetnega) in (ii) med kakršnim koli poglabljanjem, izvedenim izključno zaradi oblikovanja, obnove, izboljšave ali vzdrževanja navedene reke, umetnega ali naravnega kanala, vodotoka ali pristopa;

                           (d)

                           je v celoti iz agregata, pridobljenega z odstranitvijo iz tal vzdolž trase ali predlagane trase avtoceste ali predlagane avtoceste in med izkopavanji, ki se: (i) izvedejo zaradi izboljšav ali vzdrževanja avtoceste ali gradnje predlagane avtoceste in (ii) ne izvedejo zaradi pridobivanja navedenega agregata;

                           (da)

                           je v celoti iz agregata, pridobljenega z odstranitvijo iz tal vzdolž trase ali predlagane trase katere koli železniške, tramvajske ali enotirne proge ali predlagane železniške, tramvajske ali enotirne proge in med izkopavanji, ki se: (i) izvedejo zaradi izboljšav ali vzdrževanja železniške, tramvajske ali enotirne proge ali gradnje predlagane železniške, tramvajske ali enotirne proge in (ii) ne izvedejo zaradi pridobivanja navedenega agregata;

                           (e)

                           je v celoti iz jalovine, odpadkov ali drugih stranskih proizvodov brez krovnine, ki so nastali zaradi pridobivanja ali drugega načina ločevanja od kakršne koli količine agregata iz kaolinske gline ali grudaste ilovice; ali

                           (f)

                           je v celoti iz jalovine, ki je nastala pri katerem koli postopku, s katerim se je (i) premog, lignit, glinasti skrilavec ali skrilavec ali (ii) material iz člena 18(3) ločil od drugih kamnin po tem, ko je bil pridobljen skupaj z navedenimi drugimi kamninami.“

               (44)

               Odstavek (3)(da) člena 17 je bil dodan s členom 22(3) zakona o financah iz leta 2007 in velja od 1. avgusta 2007.

               (45)

               Poleg tega so z odstavkom 4 člena 17 dajatve oproščeni agregati, ki so v celoti ali pretežno iz vsaj enega od naslednjih materialov ali so del česar koli s takšno sestavo, tj.:

                           „(a)

                           premog, lignit, glinasti skrilavec ali skrilavec;

                           (c)

                           jalovina ali odpadki ali drugi stranski proizvodi, ki so nastali pri (i) katerem koli industrijskem postopku zgorevanja ali (ii) taljenju ali rafiniranju kovine;

                           (d)

                           odpadki iz vrtanja, ki so nastali pri izvajanju katerih koli dejavnosti, izvedenih v skladu z dovoljenjem, dodeljenim na podlagi zakona o nafti iz leta 1998 [ali zakona o (proizvodnji) nafte (Severna Irska) iz leta 1964];

                           (e)

                           vsi materiali, ki so nastali zaradi del, izvedenih v okviru izvajanja pooblastil, ki jih je treba izvesti v skladu z določbo iz novega zakona o cestah in cestnih delih iz leta 1991, odredbe o cestah (Severna Irska) iz leta 1993 ali odredbe o cestnih delih (Severna Irska) iz leta 1995;

                           (f)

                           glina, prst ali rastlinski odpadki ali druge organske snovi.“

               (46)

               V skladu z obvestilom Notice AGL 1 „v celoti“ pomeni, da je ves zadevni material eden od oproščenih materialov. „Pretežno“ pomeni, da več kot 50 % materiala sestavlja eden od oproščenih materialov. Z umetnim mešanjem agregata z večjo količino oproščenega ne nastane oproščena mešanica, ampak bo to pomenilo, da je treba dajatev na agregate za agregat plačati ob mešanju.

               (47)

               V skladu s členom 30(1) zakona o financah iz leta 2001 je treba določiti predpise, s katerimi se vzpostavlja pravica osebe do davčne olajšave, če se:

                           (a)

                           agregat, za katerega se je plačala dajatev na agregate, iz Združenega kraljestva izvozi v obliki agregata;

                           (b)

                           za agregat, za katerega se je plačala dajatev na agregate, uporabi oproščeni postopek;

                           (c)

                           agregat, za katerega se je plačala dajatev na agregate, uporabi v predpisanem industrijskem ali kmetijskem postopku;

                           (d)

                           agregat, za katerega se je plačala dajatev na agregate, odstrani na način, ki ne pomeni njegove uporabe v gradbene namene, kot je morda predpisano (26), ali

                           (e)

                           če se celotni dolg ali njegov del, dolgovan osebi, ki je odgovorna za tržno izkoriščanje agregata, v njeni bilanci odpiše kot neizterljiva terjatev.

               (48)

               Člen 30(1)(b) zakona o financah iz leta 2001 določa uvedbo davčne olajšave, če se je za material uporabil oproščeni postopek v smislu člena 18(2)(a), (b) in (c) zakona o financah iz leta 2001 in se je za material že plačala dajatev na agregate. Torej se v njem kažejo oprostitve iz člena 18(2).

               (49)

               Industrijski in kmetijski postopki, ki so lahko upravičeni do davčne olajšave na podlagi člena 30(1)(c), so navedeni v prilogi z naslovom „Industrijski in kmetijski postopki“ k predpisu št. 13 Aggregates Levy (General) Regulations 2002. V obvestilu Notice AGL 2 (27) so podrobneje opisane vrste zadevnih postopkov. Ti postopki so:

                  Industrijski postopki

                           —

                           Šifra 001: Proizvodnja in taljenje železa, jekla in barvnih kovin, vključno s postopki litja, precizijskim litjem, obrati za sintranje in vlečenjem žic.

                           —

                           Šifra 002: Legiranje

                           —

                           Šifra 003: Zmanjšanje emisij za zrak, kopno in vodo

                           —

                           Šifra 004: Čiščenje in filtriranje pitne vode, zraka in olja

                           —

                           Šifra 005: Čiščenje odplak

                           —

                           Šifra 006: Proizvodnja energije

                           —

                           Šifra 007: Keramični postopki

                           —

                           Šifra 008: Ognjevarni postopki

                           —

                           Šifra 009: Proizvodnja stekla in steklenih izdelkov

                           —

                           Šifra 010: Proizvodnja steklenih vlaken

                           —

                           Šifra 011: Umetna ali sintetična vlakna

                           —

                           Šifra 012: Proizvodnja in predelava hrane in pijače

                           —

                           Šifra 013: Proizvodnja plastike, gume in polivinilklorida

                           —

                           Šifra 014: Kemična proizvodnja, na primer natrijevega karbonata, magnezija iz morske vode, aluminijevega oksida, kremenčevega peska

                           —

                           Šifra 015: Proizvodnja oborjenega kalcijevega karbonata

                           —

                           Šifra 016: Proizvodnja zdravil, belil, izdelkov za osebno higieno in detergentov

                           —

                           Šifra 017: Postopki prezračevanja

                           —

                           Šifra 018: Proizvodnja polnil za premaze, tesnilna sredstva, lepila, barve, fugirne mase, kite in druga vezivna sredstva ali sredstva za spreminjanje

                           —

                           Šifra 019: Proizvodnja pigmentov, lakov in črnil

                           —

                           Šifra 020: Proizvodnja rastnih substratov in črtnih oznak za športna igrišča in druge prostočasne dejavnosti

                           —

                           Šifra 021: Sežiganje

                           —

                           Šifra 022: Proizvodnja sušilnih sredstev

                           —

                           Šifra 023: Proizvodnja osnov za preproge, podložkov in pene

                           —

                           Šifra 024: Postopki s smolami

                           —

                           Šifra 025: Proizvodnja aditivov za maziva

                           —

                           Šifra 026: Strojenje

                           —

                           Šifra 027: Proizvodnja papirja

                           —

                           Šifra 028: Proizvodnja umetniških materialov

                           —

                           Šifra 029: Proizvodnja peska za ustvarjanje, npr. za otroške peskovnike

                           —

                           Šifra 030: Proizvodnja glinenih golobov

                           —

                           Šifra 031: Brusilni postopki: peskanje, mletje (mlini na kamne) in proizvodnja smirkovega papirja

                           —

                           Šifra 032: Uporaba kot propant pri izkoriščanju nafte (ali proizvodnji), na primer pesek za frakturiranje in vrtalne tekočine

                           —

                           Šifra 033: Razžveplanje dimnih plinov in čiščenje dimnih plinov

                           —

                           Šifra 034: Proizvodnja zaviralcev za uporabo v rudnikih

                           —

                           Šifra 035: Proizvodnja gasilnih aparatov

                           —

                           Šifra 036: Proizvodnja materialov, ki se uporabljajo za zaščito pred ognjem

                           —

                           Šifra 037: Nevtralizacija kislin

                           —

                           Šifra 038: Proizvodnja zavornih oblog, na primer avtomobilskih delov

                  Kmetijski postopki

                           —

                           Šifra 039: Proizvodnja aditivov za tla

                           —

                           Šifra 040: Proizvodnja krme

                           —

                           Šifra 041: Proizvodnja hlevske stelje

                           —

                           Šifra 042: Proizvodnja gnojil

                           —

                           Šifra 043: Proizvodnja pesticidov in herbicidov

                           —

                           Šifra 044: Proizvodnja rastnih substratov, vključno s kompostom, le za uporabo v kmetijstvu in vrtnarstvu

                           —

                           Šifra 045: Tretiranje tal, vključno z obogatenjem z minerali in zmanjšanjem kislosti

         2.6   STOPNJA

               (50)

               Prvotno se je dajatev na agregate obračunavala po stopnji 1,60 GBP na tono. Na 1,95 GBP na tono se je zvišala za agregate, ki so se tržno izkoriščali od vključno 1. aprila 2008. Stopnja, ki se trenutno uporablja, je 2 GBP na tono (od 1. aprila 2009).

         2.7   RAZLOGI ZA ZAČETEK FORMALNEGA POSTOPKA PREISKAVE

               (51)

               Kot je pojasnjeno v uvodni izjavi 170 sklepa o začetku postopka, je imela Komisije pomisleke, ali so oprostitve in izključitve iz uvodne izjave 139 sklepa o začetku postopka (28) (v nadaljnjem besedilu: oprostitve, ki se preiskujejo) upravičene s splošnimi načeli in logiko dajatve na agregate. Zadevne oprostitve in izključitve so upravičence očitno oprostile davka, ki bi ga običajno morali plačati, in so pomenile pomoč za tekoče poslovanje. Komisija ni imela na voljo dovolj podatkov, da bi lahko ugotovila, ali ukrep izpolnjuje pogoje Smernic Skupnosti o državni pomoči za varstvo okolja (29) (v nadaljnjem besedilu: smernice o okoljski pomoči iz leta 2001) in Smernic Skupnosti o državni pomoči za varstvo okolja (30) iz leta 2008 (v nadaljnjem besedilu: smernice o okoljski pomoči iz leta 2008), zato je imela pomisleke glede združljivosti oprostitev, ki se preiskujejo, in izključitev z notranjim trgom.

         3.   PRIPOMBE ZAINTERESIRANIH STRANI

               (52)

               Kot je omenjeno v uvodni izjavi 10, je Komisija po objavi sklepa o začetku postopka prejela obsežne pripombe zainteresiranih strani.

               (53)

               Pripombe zainteresiranih strani so se nanašale na (i) sam sklep o začetku postopka, (ii) logiko dajatve na agregate, (iii) oprostitve, za katere se je že v sklepu o začetku postopka ugotovilo, da ne pomenijo državne pomoči, in (iv) oprostitve, ki se preiskujejo.

               (54)

               Zaradi lažjega sklicevanja bodo v tem oddelku na kratko predstavljene prejete pripombe v zvezi s sklepom o začetku postopka. Preostale kategorije prejetih pripomb so predstavljene v zadevnih oddelkih tega sklepa.

         3.1   PRIPOMBE K VSEBINI SKLEPA O ZAČETKU POSTOPKA

   (a)   Pripombe Richarda Birda iz združenja BAA, prejete 20. in 23. decembra 2013

               (55)

               Richard Bird je Komisiji predložil svoj prispevek k javnemu posvetovanju, ki so ga organi Združenega kraljestva izvedli o pristopu k odložitvi izvajanja oprostitev plačila dajatve na agregate, v zvezi s katerimi je Komisija v sklepu o začetku postopka izrazila pomisleke.

               (56)

               Poleg tega je trdil, da je v sklepu o začetku postopka več nepravilnosti, kot so:

                           (i)

                           Opredeljenih je bilo več krajev, na katerih se pridobivajo kamnine, kar kaže, da ni tveganja, da bi Združenemu kraljestvu zmanjkalo agregatov.

                           (ii)

                           Agregat iz žlindre, drobljenega glinastega skrilavca in kremenčevega peska iz proizvodnje kaolinske gline so že od nekdaj pomemben vir agregatov.

                           (iii)

                           Oproščeni agregati in reciklirani agregati ne bi mogli nadomestiti kakovostnih agregatov, ki se potrebujejo pri gradnji in se pridobijo skupaj z manj kakovostnimi agregati (ena tona kakovostnih agregatov dobre kakovosti z eno tono agregatov slabše kakovosti). Zaradi tega materiala so nastala nova jalovišča.

                           (iv)

                           V zvezi z dajatvijo na agregate se dogajajo številne zlorabe.

                           (v)

                           Odprli so se kamnolomi, katerih edini namen je proizvodnja oproščenih agregatov (31). Richard Bird trdi, da nekateri kamnolomi glinastega skrilavca proizvajajo le kamen glinastega skrilavca, ne pa tudi strešnega skrilavca. Kot primer navaja dva kamnoloma.

                           (vi)

                           Kamnolomi agregatov iz skrilavca proizvajajo in prodajajo neobdavčene agregate. Za gradnjo ceste v bližini Edinburga je bil uporabljen en milijon ton skrilavca.

                           (vii)

                           V sklepu o začetku postopka domnevno ni ustrezno opredeljeno, da so agregat: manjši kamni, drobljeni ali ne, vključno z naravnim peskom in prodom. Kamen za obloge za obrambo pred morjem, kamen za rečne nasipe, suhi zid, kamine ali jarke, prodniki za ceste in kamen za polnilo v valolomih so vsi obdavčeni kot agregati, če se z geološkega vidika ne štejejo za glinasti skrilavec ali skrilavec.

                           (viii)

                           Dajatev na agregate je nesmiselna, saj je prebran kamen za suhi zid, ki ni obdelan, obdavčen.

                           (ix)

                           Kot strešni skrilavec se lahko uporablja le glinasti skrilavec iz severnega Walesa. Glinasti skrilavec z drugih območij glinastega skrilavca v Združenem kraljestvu se ne uporablja kot strešni skrilavec, ampak kot kamen za suhi zid ali tlakovci. Peščenjaki, kamen za suhi zid in tlakovci so obdavčeni. Skrilavec se ne uporablja za prekrivanje streh. Odprli so se kamnolomi glinastega skrilavca in skrilavca, saj sta ta materiala oproščena dajatve (32).

                           (x)

                           Dajatev na agregate naj bi pravzaprav imela negativen vpliv na okolje, saj pridobivanje recikliranih agregatov škodi okolju tudi zaradi prevoza na oproščenih materialov daljše razdalje.

                           (xi)

                           Kremenčev pesek, pridobljen ob izkopavanju kaolinske gline, je že od nekdaj vir agregata. V Cornwallu ni veliko peska, zato se zaradi peska iz kamnolomov kaolinske gline ne zmanjšuje pridobivanje naravnega peska. Gre za pomemben vir peska na zadevnem območju. Ta pesek izkrivlja trg finega drobljenca, ki so stranski proizvod lokalnih kamnolomov agregatov iz trdega kamna, katerih glavni cilj je proizvodnja odlomkov iz agregatov za beton, asfalt in gradbena dela.

                           (xii)

                           Stranski proizvodi iz kaolinske gline so oproščeni, stranski proizvodi iz apnenca pa so obdavčeni, tudi če se apnenec uporablja v kmetijstvu ali za industrijsko obdelavo. Pri tem nastane 20 % odpadnih stranskih proizvodov.

                           (xiii)

                           Domnevno naj bi se znova odprlo več starih izčrpanih kamnolomov kaolinske gline le zaradi izkoriščanja oproščenih agregatov, saj je bila kaolinska glina izčrpana. Po drugi strani bi moral kdo, ki bi želel izkoriščati staro deponijo granita, plačati davek.

                           (xiv)

                           Stranski proizvodi pri rafiniranju in taljenju kovine niso enaki kot naravni agregati, vendar niso nikdar odpadki, trg zanje pa je zelo dober. Richard Bird trdi, da bi se morala dajatev na agregate uporabljati za stranske proizvode, ki niso odpadki.

                           (xv)

                           Po njegovem mnenju kakovostnih agregatov ni mogoče nadomestiti z agregati, ki se pridobijo v okviru večine dejavnosti v zvezi z glinastim skrilavcem, skrilavcem ali kaolinsko glino.

               (57)

               Richard Bird je te informacije predložil z dopisom z dne 10. februarja 2014 v zvezi z uporabo agregatov iz žlindre, ki so stranski proizvodi v industriji proizvodnje jekla. Namen dopisa je dokazati, da žlindra ni odpadek, ampak prvorazredni agregat, ki ga je mogoče uporabiti namesto cementa.

         (b)   Pripombe združenja BAA, prejete 10. januarja 2014

               (58)

               Združenje BAA meni, da se pojem agregat ne bi smel uporabljati za ugotavljanje, ali dajatev na agregate pomeni državno pomoč, saj ni jasne opredelitve agregata, ki bi ustrezala področju uporabe davka. Komisija je v sklepu o začetku postopka agregate opredelila kot „kamnine, prod in pesek, ki se pridobivajo zaradi zagotavljanja nasipnega materiala pri gradnji“. Vendar naj bi bili z dajatvijo na agregate obdavčeni številni materiali, ki se uporabljajo za druge namene kot za „zagotavljanje nasipnega materiala pri gradnji“, kot so neobdelan gradbeni kamen, ki se uporablja za gradnjo zidov, kamen za obloge, gramoz za železniške proge, kamen z visokim količnikom zaglajevanja kamenih zrn (v nadaljevanju besedila: količnik PSV) za asfalt, odporen proti drsenju, itd. Združenje BAA navaja, da so britanski organi za varstvo konkurence trg agregatov ocenili večkrat in na splošno ugotovili, da imajo specializirani materiali, kot sta gramoz za železniške proge in kamen z visokim količnikom PSV, različne trge in drug trg kot „gradbeni agregati“, saj se uporabljajo v različne namene in ni zamenljivosti na strani povpraševanja ali strani ponudbe (33).

               (59)

               Združenje BAA trdi, da so tri oprostitve, glede katerih se je Komisija v sklepu o začetku postopka odločila pozitivno, selektivne, in sicer oprostitev za reciklirane gradbene odpadke, agregate, izkopane med gradnjo cest, železniških tirov, stavb itd., in industrijske odpadke/stranske proizvode. Trdi, da so z vidika cilja „preusmeritve povpraševanja“ te tri kategorije oproščenih materialov v enakem položaju kot odpadki/stranski proizvod, med drugim, iz kaolinske gline, glinastega skrilavca in premoga, glede katerih je Komisija v sklepu o začetku postopka izrazila pomisleke.

         (c)   Pripombe kamnoloma Lantoom, prejete 16. januarja 2014

               (60)

               Kamnolom Lantoom trdi, da je sklep o začetku postopka ustvaril negotovost ter vplival na naložbe in zaposlovanje.

         4.   PRIPOMBE ZDRUŽENEGA KRALJESTVA

               (61)

               Organi Združenega kraljestva so predložili obsežne pripombe k pomislekom iz sklepa o začetku postopka, dodatne informacije in razloge za združljivost oprostitev, ki se preiskujejo.

               (62)

               Organi Združenega kraljestva niso predložili pripomb k vsebini samega sklepa o začetku postopka. Zaradi lažjega sklicevanja so prejete pripombe in informacije obravnavane v zadevnih oddelkih tega sklepa.

         5.   OCENA UKREPA

               (63)

               Komisija je že s sprejetjem sklepa o začetku postopka odločila, da ne bo podala ugovorov v zvezi z oprostitvami, izključitvami in davčnimi olajšavami iz člena 17(2)(b), 17(2)(c), 17(2)(d), 17(3)(b), 17(3)(c), 17(3)(d), 17(3)(da), 17(4)(d) in 17(4)(e), člena 17(4)(a) (kolikor je oproščeni material v celoti iz premoga, lignita, skrilavca in glinastega skrilavca, ki se uporablja za druge namene in ne kot agregat), člena 17(4)(c) (če je v celoti iz jalovine), člena 17(4)(f) (razen za glino), člena 18(2)(a), člena 18(2)(b) (kolikor se nanaša na materiale, ki se ne uporabljajo kot agregati), člena 18(2)(c), člena 30(1)(a), člena 30(1)(b) (kolikor se nanaša na oproščeni postopek v smislu člena 18(2)(a) in (c)), člena 30(1)(b) (kolikor se nanaša na oproščeni postopek v smislu člena 18(2)(b), s katerim se pridobijo materiali, ki se ne uporabljajo kot agregati) ter člena 30(1)(c) zakona o financah iz leta 2001, kakor je bil spremenjen z zakonom o financah iz leta 2002 in zakonom o financah iz leta 2007 v zvezi z dajatvijo na agregate, saj po njenem mnenju ne pomenijo državne pomoči v smislu člena 107(1) Pogodbe. Komisija zato teh oprostitev, izključitev in davčnih olajšav iz zakona o financah iz leta 2001, kakor je bil spremenjen z zakonom o financah iz leta 2002 in zakonom o financah iz leta 2007 v zvezi z dajatvijo na agregate, ne bo ocenila in bo oceno omejila na oprostitve, ki se preiskujejo.

         5.1   OCENA PREJETIH PRIPOMB K VSEBINI SKLEPA O ZAČETKU POSTOPKA

               (64)

               Kot je navedeno v uvodni izjavi 59, združenje BAA trdi, da oprostitve za reciklirane gradbene odpadke, agregate, izkopane med gradnjo cest, železniških prog, stavb itd., in industrijske odpadke/stranske proizvode z vidika cilja „preusmeritve povpraševanja“ niso v skladu z logiko dajatve na agregate.

               (65)

               Komisija je zato v sklepu o začetku postopka ugotovila, da reciklirani agregati in na novo pridobljeni agregati ob upoštevanju cilja dajatve na agregate niso v primerljivem položaju ter da razlikovanje med recikliranimi in na novo pridobljenimi agregati izhaja iz narave in logike dajatve na agregate. Jasno je, da se z uporabo recikliranih agregatov prepreči izkopavanje enake količine novih agregatov, čeprav je recikliranje manj okolju prijazno kot izkopavanje novih agregatov. Poleg tega spodbujanje uporabe materialov, ki so neizogiben rezultat nekaterih dejavnosti, ki bi se vsekakor izvajale, očitno pripomore k zmanjšanju kopičenja odpadkov in preprečuje izkopavanje enake količine novih agregatov.

               (66)

               Te tri oprostitve zato prispevajo k doseganju večje okoljske koristi, saj preprečujejo dodatno pridobivanje agregatov v kamnolomih.

               (67)

               V zvezi s tem je več zainteresiranih strani navedlo, da so se v nekaterih primerih dodatna izkopavanja izvajala le zaradi pridobivanja agregatov za prodajo. Vendar gre v teh primerih za jasno zlorabo, ki bi jo bilo treba prijaviti in obravnavati na podlagi nacionalne zakonodaje Združenega kraljestva, saj niso zadeva, ki bi jo obravnavali na podlagi zakonodaje o državni pomoči.

               (68)

               Razlogi, na katerih temeljijo pomisleki, ki jih je Komisija v sklepu o začetku postopka izrazila o odpadkih/stranskih proizvodih, med drugim, iz kaolinske gline, glinastega skrilavca in premoga, ne vplivajo na oceno treh omenjenih oprostitev, saj pomisleki Komisije zlasti ne izključujejo končnih rezultatov formalnega postopka preiskave, oproščeni materiali pa so drugačni in se pridobivajo v drugačnih okoliščinah.

               (69)

               Richard Bird je izpostavil uporabo agregatov več vrst materialov, oproščenih dajatve na agregate, kar dokazuje, da oprostitve dajatve na agregate pomagajo pri doseganju njenega okoljskega namena, saj navedeni agregati uspešno nadomeščajo agregate, na novo pridobljene v kamnolomih.

               (70)

               Iz podatkov, ki so jih predložili organi Združenega kraljestva, kot je prikazano v uvodni izjavi 143, je razvidno, da se po uvedbi dajatve na agregate število kamnolomov, ki proizvajajo oproščene materiale, ni povečalo, ampak se je v resnici zmanjšalo.

               (71)

               Eden od kamnolomov, za katera je Richard Bird navedel, da naj bi proizvajala le kamen glinastega skrilavca, ne pa tudi strešnega skrilavca, glede na podatke na spletni strani zadevnega kamnoloma dejansko proizvaja strešni skrilavec. Kar zadeva drugi kamnolom, so se organi Združenega kraljestva zavezali, da bodo preiskali, kakšen material dejansko proizvaja, in glede na rezultate preiskave sprejeli ustrezne ukrepe na podlagi nacionalne zakonodaje.

               (72)

               Organi Združenega kraljestva in združenje BAA so trdili, da nimajo nobenih informacij o nedavnem ponovnem odprtju nekdanjih izčrpanih kamnolomov kaolinske gline. Organi Združenega kraljestva niso seznanjeni z nobenim dovoljenjem, ki bi bilo dodeljeno v zvezi s tem, s takšnimi odprtji pa ni seznanjen niti nobeden od dveh proizvajalcev kaolinske gline in grudaste ilovice.

         5.2   DRŽAVNA POMOČ V SMISLU ČLENA 107(1) POGODBE (PREJ ČLEN 87(1) POGODBE ES)

               (73)

               Ukrep pomeni državno pomoč v smislu člena 107(1) PDEU, če izpolnjuje štiri pogoje. Prvič, ukrep upravičencem dodeljuje prednost. Drugič, ukrep koristi posameznim podjetjem ali gospodarskim dejavnostim (selektivnost). Tretjič, ukrep financira država ali pa se financira iz državnih sredstev. Četrtič, ukrep lahko vpliva na trgovino med državami članicami in izkrivlja konkurenco na notranjem trgu.

               (74)

               V skladu z ustaljeno sodno prakso je pojem pomoč splošnejši od pojma subvencija, ker zajema ne le aktivna ravnanja, kot so subvencije, ampak tudi državne ukrepe, ki v različnih oblikah znižujejo stroške, ki jih običajno nosijo podjetja, in ki so potemtakem, ne da bi bili subvencije v strogem smislu besede, enake narave in imajo enake učinke (34).

               (75)

               Kar zadeva merilo selektivnosti prednosti, je treba proučiti, ali ukrep državne pomoči v okviru določene pravne ureditve ali določenega davčnega sistema daje prednost posameznim podjetjem ali proizvodnji posameznega blaga v smislu člena 107(1) PDEU v primerjavi z drugimi podjetji, ki so glede na cilj zadevne ureditve ali davčnega sistema v primerljivem dejanskem in pravnem položaju (35).

               (76)

               Vendar navedenega pogoja selektivnosti ne izpolnjuje ukrep, s katerim sicer nastane ugodnost za njegovega upravičenca, vendar pa je utemeljen z naravo ali splošno sistematiko davčnega sistema, v katerega spada (36). Država članica lahko zato dokaže, da ukrep neposredno izhaja iz temeljnih ali usmerjevalnih načel njenega davčnega sistema.

               (77)

               Za namene ocene selektivne narave prednosti, ki se dodeljuje z zadevnim ukrepom, je treba ugotoviti, kaj obsega referenčni okvir, saj se lahko obstoj prednosti dokaže le, če se primerja s tem referenčnim okvirom (37).

               (78)

               Na kratko, selektivnost se lahko oceni s tristopenjskim pristopom:

                           (i)

                           določitev referenčnega sistema (ali sistema običajne obdavčitve), v okviru katerega se opredelita načelo običajne obdavčitve dajatve na agregate in (okoljski) cilj;

                           (ii)

                           ugotovitev, ali davčno razlikovanje pomeni odstopanje od sistema običajne obdavčitve, kolikor razlikuje med gospodarskimi subjekti, ki so v primerljivem pravnem in dejanskem položaju, in

                           (iii)

                           v primeru primerljivosti pravnega in dejanskega položaja davčno razlikovanje ne pomeni odstopanja, če ga je mogoče utemeljiti s ciljem davčnega sistema. Če takšne utemeljitve ni, se ukrep šteje za dejansko selektiven. Pri utemeljitvi davčnega razlikovanja je mogoče sklicevanje le na resnične mehanizme davčnega sistema, ki so potrebni za doseganje zastavljenega cilja. Ciljev, ki niso povezani z davčnim sistemom, v zvezi s tem ni mogoče upoštevati.

               (79)

               Kot je potrdilo (38) Splošno sodišče, je referenčni okvir, na podlagi katerega je treba ugotoviti običajno obdavčitev in obstoj morebitnih selektivnih prednosti, vzpostavljen s samo dajatvijo na agregate, s katero je bil uveden poseben davčni sistem, ki se uporablja za sektor agregatov v Združenem kraljestvu. Zato je treba vprašanje, ali so davčna razlikovanja upravičena, proučiti na podlagi običajne obdavčitve in cilja dajatve na agregate.

               (80)

               Komisija je proučila zakon o financah iz leta 2001, kakor je bil za nazaj spremenjen z zakonom o financah iz leta 2002. Dajatev na agregate je shema, ki se še uporablja, zato je Komisija proučila tudi oprostitev iz člena 17(3)(da), ki je bila uvedena z zakonom o financah iz leta 2007.

         5.3   OBIČAJNA OBDAVČITEV NA PODLAGI DAJATVE NA AGREGATE IN CILJ DAJATVE NA AGREGATE

               (81)

               Zadevna dajatev je dajatev na agregate. Odstavka 1 in 2 člena 16 zakona o financah iz leta 2001 določata dajatev na obdavčljive agregate, ki se v Združenem kraljestvu tržno izkoriščajo vključno od datuma začetka veljavnosti zakona.

               (82)

               Dajatev na agregate je bila uvedena 1. aprila 2002. Obseg tržnega izkoriščanja je opredeljen v členu 19. Predvideni so štirje načini tržnega izkoriščanja: (a) odstranitev agregata z njegovega izvornega kraja; (b) sklenitev dogovora o dobavi; (c) uporaba v gradbene namene ali (d) mešanje s katerim koli materialom ali snovjo, razen z vodo.

               (83)

               Glede pojma agregati so organi Združenega kraljestva večkrat potrdili, da dajatev na agregate ni zasnovana kot dajatev na vse pridobljene minerale ali celo na vse kamnine, prod ali pesek, ampak le na kamnine, prod in pesek, ki so pridobljeni zaradi zagotavljanja nasipnega materiala v gradbeništvu.

               (84)

               To potrjuje tudi pripravljalno delo, opravljeno v zvezi z dajatvijo na agregate (39). Navedeno delo potrjuje, da je bilo za dajatev na agregate že od začetka namenjeno, da bo davek na agregate, in ne na določen pridobljeni mineral. To je priznalo tudi Splošno sodišče (40).

               (85)

               Kot je navedeno v uvodni izjavi 14, je mogoče agregate na splošno opisati kot materiale v granulah ali drobcih, ki so zaradi svojih fizikalnih in kemijsko inertnih lastnosti primerni za uporabo že sami po sebi ali z dodajanjem cementa, apna ali bituminoznih snovi pri gradnji betonskih, cestnih, asfaltnih ali drenažnih sistemov ali za nasipavanje. Naravni agregati so pesek, kamnine in prod. Vendar se lahko materiali, ki se uporabljajo kot agregati, uporabljajo tudi za druge namene. Povedano drugače, za namene dajatve na agregate bo ugotavljanje, ali je treba material šteti za agregat, odvisno od njegove uporabe, ne pa od njegove geološke sestave.

               (86)

               Organi Združenega kraljestva so med pripravo zakonodaje o dajatvi na agregate ugotovili, da bi bila opredelitev področja uporabe davka, ki bi temeljila na uporabi, težavna, saj bi se lahko načrtovana uporaba proizvoda po obračunanju davka spremenila (41). Da bi rešili to težavo, so se odločili za drugo možnost. Namesto da bi v zakonu o financah iz leta 2001 uporabili točno opredelitev izraza „agregat“ ali splošna merila obdavčitve, je v njem najprej določeno, da se za pesek, prod ali kamnine zaračuna davek, nato pa se uporaba in področje uporabe davka zožita z izključitvami, oprostitvami in davčnimi olajšavami za kamnine, pesek ali prod, ki so bili uporabljeni za določene namene ali obdelani z določenimi postopki.

               (87)

               Cilj dajatve na agregate je zagotoviti, da se vpliv pridobivanja agregatov na okolje (zlasti škoda, povzročena biotski raznovrstnosti in kakovosti vidnega okolja) bolj upošteva v cenah, kar naj bi spodbudilo učinkovitejše pridobivanje in uporabo agregatov. Poleg tega je njen namen spodbuditi preusmeritev povpraševanja z na novo pridobljenih agregatih na nadomestne agregate, kot so reciklirani agregati in agregati, ki so stranski proizvodi ali odpadki pri nekaterih postopkih pridobivanja ali industrijskih postopkih. Preusmeritev povpraševanja bo zmanjšala potrebo po na novo pridobljenih agregatih in s tem omejila škodo za okolje, povezano z dejavnostjo pridobivanja.

               (88)

               Komisija je v sklepu o začetku postopka menila, da je bilo treba določiti cilj, pripisan davčnemu sistemu dajatve na agregate, ne da bi se pri tem uporabljala terminologija v zvezi z neobdelanimi ali primarnimi agregati, ampak z navajanjem njegove vsebine. Terminologija je podrobno opisana v uvodnih izjavah 64 in 65 sklepa o začetku postopka.

               (89)

               Ne glede na uporabljeno terminologijo se zdi, da organi Združenega kraljestva nasprotujejo agregatom, ki so bili (na novo) pridobljeni, da bi se uporabljali kot agregati, v nasprotju z različnimi materiali, ki se niso pridobili na novo kot agregati ali ki se neizogibno pridobijo zaradi drugih dejavnosti, ki niso namenjene pridobivanju agregatov, vendar bi jih bilo mogoče uporabiti namesto na novo in namensko pridobljenih agregatov.

               (90)

               Komisija je ob upoštevanju pojasnil organov Združenega kraljestva v sklepu o začetku postopka ugotovila, da je načelo običajne obdavčitve dajatve na agregate obdavčitev kamnin, proda in peska, ki so (na novo) pridobljeni, da bi se uporabljali kot agregati, in ki se v Združenem kraljestvu tržno izkoriščajo od vključno 1. aprila 2002.

               (91)

               Kar zadeva cilj dajatve na agregate, je Komisija ugotovila, da naj bi dajatev pripomogla k učinkovitejšemu pridobivanju agregatov z internalizacijo okoljskih stroškov navedene dejavnosti. Poleg tega naj bi preusmerila povpraševanje: z namernega pridobivanja kamnin, proda in peska, da bi se uporabljali kot agregati v gradbeništvu, na uporabo agregatov, ki so stranski proizvodi ali odpadki, nastali pri nekaterih postopkih, ali recikliranih agregatov.

               (92)

               Komisija je glede načela običajne obdavčitve in cilja dajatve na agregate prejela obsežne pripombe zainteresiranih strani.

         5.4   PRIPOMBE, PREJETE GLEDE NAČELA OBIČAJNE OBDAVČITVE IN CILJA DAJATVE NA AGREGATE

   (a)   Pripombe združenja BAA, prejete 15. septembra 2014

               (93)

               Združenje BAA je ponovilo svoje trditve iz predhodnih predložitev, da dajatev na agregate sama po sebi ni logična. Trdi, da ni jasne opredelitve agregatov, s katero bi bilo mogoče pojasniti področje uporabe dajatve na agregate. Nadalje trdi, da so z dajatvijo na agregate obdavčeni številni materiali, ki ne spadajo v opredelitev iz sklepa o začetku postopka, tj. materiali, ki se ne uporabljajo za „zagotavljanje nasipnega materiala v gradbeništvu“ ali pri gradnji betonskih, cestnih, asfaltnih ali drenažnih sistemov ali za nasipavanje. Trdijo, da se kamen za obloge za obrambo pred morjem, ki so obdavčene, ne uporabljajo za dodajanje nasipnega materiala v gradbeništvu ter so precej večje in težje od agregatov, ki se uporabljajo za beton ali druge navedene uporabe. Poleg tega je neobdelan gradbeni kamen obdavčen z dajatvijo na agregate, uporablja pa se za gradnjo zidov stavb in tradicionalnih kamnitih ograj (tj. zidov, ki ločujejo polja), ne pa za navedene namene. Po mnenju združenja BAA ni mogoče trditi, da so ti materiali „agregati“ in da strešni skrilavec, obdelani gradbeni kamen ali glina za proizvodnjo opeke niso „agregati“. Vsi navedeni materiali so kamnine, pridobljene iz tal, uporabljajo pa se za različne namene in niso medsebojno zamenljivi. Poleg tega naj za to, da se nekateri od teh materialov označijo za „agregate“, drugi pa ne, ne bi bilo nobene okoljske podlage.

               (94)

               Združenje BAA trdi, da je dejstvo, da oprostitve temeljijo na geoloških značilnostih materiala, težavno, saj geološki izrazi glina, skrilavec in glinasti skrilavec zajemajo zelo velik geološki razpon kamnin, ki se pridobivajo v kamnolomih, v katerih ne bi bilo mogoče proizvajati strešnikov iz skrilavca ali keramičnih proizvodov. Ta material pa se z geološkega vidika še vedno uvršča med oproščeno glino, skrilavec in glinasti skrilavec. Združenje BAA je predložilo nekaj izjav dr. Rachel Hardie, strokovnjakinje za geologijo, v zvezi z neposrečenim izborom geoloških izrazov za razlikovanje kamnin. Poleg tega se zaradi oprostitev za material, sestavljen predvsem iz nekaterih geoloških skupin, pojavijo dodatne težave. V zvezi s tem je združenje BAA predložilo poročilo, ki ga je British Geological Society (britansko geološko društvo) leta 2003 pripravilo za davčne organe Združenega kraljestva in ki naj bi davčnim uradnikom pomagalo pri geološko pravilni uporabi oprostitev za glinasti skrilavec, skrilavec in glino (v nadaljnjem besedilu: poročilo). V poročilu naj bi se opredelili lastnosti skrilavca, glinastega skrilavca in gline ter njihov geološki izvor, kar naj bi pomagalo davčnim organom Združenega kraljestva. Vendar je v njem navedeno tudi, da „naj bi prvotni izbor teh izrazov za namene zakona temeljil na tem, da se uporabljajo kot gospodarski mineralni proizvodi, ne kot geološke entitete“. Navaja tudi, da se „[g]lina, skrilavec, mikritni apnenec in glinasti skrilavec pogosto pojavljajo v vsem Združenem kraljestvu,“ pri čemer skrilavec pogosto „vsebujejo peščenjaki“.

               (95)

               Združenje BAA trdi, da so organi Združenega kraljestva skrilavec in mikritni apnenec obravnavali kot sinonima, zato se je za oproščeno štela celotna skupina kamnin. Poleg tega trdi, da so zadevni trije materiali v poročilu opredeljeni zelo ozko in da bi bilo mogoče kot skrilavec, glinasti skrilavec ali glino opredeliti tudi druge materiale. Kamen glinastega skrilavca s potrebnim „skrilavim klivažem“ za proizvodnjo strešnikov je na primer razmeroma redek, kamnine z neustreznim skrilavim klivažem, ki ne bi bile primerne za cepljenje, pa so lahko precej pogostejše, vendar bi se še vedno razvrstile kot glinasti skrilavec. Združenje BAA nadalje trdi, pri čemer delno navaja poročilo, da se glinasti skrilavec pridobiva tudi za dekorativne arhitekturne uporabe, tj. arhitektonske kamne, stenske obloge, tlakovce, police, kamine, mizne plošče in okrasje za dom in vrt, pri katerih je skrilavi klivaž manj pomemben kot klesanje in poliranje. Navaja primer kamnoloma glinastega skrilavca, v katerem se pridobiva glinasti skrilavec, ki se razlikuje od strešnega skrilavca in v zvezi s katerim domnevno ni jasno, ali bi bilo treba material sploh razvrstiti kot glinasti skrilavec.

               (96)

               Združenje BAA trdi, da se po njihovih izkušnjah za namene dajatve na agregate pri ugotavljanju, katera kamnina je v kamnolomu in ali je pri njenem pridobivanju mogoče uveljavljati oprostitev, običajno zaprosi za mnenje strokovnjaka za geologijo.

               (97)

               Združenje BAA trdi, da sicer nima informacij o razvoju jalovišč skrilavca in glinastega skrilavca od uvedbe dajatve na agregate, vendar se je povečalo kopičenje stranskih proizvodov iz obdavčenih agregatov. Navedlo je primere treh kamnolomov, v katerih so se nakopičili kupi stranskih proizvodov. En kamnolom je moral poslati več kot 1 milijon ton stranskih proizvodov, drugi pa je moral vložiti 2 milijona GBP v novi obrat za nadaljnjo predelavo stranskega proizvoda, da se lahko prodaja.

         (b)   Pripombe združenja BAA, prejete 17. januarja 2014

               (98)

               Združenje BAA trdi, da so organi Združenega kraljestva z odložitvijo izvajanja oprostitev plačila dajatve na agregate, v zvezi s katerimi je Komisija izrazila pomisleke v sklepu o začetku postopka, dejansko uvedli novi oprostitvi, tj. za glino in skrilavec, ki se uporabljata v keramičnih gradbenih proizvodih, ter surovo sadro, ki se uporablja v mavcu in mavčnih ploščah. Meni, da ob upoštevanju okoljske logike dajatve na agregate za te materiale ni mogoče šteti, da so v drugačnem položaju kot materiali, ki so obdavčeni na podlagi zadevne dajatve. Trdi, da so ti materiali v enakem položaju kot kamnine, pesek in prod, saj so bili pridobljeni v gradbene namene. Po njegovem mnenju ti dodatni oprostitvi pomenita državno pomoč, ki je Komisija ne more šteti za združljivo pomoč, saj zadevni pogoji niso izpolnjeni.

               (99)

               Združenje BAA trdi, da bi se lahko pridobivanje gline in skrilavca, ki se uporabljata za proizvodnjo keramičnih gradbenih proizvodov, zmanjšalo z uporabo betonskih gradbenih proizvodov, ki jih je mogoče proizvajati z odpadki/stranskimi proizvodi iz kamnolomov (ki so pogosto obdavčeni).

               (100)

               Po mnenju združenja BAA ni pomembno, da se glina pri uporabi v proizvodnji opeke in drugih keramičnih proizvodov, ki se uporabljajo v gradbeništvu, kemijsko spremeni, saj je to z okoljskega vidika brezpredmetno.

         (c)   Pripombe družbe Cloburn Quarry Company Ltd., prejete 17. januarja 2014

               (101)

               Družba Cloburn Quarry trdi, da pridobiva granit in vrsto peščenjaka (greywacke). Slednji se uporablja za posipe za zmanjšanje drsnosti s količnikom PSV, višjim od 70. Ker za stranske proizvode iz takšnega materiala ni mogoče uveljavljati oprostitve, se kopičijo velike zaloge prahu tega peščenjaka in bodo sčasoma postale velika težava.

               (102)

               Družba Cloburn Quarry trdi, da se je obseg prodaje kamnoloma pred kratkim z 1,3 milijona ton v letih 2007/2008 zmanjšal na 0,5 milijona ton. To je deloma posledica recesije, predvsem pa oproščene prodaje konkurenčnih kamnolomov.

               (103)

               Po mnenju družbe Cloburn Quarry ima kamnolom zaradi dajatve na agregate manjšo možnost, da konkurira uvoženim agregatom, saj se njihovi stranski proizvodi brez davka prodajajo drugje, na zunaj pa s kamnolomi, ki jim ni treba plačevati podobne dajatve.

               (104)

               Družba Cloburn Quarry trdi, da se je zaradi dajatve na agregate poslabšal njihov trg, tj. da se je znižala cena agregatov, oproščeni kamnolomi pa lahko svoje materiale prevažajo na večje razdalje.

               (105)

               Po njenih trditvah je leta 2013 zaradi oproščenih kamnolomov prodala 50 000 ton agregatov manj. Velik problem so nahajališča skrilavca, ki se uporablja na velikih gradbiščih, zlasti vzdolž koridorja Glasgow–Edinburg. Za izgradnjo cest je bil porabljen približno 1 milijon ton skrilavca. To je vplivalo na konkurenco, saj drugi kamnolomi niso mogli prodati svojih stranskih proizvodov majhne vrednosti. Poleg tega agregati družbe, ki so živo rdeče barve, konkurirajo dekorativnemu glinastemu skrilavcu slivovo rdeče barve, ki je oproščen dajatve.

               (106)

               Družba trdi, da se je spopadala s konkurenco in ni bila uspešna na razpisih za projekte zaradi kamnolomov, za katere sumi, da so imeli korist od oprostitve plačila dajatve na agregate. Po navedbah družbe je eno pogodbo izgubila zaradi kamnoloma, ki so mu bili odobreni načrti upravljanja za pridobivanje agregatov na nahajališču skrilavca, oproščenega dajatve. Trdi, da je bilo na voljo vsaj 800 000 ton skrilavca, ki bi jih bilo mogoče naprej prodati glavnemu izvajalcu.

               (107)

               Družba je predložila tudi več splošnih pripomb v zvezi s pomanjkanjem okoljske razsežnosti dajatve na agregate.

         (d)   Pripombe družbe Blinkbonny Quarry (Borders) Ltd. (v nadaljnjem besedilu: družba Blinkbonny Quarry), prejete 8. januarja 2014

               (108)

               Družba Blinkbonny Quarry poroča, da se spopada s konkurenco drugega kamnoloma, ki morda prodaja oproščeni material, vključen v svežo betonsko mešanico, zato bi lahko ponujal nižje cene. Po njenem mnenju se konkurenčni kamnolom brez oprostitve ne bi odprl in torej ne bi mogel konkurirati na trgu. Družba trdi, da lahko njen konkurent zaradi oprostitve svoj material prevaža na večje razdalje, kar škodi okolju.

               (109)

               Družba Blinkbonny Quarry je predložila tudi več pripomb v odziv na sklep o začetku postopka. Trdi, da ukrep koristi tistim z oprostitvami, saj lahko prodajajo proizvode na odprtem trgu brez takih stroškov kot tisti, ki te ugodnosti ne morejo izkoristiti.

               (110)

               Družba Blinkbonny Quarry meni, da dajatev na agregate ni izpolnila svojega okoljskega cilja, saj je njena posledica pridobivanje cenejšega materiala, ki se prevaža na večje razdalje in spodbuja pridobivanje oproščenega agregata v kamnolomih le zaradi proizvajanja cenejših materialov, ki niso stranski proizvodi ali odpadki. Poleg tega trdi, da se oproščeni skrilavec in glinasti skrilavec prodajata kot agregata v gradbene namene, zaradi oprostitve pa se pridobiva več skrilavca in glinastega skrilavca, da bi se uporabljala kot agregata.

         (e)   Pripombe družbe Kinegar Quarries Ltd (v nadaljnjem besedilu: družba Kinegar Quarries), prejete 15. januarja 2014

               (111)

               Družba Kinegar Quarries trdi, da vsi kamnolomi proizvajajo agregate slabše kakovosti. Po njenem mnenju ni razlike, ali je zadevni proizvod glinasti skrilavec, ki se izvaža po vsem svetu, ali pa običajni agregat, ki se uporabi 15 milj od kamnoloma. Trdi, da so agregati sekundarni proizvodi, zato jih je mogoče uporabiti na različne načine, vedno pa so bili poceni. Trdi tudi, da so stroški agregatov nizki, ker so stranski proizvod pri proizvodu boljše kakovosti, za vzdrževanje stanja zalog pa se njihove cene oblikujejo v skladu s povpraševanjem in ponudbo. Kljub temu trdi, da so agregati do uvedbe dajatve na agregate vedno prinesli nekaj prihodka. Po uvedbi so morali sekundarni agregati konkurirati agregatom, ki imajo korist od oprostitev, v nekaterih okoliščinah pa to ni bilo mogoče. Kljub temu se proizvodnja sekundarnih agregatov ni zmanjšala, saj obstaja povpraševanje po kakovostnejšem proizvodu. Ni pa jih mogoče prodajati v enakem obsegu, zato naj bi se večale zaloge sekundarnih agregatov. Poleg tega trdi, da zaradi dodatnega prevoza agregatov ni okoljskih koristi.

               (112)

               Družba Kinegar Quarries trdi, da si je vlada Združenega kraljestva prizadevala zagotoviti, da lahko proizvajalci, ki ne proizvajajo agregatov, svoje stranske proizvode prodajo kot agregate, oproščene dajatve, in tako zmanjšajo svoje zaloge stranskih proizvodov. Meni, da je bil ta cilj dosežen z oprostitvami, ki so bile proizvajalcem, ki ne proizvajajo agregatov (in vse več proizvajalcem agregatov), dodeljene za proizvode, ki bi jih bilo dejansko treba imenovati agregati, saj se prodajajo za enak namen kot material proizvajalca agregatov. Vendar se zaloge stranskih proizvodov ne kopičijo več pri proizvajalcih, ki ne proizvajajo agregatov, ampak se zdaj kopičijo pri proizvajalcih agregatov, ki plačujejo dajatev.

               (113)

               Družba Kinegar Quarries je navedla, da se je po uvedbi dajatve na agregate njena prodaja sekundarnih agregatov z več kot 50 000 ton leta 2007 zmanjšala na 9 000 ton leta 2013, česar pa ni mogoče v celoti pripisati gospodarski recesiji. Trdi, da ne more več konkurirati oproščenim agregatom, saj so njene ponujene cene za 1,5–2,0 GBP višje od cen konkurentov.

         (f)   Pripombe družbe Torrington Stone Ltd. (Beam Quarry & Vyse Quarry) (v nadaljnjem besedilu: družba Torrington Stone), prejete 17. januarja 2014

               (114)

               Družba Torrington Stone opozarja, da zaradi uvedbe dajatve na agregate njena kamnoloma danes ne bi bila sposobna preživeti, če ne bi bila pod istim lastništvom. Trdi, da stranke odločitev o nakupu sprejmejo na podlagi opisov materialov, kot sta kakovost in velikost, ne pa njihovih geoloških značilnosti. Stranke ne vedo, ali je material obdavčen ali ne.

               (115)

               En kamnolom proizvaja zlasti skrilavec s stranskimi proizvodi iz mikritnega apnenca, drugi pa zlasti peščenjak gritstone z jalovino iz skrilavca. Vsi se prodajajo kot agregati. Stranskega proizvoda iz mikritnega apnenca ni mogoče prodati z dobičkom, zato se zavrže.

         (g)   Pripombe združenja Mineral Products Association Ltd. (v nadaljnjem besedilu: združenje Mineral Products Association), prejete 2. januarja 2014

               (116)

               Združenje Mineral Products Association opozarja, da je zmožnost nekaterih upravljavcev, da pridobivajo oproščene materiale, kot sta skrilavec in glinasti skrilavec, za oskrbovanje trgov agregatov, v nasprotju s prvotnimi načeli zasnove dajatve na agregate. Meni, da bi bilo treba za pridobljene materiale, ki se uporabljajo kot agregati, plačevati dajatev na agregate, in da bi bilo treba oprostitve omejiti na materiale, ki se ne uporabljajo kot agregati.

               (117)

               Združenje trdi, da so materiali, ki nastanejo zaradi posameznih postopkov zgorevanja ali taljenja in rafiniranja kovine, dejanski stranski proizvodi teh postopkov in bi morali biti oproščeni plačila dajatve, saj izpolnjujejo temeljni cilj dajatve na agregate, tj. spodbujajo uporabo recikliranega materiala in učinkovitost virov. Za primerjavo, zaradi oprostitev za skrilavec, glinasti skrilavec in druge pridobljene materiale prihaja do izkrivljanj lokalnega trga, saj zaradi njih obdavčene materiale nadomeščajo neobdavčeni materiali.

         (h)   Pripombe združenja BAA, prejete 10. januarja 2014

               (118)

               Združenje BAA trdi, da je okoljski cilj dajatve na agregate preusmeritev povpraševanja v korist odpadnega materiala/materiala, ki je stranski proizvod, ne pa izvajanje „načela onesnaževalec plača“, kar naj bi Komisija trdila v sklepu o začetku postopka. To bi pomenilo, da bi temeljni cilj načela onesnaževalec plača, če bi to dejansko veljalo, vključeval selektiven pristop k materialom (za „sektor agregatov“, ne pa tudi za druge dejavnosti pridobivanja mineralov), kar bi neizogibno vodilo v državno pomoč. Namesto tega naj bi okoljski cilj dajatve na agregate spodbujal uporabo agregatov, ki so stranski proizvodi odpadkov pri nekaterih postopkih ali uporabo recikliranih agregatov, s čimer naj bi se zmanjšala uporaba agregatov, pridobljenih v kamnolomih (logika preusmeritve povpraševanja).

               (119)

               Združenje BAA trdi, da bi učinek davka, ki naj bi imel logiko „preusmeritve povpraševanja“, v praksi pomenil, da bi bila dajatev na agregate omejena na kamnine, pesek ali prod, ki se uporabljajo kot nasipni material v gradbeništvu, ob upoštevanju tega cilja pa bi lahko imeli od oprostitve korist le stranski proizvodi ali odpadki, ki bi lahko zamenjali pridobljene minerale. Vendar združenje BAA poudarja, da ta omejitev ni vodilno načelo obdavčitve z dajatvijo na agregate, ki omogoča, da se materiali, ki jih ni mogoče nadomestiti, obdavčijo.

               (120)

               Združenje BAA meni, da tudi če bi bile oprostitve, ki se preiskujejo, odpravljene, področje uporabe dajatve na agregate ne bi bilo skladno z njeno okoljsko logiko, tj. logiko „preusmeritve povpraševanja“. Po mnenju združenja BAA bi bila dajatev na agregate tako manj v skladu s svojim okoljskim ciljem, če bi bile oprostitve za stranske proizvode/odpadne materiale odpravljene. Nasprotno, trdi, da bi bilo v skladu z okoljskim ciljem dajatve na agregate, če bi bile odpravljene oprostitve za materiale, ki se pridobivajo, da se „uporabljajo kot agregati“, kot sta glinasti skrilavec in skrilavec.

               (121)

               Po mnenju združenja BAA dejstvo, da področje uporabe dajatve na agregate ne ustreza okoljskemu cilju „preusmeritve povpraševanja“, podpira dejstvo, da so obdavčeni stranski proizvodi/odpadki iz apna ali obdelanega gradbenega kamna in materiali kot sta gramoz za železniške proge in kamen z visokim količnikom PSV, ki ju ni mogoče nadomestiti z drugim materialom.

               (122)

               Združenje BAA meni, da je področje uporabe dajatve na agregate preveč oddaljeno od njene okoljske logike. Tako je zaradi dejstva, da se lahko nekateri materiali, ki niso obdavčeni, zamenjajo s stranskim proizvodom ali odpadki. Kot primer navaja glino, ki se uporablja za opeko, in grudasto ilovico, ki se uporablja za ploščice.

         (i)   Pripombe združenja BAA, prejete 17. januarja 2014

               (123)

               Združenje BAA je predložilo izvod priročnika Cornish Building Stone and Slate Guide 2007 in opazilo, da se v tej publikaciji več kamnolomov granita in glinastega skrilavca oglašuje kot kamnolomi, ki proizvajajo podobne vrste proizvodov in gradbeni kamen. Po mnenju združenja BAA je iz priročnika razvidno, da oprostitve dajatve na agregate niso v skladu z njeno logiko, tj. doseči preusmeritev povpraševanja z materialov, ki se v kamnolomih pridobivajo kot agregati, na odpadke, ki se lahko uporabljajo kot agregati.

               (124)

               Po trditvah združenja BAA obstajajo dokazi, da se je zaradi razpoložljivosti oprostitev za stranske proizvode/odpadke iz kamnolomov kaolinske gline začelo pridobivanje materiala v večjih količinah, kot je potrebno, le zaradi koristi od oprostitev za domnevne stranske proizvode, tj. visokokakovostni granit (42). Po njegovih trditvah obstajajo tudi dokazi, da si nekateri upravljavci kamnolomov kaolinske gline bolj prizadevajo za pridobivanje teh domnevnih stranskih proizvodov kot originalnega materiala, kaolinske gline (43). Navaja elektronsko sporočilo, ki mu ga je poslal upravljavec nekega kamnoloma (44) in v katerem trdi, da od uvedbe dajatve na agregate težko konkurira agregatom iz kamnolomov kaolinske gline, saj je agregat, ki ga ti proizvajajo, cenejši in je prevzel trg. Po navedbah iz elektronskega sporočila so agregati, ki jih prodajajo kamnolomi kaolinske gline, visokokakovostni kamen in ne sekundarni proizvod ali stranski proizvod. Proizvodnja zadevnega upravljavca kamnoloma se je prepolovila, dobička pa ni imel že več kot devet let. Odpadnega materiala ne more prodati.

               (125)

               Združenje BAA trdi, da je način uporabe dajatve na agregate pri pridobivanju apna problematičen. Pridobivanje samega apna ni obdavčeno, so pa obdavčeni odpadki ali stranski proizvodi, ki pri tem nastanejo. Poleg tega dajatev na agregate velja za fino drobljeni material, stranske proizvode ali odpadke nekaterih kamnolomov, ki jih je mogoče uporabiti pri proizvodnji betonskih zidakov, ta pa bi lahko zamenjala proizvodnjo opeke z neobdavčeno glino.

         (j)   Pripombe združenja Quarry Products Association Northern Ireland Limited (v nadaljnjem besedilu: združenje QPANI), prejete 8. januarja 2014

               (126)

               Združenje QPANI trdi, da zastopa približno 95 % družb, ki se ukvarjajo z dobavo proizvodov iz kamnolomov gradbeništvu na Severnem Irskem. Po njegovem mnenju dajatev na agregate že od začetka ni ustrezno zasnovana, saj bi bilo treba materiale obdavčiti glede na njihovo uporabo, ne pa glede na geološke značilnosti.

               (127)

               Združenje QPANI meni, da ne bi smelo biti oprostitve plačila dajatve na agregate za skrilavec in glinasti skrilavec, če se uporabljata kot agregata. Glinasti skrilavec in skrilavec se kot agregata uporabljata na gradbeniških trgih v Združenem kraljestvu in lahko bistveno vplivata na lokalni trg, kadar se dobavljata na trge agregatov. To velja zlasti za Severno Irsko. Glinasti skrilavec in skrilavec, ki se dobavljata kot agregata, sta sicer lahko material, ki je dejansko stranski proizvod pri pridobivanju materiala, ki se ne uporablja kot agregati (npr. pridobivanje glinastega skrilavca za proizvodnjo strešnega skrilavca), se pa pridobivata tudi zlasti zaradi dobave na trge agregatov.

               (128)

               Združenje QPANI ima pomisleke tudi glede oprostitve za materiale, ki so „pretežno“ iz premoga, lignita, glinastega skrilavca ali skrilavca. Po njegovem mnenju bi bilo enostavneje in dosledneje, če bi se preprosto razlikovalo med materiali, ki se uporabljajo kot agregati, in materiali, ki se ne uporabljajo kot agregati. Materiale, ki se uporabljajo kot agregati, bi bilo treba obdavčiti z dajatvijo na agregate, materiale, ki se ne uporabljajo kot agregati, pa ne.

               (129)

               Združenje QPANI trdi, da je posledica dajatve na agregate okoljska škoda zaradi možnosti prevoza oproščenih materialov na večje razdalje.

               (130)

               Združenje QPANI trdi, da se je na Severno Irsko iz Donegala na Irskem uvozilo na stotisoče ton skrilavca. Skrilavec z Irskega se prodaja na gradbeniških trgih po vsem Severnem Irskem. V gradbenih projektih ob meji z Irsko se uporabljajo oproščeni agregati z Irskega, ki so bili razvrščeni kot skrilavec.

               (131)

               Združenje QPANI nadalje navaja kamen, ki je opisan kot skrilavec in ima zato neupravičeno korist zaradi oprostitve.

         (k)   Pripombe organov Združenega kraljestva

               (132)

               Organi Združenega kraljestva vztrajajo pri stališču, da oprostitev in olajšav, ki se preiskujejo, ni mogoče šteti za državno pomoč. Zlasti opozarjajo, da so razlikovanja v okviru dajatve utemeljena z naravo ali splošno sistematiko davčnega sistema, zato ne izpolnjujejo pogoja selektivnosti.

               (133)

               Organi Združenega kraljestva priznavajo opis agregatov iz uvodne izjave 8 sklepa o začetku postopka. Poleg tega se strinjajo z logiko dajatve na agregate, kot je opisana v uvodni izjavi 67 sklepa o začetku postopka.

               (134)

               Organi Združenega kraljestva navajajo, da je Splošno sodišče v točki 55 sodbe z dne 7. marca 2012 ugotovilo: „načelo običajne obdavčitve, na katerem temelji [dajatev na agregate], [se] opira zgolj na pojem tržnega izkoriščanja materialov, ki so obdavčeni kot ‚agregati‘, v Združenem kraljestvu“. Organi Združenega kraljestva trdijo, da dajatev na agregate ni namenjena obdavčitvi kamnin, peska ali proda, ki se izkoriščajo za uporabo v industrijskih ali kmetijskih postopkih, zato se vsaka dajatev, plačana za materiale, ki se ne uporabljajo kot agregati, uveljavlja kot davčna olajšava. Po isti logiki kamnine, pesek ali prod, ki se pridobijo, ne pa tudi tržno izkoristijo (kot je opredeljeno v zakonodaji), ne spadajo na področje uporabe dajatve.

               (135)

               Združeno kraljestvo je ob navajanju sodbe Splošnega sodišča pojasnilo, da je cilj dajatve na agregate: „[…] predvsem, da se v gradbenem sektorju spodbudi uporab[a] agregatov iz stranskih proizvodov ali odpadkov, ki nastanejo pri nekaterih postopkih (tako imenovani ‚sekundarni‘ agregati), in recikliranih agregatov, da bi se tako zmanjšala uporaba agregatov, ki se […] pridobiva[jo] s postopkom ekstrakcije v kamnolomih (tako imenovani ‚primarni‘ agregati) in ki so neobnovljivi naravni viri, in tako omejiti škodo za okolje, ki je povezana s tem postopkom ekstrakcije (v nadaljevanju: cilj zmanjšanja povpraševanja ali okoljski cilj AGL)“.

               (136)

               Organi Združenega kraljestva trdijo, da je bila logika davka že od začetka jasno določena v oceni regulativnega učinka: „Glavni cilj možnosti, ki jo je izbrala vlada, bi bil znižati okoljske stroške pridobivanja agregatov v kamnolomih, ki jih morajo plačati posamezniki in podjetja, v družbi na splošno, ter spodbujati recikliranje.“

               (137)

               Organi Združenega kraljestva trdijo, da je namen dajatve doseganje okoljskega cilja na dva različna, a medsebojno povezana načina. Prvič, uvedba dajatve pripomore k internalizaciji dela škode, ki jo povzročita pridobivanje in prevoz agregatov. Dajatev torej vpliva na zmanjšanje povpraševanja po na novo pridobljenih agregatih, saj se stroški zvišajo. Drugič, oprostitve in olajšave se dodelijo za odpadke in reciklirane materiale, da bi se spodbudila preusmeritev povpraševanja od na novo pridobljenih agregatov na navedene materiale, pri čemer se ne odvrača od proizvodnje materialov, ki niso agregati. Da bi dajatev na agregate dosegla svoj okoljski cilj, je bila zasnovana tako, da zagotavlja ekonomsko privlačne nadomestne možnosti za na novo pridobljene obdavčljive agregate.

               (138)

               Po trditvah organov Združenega kraljestva je namen dajatve na agregate, da prek oprostitev spodbudi uporabo recikliranega materiala ali materiala, ki je stranski proizvod (in je nastal med postopkom, ki ni namenjen proizvodnji agregata), ter tako zmanjša povpraševanje po neobdelanih agregatih in posledično okoljsko škodo, povezano s pridobivanjem agregatov v kamnolomih. Odstopanja od področja uporabe davka se lahko razvrstijo v dve kategoriji: na reciklirane agregate in neizogibne odpadne stranske proizvode. Zadnje je mogoče opredeliti kot material, ki se v Združenem kraljestvu tržno izkorišča in uporablja kot agregat v gradbeništvu, vendar nastane kot neizogibna posledica postopka, ki se ne izvede z namenom pridobivanja agregata. Takšni proizvodi spadajo v dve kategoriji: (a) med materiale, ki neizogibno nastanejo pri pridobivanju minerala, ki ni agregat, ali (b) materiale, ki neizogibno nastanejo pri kopanju ali poglabljanju dna, katerega namen ni pridobivanje materiala za tržno izkoriščanje.

               (139)

               Organi Združenega kraljestva opozarjajo, da so materiali, ki se pridobivajo, da se tržno izkoriščajo kot agregati, oziroma ki nastanejo kot stranski proizvod pri postopku, namenjenem pridobivanju agregatov za tržno izkoriščanje, v drugačnem dejanskem položaju kot oproščeni materiali.

               (140)

               Organi Združenega kraljestva trdijo, da v skladu z opisanimi odstopanji oprostitve plačila dajatve razlikujejo med odpadnimi materiali, ki nastanejo kot stranski proizvod pri pridobivanju minerala, ki ni agregat, in so oproščeni plačila dajatve, ter odpadnimi materiali, ki so stranski proizvod pri pridobivanju agregata (kot so odpadki iz apnenca) in so obdavčeni. Navedeno razlikovanje po njihovem mnenju izhaja iz cilja odvračanja od pridobivanja apnenca za agregat, ne pa odvračanja od proizvodnje materiala, ki ni agregat. Dajatev na agregate odvrača od pridobivanja agregata iz naravnih kamnin, obenem pa spodbuja uporabo nadomestnih agregatov.

               (141)

               Organi Združenega kraljestva trdijo, da so oprostitve od davka bistvenega pomena za doseganje okoljskega namena dajatve na agregate, saj zmanjšujejo škodo, ki nastane ob pridobivanju agregatov v kamnolomih. Po njihovem mnenju je razlika v ceni med oproščenim in obdavčenim materialom tista, ki povpraševanje preusmerja od pridobivanja agregatov v kamnolomih. Oprostitve so v skladu z okoljskim ciljem dajatve na agregate, kolikor se z uporabo oproščenih materialov na koncu zmanjšata povpraševanje po na novo pridobljenih agregatih in s tem povezana okoljska škoda.

               (142)

               Organi Združenega kraljestva trdijo, da je veliko primerov, v katerih so oproščeni agregati nadomestili najkakovostnejše agregate. Pri gradnji olimpijskega parka za igre leta 2012 je bilo za nasipavanje potrebnih več kot milijon ton agregatnega materiala. Stranski proizvodi, nastali pri proizvodnji kaolinske gline v Cornwallu, in reciklirani agregati so bili uporabljeni namesto najkakovostnejših agregatov, kot je na novo pridobljen apnenec ali granit. Odpadki glinastega skrilavca iz […] (45) kamnoloma glinastega skrilavca so bili uporabljeni kot polnilo pri polaganju cevi v […]. Ta drobljeni glinasti skrilavec je bil uporabljen namesto drugih agregatov iz drobljenca. Stranski proizvod iz glinastega skrilavca iz istega kamnoloma je bil namesto najkakovostnejšega agregata uporabljen tudi pri gradnji pri […].

               (143)

               Organi Združenega kraljestva so pokazali, da se število oproščenih kamnolomov po uvedbi dajatve na agregate ni povečalo, kot je prikazano v spodnji preglednici, v kateri je navedeno število aktivnih kamnolomov ob določenem času:

                           2001

                           2002

                           2003

                           2004

                           2005

                           2006

                           Grudasta ilovica

                           20

                           20

                           22

                           18

                           18

                           18

                           Kaolinska glina

                           17

                           17

                           17

                           17

                           15

                           15

                           Apnenec

                           348

                           348

                           359

                           336

                           340

                           319

                           Magmatske in metamorfne kamnine

                           211

                           211

                           210

                           204

                           213

                           199

                           Glinasti skrilavec

                           43

                           43

                           44

                           43

                           40

                           35

                           Glina in skrilavec

                           177

                           177

                           180

                           172

                           169

                           172

                           2007

                           2008

                           2009

                           2010

                           2011

                           2012

                           Grudasta ilovica

                           18

                           18

                           18

                           18

                           18

                           18

                           Kaolinska glina

                           13

                           12

                           16

                           17

                           16

                           15

                           Apnenec

                           338

                           335

                           324

                           331

                           317

                           322

                           Magmatske in metamorfne kamnine

                           208

                           203

                           207

                           195

                           204

                           191

                           Glinasti skrilavec

                           36

                           37

                           32

                           33

                           33

                           32

                           Glina in skrilavec

                           175

                           165

                           156

                           159

                           155

                           155

               (144)

               Drobljenec je leta 2009 predstavljal 59,4 % prodaje primarnih agregatov v Združenem kraljestvu. Preostala taka prodaja se je nanašala na pesek in prod. Apnenec je bil daleč najpomembnejši vir agregata iz drobljenca in je predstavljal 66 % skupne prodaje, sledile pa so mu magmatske kamnine, kot je granit (24 %), in peščenjaki (9 %). Apnenec, magmatske kamnine in peščenjaki se vsi uporabljajo v druge namene, npr. kot gradbeni kamni oziroma apnenec kot industrijsko apno.

               (145)

               Leta 2012 bi se agregat iz apnenca prodal za 7,16–11,70 GBP na tono. Granit bi se prodal za 6,12–12,82 GBP na tono. Agregat iz glinastega skrilavca bi se prodal za 2–8 GBP na tono.

               (146)

               Kar zadeva dekorativne agregate, so organi Združenega kraljestva skupaj z združenjem BAA predložili informacije, da gre za neobičajno uporabo agregatov. Agregati, ki se uporabljajo pri krajinskem urejanju okolice, se uporabljajo v majhnih količinah in izberejo glede na njihove vidne značilnosti, npr. barvo in obliko, gradbene lastnosti, kot je moč, pa so v nasprotju z drugimi uporabami agregatov obrobnega pomena. Dekorativni agregati glede na majhne količine predstavljajo majhen delež tržnega povpraševanja po agregatih v Združenem kraljestvu.

         5.5   OCENA PREJETIH PRIPOMB

               (147)

               Komisija je v sklepu o začetku postopka že ugotovila, da je mogoče načelo običajne obdavčitve dajatve na agregate povzeti kot obdavčitev kamnin, proda in peska, ki so na novo/namensko pridobljeni, da bi se uporabili kot agregati, in ki se v Združenem kraljestvu tržno izkoriščajo od vključno 1. aprila 2002.

               (148)

               Komisija poleg pripomb organov Združenega kraljestva v zvezi z načelom obdavčitve, na katerem temelji dajatev na agregate, navaja naslednje ugotovitve.

               (149)

               Več tretjih oseb je pripomnilo, da dajatev na agregate materialov ne obravnava dosledno, ker stranski proizvodi iz drugih oproščenih materialov (kamnin, iz katerih se proizvaja kamen z vsaj eno ravno površino (v nadaljnjem besedilu: obdelani kamen), apna), kamnine z visokim količnikom PSV, kamen za obloge za obrambo pred morjem, kamen za suhi zid in stranski proizvodi/odpadki, nastali ob pridobivanju primarnih visokokakovostnih agregatov, plačila dajatve niso oproščeni. Navedeni materiali naj bi bili v enakem pravnem in dejanskem položaju kot trenutno oproščeni stranski proizvodi iz materialov, ki niso agregati, ali kot materiali za specializirane uporabe, ki niso obdavčeni.

               (150)

               Komisija sama je v sklepu o začetku postopka zastavila vprašanje, zakaj naj bi bilo po njenem mnenju upravičeno, da se oprostitve dodelijo za stranske proizvode iz grudaste ilovice, kaolinske gline, premoga, lignita, skrilavca in glinastega skrilavca, ne pa tudi za stranske proizvode iz apna za kmetijsko uporabo in obdelanega kamna.

         5.5.1   OBDAVČITEV STRANSKIH PROIZVODOV, NASTALIH PRI PRIDOBIVANJU OBDELANEGA KAMNA IN APNA

               (151)

               Komisija po prejemu obsežnih informacij tretjih oseb in organov Združenega kraljestva ugotavlja, da so odpadki ali stranski proizvodi, nastali pri pridobivanju obdelanega kamna in apna, iz enake vrste kamnin kot obdelani kamen in apno: (i) odpadki pri pridobivanju apnenca, ki se uporablja za proizvodnjo apna, so verjetno prav tako iz apnenca, (ii) odpadki, ki nastanejo pri pridobivanju kamnin za proizvodnjo obdelanega kamna, pa so verjetno pretežno odlomki tiste vrste kamnine, ki se obdeluje.

               (152)

               Oprostitve plačila dajatve na agregate razlikujejo med odpadnimi materiali, nastalimi kot stranski proizvod iz materiala, ki se ne pridobiva, da bi se uporabljal kot agregat (kot so odpadki pri pridobivanju kaolinske gline in grudaste ilovice, premoga, lignita in glinastega skrilavca), in so oproščeni plačila dajatve, in odpadnimi materiali, ki so stranski proizvod pri namernem pridobivanju materiala, ki naj bi se uporabljal kot agregat (kot so odpadki pri apnencu), in so obdavčeni.

               (153)

               To davčno razlikovanje izhaja iz cilja odvračanja od novega pridobivanja apnenca, granita, peščenjakov itd., ki naj bi se uporabljali kot agregati, pri čemer ne vpliva na proizvodnjo materialov, ki niso agregati.

               (154)

               Kot so opisali organi Združenega kraljestva, so apnenec, peščenjaki in granit najobičajnejši materiali, ki se pridobivajo, da bi se uporabljali kot agregati. Oprostitev plačila dajatve na agregate za stranske proizvode iz obdelanega kamna ali apnenca, ki se uporablja za proizvodnjo apna, bi dejansko vsaj ohranjala ali pa celo spodbujala novo pridobivanje teh materialov.

               (155)

               Poleg tega pri pridobivanju obdelanega kamna in apna iz glavnih pridobljenih materialov ni dodatnih stroškov (obdelave). Ravno nasprotno je na primer pri pridobivanju grudaste ilovice in kaolinske gline, pri katerih je ločevanje teh materialov od odpadkov zelo drago.

               (156)

               Organi Združenega kraljestva so pojasnili, da se kamen, ki se bo obdelal, in apnenec, ki se uporablja za pridobivanje apna, namensko pridobivata, da bi se uporabljala kot agregata. Stranske proizvode in odpadke, ki pri tem nastanejo, je mogoče prodati že same po sebi tudi brez glavnega materiala, saj so kakovosten material, ki se uporablja kot agregat. V dokaz so predložili podatke o cenah, iz katerih je dejansko razvidno, da cene apna in obdelanega kamna večinoma niso bistveno višje od cen njunih zadevnih stranskih proizvodov. Stroški apnenca za apno se gibljejo med 12,50 in 19,50 GBP na tono, stroški njegovega stranskega proizvoda pa med 7,16 in 11,70 GBP na tono. Magmatske kamnine (vključno z granitom), ki se tudi uporabljajo za proizvodnjo obdelanega kamna, stanejo približno 5,51–12,91 GBP na tono, njihov stranski proizvod pa se prodaja za približno 6,12–12,82 GBP na tono. To pomeni, da bi kamnolom tudi v primeru, če ne bi bilo povpraševanja po visokokakovostnem specializiranem proizvodu, nadaljeval novo pridobivanje, saj je prodaja na novo pridobljenega proizvoda in njegovega stranskega proizvoda, ki se uporablja kot agregat, ekonomsko smiselna. Ni mogoče izključiti, da bi oprostitev stranskih proizvodov tako spodbujala dodatno novo pridobivanje agregatov v kamnolomih in s tem škodovala okoljski logiki dajatve na agregate.

               (157)

               Poleg tega ni objektivnega načina, kako razlikovati med apnencem kot stranskim proizvodom pri proizvodnji kmetijskega apna in apnencem, ki se v kamnolomu pridobiva le zato, da bi se uporabljal kot agregat. To velja tudi za granit in peščenjake ter stranske proizvode iz obdelanega kamna. Ti na novo pridobljeni materiali in njihovi stranski proizvodi so torej medsebojno zamenljivi, zato se lahko upravljavec kamnoloma glede na povpraševanje odloči in oba prodaja, da se enako „uporabljata kot agregat“.

               (158)

               Komisija na podlagi pomislekov iz uvodnih izjav 151–157 ugotavlja, da stranski proizvodi pri pridobivanju apna in obdelanega kamna niso v drugačnem dejanskem in pravnem položaju kot proizvodi, ki se pridobijo na novo. Poleg tega bi vsaka morebitna oprostitev za jalovino, ki nastane pri pridobivanju apnenca/kamnin, ki se uporabljajo za proizvodnjo obdelanega kamna ali za druge namene, ne kot agregati, le spodbujala povečano novo pridobivanje kamnin in apnenca in ne bi prispevala k preusmeritvi povpraševanja.

         5.5.2   KAMNINE Z VISOKIM KOLIČNIKOM PSV, KAMEN ZA OBLOGE ZA OBRAMBO PRED MORJEM, KAMEN ZA SUHI ZID, PRIMARNI VISOKOKAKOVOSTNI AGREGATI IN NJIHOVI STRANSKI PROIZVODI/ODPADKI

               (159)

               Materiali, ki se uporabljajo za kamnine z visokim količnikom PSV, kamen za obloge, kamen za suhi zid in primarni visokokakovostni agregati predstavljajo specializirane uporabe zadevnih materialov ali pa uporabe, pri katerih jih ni mogoče nadomestiti z recikliranimi agregati ali odpadki iz materialov, ki niso obdavčeni.

               (160)

               So pa vsi materiali, ki se uporabljajo za kamnine z visokim količnikom PSV, kamen za obloge, kamen za suhi zid in primarne visokokakovostne agregate, ter njihovi stranski proizvodi iz istih kamnin. Kamen za obloge se na primer proizvaja iz iste kamnine kot manjši odlomki iz agregatov, ki so stranski proizvod.

               (161)

               Te kamnine so na splošno primerne, da se uporabljajo kot agregati, in upravljavci kamnolomov se lahko v skladu s povpraševanjem odločijo, kako bodo zadevno kamnino prodajali ali izkoriščali.

               (162)

               Komisija iz razlogov, pojasnjenih v uvodnih izjavah 151 do 157 v zvezi s stranskimi proizvodi iz obdelanega kamna in apna, ne more izključiti, da bi oprostitev za kamnine z visokim količnikom PSV, kamen za obloge za obrambo pred morjem, kamen za suhi zid, primarne visokokakovostne agregate in njihove stranske proizvode/odpadke spodbujala pridobivanje teh materialov, da bi se uporabljali kot agregati.

               (163)

               Kar zadeva dejstvo, da je imelo več zainteresiranih strani pomisleke glede logike dajatve na agregate ob upoštevanju, da so kamnine z visokim količnikom PSV in kamen za obloge obdavčene, glina za obrambo pred poplavami ali materiali za druge specializirane uporabe pa ne, so organi Združenega kraljestva skupaj z združenjem BAA predložili informacije, da je količnik PSV mera odpornosti agregata proti poliranju; agregati z visokim količnikom PSV se uporabljajo v bitumenskih zmeseh, ki se nanesejo na površine cest in zagotavljajo veliko odpornost proti drsenju. Agregati z najvišjim količnikom PSV se uporabljajo na lokacijah, kot so ovinki in območja zaviranja, določijo pa se glede na njihov količnik PSV in vrednost odpornosti zrn proti obrabi (AAV). To so lastnosti kamnitih usedlin, ki se izboljšajo s proizvodnim postopkom. Zadevni materiali so še vedno agregati, ta uporaba pa je za namene dajatve na agregate opredeljena, kot da se material uporablja kot agregat.

               (164)

               Kamen za obloge se uporablja za zaščito obrežij Združenega kraljestva pred erozijo. Zahteve glede zmogljivosti so odvisne od posebne neprizanesljivosti morskega okolja. Med opredeljenimi lastnostmi sta gostota in vrednost odpornosti zrn proti obrabi. Za namene dajatve na agregate so razvrščene, da se uporabljajo kot agregati, saj se uporabljajo za trdnost in nasipavanje.

               (165)

               Poleg tega dejstvo, ali je material, ki se uporablja za določen namen, medsebojno zamenljiv ali ne, ne vpliva na logiko dajatve na agregate in oprostitve, dodeljene za druge materiale. Komisija dejansko ugotavlja, da v zvezi s tem dajatev na agregate velja za več različnih uporab, ki niso medsebojno zamenljive. Dokler pa se taki materiali lahko in tudi se obsežno uporabljajo kot agregati ter je taka uporaba ekonomsko smiselna, bi oprostitev za takšne materiale, čeprav le za določene uporabe, škodovala cilju dajatve na agregate.

               (166)

               Več zainteresiranih strani je poudarilo dejstvo, da oproščeni agregati nadomeščajo proizvode iz sekundarnih agregatov in ne proizvodov boljše kakovosti. Komisija najprej ugotavlja, da ta pomislek ne vpliva na dejstvo, da dajatev na agregate uresničuje svojo okoljsko razsežnost, saj oproščeni materiali, ki so neizogibni stranski proizvodi iz materiala, ki se je pridobil, da se ne bo uporabljal kot agregat, nadomeščajo agregate, na novo pridobljene v kamnolomih. Dokler se zmanjšuje novo pridobivanje v kamnolomih, ni pomembno, ali nadomeščajo agregate boljše ali slabše kakovosti. Komisija poleg tega ugotavlja, da bi lahko oproščeni materiali včasih nadomestili tudi agregate boljše kakovosti, kot so organi Združenega kraljestva opisali v uvodni izjavi 142.

               (167)

               Komisija priznava težave z izvajanjem dajatve na agregate in njenih oprostitev na podlagi geoloških značilnosti materialov. Vendar opozarja tudi, da bi bilo oprostitve težje utemeljiti na uporabah materialov, saj bi lahko to otežilo izvrševanje in pustilo več možnosti za zlorabe. Poleg tega se zdi, da so organi Združenega kraljestva poročilo pridobili kot pomoč za izvajanje dajatve na agregate ter upoštevajo opredelitve in preskuse za materiale, ki so v njem navedeni. Združenje BAA samo je priznalo, da organi Združenega kraljestva pri določanju materialov, ki jih proizvajajo kamnolomi, sodelujejo s strokovnjakom za geologijo.

               (168)

               Kar zadeva izključitev gline in skrilavca, ki se uporabljata za keramične proizvode, iz odložitve izvajanja dajatve na agregate, Komisija opozarja, da gre za oproščeni industrijski postopek, ki se je proučil že v sklepu o začetku postopka in za katerega je bilo ugotovljeno, da ne pomeni državne pomoči.

               (169)

               Kar zadeva vsebino priročnika Cornish Building Stone and Slate Guide 2007, ki ga je predložilo združenje BAA, Komisija ugotavlja, da se za celovit pregled nad vsemi proizvodi kamnoloma nanj ni mogoče zanesti kot na točen vir informacij. Gre za priročnik, pripravljen v promocijske namene, v katerem kamnolomi oglašujejo svoje proizvode, namenjene gradbeništvu. Komisija zato meni, da bi kamnolomi, ki se pojavljajo v priročniku Cornish Building Stone and Slate Guide 2007, predstavili proizvode v skladu s svojo strategijo trženja, ki je usmerjena v gradbeništvo. Organi Združenega kraljestva so navedli, da kamnolomom dovoljujejo, da svoje proizvode oglašujejo, kakor želijo, ne glede na geološko sestavo zadevnih materialov, takšni promocijski opisi pa se jim ne zdijo pomembni pri preverjanju, ali materiali izpolnjujejo pogoje za namene dajatve na agregate.

               (170)

               Iz tega sledi, da obdavčitev kamnin z visokim količnikom PSV, kamnov za obloge za obrambo pred morjem, kamna za suhi zid, primarnih visokokakovostnih agregatov in njihovih stranskih proizvodov/odpadkov spada v načelo običajne obdavčitve dajatve na agregate in je utemeljena z zastavljenim ciljem.

         5.5.3   SKLEPNA UGOTOVITEV O OBIČAJNI OBDAVČITVI NA PODLAGI DAJATVE NA AGREGATE IN CILJU DAJATVE NA AGREGATE

               (171)

               Komisija meni, da pripombe, ki jih je prejela od vseh zainteresiranih strani, ne zagotavljajo razlogov za odstopanje od njenih ugotovitev v sklepu o začetku postopka glede načela običajne obdavčitve na podlagi dajatve na agregate in cilja dajatve na agregate.

               (172)

               Načelo običajne obdavčitve dajatve na agregate je, da se kamnine, prod in pesek, ki so v skladu s členom 17(1) opredeljeni kot agregati, obdavčijo, če se v Združenem kraljestvu od vključno 1. aprila 2002 tržno izkoriščajo, kakor je opredeljeno v členu 19 (46).

               (173)

               Komisija je v skladu z opisom, ki so ga organi Združenega kraljestva zagotovili pred objavo sklepa o začetku postopka in kot je bil potrjen v okviru pripravljalnega dela, opravljenega v zvezi z dajatvijo na agregate (47), v sklepu o začetku postopka ugotovila (48), da je mogoče agregate na splošno opisati kot materiale v granulah ali drobcih, ki so zaradi svojih fizikalnih in kemijsko inertnih lastnosti primerni za uporabo že same po sebi ali z dodajanjem cementa, apna ali bitumoznih snovi pri gradnji betonskih, cestnih, asfaltnih ali drenažnih sistemov ali za nasipavanje (v nadaljnjem besedilu: uporabljajo se kot agregati).

               (174)

               Vse zainteresirane strani in organi Združenega kraljestva so v svojih predložitvah priznali izraz „uporablja se kot agregat“ in v skladu s tem predstavili pripombe. Združenje BAA je dejansko predložilo pripombe, ki naj bi pokazale, da dajatev na agregate ni logična, saj so nekateri materiali, ki ne ustrezajo tej opredelitvi, obdavčeni. Komisija je te pripombe podrobno obravnavala v uvodnih izjavah 151–158 in 159–165.

               (175)

               Drugače rečeno, načelo običajne obdavčitve dajatve na agregate je obdavčitev kamnin, proda ali peska, kadar se pridobijo, da bi se „uporabljali kot agregati“, oziroma se pridobijo za tržno izkoriščanje, kot je opisano zgoraj.

               (176)

               Navedeni opis je tudi v skladu s ciljem dajatve na agregate, ki je večja učinkovitost pridobivanja agregatov z internalizacijo okoljskih stroškov navedene dejavnosti. Kot je potrdilo tudi Splošno sodišče (49), je cilj dajatve na agregate, da se v gradbenem sektorju spodbudi uporabo agregatov iz stranskih proizvodov ali odpadkov, ki nastanejo pri nekaterih postopkih (tako imenovani „sekundarni“ agregati), in recikliranih agregatov, da bi se tako zmanjšala uporaba agregatov, ki se jih pridobiva s postopkom ekstrakcije v kamnolomih (tako imenovani „primarni“ agregati) in ki so neobnovljivi naravni viri, in tako omejiti škodo za okolje, ki je povezana s tem postopkom ekstrakcije (cilj „zmanjšanja povpraševanja“).

         5.6   DAVČNA RAZLIKOVANJA

               (177)

               Z zakonom o financah iz leta 2001 se prvotno vzpostavlja obširna podlaga za uvedbo dajatve na agregate. Obseg te uvedbe se nato zoži z izključitvami in oprostitvami. Poleg tega je v zakonu o financah iz leta 2001 zagotovljeno določeno število davčnih olajšav. Komisija bo ponovno proučila, ali so izključitve, oprostitve in davčne olajšave, glede katerih je izrazila pomisleke v sklepu o začetku postopka, v skladu z načeli običajne obdavčitve ob upoštevanju cilja dajatve na agregate.

               (178)

               Komisija je za oceno davčnih razlikovanj na podlagi dajatve na agregate kot referenčni okvir/načelo običajne obdavčitve uporabila uvedbo dajatve na agregate za materiale, ki se v Združenem kraljestvu tržno izkoriščajo kot agregati (50). Kot je opisano v uvodni izjavi 173, je „uporaba kot agregati“ neločljivo povezana s tržnim izkoriščanjem kamnin, proda in peska v gradbene namene, to je ko se uporabljajo kot material ali podpora pri gradnji ali izboljšavi katere koli strukture (vključno s cestami in stezami, potmi, na katerih leži ali bo ležala železniška proga, in nasipi) ali mešajo v okviru postopka izdelave malte, betona, termakadama, bituminiziranega drobljenca ali katerega koli podobnega gradbenega materiala (51).

               (179)

               Poleg tega je bil pojem uporaba kot agregati, kakor je opredeljen zgoraj, uporabljen v členu 30(1)(d) zakona o financah iz leta 2001, kjer je zagotovljena pravica osebe, da zaprosi za davčno olajšavo, če se „agregat, za katerega se je plačala dajatev na agregate, odstrani na način, ki ne pomeni njegove uporabe v gradbene namene, kot je morda predpisano“.

               (180)

               Če se oproščeni material pridobi, da bi se uporabljal kot agregat, ali pa se tržno izkorišča za gradbene namene, kot je opisano zgoraj, bi moral spadati v običajno obdavčitev na podlagi dajatve na agregate, saj je v primerljivem dejanskem in pravnem položaju kot obdavčeni materiali, njegova oprostitev pa bi lahko bila upravičena le ob upoštevanju bistvenega cilja dajatve na agregate.

               (181)

               Kar zadeva oprostitve, ki se preiskujejo, ki se nanašajo na stranske proizvode, odpadke ali jalovino iz drugih materialov ali postopkov, bo Komisija ohranila merila za ocenjevanje, ki jih je uporabila v sklepu o začetku postopka. V oceni bo upoštevala, ali zadevni odpadki, jalovina ali stranski proizvodi neizogibno nastanejo pri dejavnosti, ki ni povezana z namernim pridobivanjem materialov, da bi se uporabljali kot agregati, tj. pri pridobivanju materiala, ki se ne pridobiva namensko, da bi bil uporabljen kot agregat, ali pri postopku, ki ni povezan s pridobivanjem agregatov. To, da se glavni material ne pridobiva, da bi se uporabljal kot agregat, približno kaže, ali lahko oprostitev zadevnih odpadkov, jalovine ali stranskih proizvodov prispeva k cilju, na katerem temelji dajatev na agregate.

               (182)

               Komisija bo za stranske proizvode, odpadke ali jalovino, ki nastanejo pri pridobivanju materiala, ki naj bi se uporabljal kot agregat, ocenila, ali bi se lahko na podlagi njihove oprostitve zmanjšalo novo pridobivanje materialov, ki naj bi se uporabljali kot agregati, in tako prispevalo k cilju dajatve na agregate.

               (183)

               Navedena merila za ocenjevanje so skladna z načeli običajne obdavčitve dajatve na agregate pri ugotavljanju, ali so oproščeni materiali v enakem dejanskem in pravnem položaju kot obdavčeni materiali, in upoštevajo premisleke organov Združenega kraljestva, da dajatev na agregate ne bi smela vplivati na postopke, ki niso povezani s pridobivanjem materialov, da bi se uporabljali kot agregati.

         5.6.1   IZKLJUČITEV IN DAVČNA OLAJŠAVA ZA NEKATERE MINERALE (ČLEN 18(2)(b) (52) IN ČLEN 30(1)(b) (53)), KOLIKOR SO POVEZANI Z OPROŠČENIM POSTOPKOM, S KATERIM SE PRIDOBIJO MATERIALI, KI SE UPORABLJAJO KOT AGREGATI

               (184)

               Organi Združenega kraljestva so v okviru svojih predložitev pred sklepom o začetku postopka navedli, da se nobena od snovi, oproščenih na podlagi člena 18 (54), ne pridobiva v kamnolomih ali rudnikih, da bi se uporabljala kot agregat.

               (185)

               Če se navedeni minerali ne uporabljajo za zagotavljanje nasipnega materiala v gradbeništvu, je Komisija menila, da je izključitev navedenih mineralov s področja uporabe dajatve na agregate v skladu z njenimi načeli običajne obdavčitve (55).

               (186)

               Komisija je v uvodni izjavi 74 sklepa o začetku postopka ugotovila, da kolikor se zadevni minerali ne uporabljajo kot agregati, oprostitev/izključitev iz dajatve za agregate ne prinaša selektivne prednosti v smislu člena 107(1) PDEU.

               (187)

               Vendar je ugotovila, da se nekateri od teh mineralov včasih pridobivajo tudi, da bi se uporabljali kot agregati. Vermikulit in perlit se na primer uporabljata za proizvodnjo lahkih umetnih agregatov (56). Za izključitev teh mineralov, kolikor se pridobivajo za proizvodnjo lahkih agregatov in se kot taki tudi uporabljajo, se je štelo, da ni v skladu z načeli običajne obdavčitve dajatve na agregate. Komisiji zato ni bilo jasno, zakaj pridobivanje navedenih mineralov ne bi bilo v primerljivem položaju kot pridobivanje drugih obdavčenih agregatov.

               (188)

               Komisija ni imela na voljo pomembnih informacij, ki jih je potrebovala za oceno, zato je izrazila pomisleke, ali je splošna oprostitev navedenih materialov, v kateri se očitno ne upošteva, da se uporabljajo kot agregati, v skladu z načeli običajne obdavčitve, na katerih temelji dajatev na agregate.

               (189)

               Organi Združenega kraljestva so predložili seznam uporab za vse materiale iz člena 18(3) zakona o financah iz leta 2001, na katerem je bilo navedeno, ali se uporabljajo oziroma bi se lahko uporabili kot agregati. V skladu s takšnim seznamom so od materialov iz člena 18(3) zakona o financah iz leta 2001 perlit, plovec in vermikulit edini materiali, ki bi se lahko uporabili kot agregati.

               (190)

               Drugi materiali iz člena 18(3) zakona o financah iz leta 2001 se ne uporabljajo kot agregati oziroma jih v ta namen ni mogoče uporabiti, zato niso v enakem pravnem in dejanskem položaju kot obdavčljivi agregati.

               (191)

               Po navedbah organov Združenega kraljestva perlit leži na Severnem Irskem, vendar se je prenehal pridobivati še pred uvedbo dajatve na agregate. Ta material, ki je po obdelavi uporaben zaradi svojih izolacijskih lastnosti in majhne teže, se še uvaža v Združeno kraljestvo.

               (192)

               Organi Združenega kraljestva navajajo, da se lahko perlit uporablja pri proizvodnji lahkih gradbenih materialov (mavca, malte, izolacije, stropnih plošč) in kot sredstvo za izboljšanje tal. S segrevanjem se zelo razširi, zato torej ni naravni agregat. Perlit se lahko uporablja kot lahek agregat, npr. v betonu ali portlandskem cementu. Vendar ga je treba pred takšno uporabo fizično predelati, kar pa ne pomeni le preprostega drobljenja in presejevanja. Zaradi njegovih posebnih lastnosti ga tudi ni mogoče nadomestiti z recikliranim materialom ali stranskim proizvodom, nastalim pri proizvodnji materialov, ki se ne uporabljajo kot agregati.

               (193)

               Po navedbah organov Združenega kraljestva v Združenem kraljestvu ni znanih naravnih nahajališč plovca, ampak se ta uvaža. Zaradi celične strukture ima majhno gostoto, zaradi česar lebdi na vodni gladini. Uporablja se lahko kot brusilno sredstvo in pri proizvodnji lahkih gradbenih materialov. Je precej lažji od materiala, ki je obdavčljiv agregat.

               (194)

               Po navedbah organov Združenega kraljestva obstajajo nekateri dokazi, da se plovec v Združenem kraljestvu uporablja kot lahek agregat pri gradnji ter proizvodnji lahkega betona, montažnih betonskih izdelkov in betonskih zidakov. V teh okoliščinah se uporablja zaradi svoje izjemno majhne gostote. Tako kot perlita in vermikulita ga zaradi njegovih posebnih lastnosti in uporab ni mogoče nadomestiti z recikliranim materialom ali stranskim proizvodom, nastalim pri proizvodnji materialov, ki se ne uporabljajo kot agregati.

               (195)

               Komisija je proučila, ali bi bilo treba plovec primerjati s kamninami z visokim količnikom PSV ali kamni za obloge, ki sta prav tako specializirana proizvoda in ju ni mogoče nadomestiti z oproščenim materialom. Vendar je plovec očitno drugačen od kamnin z visokim količnikom PSV in kamnov za obloge – kadar se uporablja kot agregat, se namreč lahko uporabi le na tem specializiranem področju kot lahek agregat. Po drugi strani se materiali, ki se uporabljajo za proizvodnjo kamnin z visokim količnikom PSV in kamnov za obloge, lahko in tudi se obsežno uporabljajo kot agregati, kadar se ne uporabljajo v teh posebnih specializiranih okoliščinah.

               (196)

               Po navedbah organov Združenega kraljestva je vermikulit vrsta sljude, ki ima kot perlit nenavadno lastnost, da se s segrevanjem zelo razširi. Morebitna nahajališča v Združenem kraljestvu niso znana, se pa uvaža.

               (197)

               Po navedbah organov Združenega kraljestva se vermikulit tako kot perlit lahko uporablja za izolacijo, kot lahek agregat za mavec in beton ter kot sredstvo za izboljšanje tal. Vendar ga je treba pred takšno uporabo fizično predelati, kar pa ne pomeni le preprostega drobljenja in presejevanja. Zaradi njegovih posebnih lastnosti ga tudi ni mogoče nadomestiti z recikliranim materialom ali stranskim proizvodom, nastalim pri proizvodnji materialov, ki se ne uporabljajo kot agregati.

               (198)

               Po navedbah organov Združenega kraljestva so uvožene količine takih proizvodov naslednje, pri čemer so podatki za perlit in vermikulit v statističnih podatkih o uvozu od leta 2010 evidentirani skupaj:

                           2008

                           2009

                           2010

                           2011

                           2012

                           Perlit
                           (v tonah)

                           45 064

                           36 315

                           58 456

                           98 437

                           66 298

                           Vermikulit
                           (v tonah)

                           29 200

                           25 515

                           Plovec
                           (v tonah)

                           2 259

                           1 668

                           2 062

                           2 067

                           1 255

               (199)

               Organi Združenega kraljestva trdijo, da je uvoženi plovec leta 2012 v povprečju stal 408 GBP/tono, vermikulit in perlit pa v povprečju 128 GBP/tono. Cene so tako visoke zaradi specializiranih uporab teh mineralov in kažejo, da se ti materiali ne bi uporabljali kot nadomestek za agregate, pridobljene v Združenem kraljestvu.

               (200)

               Organi Združenega kraljestva trdijo, da se perlit, plovec in vermikulit v Združenem kraljestvu tržno ne izkoriščajo kot agregati in ob upoštevanju okoljskega cilja dajatve na agregate niso v enakem pravnem in dejanskem položaju kot obdavčljivi agregati.

               (201)

               Komisija meni, da perlit in vermikulit nista primerljiva z obdavčljivimi materiali, pri katerih preoblikovanje ni potrebno, saj se lahko kot agregata uporabita le po fizični predelavi, kar pa ne pomeni le preprostega drobljenja in presejevanja.

               (202)

               Perlit, plovec in vermikulit se zaradi svojih naravnih lastnosti razlikujejo od drugih agregatov. Poleg tega noben od teh treh materialov ni naravni agregat, ampak se uporabljajo kot specializirani lahki agregati, ki jih ni mogoče nadomestiti z drugimi materiali in ki ne morejo nadomestiti drugih materialov. Iz njihove cene je razvidno, da se uporabljajo v specializirane namene, pa tudi dejstvo, da nikakor ne bi mogli nadomestiti agregatov, pridobljenih v Združenem kraljestvu.

               (203)

               Poleg tega se trenutno nobeden od teh materialov ne pridobiva v Združenem kraljestvu, saj se je pridobivanje perlita prenehalo pred uvedbo dajatve na agregate.

               (204)

               Komisija v zvezi s temi materiali ni prejela pripomb zainteresiranih strani.

               (205)

               Komisija ugotavlja, da perlit, plovec in vermikulit ob upoštevanju cilja dajatve na agregate niso v enakem pravnem in dejanskem položaju kot obdavčljivi agregati.

               (206)

               Zato ugotavlja, da izključitev nekaterih mineralov in davčna olajšava za te minerale iz člena 18(2)(b) in člena 30(1)(b) zakona o financah iz leta 2001 ne pomenita selektivne prednosti za te materiale.

         5.6.2   OPROSTITEV MATERIALA, KI JE V CELOTI ALI PRETEŽNO IZ PREMOGA, LIGNITA, GLINASTEGA SKRILAVCA ALI SKRILAVCA OZIROMA JE DEL ČESAR KOLI S TAKŠNO SESTAVO (ČLEN 17(4)(a)), KOLIKOR JE OPROŠČENI MATERIAL V CELOTI IZ PREMOGA, LIGNITA, SKRILAVCA ALI GLINASTEGA SKRILAVCA, KI SE UPORABLJA KOT AGREGAT, ALI PRETEŽNO IZ PREMOGA, LIGNITA, SKRILAVCA IN GLINASTEGA SKRILAVCA

               (207)

               Komisija je ugotovila, da se vsi navedeni materiali štejejo za kamnine in so torej agregati v smislu člena 17(1) zakona iz leta 2001.

               (208)

               Kar zadeva glinasti skrilavec in skrilavec, se pogosto obdelata tako, da imata vsaj eno ravno površino. V takem primeru imata tudi korist od olajšave plačila dajatve za agregate v skladu s členom 18(2)(a) (oproščeni postopek obdelave kamna). Davčna olajšava za materiale, na katerih se izvede oproščeni postopek, je v skladu z načeli običajne obdavčitve, na katerih temelji dajatev na agregate.

               (209)

               Organi Združenega kraljestva so v okviru svojih predložitev pred sklepom o začetku postopka pojasnili, da se premog, lignit, glinasti skrilavec ali skrilavec primarno ne pridobivajo v kamnolomih, da bi se uporabljali kot agregati. Glinasti skrilavec se običajno pridobiva, da bi se uporabljal kot specializirani gradbeni material (npr. za strešne kritine ali talne obloge). V nekaterih regijah se njegova uporaba spodbuja zaradi ohranjanja dediščine. Skrilavec je dobro razkolen mineral z veliko vsebnostjo gline. Ker se bodo naravne zaloge gline postopoma izčrpale, se skrilavec vedno pogosteje uporablja pri proizvodnji opeke in ploščic. Uporablja se lahko tudi pri proizvodnji cementa. Premog je sedimentna kamnina, sestavljena pretežno iz ogljika. Lignit ima veliko manjšo vsebnost ogljika kot premog in zelo veliko vsebnost vlage. Oba materiala se uporabljata kot energenta.

               (210)

               Komisija je ugotovila, da je izključitev navedenih materialov, kadar se uporabljajo za druge namene in ne kot agregati, v skladu z načelom običajne obdavčitve, na katerem temelji dajatev na agregate.

               (211)

               Komisija je ugotovila (57), da se v skladu z dokazi, ki jih je združenje BAA predložilo in priložilo svojemu odgovoru Splošnemu sodišču v zadevi T-210/02, glinasti skrilavec in skrilavec uporabljata kot agregata (58). To ne velja tudi za premog in lignit.

               (212)

               Komisija je v uvodni izjavi 84 sklepa o začetku postopka ugotovila, da splošna oprostitev skrilavca in glinastega skrilavca, tudi kadar se uporabljata kot agregata ali kot nasipni material v gradbene namene, očitno ni v skladu z načeli običajne obdavčitve, na katerih temelji dajatev na agregate, in očitno ne izhaja iz narave in logike dajatve na agregate.

               (213)

               Komisija je v uvodni izjavi 85 sklepa o začetku postopka menila tudi, da trditev, da se skrilavec in glinasti skrilavec v večini primerov ne bi uporabljala kot agregata, ne upravičuje njune splošne oprostitve plačila dajatve na agregate. Prav zato, ker je bilo težko vnaprej določiti, za kaj se bodo uporabili materiali, je Združeno kraljestvo zanje dodelilo davčno olajšavo za primer, če bi se nekateri obdavčeni materiali uporabili za industrijske in kmetijske namene. Po mnenju Komisije bi bilo primerneje, da bi se davčna olajšava razširila tudi na skrilavec in glinasti skrilavec, namesto da se je dodelila dokončna oprostitev.

               (214)

               Komisija je imela pomisleke tudi glede utemeljitve za razširitev oprostitve na material, ki je pretežno iz (tj. v več kot 50 % iz) premoga, lignita, skrilavca ali glinastega skrilavca.

               (215)

               Komisija je ugotovila, da splošna oprostitev navedenih materialov, zlasti glinastega skrilavca in skrilavca, tudi kadar se uporabljata kot agregata, tj. kot nasipni material za gradbene namene, ne bi bila v skladu z načeli običajne obdavčitve, na katerih temelji dajatev na agregate.

               (216)

               Komisija je po objavi sklepa o začetku postopka v zvezi s tem prejela več predložitev zainteresiranih strani.

         5.6.2.1
         Glinasti skrilavec

   (a)   Pripombe združenja BAA, prejete 15. septembra 2014

               (217)

               Združenje BAA se strinja z organi Združenega kraljestva glede tega, da se stranski proizvodi iz glinastega skrilavca uporabljajo kot agregati, vključno s tem, da se uporabljajo kot nadomestna možnost za na novo pridobljene agregate pri proizvodnji betona in srednje trdne tehnične aplikacije.

               (218)

               Združenje BAA trdi, da so se glinasti skrilavec, skrilavec (in glina) že od nekdaj (torej tudi že pred uvedbo dajatve na agregate) uporabljali kot „agregati“, kadar so bili primerni za poseben namen in je bil material na voljo po ustrezni ceni. Na primer, pri gradnji ceste A55, obvoznice Bangor (Bangor Bypass), v letih 1980/1981 in 1990/1991 je bilo uporabljenih približno 230 000 ton agregata iz glinastega skrilavca.

               (219)

               Združenje BAA, ki se sklicuje na izjavo strokovnjakinje za geologijo dr. Rachel Hardie, trdi, da so nekateri kamnolomi geološko raznovrstni, saj usedline kamnin, ki spadajo med glino ali glinasti skrilavec, vsebujejo tudi druge kamnine. V skladu z navedeno izjavo so na Škotskem in v drugih delih Združenega kraljestva kamnolomi, v katerih je večina proizvedenih agregatov obdavčena z dajatvijo na agregate, vendar pa plasti kamnin v takih kamnolomih vsebujejo delež oproščenih vrst kamnin. Proizvodi teh kamnolomov vključujejo zaloge vrst kamnin, ki so v celoti ali pretežno oproščene, kot je skrilavec ali glinasti skrilavec (59)

               (220)

               Združenje BAA trdi, da obstaja več kamnolomov glinastega skrilavca, v katerih material nima ustreznega skrilavega klivaža za gradbene ploščice, vendar se še vedno uvršča med glinaste skrilavce. Združenje BAA je predložilo seznam sedmih kamnolomov glinastega skrilavca iz imenika rudnikov in kamnolomov iz leta 2010, ki ga je pripravil British Geological Survey (v nadaljnjem besedilu: organ BGS), ki so v navedeni kot kamnolomi, v katerih se pridobiva kamen le zato, da bi se uporabljal kot agregat, na primer agregat v gradbeništvu, kamen za oblogo cestišč, neobdelan gradbeni kamen, in kamnolomov, ki proizvedejo le manjšo količino obdelanega gradbenega kamna. Združenje BAA trdi, da se ti kamnolomi ne razlikujejo od kamnolomov granita ali peščenjaka, ki prav tako proizvajajo gradbeni kamen. Proizvodi obeh vrst kamnolomov so enake narave, pri čemer so kamnolomi glinastega skrilavca oproščeni plačila dajatve, ostali pa ne.

               (221)

               Kar zadeva naravo kamnolomov, ki izkoriščajo obdavčene kamnine, kot je granit, združenje BAA trdi, da kamnolomi kamnin prodajo različne količine neobdelanih kamnitih blokov. Trdi, da bo kamnolom, če vsebuje kamen, ki je naravno „v blokih“ in ga je preprosto obdelati, verjetno prodal velike količine tega proizvoda, odvisno od povpraševanja na lokalnem trgu (npr. stanovanjska, vrtna središča) in barve pridobljenih kamnitih blokov.

               (222)

               Združenje BAA je predložilo informacije o prodaji glinastega skrilavca in razmerju med prodajo strešnikov in polnila za druge uporabe, tj. kot agregat. Predložilo je tudi informacije glede kamnolomov apnenca, iz katerih je razvidno, da se proda bistveno več kmetijskega apna kot agregatov, ki so stranski proizvodi. Leta 2013 je bilo razmerje 4,2: 1. Združenje BAA trdi, da je mogoče to razmerje pojasniti z dejstvom, da je prodaja stranskega proizvoda iz apnenca zaradi dajatve na agregate postala nekonkurenčna. Predložilo je prodajne cene kmetijskega apna iz enega kamnoloma (cena franko tovarna za izvoz se giblje med 5,02 GBP in 5,95 GBP na tono) in agregata, ki je stranski proizvod (5–8,5 GBP na tono, pri čemer cena vključuje dajatev na agregate). Predložilo je tudi cene drugega kamnoloma za prah kalcijevega karbonata visoke čistosti (cena franko tovarna 25–55 GBP na tono in do 1 000 GBP na tono za nekatere specializirane proizvode), za vrhunski apnenec, ki se uporablja pri proizvodnji stekla (cena franko tovarna 23 GBP na tono), kmetijsko apno (11 GBP na tono) in odpadne materiale/materiale, ki so stranski proizvod (2–7,5 GBP na tono brez dajatve na agregate).

               (223)

               Združenje BAA trdi, da so cene glinastega skrilavca, ki so jih prvotno predložili organi Združenega kraljestva, previsoke in da ne kažejo tržne vrednosti. Trdi, da so cene stranskih proizvodov iz glinastega skrilavca s 6 GBP padle na 3 GBP. Cena uvoženega strešnega skrilavca bi leta 2010 znašala 390 GBP na tono, izvoženega strešnega skrilavca pa 618 GBP na tono.

         (b)   Pripombe družbe Welsh Slate Ltd. (v nadaljnjem besedilu: družba Welsh Slate), prejete 20. decembra 2013

               (224)

               Trenutno domača proizvodnja strešnih skrilavcev pokriva manj kot 10 % povpraševanja po naravnem glinastem skrilavcu v Združenem kraljestvu.

               (225)

               Glavna dejavnost družbe Welsh Slate je proizvodnja in prodaja strešnega skrilavca. Trdi, da strešni skrilavec predstavlja približno 65 % njihovega prihodka, drobljeni glinasti skrilavec le 30 %, ostalih 5 % pa arhitekturni in drugi proizvodi. Pridobivanje drobljenega glinastega skrilavca v kamnolomih je potrebno zaradi dostopa do materiala za strešni skrilavec. Stranski proizvod pri pridobivanju strešnega skrilavca predstavlja znaten delež proizvodnje (trenutno 95 % vsega pridobljenega materiala).

               (226)

               Po navedbah družbe Welsh Slate se drobljeni glinasti skrilavec proizvaja iz naslednjih virov: odpadkov iz kamnoloma (31 %), odpadkov pri cepljenju (12 %), nekdanjih odlagališč (31 %) ter vrtanja in razstreljevanja (27 %). Trdi, da so stroški proizvodnje agregatov iz glinastega skrilavca višji kot stroški običajnega kamnoloma agregatov. Stroški proizvodnje običajnih proizvodov iz agregatov, ki ne vključujejo dodatnih stroškov, ki jih ima zadevna družba, znašajo […]–[…] GBP na tono, kar pomeni, da bi dajatev znašala […]. Agregati se trenutno prodajajo po ceni […]–[…] GBP na tono. Strešni skrilavec se prodaja povprečno po […] GBP na tono, zgornja vrednost strešnega skrilavca pa znaša več kot […] GBP na tono.

         (c)   Pripombe združenja BAA, prejete 10. januarja 2014

               (227)

               Združenje BAA je predložilo priročnik Cornish Building Stone and Slate Guide 2007, ki ga je pripravil cornwalski grofijski svet. Vključuje informacije o več kamnolomih, ki proizvajajo gradbeni material, vključno s kamnolomi glinastega skrilavca.

         (d)   Pripombe združenja Mineral Products Association, prejete 2. januarja 2014

               (228)

               Po navedbah združenja Mineral Products Association se skrilavec in glinasti skrilavec v Združenem kraljestvu uporabljata kot agregata. Glinasti skrilavec in skrilavec, ki se dobavljata kot agregata, sta lahko material, ki je stranski proizvod pri pridobivanju materiala, ki se ne uporablja kot agregat, na primer pridobivanju glinastega skrilavca za proizvodnjo strešnega skrilavca, vendar pa se ta material pridobiva zlasti zaradi dobave na trge agregatov.

         (e)   Pripombe kamnoloma Lantoom, prejete 16. januarja 2014

               (229)

               Kamnolom Lantoom trdi, da ima grofija Cornwall velike količine agregatov iz stranskih proizvodov, ki so nastali v panogah glinastega skrilavca in kaolinske gline. Trenutno je velik presežek teh materialov, čeprav so oproščeni dajatve na agregate. Trgi so cenovno zelo občutljivi in na potrošnike ni bilo mogoče prenesti nobenega zvišanja cen.

               (230)

               Po navedbah kamnoloma Lantoom vrsta agregatov, za katere bi moral plačati dajatev, če bi se za oprostitev ugotovilo, da je nezdružljiva državna pomoč, trenutno dosega ceno približno 2 GBP na tono (cena franko tovarna se giblje med 1,5 in 3 GBP). To pomeni, da bi dajatev podvojila ceno.

               (231)

               Kamnolom trdi, da je oprostitev plačila dajatve na agregate pripomogla k spodbujanju trga za agregate iz oproščenih materialov. Trdi, da lahko odpadki sestavljajo do 75 % pridobljenega minerala. Stranski proizvodi iz agregatov iz glinastega skrilavca tega kamnoloma se prodajajo le na območju, do 30 milj oddaljenem od kamnoloma.

               (232)

               Po navedbah kamnoloma Lantoom glinasti skrilavec ni pretirano dober material, ko se uporablja kot agregat, saj je mehkejši in ga ni mogoče uporabiti pri izdelavi betona ali bitumenskega makadama.

         (f)   Pripombe družbe Burlington Slate Limited (v nadaljnjem besedilu: družba BSL), prejete 10. januarja 2014

               (233)

               Glavna poslovna dejavnost družbe BSL je proizvodnja dimenzioniranih proizvodov iz glinastega skrilavca, kot so strešniki, stenske obloge, talne obloge, tlakovci in arhitekturni proizvodi.

               (234)

               Družba BSL meni, da oprostitve za glinasti skrilavec ne pomenijo državne pomoči, saj so upravičene na podlagi narave in logike okoljskih ciljev dajatve na agregate, s katerima so v celoti skladne. Glinasti skrilavec se običajno ne pridobiva, da bi se uporabljal kot agregat; pridobiva se, da bi se uporabljal kot gradbeni material za strešnike, stenske obloge, talne obloge in tlakovce, pogosto pa se uporablja zaradi ohranjanja dediščine pri obnavljanju zgodovinskih stavb v Združenem kraljestvu.

               (235)

               Družba BSL trdi, da je jalovina iz glinastega skrilavca v drugačnem dejanskem položaju kot agregati, na novo pridobljeni v kamnolomu le zato, da bi se uporabljali kot agregati, ker so agregati, ki nastanejo pri pridobivanju glinastega skrilavca, potreben in neizogiben stranski proizvod pri postopkih, s katerimi se proizvajajo dimenzionirani proizvodi iz glinastega skrilavca.

               (236)

               Meni, da oprostitve kamnolome glinastega skrilavca spodbujajo k temu, da odpadne materiale reciklirajo kot agregate. Če kamnolomi glinastega skrilavca odpadkov ne bi več reciklirali kot agregate, bi se na odlagališča odvrglo več odpadkov in jalovine, nastalih pri pridobivanju glinastega skrilavca, oziroma bi se zavrgli kot jalovina.

               (237)

               Po navedbah družbe BSL je postopek pridobivanja glinastega skrilavca zelo drag zaradi fizičnih globin, ki jih je treba izkopati, neugodnih geoloških formacij, na katere se včasih naleti, ter inženirskih in geotehničnih vidikov zasnove kamnoloma, ki so potrebni za zagotavljanje stabilnosti odkopnega čela, da se vzdržuje varno delovno okolje. Glinasti skrilavec se iz kamnoloma odstranjuje v blokih, ki so veliki približno od 1 × 0,5 metra do 3,5 × 1,5 metra in običajno tehtajo od 500 kg do 12 ton. Način predelave bo odvisen od narave proizvoda, ki se izdeluje: ali gre za strešnike, stenske obloge, talne obloge ali arhitekturne proizvode. Obdelava običajno obsega prvotno obdelavo, ki ji sledijo razcepitev, nanos končnega sloja, nadaljnje klesanje ali oblikovanje. Družba BSL približno 50 % prodanih arhitekturnih proizvodov iz glinastega skrilavca izvozi iz Združenega kraljestva.

               (238)

               Družba BSL je pokazala, da so odpadki in koščki iz glinastega skrilavca v vsaki fazi postopka neizogiben stranski proizvod. Po njenih ocenah se v končne dimenzionirane proizvode (ki se običajno uporabljajo za strešnike, tlakovce ali talne obloge) predela le približno 4 % pridobljenega materiala, kar pomeni, da je 96 % odpadkov. Z recikliranjem odpadkov in koščkov iz glinastega skrilavca v agregate se zmanjša količina odpadnega materiala, ki bi ga družba BSL morala poslati na odlagališče ali zavreči v kamnolomu. Z recikliranjem dela odpadkov in koščkov iz glinastega skrilavca se pomagajo izravnati nekateri stroški pridobivanja glinastega skrilavca, vendar je takšna prodaja postranska v primerjavi z glavno dejavnostjo pridobivanja glinastega skrilavca za proizvodnjo in prodajo dimenzioniranih kamnitih proizvodov iz glinastega skrilavca.

               (239)

               Po navedbah družbe BSL kamnoloma glinastega skrilavca nič ne spodbuja k temu, da bi pridobival le agregate, saj so stroški pridobivanja veliko višji, pridobivanje pa (tehnično) precej zahtevnejše kot v običajnem kamnolomu agregatov (ki je površinski kop), zato pridobivanje v kamnolomu ne bi bilo donosno, če bi se edini pridobljeni material uporabljal kot agregat.

               (240)

               Družba BSL je v skladu s svojo predložitvijo pridobila odobritev načrta upravljanja za izkoriščanje na podlagi dejstva, da pridobiva kamen kot vir lokalnih „domačih“ gradbenih materialov. Vloga za pridobivanje le agregatov v njenih kamnolomih zelo verjetno ne bi bila odobrena, ker ležijo v narodnem parku Lake District ali njegovi bližini.

               (241)

               Po navedbah družbe BSL ji oprostitev za agregate za pridobivanje glinastega skrilavca v kamnolomih ne omogoča pridobivanja še večjih količin agregatov iz glinastega skrilavca.

               (242)

               Družba BSL upravlja tudi dva kamnoloma apnenca. Trdi, da je mogoče jalovino, nastalo pri pridobivanju glinastega skrilavca, razlikovati od materiala, pridobljenega pri pridobivanju apnenca za proizvodnjo apna, ker se apnenec v nasprotju z glinastim skrilavcem v kamnolomih pridobiva zlasti kot surovina, ki naj bi se uporabljala kot agregat v gradbeništvu, zato je gospodarno le, da se apnenec pridobiva na površju, glinasti skrilavec pa je sedimentna kamnina, zaradi katere je treba kopati globlje. Apnenec je bolj kot glinastemu skrilavcu podoben vrstam agregatov, ki niso oproščeni in se pridobivajo le zato, da bi se uporabljali kot agregati. Po navedbah družbe BSL ni veliko rudnikov, v katerih bi lahko bila kakovost apnenca takšna, da bi se splačalo pridobivati „dimenzionirane kamne“ (tj. tlakovce).

         (g)   Pripombe družbe Eunomia Research and Consulting Ltd. (v nadaljnjem besedilu: družba Eunomia), prejete 17. januarja 2014

               (243)

               Pripombe družbe Eunomia so bile poslane v imenu konzorcija proizvajalcev sekundarnih agregatov iz Združenega kraljestva (glinasti skrilavec, neplodna zemlja in ogorki iz sežigalnic).

               (244)

               Proizvodnja materiala, ki je primeren le za to, da se uporablja kot agregat, je neizogiben del pridobivanja glinastega skrilavca, namenjenega za strešnike ali druge proizvode velike vrednosti. Cena materiala, ko se ta uporablja kot agregat, je precej nižja, in sama po sebi ne bi bila zadostna spodbuda za pridobivanje materiala. Družba Welsh Slate navaja, da se strešni skrilavec prodaja povprečno po ceni […] GBP na tono, pri čemer je zgornja vrednost […] GBP na tono. Nasprotno se sekundarni agregati prodajajo po ceni med […] in […] GBP na tono. Zaradi oprostitve se torej ni povečala intenzivnost prve ekstrakcije, prav tako pa oprostitev ne spodbuja pridobivanja.

               (245)

               Zaradi obstoja odlagališč odpadkov glinastega skrilavca, ki so nastala pred uvedbo dajatve na agregate, v kamnolomih ne bi bilo potrebno dodatno pridobivanje glinastega skrilavca, ki naj bi se uporabljal kot agregat.

               (246)

               Družba Eunomia meni, da bi odprava oprostitve plačila dajatve na agregate za glinasti skrilavec […] stroške proizvodnje po pridobivanju agregatov iz glinastega skrilavca, ki znašajo […]–[…] GBP.

         (h)   Pripombe družbe Wincilate Ltd (v nadaljnjem besedilu: družba Wincilate), prejete 7. januarja 2014

               (247)

               Wincilate je kamnolom glinastega skrilavca, ki podpira oprostitev plačila dajatve na agregate za glinasti skrilavec. Družba je navedla, da poleg običajne poslovne dejavnosti drobi glinasti skrilavec iz odlagališč glinastega skrilavca, ki so nastala pred več kot 100 leti. Meni, da oprostitev ostaja potrebna zaradi zmanjšanja odlagališč odpadkov in nadomeščanja pridobivanja primarnih agregatov v kamnolomih.

         (i)   Pripombe družbe Torrington Stone, prejete 17. januarja 2014

               (248)

               Po navedbah družbe Torrington Stone eden od njenih kamnolomov, katerega primarni proizvod je obdavčeni peščenjak gritstone, ponuja proizvode iz naravnega kamna, kot so kamen za suhi zid, kamen za oblogo cestišč in kamen za žičnate košare (gabione). Ta obdavčeni peščenjak neposredno konkurira kamnolomom glinastega skrilavca, ki ponujajo popolnoma enake proizvode. Kamen za suhi zid se ročno izbere v kamnolomu in se tam ne obdela, zato ne more imeti koristi od oprostitve plačila dajatve na agregate. Kamen na kraju samem obdela kamnosek, vendar je dajatev na agregate že plačana.

               (249)

               Družba Torrington Stone po drugi strani trdi, da je glinasti skrilavec naravno nepravilne oblike in ga je treba razrezati (razžagati), da se popravi, pa čeprav le na širino plasti.

         (j)   Pripombe družbe Berwyn Slate, prejete 9. januarja 2014

               (250)

               Kamnolom Berwyn Slate proizvaja končne plošče iz glinastega skrilavca, pri čemer kot stranski proizvod nastane odpadni material. Pridobivanje glinastega skrilavca v ploščah se je začelo pred 200–300 leti, zato so se v preteklosti ti odpadki odlagali v bližini kamnoloma. Družba navaja, da namerava odpadke predelovati v agregate, ki jih bo mogoče prodajati. Z ukinitvijo dajatve na agregate se ti načrti ne bi uresničili.

         (k)   Pripombe združenja Mineral Products Association Ltd, prejete 2. januarja 2014

               (251)

               Združenje trdi, da oprostitev ne bi smela veljati za materiale, ki so pretežno iz premoga, lignita, glinastega skrilavca in skrilavca, saj se takšni materiali uporabljajo na trgih agregatov ali kot agregati.

         (l)   Pripombe organov Združenega kraljestva

               (252)

               Organi Združenega kraljestva so opozorili na dejstvo, da je Splošno sodišče v sodbi z dne 7. marca 2012 v zadevi T-210/02 RENV ugotovilo, da so materiali, kot so glina, glinasti skrilavec in skrilavec načeloma izpolnjujejo načelo običajne obdavčitve, ker so „agregati“ v smislu zakona o financah iz leta 2001 (člen 71) in „če se […] uporabljajo in tržno izkoriščajo kot agregati“, v primerljivem položaju kot drugi nadomestljivi obdavčeni agregati (člen 72). Po mnenju organov Združenega kraljestva je Splošno sodišče jasno navedlo, da je „morebitna“ vključitev navedenih materialov na področje uporabe dajatve „odvisna zgolj od tega, ali se učinkovito in resnično uporabljajo kot agregati“.

               (253)

               Organi Združenega kraljestva trdijo, da ni jasnih dokazov, vključno s predložitvami združenja BAA med postopkom pred sodiščem, iz katerih bi bilo razvidno, da se glinasti skrilavec, skrilavec, premog ali lignit v Združenem kraljestvu namensko pridobivajo, da bi se uporabljali kot agregati.

               (254)

               Kar zadeva glinasti skrilavec, trdijo, da je glinasti skrilavec kamnina, ki jo je mogoče razcepiti v tanke plošče. Uporablja se predvsem za strešnike, pa tudi za dekorativne stenske obloge in kot kamen za spomenike. Proizvaja se v severnem Walesu, Lake Districtu, Devonu in Cornwallu.

               (255)

               Po navedbah organov Združenega kraljestva je glinasti skrilavec oproščen plačila dajatve na agregate, ker se visokokakovostni glinasti skrilavec pridobiva v kamnolomih, da bi se uporabljal kot strešniki in talne obloge, ter zaradi svojih dekorativnih lastnosti, ne pa da bi se uporabljal kot agregat. Vključujejo lahko strešni skrilavec, notranjo opremo, arhitekturne proizvode (okenske police in strešni dodatki, delovne površine za kuhinjo in pulte za kopalnico, pulte, kamine, kurišča, stenske obloge, plošče na hišah, spominska obeležja in talne ploščice) in okrase (v nadaljnjem besedilu skupaj tudi: specializirani arhitekturni proizvodi). Odlomki in drugi ostanki iz glinastega skrilavca, ki nastanejo pri pridobivanju in oblikovanju visokokakovostnega glinastega skrilavca, lahko nadomestijo na novo pridobljene agregate. Oprostitve torej spodbujajo tudi uporabo odpadnih odlomkov iz glinastega skrilavca in vseh drugih povezanih stranskih proizvodov ter zagotavljajo čisto korist za okolje z zmanjševanjem okoljske škode, ki bi nastala zaradi dodatnega pridobivanja v kamnolomih.

               (256)

               Po navedbah organov Združenega kraljestva kamnolomi, ki ponujajo agregate iz glinastega skrilavca in odlomke iz njega, ki se prodajajo, da bi se uporabljali kot agregati, v oglasih poudarjajo svoje visokokakovostne proizvode iz glinastega skrilavca, kot so strešni skrilavci, delovne površine, kurišča, talne obloge in spominske plošče, na katere se očitno osredotočajo njihove dejavnosti pridobivanja glinastega skrilavca (60).

               (257)

               Organi Združenega kraljestva trdijo, da glinasti skrilavec ni ravno primeren, da bi se uporabljal kot agregat, ker je večinoma ploske „ploščaste“ in neenake oblike, ne pa kockaste oblike, ki je večinoma zaželena, kadar se uporablja kot agregat. Visokokakovostni glinasti skrilavec se ne uporablja kot agregat, saj zaradi svojih fizikalnih in/ali kemijskih lastnosti za to ni primeren, in se prodaja za namene, pri katerih dosega višjo vrednost.

               (258)

               Organi Združenega kraljestva so ocenili, da pri vsaki toni v kamnolomu pridobljenega glinastega skrilavca nastane 95 % odpadnih odlomkov in približno 5 % glinastega skrilavca, ki je primeren za visokokakovostne uporabe, kot so strešniki ali stenske obloge (61). Večina kamnin, v katerih se pojavlja visokokakovostni glinasti skrilavec, ima manj popoln klivaž, zaradi česar ni primeren za cepljenje na tanke plošče. Pri proizvajanju enako rezanih in cepljenih plošč iz materiala višje kakovosti prav tako nastane veliko odpadkov. Zato so s kraji, na katerih se je obdeloval glinasti skrilavec, že od nekdaj povezana velika odlagališča odpadkov glinastega skrilavca, ki vsebujejo odlomke glinastega skrilavca. Organi Združenega kraljestva so v zvezi s tem predložili informacije iz študij. Poudarjajo, da proizvodnja odpadkov glinastega skrilavca še vedno presega trg za mineral kot agregat in da še vedno nastajajo jalovišča glinastega skrilavca. Proizvodnja glinastega skrilavca se je od leta 2000 zmanjšala, saj se je zmanjšala proizvodnja strešnega skrilavca. Od odložitve izvajanja dajatve na agregate aprila 2014 so proizvajalci glinastega skrilavca opazili zmanjšanje povpraševanja po odpadkih glinastega skrilavca, in na jalovišča se je odložilo še več materiala.

               (259)

               Po navedbah organov Združenega kraljestva se lahko stranski proizvod iz glinastega skrilavca uporablja kot agregat slabše kakovosti za nasutje in kot dekorativni agregat, ob skrbni izbiri in drobljenju pa lahko izpolnjuje osnovne zahteve za gradnjo cest (62). Čeprav odpadki iz glinastega skrilavca niso tako trdni kot drugi agregati, je bilo ugotovljeno, da se ustrezno obnesejo v tej osnovni vlogi in so torej primerni kot nadomestna možnost za na novo pridobljene agregate pri proizvodnji betona in srednje trdnih tehničnih aplikacij. Določen delež odpadkov glinastega skrilavca je tudi zdrobljen v prah in zrna za industrijsko uporabo pri proizvodnji strešne lepenke in bitumenskih barv. Dajatev z oprostitvijo za glinasti skrilavec spodbuja uporabo teh odpadnih odlomkov iz glinastega skrilavca, zaradi česar se zmanjšujeta škoda, ki se povzroča naravnim habitatom, in vidna škoda, ki jo povzročajo jalovišča. To bi spodbudilo projekte, kot je obvoznica A55, Bangor Bypass, ki jo je navedlo združenje BAA.

               (260)

               Po navedbah organov Združenega kraljestva so morali od odložitve izvajanja nekaterih oprostitev plačila dajatve aprila 2014 […] svoje odpadke iz glinastega skrilavca prodati s 3-odstotno izgubo, kar kaže na to, da brez oprostitve ne bi bilo trga za odpadke iz glinastega skrilavca.

               (261)

               Organi Združenega kraljestva trdijo, da je sicer le 5 % materiala, pridobljenega pri pridobivanju glinastega skrilavca v kamnolomih, visoke kakovosti, vendar je njegovo pridobivanje upravičeno zaradi relativne vrednosti primerno velikih plošč glinastega skrilavca, ki se bodo prodale kot strešniki ali talne ploščice, ali pa za stenske obloge in druge dekorativne namene. Visokokakovostni glinasti skrilavec se prodaja po 727–1 076 GBP na tono. Organi Združenega kraljestva so predložili naslednje cene proizvodov enega proizvajalca glinastega skrilavca (GBP/tono):

                           Leto

                           2007

                           2008

                           2009

                           2010

                           2011

                           2012

                           2013

                           2014

                           […] strešniki

                           […]

                           […]

                           […]

                           […]

                           […]

                           […]

                           […]

                           […]

                           Arhitekturni

                           […]

                           […]

                           […]

                           […]

                           […]

                           […]

                           […]

                           […]

                     Organi Združenega kraljestva trdijo, da je drug proizvajalec glinastega skrilavca strešni skrilavec prodajal po približno 700 GBP na tono. Njegovi arhitekturni proizvodi iz glinastega skrilavca so se prodajali po naslednjih cenah:

                           Leto

                           2008

                           2009

                           2010

                           2011

                           2012

                           2013

                           GBP na kvadratni meter

                           […]

                           […]

                           […]

                           […]

                           […]

                           […]

               (262)

               Po navedbah organov Združenega kraljestva stroški proizvodnje stranskih proizvodov iz glinastega skrilavca znašajo 5,7–6,5 GBP na tono (63). Vendar so se prodajne cene skozi leta spreminjala in so znašale od 7,36 GBP na tono do najmanj 4,10 GBP na tono. Drug proizvajalec glinastega skrilavca je agregate iz glinastega skrilavca za uporabo v gradbeništvu prodajal po ceni 4,40–6,42 GBP na tono. Zaradi visoke vrednosti kakovostnega glinastega skrilavca je na krajih, na katerih so nahajališča glinastega skrilavca, dejavnost osredotočena na njegovo pridobivanje. Pridobivanje glinastega skrilavca v kamnolomu z namenom, da bi se prodal za uporabo kot agregati, namesto da bi se pridobival visokokakovosten glinasti skrilavec, ne bi bilo ekonomsko smiselno za nobenega upravljavca.

               (263)

               Organi Združenega kraljestva so predložili podatke, ki so jih pridobili iz finančnih informacij proizvajalcev glinastega agregata in iz katerih je razvidno, da so zaradi prihodka od arhitekturnih proizvodov ti primarni proizvod družb. Kar zadeva prihodek, se je razmerje med strešnim skrilavcem in agregati skozi leta gibalo med 2,54 in 3,52.

               (264)

               Kar zadeva podatke o cenah glinastega skrilavca, ki jih je predložilo združenje BAA za primere, v katerih so bili uporabljeni podatki o cenah za uvoz, organi Združenega kraljestva dokazujejo, da so arhitekturni proizvodi iz glinastega skrilavca iz Združenega kraljestva in uvoženi arhitekturni proizvodi iz glinastega skrilavca različni in konkurirajo na drugih trgih kot uvoženi proizvodi. Podatki o cenah uvoza zato ne bi bili ustrezni za primerjavo cen.

               (265)

               Organi Združenega kraljestva trdijo, da se dekorativni glinasti skrilavec proizvaja kot stranski proizvod pri pridobivanju visokokakovostnega glinastega skrilavca v kamnolomih. Prodaja se po približno 15 GBP na tono. Kot je prikazano zgoraj, je ta cena sicer višja od prodajne cene materiala za nasipavanje, vendar je še vedno veliko nižja od cene za strešni skrilavec (več kot 200 GBP na tono). Cena dekorativnega glinastega skrilavca je primerljiva s ceno drugih dekorativnih agregatov, ki so prek trgovcev na drobno na voljo v Združenem kraljestvu. Okoljska logika oprostitve za glinasti skrilavec še vedno drži, saj je dekorativni glinasti skrilavec neizogiben stranski proizvod pri proizvodnji visokokakovostnega glinastega skrilavca, trg dekorativnega materiala pa je glavni trg proizvajalcev apnenca ali granita.

               (266)

               Po mnenju organov Združenega kraljestva je v skladu z okoljskim ciljem dajatve na agregate, da so glinasti skrilavec in stranski proizvodi iz njega oproščeni plačila dajatve, da se spodbuja uporaba nadomestnih odpadnih stranskih proizvodov kot nadomestila za na novo pridobljene agregate.

               (267)

               Organi Združenega kraljestva trdijo, da je glinasti skrilavec tako kot skrilavec mogoče najti v povezavi s številnimi drugimi vrstami kamnin. Pogosto ga vsebujejo peščenjaki in/ali apnenec. Izraz „pretežno“ naj bi bil uveden zaradi dovoljene kombinacije kamnin, ki večinoma, vendar ne v celoti sestavljajo oproščeni material, saj se tako pojavljajo v naravi. Ko kombinacijo kamnin pretežno sestavlja skrilavec ali glinasti skrilavec, je zaradi fizikalnih lastnosti manj primerna, da bi se uporabljala kot agregat, kot če bi bila večinoma iz materialov, ki bi se verjetneje uporabili kot agregati.

               (268)

               Združeno kraljestvo je ocenilo, da se je letno proizvedlo približno 6,33 milijona ton odpadnih odlomkov glinastega skrilavca in da so v preteklosti uporabne zaloge znašale približno 277 milijonov ton. Od tega se jih je pred uvedbo dajatve na agregate prodalo le 0,66 milijona ton, da bi se uporabili kot agregati (64). Preostali material se je uporabil kot polnilo ali pa se je pustilo, da so nastala jalovišča.

               (269)

               Organi Združenega kraljestva opozarjajo, da obstoj oprostitve za stranske proizvode iz glinastega skrilavca ne spodbuja nadaljnjega pridobivanja glinastega skrilavca, saj imajo upravljavci kamnolomov glinastega skrilavca že zdaj težave pri iskanju trga za oproščene odpadne proizvode, ki nastanejo pri njihovi obstoječi dejavnosti pridobivanja materialov v kamnolomih. Trdijo, da se skupno število kamnolomov/odkopov glinastega skrilavca od uvedbe dajatve na agregate ni bistveno spremenilo; leta 2000 jih je bilo 50, leta 2010 pa 49.

               (270)

               Združeno kraljestvo meni, da se odpadni odlomki glinastega skrilavca pravilno štejejo za neizogiben stranski proizvod pri postopku pridobivanja, ki se ne izvaja zaradi proizvodnje agregata, ampak zaradi pridobivanja visokokakovostnega glinastega skrilavca za strešnike, stenske obloge in druge koristne proizvode.

               (271)

               Organi Združenega kraljestva trdijo, da stranskih proizvodov, ki nastanejo pri proizvodnji obdelanega glinastega skrilavca, ni mogoče razlikovati od glinastega skrilavca, ki se namensko proizvaja kot agregat.

               (272)

               Ne strinjajo se s trditvami, ki jih je združenje BAA predložilo med postopkom pred Sodiščem v zadevi T-210/02 RENV, in predložitvah Komisiji, v skladu s katerimi naj bi obstajali kamnolomi glinastega skrilavca, ki glinasti skrilavec pridobivajo izključno zato, da bi se uporabljal kot agregat. Po preiskavi vseh navedenih kamnolomov, ki jih je združenje BAA predložilo med postopkom, organi Združenega kraljestva vztrajajo pri tej ugotovitvi. Poleg tega imajo pomisleke glede predloženih dokazov, saj je za nekatere kamnolome navedeno, da proizvajajo strešni skrilavec in da glinasti skrilavec izkoriščajo zlasti zato, da bi se uporabljal kot agregat.

               (273)

               Kar zadeva organ BGS, organi Združenega kraljestva trdijo, da podatki temeljijo na opisih materialov in njihovih končnih uporab, ki so jih pripravili kamnolomi sami. Opozarjajo, da bi lahko kamnolomi material opisali drugače, kot bi bil razvrščen za namene dajatve na agregate, materiali, ki jih kamnolom proizvaja, pa se lahko sčasoma spremenijo. Podatki so zato najnatančnejši seznam kamnolomov v Združenem kraljestvu in končnih uporab materialov, vendar ni mogoče trditi, da gre za popolnoma točen seznam kamnolomov v Združenem kraljestvu in dokončnih uporab pridobljenih materialov. Organi Združenega kraljestva opozarjajo, da podatki tudi niso posodobljeni in da se zavedajo, da so nekateri navedeni kamnolomi prenehali delovati. Trdijo tudi, da so na seznamu družbe, ki morda imajo veljavno dovoljenje za izkoriščanje kamnoloma, dejansko pa niso nikoli delovale kot kamnolomi.

               (274)

               Organi Združenega kraljestva so pokazali, da je bilo za osem družb s celotnega seznama kamnolomov, za katere je združenje BAA trdilo, da proizvajajo glinasti skrilavec, skrilavec in glino le zato, da bi se uporabljali kot agregati, ugotovljeno, da niso nikdar izkoriščale agregatov, izvajale drugih dejavnosti, ki niso obdavčene z dajatvijo na agregate, ali so prenehale delovati pred uvedbo dajatve na agregate. Nekateri od teh kamnolomov se uporabljajo kot odlagališča.

               (275)

               Poleg tega so organi Združenega kraljestva pokazali, da so uporabljali opredelitve iz poročila, ki je bilo leta 2003 pripravljeno izključno za pomoč davčnim organom pri izvajanju dajatve na agregate. V skladu z objektivnim merilom, ki so ga uporabljali za razlikovanje med zelo sorodnimi vrstami kamnin, se lahko material, razvrščen kot glinasti skrilavec, „razkolje le z dletom, pri čemer nastanejo ostri kosmiči in ploščice“. Če material nima takega skrilavega klivaža, se za namene dajatve na agregate ne šteje za glinasti skrilavec, torej ni oproščen plačila dajatve. Material, na katerega se sklicuje združenje BAA, bi bil razvrščen kot mikritni apnenec in bi bil obdavčen z dajatvijo.

               (276)

               Organi Združenega kraljestva so upoštevali predložitve različnih zainteresiranih strani v zvezi z morebitno napačno opredelitvijo, ko so bili proizvodi določenega kamnoloma razvrščeni kot glinasti skrilavec. Trdijo, da je material za namene dajatve na agregate ustrezno označen kot glinasti skrilavec, če izpolnjuje merilo, ki ga uporabljajo za določanje obstoja glinastega skrilavca, tj. razkol z dletom. Vendar ugotavljajo, da so proizvodi, ki se običajno pridobijo iz glinastega skrilavca, ki se razkolje z dletom, glede na spletno mesto kamnoloma očitno uvoženi. Davčni organi Združenega kraljestva (Her Majesty's Revenue and Customs, v nadaljnjem besedilu: organi HMRC) še niso preverili geoloških značilnosti materiala na zadevnem kraju.

               (277)

               Sistem izvrševanja organov HMRC temelji na pristopu na podlagi tveganja, izvaja pa se na podlagi informacij, da kamnolom morda ne izpolnjuje ustrezno davčne ureditve, zato so se organi Združenega kraljestva zavezali, da bodo preiskali ta in vse druge primere, v zvezi s katerimi je preiskava, izvedeno na podlagi pridobivanja dokazov za Komisijo, sprožila pomisleke glede napačne razvrstitve materialov. Organi HMRC so se zavezali, da bodo od teh krajev zahtevali ali odvzeli geološke vzorce. Če se bo za materiale izkazalo, da niso glinasti skrilavec, se bo na pridobljeni material obračunala dajatev, zaradi napačnega opisa materiala pa se lahko naloži tudi kazen.

               (278)

               Organi Združenega kraljestva so nadalje pokazali, da lahko kamnolomi pri oglaševanju kamnin za prodajo uporabijo opis, ki ni v skladu z objektivnim preskusom, ki so ga organi HMRC izvedli za namene dajatve.

               (279)

               Organi Združenega kraljestva so pregledali zaupne davčne evidence in javne informacije v zvezi z vsakim posameznim kamnolomom, za katerega je združenje BAA trdilo, da proizvaja glinasti skrilavec le zato, da bi se uporabljal kot agregat, ali kamnolomom, ki naj bi svoje proizvode napačno označil za glinasti skrilavec, da bi imel korist od oprostitev. Rezultati pregleda so bili predloženi Komisiji in so pokazali, da se v zvezi z enim kamnolomom morda pojavljajo nekatera vprašanja glede izvrševanja. Organi Združenega kraljestva so se zavezali, da bodo preiskali, kateri materiali se dejansko proizvajajo v kamnolomu, in ali so bili pravilno označeni za glinasti skrilavec. Kar zadeva preostale kamnolome, za katere se je ugotovilo, delujejo ali so delovali, niso bili odkriti znaki, da bi namensko pridobivali glinasti skrilavec, da bi se uporabljal kot agregat.

               (280)

               Opozoriti bi bilo treba, da je Komisija pri pregledu informacij, ki so jih predložili organi Združenega kraljestva, upoštevala dejstvo, da so specializirani arhitekturni proizvodi iz glinastega skrilavca dimenzionirani. Zato je menila, da kamnolomi glinastega skrilavca, katerih glavni proizvod je očitno obdelani kamen, proizvajajo specializirane arhitekturne proizvode (ne pa agregate), zlasti ker so agregati iz glinastega skrilavca posledica drobljenja.

               (281)

               Organi Združenega kraljestva so predložili statistične podatke v podporo svojemu mnenju, da glinasti skrilavec ne nadomešča prodaje sekundarnih agregatov in da se je povpraševanje po visokokakovostnem drobljencu ter visokokakovostnem pesku in produ med veljavnostjo dajatve na agregate sicer zmanjšalo, vendar se prodaja glinastega skrilavca, gline in skrilavca za uporabo v gradbeništvu ni povečala v enakem obsegu. Delež prodaje navedenih materialov naj bi bil v skladu z zmanjšanjem povpraševanja. Organi Združenega kraljestva ugotavljajo, da glinasti skrilavec, glina in skrilavec niso pomembneje nadomestili visokokakovostnega drobljenca, peska ali proda.

         5.6.2.2
         Skrilavec

   (a)   Pripombe združenja BAA, prejete 15. septembra 2014

               (282)

               Združenje BAA trdi, da se lahko skrilavec uporablja kot agregati, tj. kot agregat slabše kakovosti, kakor je bilo navedeno že v poročilu (65). Skrilavec, glina in mikritni apnenec so lahko krovnina nahajališč drobljenca in se lahko prodajo kot polnilo slabše kakovosti.

               (283)

               Po navedbah združenja BAA se lahko skrilavec in glina uporabljata za posebne uporabe kot agregati, za katere druge kamnine niso na voljo ali so na voljo v manjšem obsegu, kot so oblaganje in prekritje odlagališč ter oblaganje ribnikov in kanalov. Trdi, da gre za uporabo gline in skrilavca kot agregatov na enak način, kot se kot agregati uporabljajo materiali za drenažo in obrambo pred morjem. Meni, da se skrilavec ne pridobiva kot stranski proizvod pri pridobivanju gline in premoga, vendar so v Združenem kraljestvu velika območja, na katerih se nahajajo peščenjaki z vložki tršega in zrelejšega skrilavca.

               (284)

               Združenje BAA trdi, da se je trši skrilavec, ki je podoben trdi kamnini, kot agregat uporabljal že pred uvedbo dajatve na agregate. Predložilo je primer kamnoloma skrilavca, ki deluje od leta 1981 in proizvaja gradbeni kamen, kamen za suhi zid, kamen za skalnjake in tlakovce neravnih oblik in velikosti ter manjše količine materiala za polnilo.

               (285)

               Predložilo je seznam 20 kamnolomov gline in skrilavca, povzet iz imenika rudnikov in kamnolomov iz leta 2010, ki ga je sestavil organa BGS, ki naj bi material pridobivali le zato, da bi se uporabljal kot agregat.

               (286)

               Trdi, da imajo nekateri kamnolomi, ki so v zadevnem imeniku opredeljeni kot kamnolomi „peščenjaka“ dejansko korist od oprostitve plačila dajatve na agregate na podlagi dejstva, da so dejansko kamnolomi skrilavca, ki sestavljajo del plasti skrilavca v Caithnessu na Škotskem.

               (287)

               Združenje BAA trdi, da je več geološko raznovrstnih kamnolomov, ki vsebujejo skrilavec in imajo korist od oprostitve za material, ki je pretežno iz skrilavca, saj je skrilavec v Združenem kraljestvu razširjena kamnina in ga pogosto vsebujejo druge kamnine. Predložilo je primer kamnoloma, ki pridobiva le agregate in ima zato korist od oprostitve.

               (288)

               Združenje BAA trdi, da imajo organi Združenega kraljestva informacije o imenih kamnolomov, ki so bili oproščeni plačila dajatve na agregate, ker so v celoti ali pretežno kamnolomi glinastega skrilavca ali skrilavca. Vendar takšnih informacij združenju BAA ni bilo mogoče predložiti zaradi zaupnosti podatkov.

         (b)   Pripombe Roberta Durwarda iz združenja BAA, prejete 17. januarja 2014

               (289)

               Združenje BAA trdi, da za glino in skrilavec, ki se uporabljata za keramične proizvode in surovo sadro, ni mogoče šteti, da sta v drugačnem položaju kot materiali, ki so ob upoštevanju okoljskega namena dajatve na agregate obdavčeni na podlagi zadevne dajatve. Ta materiala naj bi bila primerljiva s kamninami, peskom ali prodom, ki se pridobivajo, da bi se uporabljali pri gradnji, saj sta se pridobila za gradbene namene in sta kamnini. Velike količine gline in skrilavca naj bi se uporabljale za proizvodnjo keramičnih gradbenih proizvodov. Pridobivanje gline, ki se uporablja za proizvodnjo opeke, bi bilo mogoče zmanjšati z uporabo betonskih gradbenih proizvodov, ki jih je mogoče proizvajati z odpadki/stranskimi proizvodi iz kamnolomov, ki so pogosto obdavčeni. Dejstvo, da glina in skrilavec, ki se uporabljata za keramične gradbene proizvode, nista obdavčena, po mnenju združenja BAA škoduje dajatvi na agregate.

         (c)   Pripombe družbe Torrington Stone, prejete 17. januarja 2014

               (290)

               Po navedbah družbe Torrington Stone eden od njenih kamnolomov proizvaja skrilavec kot stranski proizvod iz peščenjaka gritstone. Je dobre kakovosti in se lahko uporablja za nasipavanje. Drug njen kamnolom proizvaja skrilavec kot glavni proizvod, peščenjak pa kot sekundarni proizvod, ki je obdavčen. Družba Torrington Stone očitno navaja, da so proizvodi, ki jih prodaja, odlomki, material za podlago, drobni odpadki ali polnilo in da jih je mogoče pridobiti iz vseh njenih materialov.

               (291)

               Po uvedbi dajatve na agregate so se cene skrilavca zaradi tržnih sil povišale.

               (292)

               Družba Torrington Stone je predložila tudi informacije v zvezi s kamnolomom Venn, ki je proizvajal skrilavec kot stranski proizvod, ki je najprimernejši za nasipavanje nasipov, in konkuriral obdavčenemu stranskemu proizvodu iz enega od kamnolomov družbe Torrington Stone. Dobavna cena skrilavca kot stranskega proizvoda je bila približno 3,50 GBP, vključno s prevozom, ki naj bi znašal 3,00 GBP.

         (d)   Pripombe družbe Eunomia, prejete 17. januarja 2014

               (293)

               Pripombe, prejete od družbe Eunomia, so bile poslane v imenu konzorcija proizvajalcev sekundarnih agregatov iz Združenega kraljestva (glinastega skrilavca, neplodne zemlje in ogorkov iz sežigalnic).

               (294)

               Po navedbah družbe Eunomia je neplodna zemlja (običajno iz skrilavca) na voljo za ponovno uporabo iz delujočih globokih rudnikov ali zaprtih/začasno zaprtih globokih rudnikov. Neplodna zemlja nastane pri pridobivanju premoga z globinskim kopanjem. Kakovost neplodne zemlje je zelo različna, odvisno od rudnika in faze pridobivanja, kar je povezano z geološkimi značilnostmi plasti ob kopanju. Material je zaradi neenotnih lastnosti neplodne zemlje zelo slabe kakovosti in ga je težko ponovno uporabiti.

               (295)

               Družba Eunomia trdi, da neplodna zemlja običajno ne dosega pozitivne cene. Vendar prodajno mesto zadevnemu rudniku omogoča opravljanje dejavnosti z ohranjanjem zemljišč brez odlagališč jalovine. Družba Eunomia trdi, da brez možnosti brezplačnega dobavljanja neplodne zemlje ali dobavljanja po konkurenčni ceni, ki kaže njeno slabo kakovost, nima na voljo drugih finančno ustreznih možnosti za odstranitev rudarskega skrilavca, da bi se spodbujala urbanizacija. Opozarja, da za neplodno zemljo stroški proizvodnje po pridobivanju ob predvideni dobavi v oddaljenosti največ 5 km od vira običajno znašajo […] GBP na tono za delujoče globoke rudnike in […] GBP na tono za zaprte/začasno zaprte globoke rudnike. Z uvedbo dajatve na agregate v višini 2 GBP na tono bi se stroški […]. Zato bi bilo ceneje, če bi se rudarski skrilavec odpeljal na odlagališče.

         (e)   Pripombe organov Združenega kraljestva

               (296)

               Po mnenju organov Združenega kraljestva oprostitev za skrilavec temelji na dejstvu, da se velika večina skrilavca ne uporablja kot agregat. Dejansko je večina skrilavca na splošno neprimerna, da bi se uporabljala kot agregat. Visokokakovostna uporaba skrilavca je za izdelavo opeke, ki je keramični postopek in je torej oproščen plačila dajatve na agregate. Vsi stranski proizvodi iz skrilavca, pridobljeni za uporabo pri izdelavi opeke, bi bili tako stranski proizvodi materiala, ki se ni pridobil, da bi se uporabljal kot agregat.

               (297)

               Organi Združenega kraljestva trdijo, da je skrilavec del iste skupine kamnin kot glina. Gline so lahko zelo različne: lahko so mehke in prožne ali trde kot mikritni apnenec. Najprimernejša uporaba je odvisna od njihovih fizikalnih in kemijskih lastnosti ter mineraloške sestave. Odvisno od stopnje razkolnosti (66) je morda težko razlikovati med skrilavcem in glino ter skrilavcem in glinastim skrilavcem.

               (298)

               Organi Združenega kraljestva trdijo, da je skrilavec tesno povezan s pridobivanjem gline in da se pojavlja tudi pri izkopavanju premoga. Podobno kot glina se lahko uporablja pri proizvodnji fasadne opeke, tlakovcev in gradbene opeke (90 % povpraševanja po opekarski glini je zaradi uporabe pri proizvodnji fasadne opeke za domači stanovanjski trg), strešnikov in stenskih oblog ter vitrificiranih cevi za drenažo in kanalizacijo. Ogromno se jih uporabi pri proizvodnji cementa. Druge uporabe vključujejo oblaganje in prekrivanje odlagališč, oblaganje ribnikov in kanalov, material za krajinsko urejanje okolice, material pri proizvodnji lahkega agregata za izdelavo blokov in navadni material za nasipavanje.

               (299)

               Organi Združenega kraljestva trdijo, da se lahko skrilavec uporablja kot agregat slabše kakovosti, običajno za zasipavanje praznega prostora in nasutje materiala pod površino cest. Nekateri skrilavci so primerni tudi za proizvodnjo lahkega agregata, ampak šele po proizvodnem postopku, ki vključuje izpostavljanje materialov visokim temperaturam. V nekaterih okoliščinah so zaradi geoloških razmer (tlaka in vročine) nastali trši skrilavci, iz katerih po drobljenju nastanejo bolj groba zrna, ta pa so lahko primerna za nekatere uporabe, pri katerih se uporabljajo agregati slabše kakovosti, kot je material za nasipavanje.

               (300)

               Po navedbah organov Združenega kraljestva se skrilavec in glina, ki imata podobne geološke značilnosti, v nacionalnih statičnih podatkih Združenega kraljestva vodita skupaj. Leta 2000 je bilo v Združenem kraljestvu prodanih 10 838 000 ton gline in skrilavca, od česar je bilo 7 880 000 ton uporabljenih za opeko, cevi in ploščice, 2 958 000 ton gline in skrilavca pa je bilo prodanih za druge uporabe. Leta 2012 se je od 5 497 000 ton gline in skrilavca, prodanih v Veliki Britaniji, 3 569 000 ton uporabilo za opeko, cevi in ploščice. Ker se je pridobivanje gline in skrilavca med letoma 2000 in 2012 prepolovilo ter se je prodaja gline in skrilavca za druge namene, ne za proizvodnjo opeke, cevi in ploščic, leta 2012 za 35 % zmanjšala v primerjavi z letom 2002, po mnenju organov Združenega kraljestva ni verjetno, da se je z uvedbo dajatve povečalo pridobivanje skrilavca izključno zato, da bi se uporabljal kot agregat.

               (301)

               Organi Združenega kraljestva trdijo, da je odpadni skrilavec, ki nastane pri pridobivanju premoga, nenačrtovan in nezaželen stranski proizvod. Na splošno je primeren le kot navadno polnilo pri gradnji cest ali za protipoplavne nasipe, zato se prodaja po zanemarljivi ceni. Odpadni proizvod se običajno zavrže na utrjenih kupih odpadkov ali pa se uporabi kot dodatni material za nasutje, če je blizu površinski kop. Premog sam se prodaja po približno 50 GBP na tono, skrilavec pa se običajno prodaja po zelo nizki ceni, ki v povprečju znaša največ 1–2 GBP na tono, če se pojavi povpraševanje blizu kraja pridobivanja. Stroški proizvodnje naj bi po ocenah znašali 0,50–2 GBP na tono. Včasih se skrilavec celo brezplačno podari, če ga kupci sami odpeljejo.

               (302)

               To velja tudi za drugo neplodno zemljo, ki se na splošno kot agregat slabše kakovosti uporablja le, kadar se pojavi povpraševanje blizu kraja pridobivanja.

               (303)

               Organi Združenega kraljestva trdijo, da se nekaj stranskega proizvoda iz skrilavca, ki nastane pri drugih dejavnostih pridobivanja, proda kot agregat, vendar je na splošno prodaja skrilavca, ki se uporabi kot agregat, zaradi stroškov prevoza gospodarna le, če se pojavi povpraševanje blizu kraja pridobivanja. Ker se takšen skrilavec ni pridobival, da bi se tržno izkoriščal kot agregat, in ker pripomore k zmanjševanju povpraševanja po na novo pridobljenih agregatih, trdijo, da bi bila njegova oprostitev v skladu z okoljskim ciljem ter naravo in logiko dajatve na agregate.

               (304)

               Organi Združenega kraljestva trdijo, da organ BGS in letopis mineralov Združenega kraljestva, tj. letna zbirka podatkov Združenega kraljestva, glino in skrilavec obravnavata kot eno kategorijo. Po navedbah urada za nacionalno statistiko se njuna povprečna prodajna cena giblje med 2,52 in 2,88 GBP na tono. Leta 2012 so se cene gibale med 3,34 in 4,44 GBP na tono.

               (305)

               Organi Združenega kraljestva so predložili informacije v zvezi s kamnolomom, ki proizvaja peščenjak gritstone, ki se uporablja pri proizvodnji asfaltov za zgornjo plast cestišča. Proizvaja in prodaja tudi skrilavec, ki leži med plastmi peščenjaka. Kamnolom je ocenil, da stroški proizvodnje za njegove proizvode iz skrilavca znašajo 6,31 GBP na tono.

               (306)

               Kar zadeva skrilavec, ki se uporablja v keramičnih postopkih, so organi Združenega kraljestva predložili informacije, ki jih je posredovalo združenje British Ceramic Confederation, tj. panožno združenje industrije proizvodnje keramike v Združenem kraljestvu (v nadaljnjem besedilu: združenje BCC). Ugotavljajo, da so stroški proizvodnje skrilavca zelo različni in odvisni od več dejavnikov. Ocenjujejo, da stroški pridobivanja na splošno znašajo […]–[…] GBP na tono.

               (307)

               Združenje BCC ocenjuje, da bi bila prodajna cena skrilavca, ki naj bi se uporabljal kot agregat, […]–[…] GBP na tono. Ugotavlja, da se lahko skrilavec proda z izgubo, da se pod zadevnimi nahajališči skrilavca razkrijejo kakovostni materiali za izdelavo opeke.

               (308)

               Združenje BCC ugotavlja tudi, da se večina opeke proizvede na krajih, povezanih s kamnolomi, zato se za material cena ne določi. Kljub temu stroške – če bi se material prodal tretji osebi – ocenjuje na […]–[…] GBP na tono plus stroške dostave. Ugotavlja, da bi bila prodajna cena skrilavca nižja od cene visokokakovostne gline.

               (309)

               Kar zadeva oprostitev za materiale, ki so pretežno iz premoga, lignita, glinastega skrilavca in skrilavca, so organi Združenega kraljestva pokazali, da je oprostitev nujna, saj naravni minerali niso 100-odstotno čisti.

               (310)

               Organi Združenega kraljestva menijo, da se skrilavec v kamnolomih ne pridobiva izključno zato, da bi se uporabljal kot agregat, in so preiskali prvotne trditve, ki jih je v postopkih pred sodišči Unije v zvezi s tem podalo združenje BAA. Organi Združenega kraljestva so po lastnih navedbah ugotovili, da se skrilavec še naprej proizvaja kot stranski proizvod pri drugih dejavnostih pridobivanja, zlasti gline, premoga in apnenca. Trdijo, da nobeden od dokumentov, ki jih je združenje BAA pred sprejetjem sklepa o začetku postopka predložilo sodiščem Unije ali Komisiji, ni pokazal, da obstajajo kamnolomi, ki skrilavec in glino izkoriščajo zlasti zato, da bi se uporabljala kot agregata.

               (311)

               Komisija je od organov Združenega kraljestva zahtevala, naj predložijo informacije v zvezi s proizvodi štirih kamnolomov, ki so bili v predložitvi zainteresirane strani navedeni kot oproščeni kamnolomi, ki so pogodbe pridobili le zaradi takšne oprostitve in ki zagotavljajo enake vrste proizvodov, kot bi jih lahko zagotavljal njen obdavčeni kamnolom. Za en kamnolom je navedeno, da je prejel dovoljenje za izkoriščanje skrilavca. Organi Združenega kraljestva so ugotovili, da so bili vsi štirje kamnolomi evidentirani za plačilo dajatve na agregate in da dajatev plačujejo od njene uvedbe leta 2002. Kamnolomi očitno prodajajo (67) pridobljen kamen, pesek, prod, agregate, ki vključujejo reciklirane proizvode in betonske proizvode, agregate iz trdega kamna, agregate in polnila, gradbene proizvode, dekorativne agregate in tlakovce iz peščenjaka oziroma pesek, prod in druge agregate. Nič ni kazalo na to, da bi imel kateri od kamnolomov korist od oprostitve za skrilavec.

               (312)

               Organi Združenega kraljestva so proučili tudi osem kamnolomov, ki so v podatkovni zbirki organa BGS navedeni kot kamnolomi, ki namensko pridobivajo skrilavec, da bi se uporabljal kot agregat. Trdijo, da vsaj nekateri od teh kamnolomov poleg skrilavca pridobivajo tudi druge proizvode. Tako jim očitno ni uspelo dokončno opredeliti morebitnih kamnolomov skrilavca, ki skrilavec pridobivajo le zato, da bi se uporabljal kot agregat.

               (313)

               Organi Združenega kraljestva pojasnjujejo, da bi moral skrilavec prav tako imeti korist od oprostitve, kadar je stranski proizvod iz obdavčenih agregatov. Pridobiva se lahko kot neizogiben stranski proizvod pri pridobivanju apnenca ali peščenjaka gritstone. Organi Združenega kraljestva trdijo, da je skrilavec material nižje vrednosti kot apnenec in kot agregat ni primeren za številne uporabe. Trdijo, da je bil skrilavec, ki se je tako proizvajal kot stranski proizvod, oproščen plačila dajatve v skladu z okoljskim ciljem davka, da bi ga lahko kamnolomi, ki ga proizvajajo kot stranski proizvod, prodajali kot nadomestilo za druge v kamnolomih na novo pridobljene agregate za omejen razpon uporab, za katere je primeren. Če bi bil material prvotno obdavčen tako kot apnenec, kamnolomi odpadnega skrilavca ne bi mogli prodati.

               (314)

               Ker je skrilavec kot agregat na splošno primeren le za nekatere in posebne uporabe in ker je na splošno uporaba skrilavca kot agregata gospodarna le, če se pojavi povpraševanje blizu kraja pridobivanja, je po navedbah organov Združenega kraljestva zelo malo verjetno, da bi se pojavilo dovolj veliko povpraševanje po skrilavcu blizu katerega koli kamnoloma, ki pridobiva zlasti druge agregate (npr. peščenjak gritstone), da bi spodbudilo pridobivanje dodatnih obdavčenih agregatov, ki bi omogočilo dostop do neobdavčenega stranskega proizvoda iz skrilavca. Organi Združenega kraljestva trdijo, da niso seznanjeni z nobenim takim primerom, v katerem bi se to zgodilo oziroma v katerem bi bilo verjetno, da se bo to zgodilo v prihodnosti.

               (315)

               Organi Združenega kraljestva so imeli v odgovor na predložitev Komisiji, v kateri zainteresirana stran trdi, da je primarni material kamnoloma Vyse (v lasti družbe Torrington Stone) v severnem Devonu mikritni apnenec in skrilavec, ki se uporablja kot agregat, sekundarni material pa peščenjak greywacke, pomisleke, ali je skrilavec primarni material tega kamnoloma, saj so na njegovem spletnem mestu navedeni njegovi proizvodi iz visokokakovostnega peščenjaka in trditev, da „družba Braunton Aggregates zagotavlja različne proizvode iz peščenjaka, ki je cenjen zaradi svoje izjemne vzdržljivosti in kakovosti, in sicer vse od dekorativnega kamna, kamna za oblogo cestišč, odlomkov za vrt in kamnov za skalnjake do polnil za zastiranje in agregatov za nasipavanje“. V imeniku rudnikov in kamnolomov iz leta 2010, ki ga je pripravil organ British Geological Survey, je za kamnolom Beam navedeno, da proizvaja „karbonski peščenjak formacije Bude“ (Bude Formation). Ne strinjajo se, da je tako kamnolom Vyse dokaz, da se skrilavec namensko proizvaja, da bi se uporabljal kot agregat.

               (316)

               Kar zadeva skrilavec, organi HMRC po navedbah organov Združenega kraljestva uporabljajo merilo, kakor je opisano v poročilu, ki določa, da se mora ta material „zlahka razcepiti (z žepnim nožkom) na milimeter debele kosmiče“. Material, ki razpade na majhne, centimeter velike kose (in je torej primernejši za to, da se uporablja kot agregat), je razvrščen kot mikritni apnenec in je obdavčen. Združenje BAA v svoji predložitvi trdi, da več kamnolomov material, razvrščen kot skrilavec, pridobiva le zaradi davka in ga prodaja za agregat. Organi Združenega kraljestva so pokazali, da bi organi HMRC zadevo raziskali kot morebitno davčno goljufijo, če bi obstajal kakršen koli trden dokaz za takšen napačen opis kamnin kot skrilavca zaradi uveljavljanja oprostitve plačila dajatve na agregate.

               (317)

               Po navedbah organov Združenega kraljestva vse dejavnosti obdavčitve, ki jih izvajajo organi HMRC, temeljijo na tveganju. To pomeni, da se ne preverijo vsa podjetja, evidentirana pri organih HMRC, razen če ne obstaja razlog za preiskavo davčnih napovedi, ki jih predložijo organom HMRC. Organi Združenega kraljestva se zavedajo tveganja, da kamnolomi izkoristijo oprostitve plačila dajatve na agregate z napačnim opisom materialov, ki jih proizvajajo. Organi HMRC s preverjanji zagotavljajo pravilno uporabo dajatve na agregate in preiskujejo primere, v katerih obstajajo dokazi o napačnem opisu materialov.

               (318)

               Organi Združenega kraljestva so pregledali zaupne davčne evidence in javne informacije v zvezi s kamnolomi, za katere je združenje BAA navedlo, da proizvajajo glino in skrilavec le zato, da bi se uporabljala kot agregat, ali kamnolomi, ki so svoje proizvode napačno označili kot skrilavec, da bi imeli korist od oprostitev plačila dajatve. Rezultate pregleda v zvezi s posameznim kamnolomom so predložili Komisiji. Pregled je pokazal, da so v zvezi z enim kamnolomom morda povezana nekatera vprašanja glede izvrševanja, in organi Združenega kraljestva so se zavezali, da bodo zadevo preiskali. Kar zadeva večino kamnolomov, za katere je bilo ugotovljeno, da delujejo ali so delovali, ni nič kazalo na to, da bi skrilavec ali glino pridobivali izključno zato, da bi se uporabljala kot agregat. Vendar je iz informacij, predloženih Komisiji, razvidno, da ima vsaj štiri ali pet (68) kamnolomov korist od oprostitve plačila dajatve, čeprav je njihov glavni proizvod obdelani kamen, poleg kamna pa pridobivajo še skrilavec.

         5.6.2.3
         Premog

   (a)   Pripombe organov Združenega kraljestva

               (319)

               Po navedbah organov Združenega kraljestva je premog gorljiva sedimentna kamnina. Britanski premog ima visoko vsebnost žvepla in se uporablja skoraj izključno v postajah za proizvodnjo električne energije na premog, ki so opremljene za razžveplanje dimnih plinov, čeprav se deloma uporablja tudi v gospodinjstvih. Ves koksni premog (ki se uporablja v plavžih pri proizvodnji jekla) se trenutno uvaža. Premog ni primeren, da bi se uporabljal kot agregat.

               (320)

               Po navedbah organov Združenega kraljestva se pri pridobivanju premoga s površinskim kopom krovnina (69) in plasti med premogovnimi sloji posamično dvignejo s premogovnih slojev in ognjevarne gline, ki leži neposredno pod nekaterimi premogovnimi sloji. Ognjevarna glina, ki je stranski proizvod pri pridobivanju premoga, se pridobiva ločeno in prodaja po približno 10-odstotni ceni premoga, zlasti kot barvilo v postopku izdelave opeke. V vseh primerih se krovnina, zemlja med sloji in morebitni ostanki po predelavi mineralov (na primer zaradi odstranjevanja visoke vsebnosti pepela ali drugih nečistoč) po kopanju v vmesnem prostoru nadomestijo.

               (321)

               Organi Združenega kraljestva trdijo, da vsi podzemni rudniki premog predelajo v obratih za ločevanje snovi različne gostote. Odpadki, ki nastanejo pri postopku, se običajno zavržejo in utrdijo. Nekdanja odlagališča odpadkov so na splošno urejena in prekrita z rastlinjem, da se zmanjša njihov vizualni učinek. Če je blizu površinski kop premoga in/ali drugih mineralov, se odpadki včasih uporabijo kot dodatni material za nasutje, s katerim se zapolnijo navedene luknje.

               (322)

               Po navedbah organov Združenega kraljestva se lahko določen delež jalovine ali odpadkov, ki nastanejo pri proizvodnji premoga, uporabi kot agregat slabše kakovosti, na primer kot material za nasutje ali protipoplavne nasipe. Odpadki so drobnozrnati in niso primerni za tehnično uporabo, saj jih na primer ni mogoče uporabiti kot podporo pri gradbenem projektu.

               (323)

               Po mnenju organov Združenega kraljestva ni dokazov, da bi kateri koli kamnolom v Združenem kraljestvu premog pridobival le zaradi pridobivanja agregata. Trdijo, da je dajatev na agregate zasnovana tako, da material, ki je v celoti iz jalovine, nastale pri kopanju premoga, ni obdavčen. Čiste plasti agregatov, ki se pridobijo pri kopanju premoga, so obdavčene z dajatvijo na agregate.

         5.6.2.4
         Lignit

   (a)   Pripombe organov Združenega kraljestva

               (324)

               Po navedbah organov Združenega kraljestva je lignit vmesni material med šoto in premogom. Edino večje nahajališče lignita v Združenem kraljestvu je v Devonu, kjer je stranski proizvod pri pridobivanju grudaste ilovice. Manjše količine se prodajajo za uporabo v vrtnarstvu. Velika nahajališča so tudi na Severnem Irskem, vendar tam zaradi znatnega lokalnega nasprotovanja proizvodnji ni komercialne proizvodnje lignita. Lignit ni primeren, da bi se uporabljal kot agregat, zlasti zaradi velike vsebnosti vlage in hlapnih snovi.

         5.6.2.5
         Ocena Komisije

   5.6.2.5.1   Glinasti skrilavec

               (325)

               Čeprav je glinasti skrilavec agregat v smislu člena 17(1) zakona iz leta 2001, je iz predložitev organov Združenega kraljestva in zainteresirane strani razvidno, da se pridobiva zaradi arhitekturnih in dimenzioniranih proizvodov, ki se prodajajo po precej višjih cenah kot material, ki se prodaja, da bi se uporabljal kot agregat. Izkoriščanje kamnolomov le zaradi pridobivanja glinastega skrilavca, da bi se uporabljal kot agregat, ki zaradi svojih lastnosti večinoma niso primerni, da bi se uporabljali kot vrhunski agregati, ampak se uporabljajo kot agregati slabše kakovosti, ne bi bilo ekonomsko smiselno. Poleg tega so metode pridobivanja precej dražje od običajnih metod pridobivanja agregatov, zato ne bi bilo ekonomsko logično, da bi se agregati tako drago proizvajali. Stroški proizvodnje agregatov iz glinastega skrilavca na primer znašajo 5,7–6,5 GBP na tono, prodajajo pa se po največ 6,42 GBP na tono.

               (326)

               Material, ki se uporablja kot visokokakovostni glinasti skrilavec, ima zaradi načina pridobivanja obdelano površino; težke plošče iz glinastega skrilavca se režejo proti smeri zrn na določene velikosti z žago, po čemer imajo tudi vsaj eno površino, ki se cepi vzdolž naravne ploskve v kamnini z dletom in kladivom. V takem primeru bi se na glinastem skrilavcu izvedel oproščeni postopek v skladu s členom 18(2)(a) zakona o financah iz leta 2001, zaradi česar bi imel korist od davčne olajšave v skladu s členom 30.

               (327)

               Združenje BAA in več zainteresiranih strani je trdilo, da se v primeru miznih plošč, kamna za suhi zid in kamna za oblogo cestišč glinasti skrilavec uporablja kot agregat in da bi bilo treba kamnolome, ki takšne proizvode proizvajajo kot primarne proizvode, obdavčiti. Glavna utemeljitev je, da se struktura proizvodov zadevnih kamnolomov ne razlikuje od strukture proizvodov kamnolomov kamnin (kot je granit ali peščenjak), ki bi prav tako prednostno proizvajali kamen za suhi zid, nato pa sekundarne agregate slabše kakovosti.

               (328)

               Pri glinastem skrilavcu je v nasprotju s pridobivanjem drugih agregatov, kot je apnenec, očitno potrebno pridobivanje v globini, zaradi česar je v primerjavi s stroški običajnega kopanja njegovo pridobivanje drago. Organi Združenega kraljestva in zainteresirane strani so pokazali, da je pomembna razlika med kamnolomi običajnih agregatov (kot so granit, peščenjaki in apnenec) in kamnolomi glinastega skrilavca, zato je njihova različna obravnava popolnoma upravičena.

               (329)

               Združenje BAA in več zainteresiranih strani trdi, da nekateri kamnolomi glinastega skrilavca ne proizvajajo specializiranih arhitekturnih proizvodov, ampak glinasti skrilavec namensko izkoriščajo, da se uporablja kot agregat. Poleg tega naj bi obstajali kamnolomi, ki trdijo, da bi morali biti oproščeni plačevanja dajatve, ker proizvajajo glinasti skrilavec, vendar material, ki ga proizvajajo, dejansko nima ustreznega skrilavega klivaža ali pa je bil napačno označen.

               (330)

               Komisija v zvezi s tem najprej ugotavlja, da po navedbah organov Združenega kraljestva nič ne kaže na to, da bi kateri koli kamnolom glinasti skrilavec namensko pridobival, da bi se uporabljal kot agregat. Ob pomanjkanju jasnih dokazov o nasprotnem se od organov Združenega kraljestva ni moglo pričakovati, da bodo dokazali negativno dejstvo, tj. da noben kamnolom glinastega skrilavca ne pridobiva namensko, da bi se uporabljal kot agregat. Ko so organi Združenega kraljestva Komisiji predložili primere kamnolomov, ki naj bi glinasti skrilavec namensko izkoriščali, da bi se uporabljal kot agregat, je od njih zahtevala, naj ji v zvezi z njimi predložijo informacije. Iz teh je razvidno, da nobeden od teh kamnolomov glinastega skrilavca ne pridobiva namensko in zlasti zato, da bi se uporabljal kot agregat. Zaradi informacij so se le pojavili pomisleki glede opredelitve proizvodov določenega kamnoloma za glinasti skrilavec, glede katerega so se organi Združenega kraljestva zavezali, da ga bodo preiskali. Napačna opredelitev materialov bi pomenila zlorabo dajatve na agregate in ne zadevo, povezano z državno pomočjo.

               (331)

               Drugič, kot je opisano v uvodni izjavi 169, Komisija meni, da oglasi, v katerih kamnolomi opisujejo svoje proizvode za namene pridobivanja strank, niso ravno pomembni za oceno uporabe materialov za namene dajatve na agregate. Tudi organi Združenega kraljestva takšnih opisov za namene pobiranja davka ne upoštevajo.

               (332)

               Merilo, ki so ga organi Združenega kraljestva uporabili pri preverjanju, ali je material, ki ga pridobiva določeni kamnolom, glinasti skrilavec, je v skladu s poročilom (70) merilo, ali se „razkolje le z dletom v ostre kosmiče in ploščice“. Če bi torej obstajali kamnolomi, ki trdijo, da proizvajajo glinasti skrilavec, in bi zato imeli korist od oprostitve, v resnici pa bi proizvajali material, ki nima ustreznega skrilavega klivaža, kot to trdi združenje BAA, se ti kamnolomi ne bi prijavili za plačilo davka na agregate, kar bi pomenilo zlorabo. Pri takšni zadevi bi šlo za vprašanje izvrševanja in bi jo organi HMRC preiskali kot goljufijo. Organi Združenega kraljestva so se zavezali, da bodo preiskali navedeni kamnolom in vse druge primere, glede katerih se v zvezi s preiskavo, izvedeno na podlagi pridobivanja dokazov za Komisijo, pojavljajo pomisleki glede napačne razvrstitve materialov. Če se za material izkaže, da ni glinasti skrilavec, se bosta zaračunali dajatev in kazen.

               (333)

               V skladu z ugotovitvami Splošnega sodišča (71) je vključitev nekaterih materialov na področje uporabe dajatve na podlagi veljavnega pravila običajne obdavčitve odvisna „zgolj od tega, ali se učinkovito in resnično uporabljajo kot agregati“. Pri na novo pridobljenem glinastem skrilavcu je mogoče to razlagati tako, da glinasti skrilavec brez dokazov o kamnolomih, ki ga namensko pridobivajo, da bi se uporabljal kot agregat, ni primerljiv z obdavčljivimi materiali, zato spada oprostitev plačila dajatve v zvezi z glinastim skrilavcem med splošna načela dajatve na agregate.

               (334)

               Komisiji se je dokazalo, da se glinasti skrilavec namensko ne pridobiva, da bi se uporabljal kot agregat, ampak se v kamnolomu pridobiva zaradi proizvodnje dimenzioniranih in dekorativnih proizvodov.

               (335)

               Komisija zato ugotavlja, da je na novo pridobljen glinasti skrilavec v drugačnem dejanskem in pravnem položaju kot obdavčeni materiali, zato ne spada v okvir načela običajne obdavčitve dajatve na agregate.

               (336)

               Iz predložitev sledi, da je le majhen del (približno 5 %) materiala, pridobljenega v kamnolomu, visokokakovostni glinasti skrilavec, ki se lahko v primerno velikih ploščah prodaja kot dimenzionirani arhitekturni proizvod in torej ne zato, da bi se uporabljal kot agregat, preostali material pa je glinasti skrilavec kot stranski proizvod ali odpadek, ki se lahko nato uporabi kot agregat (oprostitev za jalovino, ki nastane pri pridobivanju glinastega skrilavca, je ocenjena v oddelku 5.6.4).

               (337)

               Ker je pridobivanje stranskega proizvoda iz glinastega skrilavca neizogiben pojav pri pridobivanju visokokakovostnega glinastega skrilavca za dekorativni in dimenzionirani material, ki se uporablja pri gradnji, in ker ne more nastati pri pridobivanju drugih materialov v kamnolomih, njegova oprostitev prispeva k cilju dajatve na agregate. Dejansko lahko pripomore k preusmerjanju povpraševanja od na novo pridobljenih materialov, ki naj bi se uporabljali kot agregati, na glinasti skrilavec kot stranski proizvod. Poleg tega ni nevarnosti, da bi ta oprostitev lahko spodbujala novo pridobivanje glinastega skrilavca, saj so stroški pridobivanja glinastega skrilavca visoki, pokrijejo pa se lahko le, če se glinasti skrilavec pridobi za dekorativne in dimenzionirane proizvode. To potrjuje tudi število dejavnih kamnolomov glinastega skrilavca, ki se po navedbah organov Združenega kraljestva od uvedbe dajatve na agregate zmanjšuje (s 43 na 32) (72).

               (338)

               Komisija ugotavlja, da lahko obstaja naravni glinasti skrilavec, ki ni 100-odstotno čist, vendar še vedno izpolnjuje zahtevo, da se le z dletom razkolje v ostre kosmiče in ploščice. Organi Združenega kraljestva so v takih primerih menili, da bi morala oprostitev plačila dajatve zajemati tudi material, ki je pretežno iz glinastega skrilavca.

               (339)

               Ker ni bilo predloženih dokazov, da se je takšen material, ki je pretežno iz glinastega skrilavca, namensko pridobival, da bi se uporabljal kot agregat, Komisija meni, da bi morala enaka utemeljitev, kot velja za material, ki je v celoti iz glinastega skrilavca, veljati tudi za material, ki je pretežno iz glinastega skrilavca, s čimer se zajame primer iz uvodne izjave 338.

               (340)

               Oprostitev plačila dajatve na podlagi člena 17(4)(a) zakona o financah iz leta 2001, dodeljena za material, ki je v celoti ali pretežno iz glinastega skrilavca oziroma je del česar koli s takšno sestavo, ne odstopa od običajne obdavčitve na podlagi dajatve na agregate.

         5.6.2.5.2   Skrilavec

               (341)

               Skrilavec je kamnina in torej agregat v smislu člena 17(1) zakona o financah iz leta 2001, zato njegova oprostitev plačila dajatve na agregate ne pomeni odstopanja od načela običajne obdavčitve na podlagi dajatve na agregate, če se skrilavec namensko ne pridobiva, da bi se uporabljal kot agregat. V takem primeru bi bila lahko oprostitev upravičena le, če bi prispevala k okoljskemu cilju dajatve na agregate, tj. preusmeritvi povpraševanja.

               (342)

               Zainteresirana stran in organi Združenega kraljestva so s predložitvami opozorili na več vrst uporabe, ko se glinasti skrilavec uporablja kot agregat, zlasti kot agregat slabše kakovosti za polnilo in nasipni material pod površino cest ali nasuvanje nasipov.

               (343)

               Komisija poleg tega ugotavlja, da skrilavec pogosto vsebujejo peščenjaki ali drugi obdavčeni materiali. V takih primerih se lahko šteje, da se skrilavec namensko pridobiva skupaj s takšnimi materiali, da bi se tržno izkoriščal kot agregat.

               (344)

               Organi Združenega kraljestva so sami trdili, da so materiali, ki se pridobivajo, da bi se uporabljali kot agregati, ali ki nastanejo kot stranski proizvod pri postopku, namenjenem proizvajanju agregatov za tržno izkoriščanje, v drugačnem dejanskem položaju kot oproščeni materiali. Skrilavec, ki se namensko pridobiva, da bi se tržno izkoriščal kot agregat, je torej tudi v drugačnem dejanskem položaju kot oproščeni materiali na enak način kot vsi drugi na novo pridobljeni obdavčeni materiali. Zato ne bi bilo upravičeno, da bi imel material korist od oprostitve plačila dajatve na agregate, kadar se namensko pridobiva, da bi se uporabljal kot agregat.

               (345)

               Organi Združenega kraljestva so pokazali, da se velika večina skrilavca ne uporablja kot agregat, saj večina skrilavca na splošno ni primerna, da bi se uporabljala kot agregat. Visokokakovostna uporaba skrilavca je za izdelavo opeke, kar je keramični postopek.

               (346)

               Komisija na podlagi informacij, ki so jih predložile zainteresirane strani, ugotavlja, da se na novo pridobljeni skrilavec lahko uporablja kot agregat, čeprav ne v številnih primerih, v nasprotju s pridobivanjem glinastega skrilavca pa se iz skrilavca ne proizvajajo vrhunski specializirani proizvodi, zaradi katerih bi bila mogoča oprostitev plačila dajatve. Poleg tega je skrilavec material, ki ima lahko zelo različne značilnosti, odvisno od kraja izkoriščanja.

               (347)

               Komisija je upoštevala predložitev organov Združenega kraljestva, ki je podrobneje opisana v uvodni izjavi 297, da je skrilavec iz iste skupine kamnin kot glina, za trši skrilavec pa se lahko šteje, da je iz iste skupine kot glinasti skrilavec.

               (348)

               Poleg tega se skrilavec v nasprotju z glino lahko in tudi se uporablja za zagotavljanje nasipnega materiala pri gradnji, v ta namen pa ga ni treba fizično predelati (uvodna izjava 299).

               (349)

               Prvič, iz pripomb zainteresirane strani, predloženih Komisiji, je razvidno, da se skrilavec lahko in tudi se namensko pridobiva, da bi se tržno izkoriščal kot agregat. Cena skrilavca se giblje med […] in 4,44 GBP (glej uvodne izjave 292, 304 in 307). V tej ceni je v nekaterih primerih 3 GBP samo cena prevoza skrilavca. Vendar Komisija ugotavlja, da ni prejela informacij o cenah skrilavca, ki se pridobiva kot glavni proizvod kamnoloma, ampak je prejela le informacije o cenah skrilavca, ki je stranski proizvod pri pridobivanju drugega materiala.

               (350)

               V zvezi z novim pridobivanjem skrilavca v kamnolomih je prejela dokaze v zvezi z vsaj štirimi ali petimi (73) kamnolomi, ki dokazujejo, da skrilavec pridobivajo zlasti zato, da bi se uporabljal kot agregat. Kot je opisano v uvodni izjavi 318, je Komisija v odziv na seznam kamnolomov, ki ga je predložilo združenje BAA in ki so bili v imeniku rudnikov in kamnolomov iz leta 2010, ki ga je sestavil organ BGS, navedeni kot kamnolomi, ki skrilavec pridobivajo zlasti zato, da bi se tržno izkoriščali agregati iz skrilavca, od organov Združenega kraljestva zahtevala, naj v zvezi s temi kamnolomi predložijo informacije iz zaupnih davčnih evidenc. Pri tem je bilo ugotovljeno, da je bilo za štiri ali pet (73) kamnolomov evidentirano, da imajo korist od oprostitve za skrilavec, proizvajali pa so obdelani kamen in skrilavec, da bi se uporabljala kot agregat. Organi Združenega kraljestva so pojasnili, da kamnolomi proizvajajo obdelani kamen, skrilavec pa bi bilo treba šteti za stranski proizvod pri obdelovanju kamna, zato je upravičen do oprostitve. Komisija tega pojasnila ne more sprejeti. Kot je opisano v uvodnih izjavah 151–158, stranski proizvodi iz obdelanega kamna niso oproščeni obdavčitve na podlagi dajatve na agregate. Poleg tega bi vsi kamnolomi agregatov proizvajali določene količine obdelanega kamna, če bi zanj obstajalo povpraševanje in bi bila kamnina primerna za obdelavo. Vendar pa to ne pomeni, da ne bodo proizvajali zlasti agregatov, če je po njih povpraševanje in je proizvodnja ekonomsko smiselna, povpraševanja po obdelanem kamnu pa ni. Zato je treba te kamnolome šteti za kamnolome, ki namensko pridobivajo skrilavec, da bi se uporabljal kot agregat.

               (351)

               Komisija v prejeti predložitvi opaža protislovje. Pripomba, ki jo je predložila družba Torrington Stone, se nanaša na pridobivanje in prodajo agregatov iz skrilavca, ki jih kot primarni proizvod pridobiva eden od njenih kamnolomov (Vyse). Vendar organi Združenega kraljestva na podlagi tega, kako so proizvodi iz kamnoloma predstavljeni na njegovem spletnem mestu, trdijo, da kamnolom skrilavca sploh ne proizvaja. Komisija kljub temu ugotavlja, da je skrilavec naveden na spletnem mestu kamnoloma Vyse, vendar ne v opisu njegovih proizvodov, ampak v tehničnih specifikacijah različnih proizvodov, ki jih pridobiva (74).

               (352)

               Poleg tega mora Komisija predložitev upoštevati, saj jo je predložil kamnolom sam. Morda je bil material, ki ga proizvaja, napačno označen kot skrilavec, vendar kamnolom sam trdi, da je imel korist od oprostitve za skrilavec. Poleg tega so organi Združenega kraljestva večkrat navedli, da za namene dajatve na agregate ne upoštevajo načina, kako kamnolom svoje proizvode predstavlja javnosti. Nikjer ni bilo navedeno, da bi se v kamnolomu opravil geološki preskus.

               (353)

               Komisija na podlagi razpoložljivih informacij in dokazov meni, da je v kamnolomu na novo pridobljeni skrilavec v dejanskem in pravnem položaju, ki je primerljiv s položajem drugih obdavčenih materialov.

               (354)

               Organi Združenega kraljestva niso dokazali, da je mogoče oprostitev v kamnolomu na novo pridobljenega skrilavca za agregate utemeljiti s ciljem „preusmeritve povpraševanja“ dajatve na agregate. Dejansko takšna oprostitev omogoča vsaj ohranjanje novega pridobivanja skrilavca, ki naj bi se uporabljal kot agregat, in torej pomeni odstopanje od načela običajne obdavčitve dajatve na agregate, kar je v nasprotju s ciljem dajatve na agregate.

               (355)

               Oprostitev za jalovino, ki nastane pri pridobivanju skrilavca, je ocenjena v oddelku 5.6.4.

               (356)

               Vendar Komisija ugotavlja, da ima skrilavec, ki je stranski proizvod pri pridobivanju premoga, poleg oprostitve na podlagi člena 17(4)(a) korist tudi od oprostitve na podlagi člena 17(3)(f) zakona o financah iz leta 2001. Kot bo ugotovljeno v uvodni izjavi 367 tega sklepa, se premog ne uporablja in ne more uporabljati kot agregat.

               (357)

               Skrilavec, ki je neizogiben stranski proizvod pri pridobivanju premoga, je primeren, da se uporablja kot agregat, in torej spada na področje uporabe običajne obdavčitve na podlagi dajatve na agregate. Vendar je mogoče njegovo oprostitev upravičiti na podlagi cilja „preusmeritve povpraševanja“ dajatve na agregate. Poleg tega je zaradi njegove vrednosti zelo malo verjetno, da bi lahko oproščeni skrilavec kot stranski proizvod spodbudil novo pridobivanje premoga, saj to ne bi bilo ekonomsko smiselno.

               (358)

               Skrilavec se tako kot glina povečini uporablja pri izdelavi cevi, ploščic in opeke, ki so keramični proizvodi, zato ima korist od davčne olajšave, dodeljene keramičnim postopkom na podlagi člena 30(1)(c) zakona o financah iz leta 2001. Ker se ne uporablja kot agregat in ker je treba materiale, ki se uporabljajo za keramične postopke, obsežno fizično predelati, tj. žgati, da nastane trden in vzdržljiv proizvod, odporen proti vremenu, bi skrilavec, ki se uporablja za keramične postopke, upravičeno imel korist od olajšave plačila dajatve na agregate. Komisija je že v sklepu o začetku postopka ugotovila, da je olajšava za industrijske in kmetijske postopke (člen 30(1)(c)) v skladu z načeli običajne obdavčitve, na katerih temelji dajatev na agregate (uvodna izjava 137).

               (359)

               Komisija opozarja, da po mnenju združenja BAA in drugih zainteresiranih strani material, ki se uporablja za opeko, ne bi smel imeti koristi od oprostitve plačila dajatve. Vendar pa so organi Združenega kraljestva pokazali, da pri opeki in drugih keramičnih postopkih ne gre za to, da bi se material uporabljal kot agregat. Opeka nastane z obsežnim proizvodnim postopkom. Skrilavec ali glina se v peči segrejeta na visoko temperaturo (več kot 1 000 °C), kar spremeni njuno strukturo, da nastane trdna in trajna opeka. V peči se podobno žgejo drugi keramični proizvodi, vendar gre za proizvode drugačnih oblik, kot so cevi ali ploščice.

               (360)

               Opeka se ne izdeluje, da bi se podobno kot drobljenec uporabljala kot material za nasipavanje. Izdeluje se zato, da se urejeno zloži in tako nastane zid.

               (361)

               Komisija na podlagi navedenega ugotavlja, da bi lahko imela uporaba skrilavca v keramičnih postopkih korist od olajšave plačila dajatve na agregate, saj ne predstavlja uporabe skrilavca kot agregata.

               (362)

               Poleg tega se lahko skrilavec uporabi namesto gline, žlindre ali drugih materialov kot vir alumosilikata pri proizvodnji cementa. Meša se z apnencem, ta postopek pa je oproščen plačila dajatve na agregate. Uporaba apnenca oziroma apnenca in drugih materialov v cementu je oproščena plačila dajatve v skladu s členom 18(2)(c) zakona o financah iz leta 2001, saj so pri tej uporabi kemijske lastnosti materiala pomembne (z apnencem se zagotovi kalcijev silikat, z glino ali skrilavcem pa alumosilikat). Skrilavec, ki se uporablja za proizvodnjo cementa skupaj z apnencem, bi zato upravičeno imel korist od oprostitve plačila dajatve na podlagi navedenega člena zakona o financah iz leta 2001. Komisija je že v sklepu o začetku postopka ugotovila, da je oprostitev za ta postopek v skladu z načeli običajne obdavčitve dajatve na agregate (uvodna izjava 90).

               (363)

               Da bi proizvajalci skrilavca lahko uveljavljali oprostitev plačila dajatve na agregate, bi morali pokazati, kako je bil uporabljen material, ki so ga proizvedli in je v celoti ali pretežno iz skrilavca.

               (364)

               Skrilavec se na primer pojavlja tudi kot neizogiben stranski proizvod pri pridobivanju gline. V takem primeru, ko skrilavec nima koristi že od kakšne druge oprostitve ali olajšave, bi se lahko ocenilo, ali bi bil zadevni skrilavec upravičen do oprostitve na podlagi dajatve na agregate, saj ni bil namensko pridobljen, da bi se uporabljal kot agregat. Oprostitev bi bila v skladu z načeli dajatve na agregate, saj bi se nanašala na skrilavec, ki se pridobiva kot neizogibni stranski proizvod materiala, ki ni agregat, se ne uporablja kot agregat in bi ga bilo mogoče uporabiti kot zamenjavo za na novo pridobljene agregate.

               (365)

               Kar zadeva skrilavec kot stranski proizvod, ki nastane pri novem pridobivanju drugih obdavčenih materialov, kot sta peščenjak gritstone ali apnenec, v kamnolomih Komisija ugotavlja, da se pri oprostitvi razlikuje med skrilavcem in drugimi obdavčenimi materiali. Treba pa je proučiti, ali je lahko takšno davčno razlikovanje upravičeno na podlagi cilja dajatve na agregate. Tudi če bi se zaradi oprostitve lahko povečala uporaba skrilavca kot stranskega proizvoda, ki se uporablja kot agregat, na račun drugih stranskih proizvodov, ki niso oproščeni, Komisija od organov Združenega kraljestva ali zainteresiranih strani ni prejela dokazov, iz katerih bi bilo razvidno, da ta oprostitev prispeva k doseganju cilja dajatve na agregate – zmanjšanja novega pridobivanja materiala, ki bi se uporabljal kot agregat, v kamnolomih.

               (366)

               Komisija zato meni, da je material, ki je v celoti ali pretežno iz skrilavca, ki se namensko pridobiva, da bi se uporabljal kot agregat, vključno s skrilavcem, ki je stranski proizvod pri novem pridobivanju drugih obdavčenih materialov, v enakem dejanskem in pravnem položaju kot drugi agregati, ki so obdavčeni, ob upoštevanju načela običajne obdavčitve dajatve na agregate in njenega okoljskega cilja. Oprostitev je torej dejansko selektivna.

         5.6.2.5.3   Premog

               (367)

               Iz skupne predložitve, ki so jo predložili organi Združenega kraljestva in združenje BAA, ter informacij, ki so jih ob drugih priložnostih predložili organi Združenega kraljestva, je razvidno, da se premog ne uporablja in ne more uporabljati kot agregat. Torej ni v enakem pravnem in dejanskem položaju kot material, obdavčen na podlagi dajatve na agregate v skladu s ciljem dajatve na agregate. To velja tudi za material, ki je pretežno iz premoga, kar vključuje primere, v katerih pridobljeni premog nima čiste geološke sestave.

         5.6.2.5.4   Lignit

               (368)

               Iz skupne predložitve, ki so jo predložili organi Združenega kraljestva in združenje BAA, ter informacij, ki so jih ob drugih priložnostih predložili organi Združenega kraljestva, je razvidno, da se lignit ne uporablja in ne more uporabljati kot agregat. Torej ni v enakem pravnem in dejanskem položaju kot material, obdavčen na podlagi dajatve na agregate v skladu s ciljem dajatve na agregate. To velja tudi za material, ki je pretežno iz lignita, kar vključuje primere, v katerih pridobljeni lignit nima čiste geološke sestave.

         5.6.3   OPROSTITEV AGREGATOV, KI SO V CELOTI IZ JALOVINE, ODPADKOV ALI DRUGIH STRANSKIH PROIZVODOV, BREZ KROVNINE, KI SO NASTALI ZARADI PRIDOBIVANJA ALI DRUGEGA NAČINA LOČEVANJA OD KAKRŠNE KOLI KOLIČINE AGREGATA IZ KAOLINSKE GLINE ALI GRUDASTE ILOVICE (ČLEN 17(3)(e) IN ČLEN 17(3)(f)(ii)).

               (369)

               Organi Združenega kraljestva so v predložitvah Komisiji pred objavo sklepa o začetku postopka pojasnili, da sta kaolinska glina (znana tudi kot kaolin) (75) in grudasta ilovica (76) koristna minerala. Običajno se ne pridobivata, da bi se uporabljala kot agregat. Jalovina, ki jo sestavljajo odpadne kamnine in pesek, je neizogiben stranski proizvod tega pridobivanja. Odpadki iz kaolinske gline se lahko uporabijo pri gradnji nasipov in za zasipavanje, pri proizvodnji z bitumenskimi vezivi vezanih materialov za gradnjo avtoceste, pri proizvodnji betona pa jih je mogoče nadomestiti z drugimi finimi agregati. Odpadki iz grudaste ilovice se lahko na trgu gradbeništva prodajajo tudi kot agregat.

               (370)

               Ker je jalovina, ki nastane pri pridobivanju grudaste ilovice in kaolinske gline, na voljo takoj, ko sta ta materiala pridobljena, in ker lahko ta jalovina nadomesti različne vrste peska, proda in kamnin, ki se namensko pridobivajo, da bi se uporabljali kot agregati, so organi Združenega kraljestva poudarili, da oprostitev prispeva k zmanjšanju pridobivanja peska, proda in kamnin, ki so se namensko pridobivali, da bi se uporabljali kot agregati, poleg tega pa prispeva k zmanjšanju vpliva pridobivanja agregatov na okolje. Predložili so informacije v zvezi z odpadki, ki nastanejo pri pridobivanju kaolinske gline in grudaste ilovice, ter ustvarjenimi jalovišči.

               (371)

               Komisija je v uvodni izjavi 106 sklepa o začetku postopka podvomila, ali ni tak material v primerljivem položaju z agregati, ki niso oproščeni, a ugotovila, da je morda razlika med oproščenim materialom in materialom, ki ni oproščen, ta, da oproščeni materiali vsebujejo jalovino, ki nastane pri pridobivanju kaolinske gline in grudaste ilovice. Je neizogiben stranski proizvod tega pridobivanja, ki se ne bo nujno izvedel zaradi pridobivanja agregatov, ampak na splošno zaradi pridobivanja kaolinske gline in grudaste ilovice. Dejansko imata kaolinska glina in grudasta ilovica posebne lastnosti, ki jih ni mogoče vedno posnemati.

               (372)

               Komisija je v uvodni izjavi 107 sklepa o začetku postopka podvomila, ali ta razlika zadošča za dokazovanje, da je davčna oprostitev upravičena zaradi narave in logike dajatve na agregate, ter navedla, da potrebuje več informacij.

               (373)

               Komisija je po objavi sklepa o začetku postopka v zvezi s tem prejela več predložitev zainteresiranih strani.

         5.6.3.1
         Pripombe, ki jih je prejela Komisija

   (a)   Pripombe družbe Sibelco Europe, prejete 16. januarja 2014

               (374)

               Glede na predložitev družbe Sibelco gre za družbo, ki pridobiva, obdeluje in prodaja kaolinsko glino in grudasto ilovico. Večina (80–90 %) proizvodnje grudaste ilovice in kaolinske gline se izvozi. Družba Sibelco opozarja, da kamnolome izkorišča zlasti zaradi pridobivanja grudaste ilovice in kaolinske gline. Drugi materiali, ki jih mora pridobivati, se lahko štejejo za sekundarne materiale, ki so lahko ali pa niso primerni za končno uporabo kot agregati, kar je odvisno od njihove sestave in mogoče obdelave.

               (375)

               Družba Sibelco trdi, da se kaolinska glina in grudasta ilovica ter proizvodi iz teh materialov ne morejo uporabljati kot agregati. Gre za specializirana industrijska minerala, ki se ne uporabljata kot agregata in tudi nimata takšne končne uporabe. Kaolinska glina in grudasta ilovica slovita po edinstvenih fizikalnih in kemijskih lastnostih in redkosti, zato sta zelo dragoceni.

               (376)

               Po navedbah družbe Sibelco jalovina, ki nastane pri teh dejavnostih pridobivanja mineralov, ne pomeni materiala, ki se pridobiva namensko, da bi se uporabil kot agregat. Jalovina se pridobiva kot nujna posledica pridobivanja kaolinske gline in grudaste ilovice. Stranski proizvodi se povsem razlikujejo od mineralov grudaste ilovice in kaolinske gline, njihova uporaba pa ni enaka niti niso kakor koli medsebojno zamenljivi. Poleg tega družba Sibelco trdi, da brez pridobivanja grudaste ilovice in kaolinske gline v teh kamnolomih na trgu ne bi bilo na voljo morebitnih materialov, ki so agregati, saj se kamnolomi ne bi gospodarno upravljali, razen v zvezi z grudasto ilovico in kaolinsko glino. Prodajna vrednost kaolinske gline in grudaste ilovice je precej višja od vrednosti sekundarnih agregatov, ki se pridobijo v kamnolomu. Dejansko je prodajna vrednost za kaolinsko glino približno […]–[…]-krat višja, za grudasto ilovico pa približno […]–[…]-krat višja. Po navedbah družbe Sibelco se skupaj s kaolinsko glino pridobi 8–10-krat več neizogibne jalovine, z grudasto ilovico pa do dvakrat več drugih materialov.

               (377)

               Družba Sibelco opozarja, da se glede na lokacijo in razporeditev nahajališč kaolinske gline in grudaste ilovice, posebnih geoloških razmer in precejšnega vložka kapitala, ki je potreben za vzpostavitev dejavnosti pridobivanja na teh območjih, brez pridobivanja kaolinske gline in grudaste ilovice na nobeni od teh lokacij ne bi pridobivala jalovina.

               (378)

               Po navedbah družbe Sibelco se z vso prodajo agregatov, nastalih iz stranskih proizvodov pri pridobivanju kaolinske gline in grudaste ilovice, neposredno zmanjšuje količina tega materiala, ki se odlaga na jalovišča in nasipe na mestu pridobivanja.

               (379)

               V skladu z informacijami, ki jih je predložila družba Sibelco, v nahajališčih kaolinske gline glinasti mineral (kaolin) nastane z razkrojem in delnim razkrojem mineralov glinenca v granitu. Ta postopek se imenuje kaolinizacija; delež in lastnosti kaolina se med nahajališči razlikujejo, skupni izkoristek kaolina glede na celotno kamninsko maso pa je običajno 10-odstoten. Sicer je deloma mogoče selektivno pridobivanje, vendar je treba v večini primerov pred ločitvijo kaolina pridobiti celotno kamninsko maso (vmesne plasti). S postopkom ločevanja kaolina s separacijo z vodo, gravitacijskimi metodami ter več fazami presejanja in razvrščanja po velikosti nastane material, ki je stranski proizvod in obsega granit, ki je bil izpostavljen vremenskim vplivom, in granit, ki jim ni bil izpostavljen, drobir (kamnino), kremen in sljudo. Ta material, ki je stranski proizvod, v pridobljeni obliki ni primeren, da bi se uporabljal kot agregat. Da bi bil del tega materiala uporaben za končne uporabe kot agregat, je potrebna obdelava.

               (380)

               Po navedbah družbe Sibelco je v usedlinah grudaste ilovice glina tudi mineral iz kaolina, vendar se je nalagala s sedimentnimi geološkimi procesi, ki ustvarijo pogosto razločno plastenje slojev. Med temi plastmi so grudasta ilovica, grudasta ilovica z lignitom in peščeni sloji. Te vmesne plasti je treba odstraniti, da se razkrijejo zaporedne plasti grudaste ilovice. Plasti grudaste ilovice in vmesne plasti je treba skrbno izbrati, da se prepreči onesnaženje grudaste ilovice z drugimi materiali in nenačrtovano mešanje plasti grudaste ilovice različne kakovosti. Vmesne plasti običajno predstavljajo več kot 50 % celotne pridobljene količine. Po pridobitvi plasti grudaste ilovice se te glede na specifično končno uporabo zmešajo v natančno določene mešanice.

               (381)

               Po navedbah družbe Sibelco je glavna razlika med kamnolomi kaolinske gline in grudaste ilovice ter kamnolomi agregatov ta, da so v kamnolomih agregatov odpadki ali stranski proizvodi v bistvu isti material. V kamnolomih grudaste ilovice in kaolinske gline so stranski proizvodi, ki nastanejo, popolnoma drugačen material od glin, ki se pridobivajo kot primarni mineral.

               (382)

               Po navedbah družbe Sibelco se zaradi veljavne oprostitve prodanega materiala, ki je agregat, ki nastane z ustrezno obdelavo materiala, ki se pridobiva kot neizogiben stranski proizvod pri pridobivanju kaolinske gline in grudaste ilovice, ne bodo povečale dejavnosti pridobivanja kaolinske gline in grudaste ilovice. Razvoj kamnoloma je odvisen od povpraševanja po kaolinski glini in grudasti ilovici ter njune prodaje. Čeprav se nekateri stranski proizvodi, ki nastanejo pri pridobivanju kaolinske gline in grudaste ilovice, nato obdelajo, da so uporabni za končno uporabo kot agregati, se večina dobljenih stranskih proizvodov še vedno odlaga na jalovišča in nasipe. Po njih namreč ni nadaljnjega povpraševanja (ne glede na trenutno oprostitev plačila dajatve), pridobivanje v kamnolomih pa se mora nadaljevati, da bi se proizvedla količina kaolinske gline in grudaste ilovice, ki bi zadostila povpraševanju na trgu. Trenutno je v kamnolomih kaolinske gline in grudaste ilovice družbe Sibelco približno petkrat več jalovine, odpadkov in stranskih proizvodov, kot je prodanih agregatov. To dokazuje, da tudi trenutne oprostitve plačila dajatve ne morejo dodatno spodbuditi pridobivanja materiala, ki bi se uporabljal kot agregat. Poleg tega se zdi, da prodaja gline in prodaja agregatov potekata po popolnoma različnih vzorcih. Pri proizvodnji agregatov se pogodba o dobavi nanaša na en določen projekt in traja razmeroma kratek čas. Industrija grudaste ilovice in kaolinske gline pa mora proizvajalcem keramike dosledno mešanico materiala dobavljati vrsto let.

               (383)

               Družba Sibelco je poleg predložitve Komisiji predložila tudi pregled geoloških značilnosti, pridobivanja in obdelave grudaste ilovice in kaolinske gline.

         (b)   Pripombe družbe Imerys Minerals Limited (v nadaljnjem besedilu: družba IML), prejete 17. januarja 2014

               (384)

               Družba IML kaolinsko glino in grudasto ilovico pridobiva na več kot 5 000 hektarjih v Cornwallu, Devonu in Dorsetu v jugozahodni Angliji.

               (385)

               Trdi, da je Združeno kraljestvo vodilni svetovni proizvajalec in izvoznik visokokakovostne grudaste ilovice, ki izvozi več kot 80 % proizvodnje. Grudasta ilovica se predvsem uporablja kot surovina pri proizvodnji keramike (zlasti sanitarne opreme, stenskih in talnih ploščic ter namizne posode). Uporablja se tudi v emajlih in glazurah, zidarskih opekah, ognjevzdržnih proizvodih ter kot polnilo in tesnilna masa. Grudasta ilovica zaradi svojih lastnosti ni primerna, da bi se uporabljala kot agregat. Agregati morajo biti na splošno trdi zrnati materiali. Grudasta ilovica je mehka in drobnozrnata. Tudi zaradi svoje relativne vrednosti se ne bi mogla uporabljati kot agregat. Je razmeroma redek in pomemben material z vrednostjo franko tovarna do […] GBP na tono, odvisno od njene kakovosti in povpraševanja na trgu.

               (386)

               Po navedbah družbe IML je Združeno kraljestvo eden od največjih proizvajalcev in izvoznikov kaolinske gline na svetu, ki izvozi več kot 90 % proizvodnje.

               (387)

               Družba IML trdi, da je kaolinska glina cenjena zaradi beline, finih delcev in njihove ploske oblike, mehke neabrazivne teksture in kemijske inertnosti. Predvsem se uporablja v proizvodnji papirja kot polnilo in premazni pigment, sanitarne opreme in namizne posode. Bolj specializirano se med drugim uporablja kot polnilo v barvi, lepilu, plastiki, gumi in tesnilnih masah ter pri proizvodnji steklenih vlaken in zdravil.

               (388)

               Po navedbah družbe IML kaolinska glina zaradi svojih lastnosti ni primerna, da bi se uporabljala kot agregat. Tudi zaradi svoje relativne vrednosti se ne bi mogla uporabljati kot agregat. Kaolinska glina je na nacionalni in mednarodni ravni zelo redek proizvod. Zaradi svoje redkosti in pomembnosti zaradi povpraševanja po njeni uporabi v številnih panogah dosega razmeroma visoko ceno. Proizvod slabše kakovosti za osnovno uporabo se bo prodal po približno […] GBP franko tovarna, visokorafinirani specializirani proizvod za tehnične uporabe pa bo dosegel ceno več kot […] GBP na tono.

               (389)

               Po navedbah družbe IML dobi za material, ki se prodaja kot sekundarni agregat, skromno nadomestilo, ki povprečno znaša približno […] GBP na tono. Po mnenju družbe IML bi se pridobivanje grudaste ilovice in kaolinske gline nadaljevalo ne glede na druge dejavnike, proizvodnji odpadnega proizvoda pa se ni mogoče izogniti. Če se ta uporablja kot agregat, je to precej ugodneje za okolje kot primarno pridobivanje agregata v kamnolomu. Brez stabilnega trga za odpadke bo treba na površini odložiti več materiala.

               (390)

               Po navedbah družbe IML od celotnega izkopa, ki znaša približno 8,47 milijona ton, približno 6,5 milijona ton spada v kategorijo materiala, ki bi se lahko predelal v agregate. Breča, drobljeni kamen, prod, vmesne plasti, kamnina in drobir se lahko predelajo v drobljene agregate različnih vrst, ki segajo od enako velikih odlomkov do materiala za podlago/polnilo. S postopkom drobljenja nastaneta tudi prod in pesek. Poleg tega pesek nastaja med postopkom ločevanja kaolinske gline z rotornim bagrom. Vseh 6,5 milijona ton materiala za predelavo ni mogoče predelati v tržne sekundarne agregate, količine odpadkov pa so različne, odvisno od značilnosti območja kaolinske gline, na katerem poteka delo. Obstoječi predelovalec odpadkov iz kaolinske gline je izračunal, da je 65-odstotni donos običajen, kar pomeni, da je mogoče iz 6,5 milijona ton letno izkopanega materiala za predelavo dobiti več kot 4 milijone ton proizvoda, ki ga je mogoče prodati.

               (391)

               Po navedbah družbe IML se betonski pesek, „sejan na suho“, v povprečju prodaja po […] GBP franko tovarna, drobljeni proizvod (agregati) pa za […] GBP franko tovarna. S prodajo se ne ukvarja sama družba IML, ampak predelovalec odpadkov iz kaolinske gline.

               (392)

               Družba IML trdi, da oprostitev plačila dajatve na agregate nikakor ne bi mogla vplivati na povečano pridobivanje grudaste ilovice/kaolinske gline z namenom, da bi pridobili več materiala, oproščenega dajatve. Sama že zavrže več odpadkov, kot jih dobavi za predelavo v agregate, kar dokazuje, da je stopnja pridobivanja v celoti odvisna od povpraševanja po primarnem mineralu, tj. kaolinski glini/grudasti ilovici, na trgu.

               (393)

               Trdi, da se s postopkom pridobivanja že zdaj proizvede več odpadkov, kot se jih trenutno proda, zato ne bi bilo logično, da bi se izkopalo več kaolinske gline/grudaste ilovice zaradi pridobivanja stranskega proizvoda, tj. sekundarnega agregata.

               (394)

               Po navedbah družbe IML je za proizvodnjo tržnih agregatov potrebna dodatna predelava. Trdi, da stroj za suho presejanje peska stane približno 0,75 milijona GBP, drobilnica približno 2 milijona GBP in naprava za izpiranje za predelavo maltnega peska do 1,5 milijona GBP. Pri povprečnih prodajnih cenah peska v višini […] GBP na tono in drobljenih agregatov v višini […] GBP na tono bi stroški proizvodnje običajno znašali 35 % za pesek in 50 % za drobljene agregate.

               (395)

               Po navedbah družbe IML bi bilo treba najprej odstraniti kaolinsko glino, sicer izkopavanje na krajih zaradi pridobivanja agregatov ne bi bilo stroškovno učinkovito. Morebitni materiali, ki so agregati, so na trgu na voljo le zaradi pridobivanja kaolinske gline in grudaste ilovice, saj brez teh kamnolomi ne bi bili donosni. Ob upoštevanju zelo visokih stroškov pridobivanja mineralov in razmeroma slabe kakovosti stranskega proizvoda, ki nastane s temi postopki, v primerjavi s primarnimi agregati se agregati na krajih pridobivanja sploh ne bi proizvajali, če ne bi vsebovali mineralov.

               (396)

               Po navedbah družbe IML oprostitve plačila dajatve na agregate razlikujejo med odpadnimi materiali, ki nastanejo kot stranski proizvod pri pridobivanju minerala, ki se ne pridobiva, da bi se uporabljal kot agregat (kot so odpadki pri pridobivanju kaolinske gline in grudaste ilovice), in so oproščeni plačila dajatve, ter odpadnimi materiali, ki so stranski proizvod pri pridobivanju agregatov (kot so odpadki pri apnencu) in za katere se plačuje dajatev na agregate.

               (397)

               Družba IML trdi, da se stranski proizvodi iz kamnolomov apnenca in obdelanega kamna namensko pridobivajo, da bi se uporabljali kot agregati, in da se uporabljajo kot agregati, stranski proizvodi pri pridobivanju kaolinske gline ali grudaste ilovice pa so neizogibna posledica pridobivanja navedenih mineralov.

               (398)

               Komisiji je predložila tudi študijo primera, objavljeno v reviji „Construction News“, ki se nanaša na uporabo recikliranih in sekundarnih agregatov iz pridobivanja kaolinske gline v betonu na velikem gradbišču v Londonu.

         (c)   Pripombe združenja Kaolin and Ball Clay Association, prejete 17. januarja 2014

               (399)

               Po navedbah združenja Kaolin and Ball Clay Association se lahko drugi materiali, ki so neizogibno pridobljeni v okviru izkoriščanja kamnolomov kaolinske gline in grudaste ilovice, štejejo za „sekundarni“ material, ki je lahko primeren, da se uporablja kot agregat, ali pa ne. Veljavne oprostitve plačevanja dajatve na agregate za te sekundarne materiale so bile uvedene zaradi spodbujanja njihove uporabe in zmanjšanja količine takšnih materialov, ki se odlaga na površini. Združenje trdi, da se kaolinska glina in grudasta ilovica ne moreta uporabljati kot agregat in da se nikdar ne pridobivata za takšno uporabo.

               (400)

               Po navedbah tega združenja brez pridobivanja kaolinske gline in grudaste ilovice na trgu ne bi bilo na voljo materialov, ki so agregati in ki nastanejo iz njiju. To ne bi bilo sprejemljivo že zaradi stroškov ločevanja kaolinske gline in grudaste ilovice od agregatov ter vrednosti samih agregatov. Prodajne cene kaolinske gline in grudaste ilovice so precej višje od cen agregatov, zato je njuno izkopavanje že samo po sebi stroškovno učinkovito.

               (401)

               Združenje Kaolin and Ball Clay Association trdi, da to dokazuje tudi dejstvo, da se trenutno tudi brez oprostitve plačila dajatve na agregate v agregate predela le približno tretjina materiala, ki bi ga bilo mogoče predelati.

               (402)

               Po navedbah združenja Kaolin and Ball Clay Association se bo prodaja materiala, ki je stranski proizvod, zagotovo zmanjšala, če se bo za te trenutno oproščene minerale uvedla dajatev, oziroma se to očitno že dogaja pri projektih, ki se začenjajo aprila 2014.

         (d)   Pripombe združenja BCC, prejete 17. januarja 2014

               (403)

               Združenje BCC trdi, da je primarni namen razvoja kamnolomov kaolinske gline in grudaste ilovice pridobivanje in predelava teh dveh materialov, ki sta specializirana proizvoda, za katera so značilne redkost ter edinstvene fizikalne in kemijske lastnosti. Po njegovih navedbah se kaolinska glina in grudasta ilovica ter proizvodi, ki iz njiju nastanejo, ne morejo uporabljati kot agregati in se nikdar ne pridobivajo za tak namen. Drugi materiali, ki se neizogibno pridobijo, se lahko štejejo za sekundarne materiale, ki so lahko primerni, da se uporabljajo kot agregati, ali ne. Glede na trditve združenja BCC se sami po sebi ne bi pridobivali, da bi se uporabljali kot agregati, na voljo pa so le s pridobivanjem kaolinske gline in grudaste ilovice, sicer kamnolom ne bi bil donosen.

               (404)

               Združenje BCC trdi, da se grudasta ilovica prodaja po ceni, ki je vsaj 5- do 6-krat višja, kaolinska glina pa po ceni, ki je vsaj 10- do 12-krat višja od cene stranskega proizvoda, ki se lahko morda proda kot sekundarni agregat. Zaradi finančnih vidikov in omejitev na kraju pridobivanja se ne bi zgodilo, da bi se pridobilo več kaolinske gline in grudaste ilovice, kot bi ju bilo mogoče prodati, da bi se za proizvodnjo agregatov pridobil dodatni material, ki je stranski proizvod. Tudi z oprostitvijo plačila dajatve se večina (petkrat več) stranskih proizvodov iz kaolinske gline in grudaste ilovice še vedno ne proda, ampak se odloži na odlagališča na kraju pridobivanja.

               (405)

               Po navedbah združenja BCC so med kamnolomi, ki so oproščeni plačila dajatve, in kamnolomi, ki plačila dajatve niso oproščeni, velike razlike. V kamnolomih agregatov, ki niso oproščeni plačila dajatve, se isti material predvsem pridobiva kot primarni proizvod in odpadki ali stranski proizvodi. V kamnolomih kaolinske gline in grudaste ilovice se odpadki razlikujejo od glavnih materialov. Glavna materiala sta minerala iz glinenca, odpadek pa so večinoma kremenčevi peski.

               (406)

               Združenje BCC trdi, da bi se prodaja materiala, ki je stranski proizvod iz kamnolomov kaolinske gline in grudaste ilovice, ob uvedbi dajatve zmanjšala. Da bi se zadostilo povpraševanju, bi bilo treba pridobiti več neobdelanih agregatov.

         (e)   Pripombe združenja BAA, prejete 15. septembra 2014

               (407)

               Združenje BAA je predložilo informacije, ki so jih njegovi člani iz Cornwalla posredovali glede dejstva, da se lahko cene kaolinske gline gibajo v velikem razponu od 50–5 000 GBP na tono, odvisno od razreda in kakovosti kaolinske gline.

         (f)   Pripombe organov Združenega kraljestva

               (408)

               Organi Združenega kraljestva trdijo, da tega, da se kaolinska glina in grudasta ilovica ne uporabljata kot agregat, ne preprečujejo le njune lastnosti, ampak bi takšno uporabo preprečevala tudi njuna relativna vrednost. Trdijo, da izkoriščanje grudaste ilovice in kaolinske gline kot agregatov dejansko ne obstaja in ni uveljavljeno. Zato je povzetek Komisije o razliki med položajem jalovine, odpadkov ali stranskih proizvodov, ki nastanejo pri pridobivanju teh materialov, popolnoma pravilen. Oprostitev neizogibnih stranskih proizvodov iz materialov, ki se ne morejo uporabljati kot agregati in se tudi ne, je popolnoma v skladu z okoljskim ciljem dajatve na agregate.

               (409)

               Organi Združenega kraljestva so predložili podroben opis grudaste ilovice in kaolinske gline ter pojasnili, zakaj se ne uporabljata in se ne moreta uporabljati kot agregata. Poleg tega se oba materiala prodajata po visoki ceni. Po navedbah organov Združenega kraljestva je grudasta ilovica razmeroma redek material, vreden do 100 GBP na tono, odvisno od določene kategorije grudaste ilovice in povpraševanja na trgu. Kaolinska glina je zelo redek material, ki na trgu dosega zelo visoko ceno – med 70 in 400 GBP na tono. Po navedbah organov Združenega kraljestva so stroški proizvodnje kaolinske gline in grudaste ilovice v primerjavi s stroški proizvodnje drugih vrst agregatov prav tako zelo visoki. Predložili so informacije, ki so jih zbrali pri družbah, dejavnih na zadevnem področju. Ena družba je predložila povprečni znesek […] GBP na tono kaolinske gline, pri čemer je razpon […]–[…] GBP za različne proizvode iz kaolinske gline. Druga družba je navedla znesek […] GBP na tono. Za tono grudaste ilovice povprečni stroški proizvodnje v Dorsetu znašajo […] GBP, v Devonu pa […] GBP. Druga družba je navedla znesek […] GBP na tono.

               (410)

               Po navedbah organov Združenega kraljestva grudasto ilovico in kaolinsko glino v Združenem kraljestvu trenutno dobavljata dve družbi. Predložili so primer pogodbe o dobavi za kaolinsko glino in stranske proizvode iz grudaste ilovice, na kateri je bila za leto 2012 navedena cena […] GBP na tono. Na drugi dobavni pogodbi je bila navedena cena […] GBP na tono za prodano tono odpadkov iz kaolinske gline. Cena odpadkov iz grudaste ilovice je bila […] GBP. Nobena od teh družb jalovine ali neizogibnih stranskih proizvodov, ki nastanejo z izvajanjem njunih dejavnosti, ne prodaja neposredno končnim uporabnikom takšnih agregatov v gradbeništvu. Namesto tega sta obe družbi sklenili dogovore s tretjimi osebami (ki so specializirane za prodajo agregatov), na podlagi katerih sta se zavezali, da bosta do določene količine agregate zagotovili za fiksno ceno, ne glede na dejansko dobavljeno količino. Ker v skladu s tem cena ni določena neposredno za vsako tono agregata, ki jo proizvedejo, kamnoloma grudaste ilovice in kaolinske gline nimata spodbude za odstranjevanje večje količine jalovine, kot je bilo dogovorjeno. Tretje osebe nato agregate prodajo naprej končnim uporabnikom. Po navedbah organov Združenega kraljestva zaradi upada gospodarske rasti ni mogoče prodati niti celotne količine agregatov.

               (411)

               Organi Združenega kraljestva trdijo, da proizvodnje kaolinske gline ni mogoče ločiti od proizvodnje odpadkov iz kaolinske gline. Postopek mokre ekstrakcije je tak, da črpalke nujno ločijo želeni kaolin in odpadne proizvode. Običajno je bila prva faza pri pridobivanju kaolinske gline v kamnolomih ali njenem izkoriščanju odstranitev krovnine in razkritje glin, ki vsebujejo kamnine. V drugi fazi postopka je upravljavec kamnoloma na razkrito glino ali površino kopa usmeril curek vode pod visokim pritiskom. Po navedbah organov Združenega kraljestva so se tako odstranili kaolinska glina ter drugi proizvodi, s katerimi je bila zmešana (pesek in sljuda).

               (412)

               Po njihovih navedbah se za krovnino, ki nastane s pridobivanjem, plačuje dajatev na agregate. Za preostali material, ki je pri postopku pridobivanja kaolinske gline neizogiben, velja oprostitev.

               (413)

               Organi Združenega kraljestva trdijo, da se grudasta ilovica pridobiva le z metodami, značilnimi za dnevni kop. Pri pridobivanju v dnevnem kopu so potrebni hidravlični bagri in tovornjaki prekucniki, s katerimi se selektivno koplje, nalaga in dostavlja glina za posamezno proizvodnjo v skladišča in mešalnice. Skupno razmerje med glino in odpadki za industrijo je približno 1: 1,5.

               (414)

               Po navedbah organov Združenega kraljestva v primeru, ko upravljavec ne bi mogel pridobiti proizvoda iz kaolinske gline ali grudaste ilovice visoke vrednosti, ne bi bilo spodbude za pridobivanje samih stranskih proizvodov, zlasti zaradi njihove nizke ekonomske vrednosti. Zaradi prisotnosti kaolinita ali katere druge vrste gline v kamnini se zmanjša trdnost materiala, kar negativno vpliva na njegovo zmožnost, da bi se uporabljal kot agregat. Tudi če upravljavec ne bi želel pridobivati materiala visoke vrednosti, bi še vedno imel velike stroške z odstranjevanjem in odlaganjem finega materiala, tj. kaolinita, druge gline in sljude. Zato ne bi bilo logično, da bi se odstranili in odvrgli proizvodi visoke vrednosti, da bi pridobili stranske proizvode majhne vrednosti, ki se lahko uporabijo kot agregati. Po navedbah organov Združenega kraljestva tudi z oprostitvijo plačila dajatve domnevno ne bi bilo ekonomsko smiselno, da bi se na krajih pridobivanja izvajale dejavnosti pridobivanja z namenom, da se pridobi oproščena jalovina, razen če bi se ob tem pridobivali tudi kaolinska glina in grudasta ilovica višje vrednosti.

               (415)

               Po navedbah organov Združenega kraljestva so neizogibni stranski proizvodi, ki nastanejo pri pridobivanju grudaste ilovice in kaolinske gline, primerni, da se na več načinov uporabljajo kot agregati.

               (416)

               Organi Združenega kraljestva so predložili pripombe glede razlikovanja med pridobivanjem apnenca za proizvodnjo apna in obdelanega kamna ter neizogibnimi stranskimi proizvodi, ki nastanejo pri pridobivanju grudaste ilovice in kaolinske gline. Trdijo, da se obdelani kamen in apnenec pridobivata, da bi se uporabljala kot agregat, pa tudi zato, da se ne bi uporabljala kot agregat. Obdelani kamen se proizvaja iz peščenjaka ali granita, oba materiala pa se pridobivata, da bi se uporabljala kot agregat. Jalovina, odpadki ali stranski proizvodi, ki nastanejo pri proizvodnji obdelanega kamna in apnenca, se prav tako lahko uporabijo kot agregati.

               (417)

               Po navedbah organov Združenega kraljestva je mogoče dejstvo, da se lahko kot agregati uporabijo apnenec in stranski proizvodi iz apnenca, delno pojasniti z njegovimi lastnostmi. Odpadki, ki nastanejo pri pridobivanju apnenca, ki se uporablja pri proizvodnji apna, verjetno ne bodo iz drugačnega odpadnega materiala, ampak bodo verjetno iz dodatnega apnenca. Organi Združenega kraljestva trdijo, da so lahko v nekaterih redkih primerih „odpadki“ iz apnenca, ki nastanejo pri pridobivanju apnenca za proizvodnjo apna, s kemijskega vidika neprimerni za proizvodnjo apna. V večini primerov pa bi bili povsem primerni za to, da bi se uporabili kot agregat ali za proizvodnjo apna. Končna uporaba apnenca je bolj odvisna od lokalnega povpraševanja kot od kemijske sestave.

               (418)

               Poleg tega so po mnenju organov Združenega kraljestva odpadki, ki nastanejo pri pridobivanju kamnin za proizvodno obdelanega kamna, verjetno sestavljeni predvsem iz odlomkov iste kamnine, iz katere se pridobiva kamen. V nasprotju z grudasto ilovico in kaolinsko glino pri ločevanju istega materiala boljše in slabše kakovosti ni dodatnih stroškov.

               (419)

               Organi Združenega kraljestva menijo, pri čemer navajajo organ BGS, da se na novo pridobljeni material in stranski proizvodi iz njega namensko pridobivajo, da bi se uporabljali kot agregati, in se tako tudi uporabljajo (77). S pridobivanjem apnenca in kamnin za obdelani kamen nastanejo visokokakovostni agregati, ki bi se sami po sebi pridobivali za prodajo, tudi če ne bi bilo lokalnega povpraševanja po apnencu ali obdelanem kamnu. Stroški apnenca za apno se gibljejo med 12,50 in 19,50 GBP na tono, stroški njegovega stranskega proizvoda pa med 7,16 in 11,70 GBP na tono. Cena na tono peščenjaka in kremenovca, ki se uporabljata za proizvodnjo obdelanega kamna, je približno 45,76–82,42 GBP, stroški agregata, ki je njegov stranski proizvod, pa 6,58–10,04 GBP.

               (420)

               Po navedbah organov Združenega kraljestva bi kamnolom granita proizvedel obdelani kamen različnih dimenzij za talne obloge, poslovne stavbe, domače kuhinje itd. in agregate. Magmatske kamnine (vključno z granitom), ki se tudi uporabljajo za proizvodnjo obdelanega kamna, stanejo približno 5,51–12,91 GBP na tono, agregat, ki je stranski proizvod, pa se prodaja za približno 6,12–12,82 GBP na tono.

               (421)

               Po navedbah organov Združenega kraljestva podobne cene apnenca/obdelanega kamna in zadevne jalovine (ki je vsekakor ista snov) pomenijo, da obstajajo spodbude za pridobivanje obojega, odvisno od lokalnega povpraševanja. Trdijo, da je razlikovanje med neizogibnimi stranskimi proizvodi iz kaolinske gline in grudaste ilovice ter stranskimi proizvodi iz apnenca in obdelanega kamna upravičeno in da bi se s kakršno koli drugačno davčno obravnavo pojavile neobvladljive zlorabe ter je ne bi bilo mogoče izvrševati.

               (422)

               Dokazujejo tudi, da je spodbujanje uporabe neizogibnih stranskih proizvodov pri pridobivanju kaolinske gline in grudaste ilovice popolnoma v skladu s ciljem dajatve, saj se stranski proizvodi lahko uporabljajo kot agregat. Apnenec/obdelani kamen in stranski proizvodi, ki nastanejo pri njuni proizvodnji, se lahko uporabljajo kot agregat, v ta namen pa se tudi pridobivajo, zato bi oprostitev jalovine, ki nastane pri pridobivanju apnenca/kamnin, ki se uporabljajo za obdelani kamen, le spodbujala k intenzivnejšemu novemu pridobivanju agregatov in ne bi preusmerila povpraševanja od na novo pridobljenih agregatov na reciklirane agregate in odpadne stranske proizvode.

               (423)

               Organi Združenega kraljestva trdijo, da je apnenec agregat visoke kakovosti, po katerem se povprašuje na trgu. Obstaja trg za apnenec, ki se v kamnolomu pridobiva le za agregat (88 kamnolomov v Združenem kraljestvu, kot je bilo navedeno v skupni predložitvi združenja BAA in organov Združenega kraljestva), zato je utemeljeno z okoljskega vidika, da se ta material nadomesti s stranskimi proizvodi pri pridobivanju drugih materialov v kamnolomu. Domnevno ni objektivnega načina za razlikovanje med apnencem, ki se proizvaja kot stranski proizvod pri proizvodnji kmetijskega apna, in apnencem, ki se pridobiva le zato, da bi se uporabljal kot agregat.

               (424)

               Ena zainteresirana stran je navedla, da obstajajo kopi kaolinske gline in grudaste ilovice, ki so se z uvedbo dajatve ponovno odprli zaradi pridobivanja oproščenih agregatov. Organi Združenega kraljestva so od dveh nacionalnih proizvajalcev grudaste ilovice in kaolinske gline pridobili potrditev, da to ne drži, in trdijo, da niso seznanjeni z nobenimi dovoljenji, ki bi bila odobrena za takšno ponovno odprtje.

               (425)

               Kar zadeva pripombo zainteresirane strani, da se kremenčev pesek, ki je stranski proizvod pri pridobivanju kaolinske gline, od nekdaj uporablja kot vir agregata v Cornwallu in da se z oprostitvijo ne zmanjšuje novo pridobivanje peska, so organi Združenega kraljestva preverili in predložili delne podatke o prodaji peska za Devon in Cornwall ter pokazali, da niso mogli nobene proizvodnje pripisati stranskim proizvodom pri pridobivanju kaolinske gline.

         5.6.3.2
         Ocena Komisije

               (426)

               Iz predložitev proizvajalcev grudaste ilovice in kaolinske gline, njihovih zadevnih panožnih združenj in organov Združenega kraljestva je jasno razvidno, da stranski proizvodi nastanejo nenamerno in neizogibno. Drag in zahteven postopek pridobivanja grudaste ilovice in kaolinske gline ter dejstvo, da se proizvede več odpadkov, kot jih lahko proizvajalci kaolinske gline in grudaste ilovice prodajo, kažeta, da se grudasta ilovica in kaolinska glina ne pridobivata namensko zaradi proizvodnje oproščenih materialov, ki so stranski proizvodi in bi se uporabljali kot agregati.

               (427)

               Poleg tega kamnolomi grudaste ilovice in kaolinske gline komercialno poslujejo drugače kot kamnolomi, ki dobavljajo agregate za gradbene namene, saj morajo spoštovati dolgotrajne pogodbe, da bi zagotovili neprekinjeno proizvodnjo zadevnih končnih proizvodov. To pomeni, da ne morejo pridobivati večje ali manjše količine od tiste, ki je potrebna za pridobivanje količine grudaste ilovice in kaolinske gline, določene v njihovih pogodbah, zato količina pridobljenih stranskih proizvodov ostaja enaka. Uvedba dajatve na agregate za stranske proizvode iz grudaste ilovice in kaolinske gline bi vplivala le na finančni položaj zadevnih družb in ne bi prinesla okoljskih koristi.

               (428)

               V nasprotju s stranskimi proizvodi iz apnenca in obdelanega kamna se stranski proizvodi iz grudaste ilovice in kaolinske gline nikoli ne bi pridobivali zaradi njih samih, da bi se proizvedlo več oproščenih agregatov. Oprostitev za stranske proizvode iz grudaste ilovice in kaolinske gline ne vpliva na povečano novo pridobivanje grudaste ilovice in kaolinske gline, saj je njihova prodajna vrednost precej nižja. Cene si niso podobne kot pri apnencu in obdelanem kamnu. Dejansko so razlike v cenah veliko večje. Zato ni nobenega tveganja, da bi se lahko zaradi oprostitve namerno povečalo novo pridobivanje zadevnih materialov v kamnolomu. Oprostitev za stranske proizvode, ki nastanejo pri pridobivanju grudaste ilovice in kaolinske gline, spodbuja njihovo uporabo namesto novega pridobivanja agregatov in je v skladu z načeli, na katerih temelji dajatev na agregate.

         5.6.4   OPROSTITEV AGREGATOV, KI SO V CELOTI IZ JALOVINE, NASTALE PRI KATEREM KOLI POSTOPKU, S KATERIM SE JE PREMOG, LIGNIT, GLINASTI SKRILAVEC ALI SKRILAVEC LOČIL OD DRUGE KAMNINE PO TEM, KO JE BIL PRIDOBLJEN SKUPAJ Z NAVEDENO DRUGO KAMNINO, ALI JALOVINE, NASTALE PRI KATEREM KOLI POSTOPKU, S KATERIM SO SE SNOVI IZ ČLENA 18(3) ZAKONA O FINANCAH IZ LETA 2001 LOČILE OD DRUGE KAMNINE PO TEM, KO SO BILE PRIDOBLJENE SKUPAJ Z NAVEDENO DRUGO KAMNINO (ČLEN 17(3)(f)(i) IN (ii))

               (429)

               Premog, lignit, glinasti skrilavec in skrilavec ter snovi, navedene v členu 18(3) zakona o financah iz leta 2001, se običajno v kamnolomih ne pridobivajo zato, da bi se uporabljali kot agregati, ampak za druge namene. Organi Združenega kraljestva so pred sprejetjem sklepa o začetku postopka pojasnili, da naj bi oprostitev spodbujala uporabo jalovine, namesto da se odlaga na odlagališčih odpadkov. Z obema ukrepoma se izboljšuje podoba krajine in zmanjšuje potreba po pridobivanju drugih materialov, da bi se uporabljali kot agregati.

               (430)

               Komisija je v sklepu o začetku postopka najprej ugotovila, da je morda razlika med oproščenim materialom in materialom, ki ni oproščen, ta, da oproščeni materiali obsegajo jalovino, ki nastane pri pridobivanju premoga, lignita, glinastega skrilavca, skrilavca in snovi, navedenih v členu 18(3). Ti materiali so neizogiben stranski proizvod pri tem pridobivanju, ki se običajno ne izvaja zaradi pridobivanja materiala, ki bi se uporabljali kot agregati, ampak zaradi pridobivanja zadevnih materialov in snovi, ki se (običajno) ne uporabljajo kot agregati. V skladu z navedenim jalovina, ki nastane pri pridobivanju premoga, lignita, glinastega skrilavca, skrilavca in snovi, navedenih v členu 18(3), ob upoštevanju cilja dajatve na agregate očitno ni v primerljivem položaju z obdavčenimi agregati.

               (431)

               Vendar je Komisija dvomila, ali ta razlika zadošča za dokaz, da je davčna oprostitev upravičena na podlagi načel, na katerih temelji dajatev na agregate. Šteje se, da je razlikovanje glede na obdavčene agregate utemeljeno le, če je oprostitev omejena na neizogibno jalovino, ki nastane pri pridobivanju navedenih snovi. Po mnenju Komisije to v tem primeru drži, saj je oprostitev omejena na material, ki je v celoti iz jalovine, nastale pri postopku ločevanja.

               (432)

               Komisija je dvomila glede tega, ali se položaj oproščenih materialov razlikuje od materialov, ki niso oproščeni in nastanejo kot jalovina pri pridobivanju apnenca, kadar se ta pridobiva zaradi proizvodnje apna, ali jalovine, ki nastane pri pridobivanju kamna za proizvodnjo obdelanega kamna z vsaj eno ravno površino. Poleg tega se je spraševala, ali je oprostitev lahko upravičena ob upoštevanju cilja dajatve na agregate, če bi se na primer glinasti skrilavec in skrilavec ali katera od drugih snovi iz člena 18(3) pridobivali, da bi se uporabljali kot agregat.

               (433)

               Komisija je v zvezi z oprostitvami za premog, lignit, glinasti skrilavce ali skrilavec prejela obsežne pripombe zainteresiranih strani, ki so predstavljene v zadevnih oddelkih.

         5.6.4.1
         Pripombe, ki jih je prejela Komisija

   (a)   Pripombe organov Združenega kraljestva

               (434)

               Organi Združenega kraljestva trdijo, da oprostitve plačila dajatve na agregate razlikujejo med odpadnimi materiali, ki nastanejo kot stranski proizvod pri pridobivanju minerala, ki se ne pridobiva, da bi se uporabljal kot agregat (kot so odpadki pri pridobivanju kaolinske gline in grudaste ilovice), in so oproščeni plačila dajatve, in odpadnimi materiali, ki so stranski proizvod pri pridobivanju agregata (kot so odpadki pri apnencu) in ostajajo obdavčeni.

               (435)

               Kar zadeva jalovino, ki nastane pri pridobivanju premoga, organi Združenega kraljestva trdijo, da je iz zanemarljivih cen za jalovino iz skrilavca in neplodno zemljo razvidno, da spodbuda za pridobivanje dodatnega premoga zaradi pridobivanja dodatnih stranskih proizvodov ni ravno velika, ne glede na to, ali je zadevni stranski proizvod oproščen plačila dajatve.

               (436)

               Po navedbah organov Združenega kraljestva oprostitev za odpadke, ki nastanejo pri pridobivanju glinastega skrilavca v kamnolomih, ne vpliva na povečano pridobivanje glinastega skrilavca zaradi pridobivanja odlomkov glinastega skrilavca, zlasti ker se pri proizvodnji glinastega skrilavca že proizvedejo velike količine odpadnih odlomkov glinastega skrilavca, od katerih se jih trenutno le približno 10 % uporabi kot agregat, in ker obratovanje kamnoloma v takšne namene ne bi bilo ekonomsko upravičeno.

               (437)

               Organi Združenega kraljestva trdijo, da razlika med odpadki iz glinastega skrilavca po eni strani ter odpadki iz obdelanega kamna in apnenca po drugi strani izhaja iz cilja odvračanja od dodatnega novega pridobivanja apnenca, ki bi se uporabljal kot agregat, pri čemer pa ne odvrača od proizvodnje materialov, ki niso agregati. Tudi kadar se apnenec pridobiva kot material, ki se ne uporablja kot agregat, ali pa se pridobivajo kamnine za proizvodnjo obdelanega kamna, se jalovina, ki ob tem nastane, hkrati namensko pridobiva, da bi se uporabljala kot agregat, in je tudi zelo primerna za navedeno uporabo. V kamnolomih se pridobijo visokokakovostni agregati, ki bi se še naprej pridobivali za prodajo sami po sebi, tudi če ne bi bilo lokalnega povpraševanja po apnu ali obdelanem kamnu. To naj ne bi veljalo tudi za jalovino iz glinastega skrilavca, skrilavca, premoga, lignita, gline in snovi iz člena 18(3). Po navedbah organov Združenega kraljestva ni dokazov, da bi kateri kamnolom namensko pridobival glinasti skrilavec, skrilavec, premog, lignit, glino ali snovi iz člena 18(3) izključno zaradi pridobivanja jalovine, ki bi se uporabljala kot agregat. Po njihovem mnenju oprostitev ne spodbuja dodatnega izkoriščanja z namenom, da bi se pridobila jalovina, ki bi se uporabljala kot oproščeni agregat.

               (438)

               Vendar bi po navedbah organov Združenega kraljestva oprostitev za jalovino, ki nastane pri pridobivanju apnenca (ne glede na to, ali se bo uporabil kot material, ki se ne uporablja kot agregat, npr. apno) in kamnin za obdelani kamen, verjetno spodbudila dodatno pridobivanje v kamnolomih z namenom, da bi pridobili jalovino, ki bi se uporabljala kot oproščeni agregat. Jalovina je namreč iz istih snovi kot glavni pridobljeni material, njena cena je zelo podobna ceni glavnega materiala ter je primerna za to, da se lahko uporablja kot material, ki je agregat visoke kakovosti. Če bi bili taki materiali oproščeni plačila davka, bi to verjetno spodbudilo dodatno pridobivanje v kamnolomih in nasprotovalo okoljski logiki dajatve na agregate.

               (439)

               Organi Združenega kraljestva trdijo, da so proučevali uvedbo oprostitve za odpadke, ki nastanejo pri proizvodnji primarnih agregatov ali agregatov višje kakovosti. Vendar je posvetovanje z industrijo pokazalo, da to ne bi bilo izvedljivo, saj se proizvodi kamnolomov znatno razlikujejo in agregati, ki so za nekatere kamnolome agregati boljše kakovosti, bi bili za druge kamnolome odpadki. Trdijo, da bi bila oprostitev za „odpadke“, ki nastanejo pri pridobivanju agregatov v kamnolomih, ob znatnem tveganju izogibanja davku tudi v nasprotju z logiko in glavnim okoljskim ciljem dajatve na agregate. Dejansko bi se zaradi nje znižala relativna cena agregatov slabše kakovosti, zaradi česar bi se povečalo povpraševanje in morda tudi pridobivanje agregatov (in s tem povezana okoljska škoda) na zadevnih krajih pridobivanja.

               (440)

               Po navedbah organov Združenega kraljestva bi kamnolom glinastega skrilavca proizvajal visokokakovostne arhitekturne proizvode, ki se prodajajo po več kot 200 GBP na tono. Zaradi geološke sestave glinastega skrilavca je za ta namen primernih 5 % pridobljenega glinastega skrilavca, zato nastanejo velike količine odpadkov. Ta odpadni glinasti skrilavec je primeren za prodajo za nekatere namene, ko se uporablja kot agregat, majhen delež nastalih odpadkov se proda za 2–8 GBP na tono, preostanek pa se kopiči na odlagališčih. Organi Združenega kraljestva menijo, da so stroški proizvodnje tone proizvoda, ki se uporablja kot agregat, višji od stroškov običajnega vrtanja in razstreljevanja, ki ju lahko izvedejo kamnolomi apnenca ali granita, saj se glinasti skrilavec pridobiva z več postopki in pred drobljenjem večkrat obdela. Tržna strategija je povečati vrednost razpoložljive surovine in s tem povečati donos materiala visoke vrednosti.

         5.6.4.2
         Ocena Komisije

               (441)

               Komisija je že v uvodni izjavi 366 ugotovila, da je bilo dokazano, da je vsaj en kamnolom namensko pridobival glinasti skrilavec, da bi se uporabljal kot agregat, zato oprostitev glinastega skrilavca na podlagi člena 17(4)(a) zakona o financah iz leta 2001 ni upravičena na podlagi načel, na katerih temelji dajatev na agregate.

               (442)

               Komisija je že v uvodnih izjavah 205, 333, 367 in 368 ugotovila, da se premog, lignit, glinasti skrilavec in snovi iz člena 18(3) ne morejo oziroma se ne pridobivajo na novo, da bi se uporabljali kot agregati, zato niso v enakem pravnem in dejanskem položaju kot obdavčeni materiali.

               (443)

               Poleg tega je Komisija v okviru ugotavljanja temeljnih načel dajatve na agregate, kakor je podrobneje pojasnjeno v uvodnih izjavah 149–158, ocenila razliko med temi oprostitvami in pridobivanjem jalovine iz apnenca, kadar se apnenec pridobiva za proizvodnjo apna ali kadar se primerja z jalovino, ki nastane pri pridobivanju kamnin za proizvodnjo obdelanega kamna z vsaj eno ravno površino.

               (444)

               Kar zadeva jalovino, ki nastane pri pridobivanju glinastega skrilavca, se lahko uporablja kot agregat in je prav tako iz glinastega skrilavca, Komisija ugotavlja, da se zaradi majhne vrednosti teh proizvodov glinasti skrilavec ne bi namensko na novo pridobival v kamnolomih (glej uvodne izjave 226 in 237–240). Jalovina, ki nastane pri pridobivanju glinastega skrilavca, dosega prodajno ceno […]–[…] GBP na tono. Prodajna cena visokokakovostnih arhitekturnih proizvodov iz glinastega skrilavca se očitno začne pri 200 GBP na tono in doseže več kot 1 000 GBP na tono. Kljub oprostitvi plačila dajatve na agregate se le za majhen del jalovine, ki nastane pri pridobivanju glinastega skrilavca, dejansko najde trg in se jalovina proda. Poleg tega je pridobivanje glinastega skrilavca zelo drag postopek, pri katerem so stroški višji kot pri običajnem pridobivanju v kamnolomu. Po navedbah organov Združenega kraljestva stroški proizvodnje jalovine iz glinastega skrilavca znašajo 5,7–6,5 GBP na tono (uvodna izjava 263). To dokazuje, da namensko pridobivanje glinastega skrilavca le zaradi koristi od oproščene jalovine, ki nastane pri njegovem pridobivanju, ni ekonomsko smiselno. Zato ni verjetno, da bi se zaradi te oprostitve povečalo novo pridobivanje.

               (445)

               V skladu z običajnimi prihodki kamnolomov glinastega skrilavca specializirani arhitekturni proizvodi, ki sicer predstavljajo le 5 % proizvodnje, kamnolomom prinašajo prihodke, ki so 2,54–3,52-krat višji od prihodkov, ki jih prinese jalovina iz glinastega skrilavca (glej uvodno izjavo 263).

               (446)

               Jalovina, ki nastane pri pridobivanju glinastega skrilavca, se lahko in tudi se uporablja kot agregati, zato se zanjo lahko šteje, da je v primerljivem dejanskem in pravnem položaju kot drugi obdavčeni materiali.

               (447)

               Komisija zato ugotavlja, da oprostitev plačila dajatve na agregate za jalovino, ki nastane pri pridobivanju glinastega skrilavca, prvič, predstavlja oprostitev za jalovino, ki nastane pri pridobivanju materiala, ki se ne pridobiva na novo, da bi se uporabljala kot agregat, in, drugič, ne vpliva na dodatno novo pridobivanje materialov v kamnolomu, ampak lahko pripomore k temu, da se kot agregat bolj uporablja material, ki bi bil sicer zavržen ali odložen kot odpadek. Ta oprostitev je zato upravičena na podlagi cilja „preusmeritve povpraševanja“ dajatve na agregate.

               (448)

               To velja tudi za jalovino, ki nastane pri pridobivanju premoga, lignita in snovi iz člena 18(3) zakona o financah iz leta 2001, ki niso agregati niti se ne pridobivajo, da bi se uporabljali kot agregati.

               (449)

               Prvič, pri pridobivanju lignita nastaja jalovina. V skladu z informacijami organov Združenega kraljestva je lignit sam stranski proizvod pri pridobivanju grudaste ilovice v Devonu. Nahajališča lignita na Severnem Irskem se ne izkoriščajo.

               (450)

               Drugič, kot so opozorili zainteresirane strani in organi Združenega kraljestva, jalovina, ki nastane pri pridobivanju premoga in lahko vključuje skrilavec, ni primerna, da bi se uporabljala kot agregat, na primer ognjevarna glina, ali pa se na splošno odloži in utrdi. Določen delež jalovine ali odpadkov, ki nastanejo pri pridobivanju premoga, se lahko uporabi kot agregat in lahko torej nadomesti na novo pridobljene agregate.

               (451)

               Kar zadeva ceno premoga (50 GBP) v primerjavi s ceno, po kateri se prodaja jalovina iz premoga (1–2 GBP), kadar se povprašuje po takšnih proizvodih, je iz informacij o cenah razvidno, da oprostitev za jalovino iz premoga ne more prispevati k povečanemu pridobivanju premoga le zaradi pridobivanja oproščenih materialov.

               (452)

               Oprostitev plačila dajatve na agregate za jalovino, ki nastane pri pridobivanju premoga, prispeva k doseganju okoljske razsežnosti dajatve na agregate.

               (453)

               Tretjič, kot je pojasnjeno v oddelku 5.6.2, se snovi iz člena 18(3) zakona o financah iz leta 2001 ne pridobivajo namensko, da bi se uporabljale kot agregati, saj jih večina ni agregatov ali pa niso primerne, da bi se uporabljale kot agregati. Edine snovi, primerne za lahke agregate, so perlit, plovec in vermikulit, ki se v Združenem kraljestvu ne pridobivajo. Poleg tega so organi Združenega kraljestva pokazali, da pri snoveh iz člena 18(3) zakona o financah iz leta 2001 ne nastaja jalovina, ki bi se lahko uporabila kot agregat, so same jalovina, ki nastane pri pridobivanju kakšnega drugega materiala, ali pa se ne pridobivajo več. Oprostitev za jalovino, ki nastane pri pridobivanju snovi iz člena 18(3) zakona o financah iz leta 2001, če sploh, ne more prispevati k povečanemu pridobivanju glavnega materiala z namenom, da bi se pridobil proizvod, ki je oproščeni agregat.

               (454)

               Komisija lahko zato zdaj ugotovi, da je oprostitev agregatov, ki so v celoti iz jalovine, ki nastane pri katerem koli postopku, s katerimi se je premog, lignit ali glinasti skrilavec ločil od druge kamnine po tem, ko je bil pridobljen skupaj z navedeno drugo kamnino, ali jalovine, ki nastane pri katerem koli postopku, s katerim so se snovi iz člena 18(3) ločile od druge kamnine po tem, ko so bile pridobljene skupaj z navedeno drugo kamnino, ob upoštevanju cilja dajatve na agregate v drugačnem dejanskem in pravnem položaju kot materiali, obdavčeni na podlagi dajatve na agregate.

               (455)

               Jalovina, ki nastane pri pridobivanju skrilavca, kadar se skrilavec namensko pridobiva, da bi se uporabljal kot agregat, je primerljiva z jalovino, ki nastane pri pridobivanju katerega koli drugega obdavčenega materiala (na primer apnenca, granita in peščenjaka gritstone). Komisija ugotavlja, da je prejela zelo malo informacij v zvezi s stroški pridobivanja skrilavca in ceno, ki jo skrilavec dosega, kadar se pridobiva kot primarni proizvod kamnoloma. Prejela je nekaj podatkov o ceni za skrilavec, ki se uporablja pri izdelavi opeke, skrilavec kot stranski proizvod drugega materiala ali skrilavec skupaj z glino. Vendar se zaradi dejstva, da se skrilavec namensko pridobiva, da bi se uporabljal kot agregat (glej uvodni izjavi 350 in 351), pojavljajo pomisleki, ali se s takšno oprostitvijo dosega okoljski namen dajatve na agregate, kot je ugotovilo tudi Splošno sodišče (78).

               (456)

               Jalovina, ki nastane pri katerem koli postopku, s katerim se skrilavec loči od druge kamnine, se še vedno lahko uporabi kot agregat. Kot je poudarilo Splošno sodišče (79), lahko možnost prodaje jalovine, ki nastane pri pridobivanju skrilavca, ki bi se uporabljal kot agregat, in je oproščena plačila dajatve na agregate, daje proizvajalcem skrilavca dodaten vzvod in bi lahko spodbudila novo pridobivanje skrilavca. Skrilavec kot glavni proizvod se v nekaterih primerih očitno namensko pridobiva, da bi se uporabljal kot agregat. Jalovina, ki nastane pri postopku pridobivanja skrilavca, bi se morda tudi lahko prodala kot agregat. Zato ni nobenega zagotovila, da oprostitev za jalovino, ki nastane pri namenskem pridobivanju skrilavca, ki naj bi se tržno izkoriščala kot agregat, ne bo vplivala na povečano novo pridobivanje skrilavca in s tem spodkopavala okoljskega cilja dajatve na agregate.

               (457)

               Jalovina, ki nastane pri pridobivanju skrilavca, kadar se ta namensko pridobiva, da bi se tržno izkoriščala kot agregat, spada na področje uporabe načela običajne obdavčitve dajatve na agregate ter ni v drugačnem dejanskem in pravnem položaju kot materiali, ki so ob upoštevanju okoljskega cilja dajatve na agregate obdavčeni z zadevno dajatvijo. Poleg tega oprostitve za takšno jalovino ni mogoče upravičiti na podlagi narave in logike dajatve na agregate, kot je dokazano v uvodni izjavi 456.

               (458)

               Kar zadeva skrilavec kot jalovino, ki nastane pri pridobivanju skrilavca kot materiala, ki se ne uporablja kot agregat (na primer pri izdelavi opeke), Komisija na podlagi razpoložljivih informacij meni, da čeprav je v primerljivem pravnem in dejanskem položaju kot drugi obdavčeni materiali, ni bilo mogoče dokazati, da bi oprostitev za takšno jalovino lahko vplivala na povečano novo pridobivanje skrilavca, ki se ne uporablja kot agregat. Glede na razmeroma nizko ceno skrilavca kot stranskega proizvoda, kadar se proda, da bi se uporabljal kot agregat ([…]–4,4 GBP na tono, vključno s stroški prevoza), je zelo malo verjetno, da bi oprostitev za jalovino, ki nastane pri pridobivanju skrilavca, lahko vplivala na povečano pridobivanje skrilavca v kamnolomih. Nikakor pa takšno povečanje novega pridobivanja skrilavca, ki se ne uporablja kot agregat, ne bi bilo v nasprotju s ciljem dajatve na agregate.

               (459)

               Da bi proizvajalci skrilavca lahko uveljavljali oprostitev plačila dajatve na agregate za jalovino, bi morali pokazati, kako se je uporabil skrilavec, ki so ga proizvedli, tj. ali se je tržno izkoriščal, da bi se uporabljal kot agregat.

         5.6.5   AGREGATI, KI SO PRETEŽNO IZ JALOVINE ALI ODPADKOV ALI STRANSKIH PROIZVODOV, KI SO NASTALI PRI KATEREM KOLI INDUSTRIJSKEM POSTOPKU ZGOREVANJA ALI TALJENJU ALI RAFINIRANJU KOVINE, ALI SO DEL ČESAR KOLI S TAKŠNO SESTAVO (ČLEN 17(4)(c)(i) IN (ii))

               (460)

               Organi Združenega kraljestva so pred sprejetjem sklepa o začetku postopka navedli, da je glavni namen zadevnih industrijskih postopkov (npr. proizvodnja električne energije na premog, taljenje železove rude za proizvodnjo jekla) proizvodnja proizvoda, ki se ne uporablja kot agregat. Zadevna jalovina, odpadki in stranski proizvodi so na primer industrijska žlindra (žlindra iz plavžev, jeklena žlindra iz kisikovih konverterjev, jeklena žlindra iz elektroobločnih peči in pepel pri zgorevanju).

               (461)

               Namen oprostitve je spodbuditi njihovo uporabo namesto njihovega odlaganja na odlagališčih odpadkov (preusmeritev povpraševanja). Oba ukrepa izboljšujeta podobo krajine in zmanjšujeta potrebo po pridobivanju neobdelanih agregatov v kamnolomih.

               (462)

               Komisija je dvomila, ali bi bila uporaba oprostitve za materiale, ki so pretežno (tj. več kot 50-odstotno) iz jalovine ali odpadkov ali stranskih proizvodov, ki nastanejo pri katerem koli industrijskem postopku zgorevanja ali taljenju ali rafiniranju kovine, še vedno v skladu z naravo in logiko dajatve na agregate.

               (463)

               V zvezi s tem je prejela več pripomb zainteresiranih strani.

         5.6.5.1
         Pripombe, ki jih je prejela Komisija

   (a)   Pripombe združenja Mineral Products Association, prejete 2. januarja 2014

               (464)

               Združenje Mineral Products Association se strinja s sklepnimi ugotovitvami Komisije iz sklepa o začetku postopka, da ti materiali niso v enakem pravnem in dejanskem položaju kot obdavčeni material. Utemeljitev je jasna za materiale, ki so v celoti iz jalovine ali odpadkov. Vendar bi bila oprostitev za materiale, ki so pretežno iz jalovine ali odpadkov, upravičena le, če bi bila majhna količina ostankov drugega materiala zmešana z oproščenim materialom.

         (b)   Pripombe združenja QPANI, prejete 8. januarja 2014

               (465)

               Po navedbah združenja QPANI se na trg agregatov dobavljajo velike količine materialov, ki so stranski proizvod industrijskih postopkov zgorevanja ali taljenja ali rafiniranja kovine, kot so železna in jeklena žlindra ter ogorki iz sežigalnic. Združenje podpira ugotovitev iz uvodne izjave 124, da ti materiali „ob upoštevanju cilja dajatve na agregate niso v enakem pravnem in dejanskem položaju kot obdavčeni material“. Obstaja jasna utemeljitev za oprostitev plačila dajatve na agregate za materiale, ki so „v celoti“ jalovina ali odpadki ali stranski proizvodi teh postopkov in se tržno izkoriščajo.

         (c)   Pripombe združenja BAA, prejete 17. januarja 2014

               (466)

               Združenje BAA je predložilo dopis kamnoloma Hart, ki proizvaja kmetijsko apno, iz katerega so razvidne težave, ki jih je kamnolom imel, ker so morali njegovi sekundarni proizvodi konkurirati agregatom iz žlindre iz bližnjih jeklarn. Agregati, ki jih proizvaja kamnolom, so oproščeni plačila dajatve, čeprav je vpliv jeklarn na okolje precej večji kot vpliv kamnoloma Hart. Dajatev na agregate je kamnolomu Hart domnevno preprečila konkuriranje na trgu agregatov. Po navedbah združenja BAA kamnolom proda vse apno, ki ga proizvede, količina agregatov, ki se proizvedejo kot stranski proizvod, glede na skupno proizvodnjo pa se ne spreminja, ni je mogoče zmanjšati ali povečati. Zato ni velikih odlagališč neprodanih agregatov, ki bi nastala med veljavnostjo dajatve na agregate. Kamnolom svoje proizvodnje apna domnevno ne more povečati, da bi zadostil izvoznemu povpraševanju, in sicer zaradi neprodanih stranskih proizvodov.

         (d)   Dodatne informacije, ki jih je poslal Richard Bird iz združenja BAA, prejete 10. februarja 2014

               (467)

               Richard Bird trdi, da agregat iz žlindre ni odpadni proizvod jeklarske industrije, ampak stranski proizvod, ki se lahko uporablja kot agregat. V zvezi z žlindro je predložil informacije iz končnega poročila komisije Združenega kraljestva za konkurenco o trgih agregatov in cementa v Združenem kraljestvu. Po navedbah Richarda Birda se lahko žlindra zmelje v aditiv ali nadomestek za navadni portlandski cement, s čimer postane pomemben izdelek za agregat najvišje kakovosti.

         (e)   Pripombe organov Združenega kraljestva

               (468)

               Organi Združenega kraljestva menijo, da se oprostitev nanaša na kemikalije, dodane materialom, ki nastanejo pri katerem koli industrijskem postopku zgorevanja ali pri taljenju ali rafiniranju kovine, da se lahko uporabijo kot agregati.

               (469)

               Po navedbah organov Združenega kraljestva stranski proizvod industrijskih postopkov zgorevanja iz različnih razlogov ni vedno primerne kakovosti ali pa sam po sebi ne zadošča, da bi se uporabljal kot agregat. Če se mu doda dodatni material, se lahko izboljša njegova primernost za takšno uporabo. Pri proizvodnji nerjavnega jekla na primer pri hlajenju nastane dikalcijev silikat. S to snovjo se žlindra (imenovana žlindra AOD (80)) spremeni v prah, zaradi česar nastane težava s prašenjem, kot takšna pa ni primerna, da bi se uporabljala kot agregat v gradbeništvu ali kako drugače. Če proizvajalec jekla staljeni žlindri po taljenju v peči doda kemični brezvodni natrijev tetraborat (boraks), bo kemikalija stabilizirala žlindro. Z dodajanjem kemikalije se reši težava s prašenjem, rezultat pa je stabilizirana žlindra, ki tvori kristalinični, kamnini podoben material, iz katerega se lahko nato pridobi kovina ter se zdrobi, preseje in izpostavi vremenskim vplivom, nato pa je primeren za nekatere uporabe kot agregat, npr. pri pripravi asfaltnih materialov.

               (470)

               Po mnenju organov Združenega kraljestva oprostitev zaradi dodajanja kemikalije stranskemu proizvodu industrijskega postopka izgorevanja ni neskladna s ciljem dajatve, saj dobljeni material ni obdavčljiv agregat.

         5.6.5.2
         Ocena Komisije

               (471)

               Komisija je že v uvodni izjavi 124 sklepa o začetku postopka ugotovila, da agregati, ki so v celoti iz jalovine ali odpadkov ali stranskih proizvodov, ki so nastali pri katerem koli industrijskem postopku zgorevanja ali pri taljenju ali rafiniranju kovine, ali so del česar koli s takšno sestavo (v nadaljnjem besedilu: stranski proizvodi, ki so nastali pri industrijskem postopku zgorevanja ali pri taljenju ali rafiniranju kovine), ob upoštevanju cilja dajatve na agregate niso v enakem pravnem in dejanskem položaju kot obdavčeni materiali.

               (472)

               Organi Združenega kraljestva in združenje Mineral Products Association so dokazali, da agregati, ki so pretežno iz stranskih proizvodov, ki so nastali pri industrijskem postopku zgorevanja ali pri taljenju ali rafiniranju kovine, ob upoštevanju cilja dajatve na agregate niso v enakem pravnem in dejanskem položaju kot obdavčeni materiali.

               (473)

               Dejansko je Komisija prejela predložitve, iz katerih je razvidno, da imajo stranski proizvodi, ki so nastali pri industrijskem postopku zgorevanja ali pri taljenju ali rafiniranju kovine, kot agregati visoko vrednost in različne uporabe. Združenje BAA je predložilo primer kamnoloma apnenca, ki proizvaja zlasti kmetijsko apno, vendar na trgu svojih stranskih proizvodov, tj. agregatov iz apnenca, konkurira stranskim proizvodom, ki so nastali pri industrijskem postopku zgorevanja ali pri taljenju ali rafiniranju kovine. Iz tega je razvidno, da je oprostitev stranskih proizvodov, ki so nastali pri industrijskem postopku zgorevanja ali pri taljenju ali rafiniranju kovine, toliko bolj upravičena, saj neizogibni stranski proizvod, kot je ta, dejansko nadomešča druge na novo pridobljene agregate, kot so agregati iz apnenca.

               (474)

               Komisija je v uvodnih izjavah 151–158 že ocenila razliko med stranskimi proizvodi, ki nastanejo pri pridobivanju apnenca za proizvodnjo kmetijskega apna, in oproščenimi stranskimi proizvodi, ki nastanejo pri proizvodnji materialov, ki niso agregati.

               (475)

               Združenje BAA trdi, da stranski proizvodi, ki so nastali pri industrijskem postopku zgorevanja ali pri taljenju ali rafiniranju kovine, ne bi smeli imeti koristi od oprostitve na podlagi dajatve na agregate, saj je vpliv jeklarn na okolje precej večji kot vpliv pridobivanja agregatov. To morda drži. Vendar jeklarstvo ni povezano z dajatvijo na agregate. Oprostitev za stranske proizvode, ki so nastali pri industrijskem postopku zgorevanja ali pri taljenju ali rafiniranju kovine, je namenjena zgolj prodaji teh proizvodov kot agregatov, da lahko nadomestijo novo pridobivanje materiala, ki bi se uporabljal kot agregat.

               (476)

               Komisija zato meni, da prejete pripombe niso razlog, zaradi katerega bi odstopila od svoje prvotne ocene v sklepu o začetku postopka (uvodna izjava 124).

               (477)

               Organi Združenega kraljestva so v zvezi z oprostitvijo, ki zajema tudi material, ki je pretežno, vendar ne v celoti stranski proizvod industrijskega postopka zgorevanja ali taljenja/rafiniranja kovine, pojasnili, da so včasih potrebne dodatne kemikalije za stabilizacijo materiala, da je ta nato primeren, da se uporablja kot agregat.

               (478)

               Komisija ugotavlja, da so v direktivi o odpadkih iz ekstraktivnih dejavnosti (Direktiva 2006/21/ES Evropskega parlamenta in Sveta) (81) v členu 3(3) „inertni odpadki“ opisani kot odpadki, ki se fizikalno, kemično ali biološko bistveno ne spreminjajo in zato ne pomenijo tveganja onesnaženja. Primer, ki so ga predložili organi Združenega kraljestva (v uvodni izjavi 469) in ki se nanaša na uporabo „boraksa“, bi bilo mogoče razlagati, kot da se nanaša na primer dodatne kemikalije, ki bi lahko povečala tveganje onesnaženja, odvisno od uporabljene količine, koncentracije in zadevnih območij (tla, vodno telo itd.). Vendar uporaba boraksa ne spada na področje uporabe tega sklepa.

               (479)

               Združenje Mineral Products Association je predlagalo, da bi morala biti v primerih, ko se materiali mešajo z materiali, ki so obdavčeni z dajatvijo, davčna obveznost sorazmerna s količino obdavčljivega materiala v mešanici. Glede na zasnovo dajatve na agregate to že drži. Za material, ki je agregat in se je „mešal z drugim materialom, razen z vodo“, se šteje, da se tržno izkorišča, kot tak pa bi že bil obdavčen z dajatvijo (člen 19(1)(d) zakona o financah iz leta 2001).

               (480)

               Komisija zato ugotavlja, da oprostitev na podlagi člena 17(4)(c)(i) in (ii) zakona o financah iz leta 2001 spada med načela, na katerih temelji dajatev na agregate, in ne pomeni selektivne prednosti.

         5.6.6   OPROSTITEV ZA MATERIAL, KI JE V CELOTI ALI PRETEŽNO IZ GLINE (ČLEN 17(4)(f))

               (481)

               Kar zadeva glino, so organi Združenega kraljestva pred sprejetjem sklepa o začetku postopka pojasnili, da glina zaradi svoje prožnosti običajno ne šteje za kamnino. Oprostitev to pojasnjuje ter se izogne potrebi po opredelitvi in zaračunanju dajatve na agregate za kateri koli pesek ali kamen, ki se v naravi pojavlja skupaj z glino.

               (482)

               Vendar je Komisija ugotovila, da v geološkem smislu glina šteje za kamnino in da se lahko uporablja kot agregat (82). Zato ji za primere, v katerih se je material, ki je v celoti ali pretežno iz gline, pridobil zato, da bi se uporabljal kot agregat, ni bilo jasno, kako bi lahko bila oprostitev utemeljena na podlagi načel običajne obdavčitve oziroma v kolikšni meri se lahko šteje, da je ob upoštevanju cilja dajatve na agregate v drugačnem položaju kot obdavčeni materiali.

               (483)

               Komisija je od združenja BAA prejela naslednje pripombe.

         5.6.6.1
         Pripombe, ki jih je prejela Komisija

   (a)   Pripombe združenja BAA, prejete 15. septembra 2014

               (484)

               Združenje BAA trdi, da se lahko glina uporablja kot agregat, ne da bi bila fizikalno ali kemično spremenjena. Trdi, da glina spada v opredelitev agregata iz sklepa o začetku postopka. Kot agregat se lahko uporablja na številne načine, tudi kot material za nasipavanje. Predložilo je poglavje knjige v zvezi z uporabo gline v gradbeništvu in gradnji. Po navedbah združenja BAA velike količine gline uporabi tudi agencija Združenega kraljestva za avtoceste pri delih na avtocestah. Trdi, da se pri tem uporablja kot agregat. Glina spada v eno od kategorij sprejemljivih materialov iz specifikacije za dela na avtocesti v Združenem kraljestvu. Pri delih na avtocesti se lahko uporablja kot kohezivno polnilo. Združenje BAA je predložilo primere kamnolomov, ki naj bi pridobivali glino, primerno za dela na avtocesti. Poleg tega je glina primerna za posebne uporabe kot agregat, za katere druge kamnine niso primerne, kot so oblaganje in prekrivanje odlagališč ter oblaganje ribnikov in kanalov.

               (485)

               Združenje BAA je predložilo seznam osmih kamnolomov, ki naj bi pridobivali glino, da bi se uporabljala kot agregat. Seznam je povzet iz imenika rudnikov in kamnolomov iz leta 2010, ki ga je pripravil organ BGS. Poleg tega je predložilo primera kamnolomov, ki pridobivata glino, primerno za obrambo pred morjem/obrambo pred poplavami, gradbena dela, prekritje odlagališč, oblaganje ribnikov, nasutje in rekultiviranje površin, v vseh primerih pa naj bi se glina uporabljala kot agregat. Pridobljeni material spada tudi v kategorijo kohezivnega materiala, ki je primeren za dela na avtocesti. Predložilo je tudi primer, ko se je glina iz enega od kamnolomov uporabila pri gradnji ceste.

               (486)

               Združenje BAA trdi, da obstaja več kamnolomov, ki proizvajajo in prodajajo glino, da bi se uporabljala kot agregat, in ne le za keramične postopke. Prav tako naj bi obstajalo tudi več kamnolomov, v katerih glino vsebujejo drugi materiali, material iz teh kamnolomov, ki je pretežno iz gline, pa bi bil oproščen.

         (b)   Pripombe organov Združenega kraljestva

               (487)

               Organi Združenega kraljestva trdijo, da je glino preprosto razlikovati od drugih vrst zelo drobnozrnatih sedimentnih kamnin zaradi njene prožnosti in zmožnosti, da se lahko reže in oblikuje z nožem ali lopatico (opredelitev iz poročila) (83). Zaradi te prožnosti glina ni primerna za večino namenov, da bi se uporabljala kot agregat, saj nabrekne ob vpijanju vode in razpoka, ko se izsuši.

               (488)

               Po navedbah organov Združenega kraljestva je večina gline mehke in brez zrn, brez kemične ali fizične predelave pa je primerna le za to, da se uporablja kot polnilo pri zemeljskih delih, npr. oblaganju odlagališč in obrambi pred poplavami. Glina se na splošno ne uporablja kot polnilo za temelje pod stavbami, saj bi se stavba zaradi njene mehkosti, stisljivosti in dovzetnosti za krčenje in širjenje verjetno premikala bolj, kot je dovoljeno, zaradi česar bi razpokala in se propadla. V ta namen je primernejši trd zrnat agregat, saj bo dal precej stabilnejšo podlago za stavbo. Za neobdelano glino zato običajno velja, da ni primerna za „običajno uporabo kot agregat“ (kot je polnilo za temelje stavbe, proizvodnja betona, gramoz za ceste ali malta). Te uporabe predstavljajo velik delež proizvodnje v Združenem kraljestvu. Pri „običajni uporabi kot agregat“ je skoraj vedno potreben trd zrnat material – običajno pesek, prod in/ali drobljena trdna kamnina, kot so apnenec, magmatska kamnina ali peščenjak, ali pa reciklirani zrnati material, pridobljen iz odpadkov pri rušenju ali načrtovanju cest. Glina se lahko za „običajno uporabo kot agregat“ izkoristi le, če se stisne v brikete in segreje na več kot 1 000 °C v industrijskem postopku, da nastane lahek trd briket, ki se lahko uporablja kot zrnat agregat v betonu za nekatere specializirane, a obrobne uporabe. Organi Združenega kraljestva so navedli, da niso mogli opredeliti nobenega kamnoloma, za katerega bi bilo mogoče reči, da se v njem glina pridobiva le zato, da bi se uporabljala kot agregat.

               (489)

               Vendar je po mnenju organov Združenega kraljestva glina zaradi svojih lastnosti primerna kot material, ki se ne uporablja kot agregat v primerih, ko ostane vlažna in je njena neprepustnost za vodo ključna zahteva. Po njihovem mnenju se pri oblaganju in prekrivanju odlagališč material ne uporablja kot agregat – ne potrebuje se material v razsutem stanju, ampak material, ki je neprepusten za vodo in izcedne vode. Specializirane uporabe gline vključujejo oblaganje odlagališč, oblaganje vodnih poti in jezer ali ribnikov ter obrambo pred poplavami. Glina, ki se uporablja v ta namen, se ne uporablja kot agregat; namesto, da se uporabi kot material za nasipavanje, za kar je potreben trden, zrnat material, se glina, ki ni trdna ali zrnata, uporabi za ustvarjanje prepreke, ki omeji prehajanje tekočine.

               (490)

               Organi Združenega kraljestva v odziv na ugotovitev združenja BAA, da se lahko glina uporabi pri delih na cesti, ugotavljajo, da jih je agencija za avtoceste obvestila o uporabah gline. Trdijo, da se lahko glina, izkopana na lokaciji projekta gradnje ceste, zaradi svoje prepustnosti uporabi za večja zemeljska dela, kot je polnilo in gradnja nasipov v primerih, ko je ni treba prevažati (tj. glina se ne izkopava posebej, ampak je stranski proizvod pri gradnji ceste). Glina se lahko obdela z apnom ali cementom, da se izboljša nosilnost ceste. Uporablja se lahko pri oblaganju drenažnih kanalov (kadar je pomembna njena prepustnost) ali kot polnilo pri manjših strukturah, pri katerih ji ni treba nositi velike teže. Organi Združenega kraljestva ugotavljajo, da se lahko presežna glina, izkopana na lokacijah cestnih del, prepelje na odlagališče kot odpadni material, občasno pa lahko komercialni subjekti glino toplotno obdelajo, da nastanejo lahki agregati za gradnjo cest.

               (491)

               Organi Združenega kraljestva, ki navajajo agencijo za avtoceste, so pojasnili, da so materiali za zemeljska dela razvrščeni v kategorijo zrnatih materialov (razred 1) in kohezivnih materialov (razred 2). Kategorija zrnatih materialov obsega agregate – materiali se uporabljajo kot stabilen material za nasipavanje. Kohezivni materiali niso agregati, ampak obsegajo materiale z manjšimi delci, ki se obnašajo kohezivno, tj. so lepljivi in omejeno prepustni za vodo.

               (492)

               Po navedbah organov Združenega kraljestva se lahko glina kot zrnati material uporablja le, če se toplotno obdela in stisne v brikete. Kot kohezivni material pa se lahko uporablja brez toplotne obdelave. Pri teh uporabah gline ni mogoče nadomestiti z materiali, ki so agregati, npr. drobljenim granitom ali apnencem, saj sta ta materiala zrnata. Glina se lahko nadomesti s pepelom premogovega praha (npr. iz elektrarn na premog), ki ima prav tako kohezivne lastnosti.

               (493)

               Po navedbah organov Združenega kraljestva so kamni za obloge za obrambo pred morjem v nasprotju z glino iz agregata. Gre za material v razsutem stanju, pri katerem so neobdelani kosi kamnin nepravilnih oblik zaradi trdote in zrnatosti stabilen material, ki mehkejšo zemljo ščiti pred erozijo zaradi morja. Kamnine za obloge za obrambo pred morjem se zelo razlikujejo od uporabe gline pri obrambi pred poplavami; kamnine za obloge se upirajo eroziji, ki jo povzroča vode, ne pa da bi zadrževale vodo, ker bi bile neprepustne. Zahteve glede zmogljivosti so odvisne od neprizanesljivosti morskega okolja, ključni lastnosti pa sta gostota in vrednost odpornosti zrn.

               (494)

               Po navedbah organov Združenega kraljestva ni jasnih dokazov, in to niti v gradivu, ki ga je opredelila Komisija, ali gradivu, ki ga je združenje BAA predložilo Splošnemu sodišču, iz katerih bi bilo razvidno, da se v Združenem kraljestvu glina pridobiva, da bi se uporabljala kot agregat. Mnenje Splošnega sodišča je bilo izrecno opredeljeno kot brez predložitve „nasprotnega dokaza“ (glej točke 86–91 sodbe v zadevi T-210/02 RENV). Organi Združenega kraljestva so preiskali navedbe združenja BAA glede kamnolomov, ki naj bi izkoriščali glino le zato, da bi se uporabljala kot agregat, in ugotovili, da to ne drži. Komisiji so predložili informacije, povzete iz zaupnih davčnih evidenc.

               (495)

               Organi Združenega kraljestva so stopili v stik s kamnolomom, za katerega je združenje BAA trdilo, da se je njegova glina uporabila pri gradnji ceste. Po navedbah organov Združenega kraljestva je kamnolom pojasnil, da se glina pri gradnji ceste uporablja kot stabilen neprepusten sloj za dvig ceste nad poplavno ravnico, nanj pa se nato naneseta agregat iz kamna in termakadam. Ne uporablja se namesto agregata iz kamna, saj brez obdelave za to ne bi bila primerna.

               (496)

               Organi Združenega kraljestva trdijo, da je zaradi značilnosti materiala in vrednosti gline njeno pridobivanje zato, da bi se uporabljala kot agregat, samo po sebi malo verjetno.

               (497)

               Po navedbah organov Združenega kraljestva glina, prst ali organska snov, ki se pojavlja v naravi, ni 100-odstotno čista. Pri opredelitvi gline, prsti, rastlinske ali druge organske snovi kot materiala, oproščenega plačila dajatve na agregate, je bilo zato treba dovoliti tudi materiale, ki te materiale pretežno sestavljajo.

         5.6.6.2
         Ocena Komisije

               (498)

               Zainteresirane strani in organi Združenega kraljestva se ne strinjajo glede uporabe gline kot agregata. Glina bi bila v dejanskem in pravnem položaju, primerljivem s položajem obdavčenih materialov, le, če bi se takšna uporaba lahko dokazala.

               (499)

               Glina se od drugih materialov razlikuje po prožnosti, zmožnosti, da se lahko reže in oblikuje z nožem ali lopatico, in neprepustnosti, zaradi teh lastnosti pa ni primerna za večino primerov, ko bi se uporabljala kot agregat, ker nabrekne ob vpijanju vode in razpoka, ko se izsuši.

               (500)

               Združenje BAA je trdilo, da se glina pri oblaganju odlagališč, obrambi pred poplavami in kot kohezivni material za dela na cesti uporablja kot agregat. Organi Združenega kraljestva pa trdijo, da se pri tem glina ne uporablja kot agregat. Ker vse te uporabe temeljijo na posebnih odlikah gline – neprepustnosti in prožnosti, ne pa na razsutem stanju materiala, Komisija meni, da lahko organi Združenega kraljestva glino, ki se uporablja pri oblaganju odlagališč, obrambi pred poplavami in kot kohezivni material za dela na cesti, upravičeno štejejo za material, ki se ne uporablja kot agregat.

               (501)

               Komisija je v zvezi z osmimi kamnolomi gline, za katere je združenje BAA navedlo, da pridobivajo glino, da bi se uporabljala kot agregat, organe Združenega kraljestva zaprosila, naj preverijo zaupne davčne evidence. Iz informacij, ki so jih Komisiji predložili organi Združenega kraljestva, je razvidno, da nobeden od teh kamnolomov gline ne izkorišča, da bi se uporabljala kot agregat. Nekatere navedene lokacije sploh niso bile kamnolomi, ampak so bila odlagališča.

               (502)

               Komisija v skladu s prejetimi informacijami ugotavlja, da se glina ne pridobiva, da bi se uporabljala kot agregat. Ne uporablja se kot agregat in se kot agregat tudi ne more uporabljati, razen če se fizično preoblikuje, tj. se z industrijskim postopkom stisne v brikete in segreje na več kot 1 000 oC, da nastanejo lahki trdi briketi.

               (503)

               Komisija zato ugotavlja, da se glina ne more uporabljati kot agregat in se ne pridobiva, da bi se uporabljala kot agregat, zato je ob upoštevanju pravila običajne obdavčitve dajatve na agregate v drugačnem pravnem in dejanskem položaju kot obdavčljivi materiali.

               (504)

               Ker glina ni 100-odstotno čista, je material, ki je pretežno iz gline, ob upoštevanju pravila običajne obdavčitve dajatve na agregate prav tako v drugačnem pravnem in dejanskem položaju kot obdavčljivi materiali.

         5.7   SKLEPNA UGOTOVITEV O SELEKTIVNOSTI

               (505)

               Komisija na podlagi navedenega ugotavlja, da sta (i) material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovina iz skrilavca, ki se namensko pridobiva, da bi se tržno izkoriščala kot agregat, ob upoštevanju pravila običajne obdavčitve in cilja dajatve na agregate v enakem pravnem in dejanskem položaju kot obdavčeni materiali ter da oprostitev za takšna materiala ni mogoče pojasniti na podlagi narave in logike dajatve na agregate. Te oprostitve so zato selektivne.

               (506)

               Komisija ugotavlja tudi, da se davčne oprostitve, davčne izključitve in davčne olajšave iz člena 17(3)(e), 17(3)(f)(i) in (ii) (razen za jalovino iz skrilavca, ki se namensko pridobiva, da bi se tržno izkoriščala kot agregat), člena 17(4)(a) (razen za material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih), členov 17(4)(c)(i) in (ii), 17(4)(f) (kolikor se nanaša na glino), 18(2)(b) in 30(1)(b) (kolikor se nanaša na oproščeni postopek v smislu člena 18(2)(b)) zakona o financah iz leta 2001, kakor je bil spremenjen z zakonom o financah iz leta 2002 in zakonom o financah iz leta 2007, nanašajo na materiale, ki ob upoštevanju cilja dajatve na agregate niso v enakem dejanskem in pravnem položaju kot obdavčljivi material, zato niso selektivne.

         5.8   PREDNOST

               (507)

               Združeno kraljestvo se z dodelitvijo oprostitev za (i) material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovino iz skrilavca, ki se namensko pridobiva, da bi se tržno izkoriščala kot agregat, namesto da bi ju obdavčilo, odpoveduje sredstvom in upravičence teh oprostitev razbremenjuje stroškov, ki bi jih običajno morali plačati. Zato ukrep pomeni selektivno prednost za upravičence teh oprostitev za (i) material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovino iz skrilavca, ki se namensko pridobiva, da bi se tržno izkoriščala kot agregat.

         5.9   DRŽAVNA SREDSTVA IN PRIPIS DRŽAVI

               (508)

               Ukrep se financira iz državnih sredstev, saj se država odpoveduje virom. Ukrep je bil sprejet z zakonodajo, zato ga je mogoče pripisati državi.

         5.10   IZKRIVLJANJE KONKURENCE IN VPLIV NA TRGOVINO

               (509)

               V sektorju agregatov obstaja trgovina med državami članicami, proizvajalci oproščenih agregatov pa konkurirajo drugim proizvajalcem agregatov. Komisija je prejela tudi obsežno predložitev v zvezi z izkrivljanjem konkurence zaradi oprostitev plačila dajatve na agregate. Poleg tega Združeno kraljestvo na kopnem meji na Republiko Irsko, trgovanje z agregati čez to mejo pa je obsežno (84).

               (510)

               Oprostitve plačila dajatve na agregate za (i) material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovino iz skrilavca, ki se namensko pridobiva, da bi se tržno izkoriščala kot agregat, lahko zato izkrivljajo konkurenco in vplivajo na trgovino.

         5.11   SKLEPNA UGOTOVITEV O OBSTOJU POMOČI

               (511)

               Komisija ugotavlja, da oprostitve plačila dajatve na agregate za (i) material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovino iz skrilavca, ki se namensko pridobiva, da bi se tržno izkoriščala kot agregat, pomenijo državno pomoč.

               (512)

               Komisija ugotavlja, da davčne oprostitve, davčne izključitve in davčne olajšave iz člena 17(3)(e), 17(3)(f)(i) in (ii) (razen za jalovino iz skrilavca, ki se namensko pridobiva, da bi se tržno izkoriščala kot agregat), člena 17(4)(a) (razen za material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih), členov 17(4)(c)(i) in (ii), 17(4)(f) (kolikor se nanaša na glino), 18(2)(b) in 30(1)(b) (kolikor se nanaša na oproščeni postopek v smislu člena 18(2)(b)) zakona o financah iz leta 2001, kakor je bil spremenjen z zakonom o financah iz leta 2002 in zakonom o financah iz leta 2007, ne pomenijo državne pomoči.

         6.   ZAKONITOST POMOČI

               (513)

               Čeprav so organi Združenega kraljestva dajatev na agregate priglasili, preden je začela veljati, Združeno kraljestvo ni spoštovalo določbe o mirovanju iz člena 108(3), saj je dajatev na agregate začela veljati 1. aprila 2002, preden je Komisija 24. aprila 2002 sprejela odločbo o nevložitvi ugovora. Odločba Komisije se je pravočasno izpodbijala, Splošno sodišče pa jo je 7. marca 2012 razveljavilo (T-210/02 RENV). Zadevno odločbo je zato treba šteti za nično za vse osebe od datuma njenega sprejetja. Ker se z razveljavitvijo odločbe Komisije retroaktivno prekine domneva zakonitosti, je treba izvajanje zadevne pomoči od 1. aprila 2002 šteti za nezakonito (85). V skladu s sodno prakso prejemniki pomoči ne morejo upravičeno pričakovati, da je izvajanje pomoči zakonito, saj se je odločba Komisije o nevložitvi ugovora pravočasno izpodbijala pred Splošnim sodiščem (86).

         7.   OCENA ZDRUŽLJIVOSTI DRŽAVNE POMOČI

   7.1   PRAVNA PODLAGA

               (514)

               Komisija je glede na okoljski namen dajatve na agregate v sklepu o začetku postopka proučila združljivost oprostitev in olajšav plačila dajatve na agregate z notranjim trgom v skladu s členom 107(3)(c) PDEU in ob upoštevanju smernic o državni pomoči za varstvo okolja.

               (515)

               Kot je navedeno v uvodni izjavi 513, je treba zaradi razveljavitve odločbe Komisije pomoč šteti za nezakonito. Komisija je v skladu z Obvestilom Komisije o določitvi veljavnih pravil za ocenjevanje nezakonite državne pomoči (87), točko 82 smernic o okoljski pomoči iz leta 2001 in točko 205 smernic o okoljski pomoči iz leta 2008 ocenila združljivost davčnih oprostitev in olajšav na podlagi smernic o okoljski pomoči iz leta 2001, kolikor so veljale med 1. aprilom 2002 in 31. marcem 2008, in na podlagi smernic o okoljski pomoči iz leta 2008, kolikor so veljale od 2. aprila 2008 do 31. marca 2014, datuma odložitve izvajanja oprostitev.

               (516)

               Komisija je prejela pripombe združenja BAA in utemeljitve organov Združenega kraljestva v zvezi z združljivostjo oprostitev plačila dajatve na agregate. Komisija bo predstavila in obravnavala le pripombe v zvezi z oprostitvami plačila dajatve na agregate za skrilavec in proizvode, ki so pretežno iz skrilavca, kadar se uporablja kot agregat, ter jalovino iz skrilavca, kadar se pridobi skupaj s skrilavcem, ki se uporablja kot agregat.

               (517)

               Navesti je treba, da se pripombe združenja BAA in utemeljitve organov Združenega kraljestva večinoma nanašajo na vse oprostitve ali pa tiste oprostitve, glede katerih je Komisija v sklepu o začetku postopka izrazila pomisleke, nekaj posebnih utemeljitev pa se nanaša le na skrilavec.

               (518)

               Poleg tega predložitev organov Združenega kraljestva temelji na predpostavki, da se skrilavec ne pridobiva namensko, da bi se tržno izkoriščal kot agregat, niso pa predložili utemeljitev za združljivost v zadevnem primeru, v katerem je Komisija ugotovila, da obstajajo primeri, ko se skrilavec namensko pridobiva, da bi se tržno izkoriščal kot agregat.

         7.1.1   PRIPOMBE, KI JIH JE PREJELA KOMISIJA
   (a)   Pripombe združenja BAA, prejete 17. januarja 2014

               (519)

               Združenje BAA meni, da davčnih oprostitev, izključitev in davčnih olajšav plačila dajatve na agregate ni mogoče šteti za združljive z notranjim trgom v skladu s členom 107(3)(c) PDEU in smernicami o okoljskimi pomoči, ter je v zvezi s tem predložilo obsežne pripombe. Trdi, da uporaba teh oprostitev škoduje okoljskemu cilju dajatve na agregate, tj. preusmeritvi povpraševanja na druge vire agregatov.

               (520)

               Organi Združenega kraljestva menijo, da se nobena od oprostitev, ki se preiskujejo, ne nanaša na material, ki se namensko pridobiva, da bi se uporabljal kot agregat. Trdijo, da se oprostitve, v zvezi s katerimi je Komisija v sklepu o začetku postopka izrazila dvome, nanašajo le na materiale, ki nenamerno in neizogibno nastanejo med pridobivanjem materiala, ki ni agregat. Trdijo, da niso našli nobenih dokazov, da se oproščeni materiali namensko pridobivajo, da bi se uporabljali kot agregati.

               (521)

               Po mnenju organov Združenega kraljestva je za okolje ugodneje, če se kot agregat uporabljajo nenamerni stranski proizvod ali odpadki, kot če bi se lotili dodatnega pridobivanja agregatov v kamnolomih. Trdijo, da oprostitve ne pomenijo državne pomoči. Vsaka oprostitev, ki se preiskuje, je vodila do izboljšanja varstva okolja na vsaj enega od naslednjih načinov:

                           (i)

                           oprostitev pripomore k preusmeritvi povpraševanja od dodatnega pridobivanja agregatov v kamnolomih in/ali

                           (ii)

                           oprostitev pripomore k zmanjšanju kopičenja odpadkov.

               (522)

               Če katera od oprostitev, ki se preiskuje, pomeni državno pomoč, je po trditvah Združenega kraljestva zadevna pomoč vsekakor združljiva z notranjim trgom v skladu s členom 107(3)(c), tudi ob upoštevanju smernic iz leta 2001 in smernic o okoljski pomoči iz leta 2008 in/ali na podlagi neposredne uporabe člena 107(3)(b) ali (c) PDEU.

               (523)

               Organi Združenega kraljestva trdijo, da oprostitve plačila dajatve na agregate ne spadajo na strogo področje uporabe smernic o državni pomoči in da bi bilo treba njihovo združljivost oceniti neposredno na podlagi člena 107(3)(b) ali (c) PDEU. Navajajo zadevo N 629/2008 v zvezi s shemo zaveze Združenega kraljestva za zmanjšanje ogljikovih emisij. Zadevna shema in njeni postopki so bili zasnovani tako, da bi se okolje varovalo s prerazporeditvijo virov v korist podjetij, ki najbolj varujejo okolje, zato je Komisija menila, da se smernice ne uporabljajo, in je shemo ocenila neposredno na podlagi Pogodbe.

               (524)

               Organi Združenega kraljestva trdijo, da se poglavje smernic o okoljski pomoči iz leta 2008 v zvezi z davčnimi oprostitvami nanaša na primere, v katerih je podjetje izvzeto s področja uporabe okoljskega davka zaradi: (a) pomislekov o vplivu davka na konkurenčnost nekaterih podjetij; (b) drugih gospodarskih pomislekov in (c) nezmožnosti države članice, da uvede višjo davčno stopnjo, ne da bi nekaterim podjetjem dodelila nekaj oprostitev. Po njihovem mnenju so smernice zasnovane tako, da zagotavljajo, da oprostitve plačila okoljskih davkov vsaj posredno prispevajo k okoljskemu namenu davka, ki se bo uvedel, in da oprostitve ne škodujejo zastavljenemu splošnemu okoljskemu cilju.

               (525)

               Organi Združenega kraljestva trdijo, da je cilj dajatve na agregate kot celote varstvo okolja in da so oprostitve, dodeljene v zvezi s področjem uporabe dajatve na agregate, namerno zasnovane tako, da bi dosegle dvojni cilj: (a) preusmeritev povpraševanja od na novo pridobljenih agregatov na odpadke in druge stranske proizvode ter (b) zmanjšanje kopičenja odlagališč. Oprostitve torej prispevajo k cilju dajatve na agregate in zagotavljajo, da se doseže. So eden od ključnih načinov za doseganje okoljskega cilja dajatve na agregate. Organi Združenega kraljestva zato trdijo, da se za ukrep morda ne uporabljajo niti smernice o okoljski pomoči iz leta 2001 niti smernice o okoljski pomoči iz leta 2008.

               (526)

               Združeno kraljestvo opozarja, pri čemer se zanaša neposredno na člen 107(3) PDEU, da se lahko namen morebitne pomoči, ki izhaja iz oprostitev, ki se preiskujejo, opredeli kot: (i) pomoč za pospeševanje izvedbe pomembnega projekta skupnega evropskega interesa, tj. varstva okolja (člen 107(3)(b) PDEU), ali (ii) pomoč za pospeševanje razvoja določenih gospodarskih dejavnosti (uporaba recikliranih agregatov ali odpadnih proizvodov kot agregatov), kadar takšna pomoč ne spreminja trgovinskih pogojev v obsegu, ki bi bil v nasprotju s skupnimi interesi (člen 107(3)(c)).

               (527)

               Organi Združenega kraljestva menijo, da so oprostitve potrebno in sorazmerno sredstvo za doseganje okoljskega cilja dajatve na agregate in da bi morebitna pomoč, ki bi izvirala iz oprostitev, konkurenco izkrivljala v zelo majhnem obsegu oziroma je sploh ne bi izkrivljala. Oprostitve zato ne spreminjajo trgovinskih pogojev v obsegu, ki bi bil v nasprotju s skupnimi interesi.

               (528)

               Komisija bo ukrep ocenila na podlagi smernic o okoljski pomoči iz leta 2001 in leta 2008 ter izvedla nadomestno oceno neposredno na podlagi člena 107(3)(c) PDEU. Kot je pojasnjeno v nadaljevanju, Komisija meni, da člena 107(3)(b) v zadevnem primeru ni mogoče uporabiti.

         7.2   OCENA NA PODLAGI SMERNIC O OKOLJSKI POMOČI IZ LETA 2001

               (529)

               Točka 47 smernic o okoljski pomoči iz leta 2001 določa: „Pri sprejemanju davkov, ki se zaračunavajo za nekatere dejavnosti zaradi varstva okolja, lahko države članice štejejo, da je potrebno določiti začasne izjeme za nekatera podjetja, predvsem zaradi odsotnosti harmonizacije na evropski ravni ali zaradi začasnih tveganj izgube mednarodne konkurenčnosti. Na splošno takšne izjeme predstavljajo pomoč za tekoče poslovanje iz člena 87 Pogodbe o ustanovitvi Evropske Skupnosti. Pri analizi takšnih ukrepov je treba ugotoviti med drugim tudi to, ali se davek zaračunava zaradi odločitve Skupnosti ali zaradi avtonomne odločitve države članice.“

               (530)

               Točka 48 nadalje določa: „Če se davek zaračunava zaradi avtonomne odločitve države članice je mogoče, da se prizadeta podjetja težko hitro prilagodijo novi davčni obremenitvi. V takšnih okoliščinah je začasna izjema, ki omogoča nekaterim podjetjem, da se prilagodijo novim razmeram, upravičena.“

               (531)

               Komisija je v zvezi s tem v uvodni izjavi 149 sklepa o začetku postopka ugotovila, da je dajatev na agregate davek, ki se bo zaračunal za pridobivanje agregatov zaradi varstva okolja. Ugotovila je tudi, da se bo dajatev na agregate zaračunavala zaradi avtonomne odločitve organov Združenega kraljestva.

               (532)

               Pritožnik je trdil (88), da so se nekatere oprostitve dodelile zaradi zaščite mednarodne konkurenčnosti proizvajalcev oproščenih materialov. To pomeni, da je mogoče, da se nekatera podjetja težko hitro prilagodijo novi davčni obremenitvi, in da bi se lahko v tem primeru oprostitve plačila dajatve na agregate ocenile na podlagi točk 47 in 48 smernic o okoljski pomoči iz leta 2001.

               (533)

               Organi Združenega kraljestva ob sklepu o začetku postopka niso predložili utemeljitev za združljivost ukrepa, Komisija pa ni imela na voljo dovolj informacij, da bi ugotovila, ali so bili pogoji iz točk 47 in 48 smernic o okoljski pomoči iz leta 2001 izpolnjeni. Prav tako ni imela na voljo dovolj dejstev, da bi ugotovila, ali bi se lahko oprostitve štele za združljive z notranjim trgom na podlagi drugih določb poleg točk 47 in 48 smernic o okoljski pomoči iz leta 2001.

               (534)

               Združenje BAA trdi, da oprostitev plačila dajatev na agregate ni mogoče šteti za združljive v skladu s smernicami o okoljski pomoči iz leta 2001. Po njegovem mnenju oprostitve za skrilavec, glinasti skrilavec in glino ne prispevajo pomembneje k varstvu okolja (točki 50 in 51(2)(a)). Oprostitve po svoji naravi škodujejo zastavljenim splošnim ciljem in nimajo opaznejšega pozitivnega učinka v smislu varstva okolja.

               (535)

               Združenje BAA trdi, da oprostitve za skrilavec, glinasti skrilavec in glino ne pomenijo začasnih oprostitev, ki so upravičene na podlagi točk 47 in 48. Trdi, da naj bi z dajatvijo na agregate material, kot je skrilavec, ki se v kamnolomu pridobiva kot agregat, postal konkurenčen.

               (536)

               Združenje BAA vztraja, da oprostitve niso pomoč za tekoče poslovanje, ki bi se lahko odobrila na podlagi točke 51. Sklenjen ni bil noben sporazum, na podlagi katerega bi se podjetja, ki prejmejo pomoč, zavezala k doseganju okoljevarstvenih ciljev med trajanjem oprostitev. Poleg tega po navedbah združenja BAA nadomestni pogoj iz točke 51(1)(b) ni bil izpolnjen, saj podjetja, upravičena do zmanjšanja, niso plačala pomembnega dela dajatve na agregate.

               (537)

               Organi Združenega kraljestva trdijo, da bi bila posledica uporabe dajatve na agregate za oproščene materiale povišanje stroškov proizvodnje gospodarskih subjektov v posebnih tržnih panogah, ki ga ne bi bilo mogoče prenesti na potrošnike. Zato bi se prodalo bistveno manj odpadkov in stranskih proizvodov, ki naj bi se uporabljali kot agregat, ustrezno pa bi se povečalo novo pridobivanje agregatov v kamnolomih.

               (538)

               Organi Združenega kraljestva zatrjujejo, da bi uporaba dajatve na agregate za oproščene materiale škodovala njenemu okoljskemu cilju, saj ne bi več delovala tako, da bi preusmerjala povpraševanje na neizogibne odpadke in stranske proizvode, ki nastanejo s pridobivanjem teh materialov.

         7.2.1   OCENA KOMISIJE

               (539)

               Organi Združenega kraljestva se pri utemeljitvi združljivosti zadevnih ukrepov zanašajo izključno na točki 47 in 48 smernic o okoljski pomoči iz leta 2001.

               (540)

               Očitno trdijo, da bodo imeli kamnolomi, ki izkoriščajo oproščene agregate, velike težave pri prenašanju davčne obremenitve, kot je povzeto v uvodni izjavi 537.

               (541)

               Vendar Komisija opozarja, da smernice o okoljski pomoči iz leta 2001 dovoljujejo le začasne oprostitve, ki podjetjem omogočijo, da se prilagodijo novim razmeram, kar pa ne velja za oprostitve na podlagi dajatve na agregate. Zadevne oprostitve niso časovno omejene in veljajo že 12 let. Uporaba oprostitev je začasno odložena zaradi formalnega postopka preiskave Komisije, vendar je v zakonodaji o zadržanju izrecno navedeno, da se bodo oprostitve po končani formalni preiskavi Komisije znova uvedle, če bodo rezultati preiskave pozitivni.

               (542)

               Komisija zato ugotavlja, da točki 47 in 48 smernic o okoljski pomoči iz leta 2001 ne moreta biti podlaga za razglasitev, da so oprostitve plačila dajatve na agregate za skrilavec in proizvode, ki so pretežno iz skrilavca, kadar se uporabljajo kot agregati, ter jalovino iz skrilavca, ko se pridobi skupaj s skrilavcem, ki se uporablja kot agregat, združljive z notranjim trgom.

               (543)

               Komisija opozarja tudi, da nobena druga določba smernic o okoljski pomoči iz leta 2001 ne more biti podlaga za ugotavljanje združljivosti dajatve na agregate, saj proizvajalci skrilavca ne plačujejo pomembnega dela davka (točka 51(1)(b)), med organi Združenega kraljestva in proizvajalci skrilavca pa ni bil sklenjen noben sporazum (točka 51(1)(a)).

               (544)

               Komisija na podlagi navedenega ugotavlja, da oprostitve plačila dajatve na agregate za (i) material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovino iz skrilavca, ki se namensko pridobiva, da bi se tržno izkoriščala kot agregat, ne morejo šteti za združljive z notranjim trgom na podlagi smernic o okoljski pomoči iz leta 2001.

         7.3   OCENA NA PODLAGI SMERNIC O OKOLJSKI POMOČI IZ LETA 2008

               (545)

               Komisija je glede na okoljski namen dajatve na agregate v sklepu o začetku postopka proučila tudi davčne oprostitve in izključitve na podlagi poglavja 4 smernic o okoljski pomoči iz leta 2008, ki se nanaša na pomoč za tekoče poslovanje v obliki znižanj okoljskih dajatev.

               (546)

               Okoljske dajatve so v točki 70(14) smernic o okoljski pomoči iz leta 2008 opredeljene kot „dajat[ve], kater[ih] posebna davčna osnova ima jasen negativen vpliv na okolje ali ki skuša[jo] obdavčiti določene dejavnosti, blago ali storitve, da bi bili okoljski stroški lahko vključeni v njihovo ceno in/ali da bi se proizvajalci in potrošniki usmerili na dejavnosti, ki bolj spoštujejo okolje“.

               (547)

               Komisija priznava, da ne gre za nestrinjanje z dejstvom, da ima pridobivanje agregatov negativen vpliv na okolje, zlasti v obliki škode biotski raznovrstnosti, prahu, hrupa in škode vidnemu okolju. To potrjujejo tudi študije, ki so jih naročili organi Združenega kraljestva in so navedene v uvodni izjavi 17 sklepa o začetku postopka. Dajatev na agregate je torej okoljska dajatev v smislu točke 70(14) smernic o okoljski pomoči iz leta 2008, oprostitve plačila davka, kolikor veljajo od 2. aprila 2008, pa bi bilo mogoče oceniti na podlagi poglavja 4 smernic o okoljski pomoči iz leta 2008.

         7.3.1   OKOLJSKA KORIST

               (548)

               V skladu s točko 151 smernic o okoljski pomoči iz leta 2008 se bo pomoč v obliki znižanj okoljskih dajatev štela za združljivo s skupnim trgom, če vsaj posredno prispeva k povišanju stopnje varstva okolja ter če znižanja dajatev ne škodujejo zastavljenemu splošnemu cilju. Kot je pojasnjeno v točki 57 smernic o okoljski pomoči iz leta 2008, so znižanja okoljskih dajatev v zvezi z nekaterimi panogami ali kategorijami podjetij na podlagi poglavja 4 smernic o okoljski pomoči iz leta 2008 dovoljena, če je zaradi njih mogoče sprejeti višje davke za druga podjetja, s čimer se na splošno poveča internalizacija stroškov, in ustvariti dodatne spodbude za izboljšanje varstva okolja. Komisija je menila, da je tovrstna pomoč morda potrebna za posredno odpravljanje negativnih zunanjih učinkov z omogočanjem uvedbe ali ohranitve razmeroma visoke stopnje nacionalnih okoljskih davkov.

               (549)

               Zdelo se ji je, da je v tem primeru možnost dodelitve oprostitev za nekatere materiale Združenemu kraljestvu morda omogočila uvedbo dajatve na agregate.

               (550)

               Združenje BAA trdi, da oprostitve ne izpolnjujejo meril iz smernic o okoljski pomoči iz leta 2008 in da jih na tej podlagi ni mogoče šteti za združljive.

               (551)

               Zatrjuje, da oprostitve ne prispevajo k izboljšanju varstva okolja in da dejansko škodujejo zastavljenemu splošnemu cilju (točka 151 smernic o okoljski pomoči iz leta 2008).

               (552)

               Združenje BAA kamnolom iz priročnika Cornish Building Stone and Slate Guide 2007 navaja kot kamnolom glinastega skrilavca in skrilavca, ki proizvaja kamen za suhi zid, kot ponazoritev, da so kamnolomi oproščeni le zaradi proizvodnje skrilavca in glinastega skrilavca, kar škoduje cilju davka, saj v gradbeništvu ustvarja še večje povpraševanje po takih materialih. V skladu s predložitvijo združenja to pozna (89) več primerov, ko so upravljavci kamnolomov odprli kamnolome glinastega skrilavca in skrilavca le zaradi koristi, ki izhajajo iz oprostitev plačila dajatve na agregate, in da bi to izkoristili. Poleg tega je kamnolomom, ki plačujejo dajatev na agregate, precej padla prodaja stranskih proizvodov ali odpadkov majhne vrednosti, kot so drobni odpadki in fini drobljenec, ki nastanejo v kamnolomih. Zaloge teh materialov so se povečale za več kot 500 %. Po mnenju združenja BAA to dokazuje, da okoljski cilj dajatve na agregate še zdaleč ni bil izpolnjen, saj so ene odpadke zamenjali drugi.

               (553)

               Združenje BAA je predložilo primere kamnolomov apna, katerih glavni proizvod je neobdavčeno kmetijsko apno ter v katerih so nastala tako velika odlagališča odpadkov in neprodanih stranskih proizvodov, da je proizvodnja kmetijskega apna ovirana tudi ob povečanem povpraševanju.

               (554)

               Po mnenju združenja BAA naj bi točki 158(b) in 158(c) smernic o okoljski pomoči iz leta 2008 preprečili postavljanje podjetja v podrejen konkurenčni položaj zaradi obdavčitve, ki za njegove neposredne konkurente ne velja. Vendar je po mnenju združenja v tem primeru jasno, da so konkurenti proizvajalcev, ki imajo korist od oprostitve, dejansko obdavčeni in svojih proizvodov ne morejo prodati, ker so se zaradi oprostitev plačila dajatve na agregate znašli v slabšem položaju.

               (555)

               Združenje BAA trdi, da oprostitev za skrilavec ni potrebna in sorazmerna (točke 155–159). Po mnenju združenja oprostitve za glinasti skrilavec, glino in skrilavec ne temeljijo na objektivnih merilih, upravljavci, ki proizvajajo enake proizvode, pa se obravnavajo zelo različno, odvisno od geoloških značilnosti svojega območja. Poleg tega ni izpolnjeno nobeno merilo za sorazmernost, oprostitve pa veljajo več kot deset let.

               (556)

               Združenje BAA je Komisiji predložilo ločen dopis kamnoloma v zvezi z učinki dajatve na agregate na njegovo prodajo proizvodov majhne vrednosti (sekundarnih agregatov), tj. materiala za podlago, odlomkov, drobljenega materiala in finega drobljenca, ki se je zmanjšala za dve tretjini.

               (557)

               Združenje BAA je Komisiji predložilo študijo o učinkih dajatve na agregate od njene uvedbe leta 2002 na proizvodnjo agregatov, ki jo je za združenje BAA družba BDS Marketing Research Ltd pripravila februarja 2014.

               (558)

               Ugotovitve študije so:

               (559)

               Dajatev na agregate v višini 2 GBP na tono lahko za potrošnika predstavlja polovico ali tretjino skupnih stroškov agregatov nižje vrednosti.

               (560)

               Ugotovitev študije je, da je glavni učinek dajatve na agregate povečana uporaba oproščenih agregatov (primarnih in stranskih proizvodov) v škodo obdavčenih stranskih proizvodov iz obdavčenih materialov visoke vrednosti. Družbe, ki upravljajo kamnolome, imajo težave pri iskanju trgov za te preostale materiale manjše vrednosti in jih pogosto ne najdejo. Zato morajo te materiale odlagati na odlagališča. Čista sprememba je torej obširnejša uporaba neobdavčenih agregatov (primarnih in stranskih proizvodov) v škodo obdavčenih agregatov, ki so stranski proizvodi in so se prej prodajali, zdaj pa so odpadni material. En odpadni material je le nadomestil drugi odpadni material. Občasno je to pomenilo, da so bile kakovostne zaloge neuporabljene.

               (561)

               V poročilu je navedeno, da se je od leta 2001 prodaja primarnih agregatov (visoke vrednosti) zaradi recesije zmanjšala za 24,9 %. Prodaja obdavčenih agregatov, ki so stranski proizvodi, se je od uvedbe dajatve na agregate leta 2002 zmanjšala za 60 %, tj. 31,5 milijona ton. Prodaja obdavčenih stranskih proizvodov je leta 2001 znašala 52 190, leta 2011 pa 20 648, prodaja obdavčenih primarnih agregatov (visoke vrednosti) pa se je s 188 843 leta 2001 zmanjšala na 141 754 leta 2011. Zmanjšanje prodaje je prikazano tudi na diagramu:

               (562)

               Vključeni so trije podrobni diagrami v zvezi z razvojem prodaje obdavčenih stranskih proizvodov v naslednjih kategorijah: trdi kamen, peščenjak, apnenec ter pesek in prod. Prodaja peska in proda je očitno ostala stabilna in se je malo zmanjšala le pred kratkim, prodaja prvih treh materialov pa se je očitno zmanjšala.

               (563)

               Obseg prodanih oproščenih agregatov se je od uvedbe dajatve na agregate očitno povečal z manj kot 5 milijonov ton na skoraj 30 milijonov ton. V teh podatkih niso zajeti kamnolomi, ki proizvajajo le oproščene agregate, saj jim ni treba oddajati napovedi. Po navedbah študije bi se obseg oproščenih agregatov skupno povečal za še več kot šestkrat, kot kažejo podatki. Iz študije je razvidno, da se je obseg prodaje oproščenih agregatov vsako leto enako povečal. V študiji je bilo ugotovljeno, da so vedno več kamnolomom dodeljene popolne ali delne oprostitve, tj. obdavčljiva prodaja se spreminja v oproščeno prodajo.

               (564)

               Povpraševanje po recikliranih agregatih se je od uvedbe dajatve na agregate leta 2002 le malo povečalo, povečalo pa se je po uvedbi davka na odlagališča leta 1996. Po navedbah družbe BDS so obdavčene agregate manjše vrednosti zamenjali agregati manjše vrednosti, ki imajo korist od oprostitve, kot je prikazano v spodnji preglednici

                  Ocene BDS glede trga agregatov manjših vrednosti – po vrsti agregata

                           2001

                           2012

                           Sprememba (%)

                           MT

                           %

                           MT

                           %

                           Kamnolomi
                           (le obdavčeni materiali manjše vrednosti)

                           52,2

                           51,1

                           19

                           19,8

                           (63,6)

                           Reciklirani agregati

                           45

                           44,0

                           47

                           49,0

                           4,4

                           Opoščeni agregati

                           5

                           4,9

                           30

                           31,2

                           500,0

                           Skupaj

                           102,2

                           100,0

                           96

                           100,0

                           (6,1)

               (565)

               Združeno kraljestvo trdi, da bi bile oprostitve združljive s smernicami o okoljski pomoči iz leta 2008, če bi pomenile državno pomoč, ker:

                           (i)

                           vsaj posredno prispevajo k izboljšanju stopnje varstva okolja in/ali

                           (ii)

                           so Združenemu kraljestvu omogočile, da je uvedlo dajatev na agregate, saj je zaradi njih lahko sprejelo višje okoljske dajatve za druga podjetja, ki proizvajajo agregate, kar dodatno spodbuja doseganje okoljskega cilja dajatve na agregate in s čimer se na splošno izboljša internalizacija stroškov.

               (566)

               Po trditvah organov Združenega kraljestva je namen dajatve na agregate, da prek oprostitev spodbudi uporabo recikliranega materiala ali materiala, ki je stranski proizvod (in je nastal med postopkom, ki ni namenjen proizvodnji agregatov), ter tako zmanjša povpraševanje po neobdelanih agregatih in s tem okoljsko škodo, povezano s pridobivanjem agregatov v kamnolomih.

               (567)

               Organi Združenega kraljestva opozarjajo, da vsaka oprostitev, ki se preiskuje, pomeni izboljšano varstvo okolja na vsaj enega od naslednjih načinov: (i) pripomore k preusmeritvi povpraševanja od dodatnega pridobivanja agregatov v kamnolomih in/ali (ii) pripomore k zmanjšanju kopičenja odpadkov.

               (568)

               Oprostitev za skrilavec izpolnjuje merila iz poglavja 4 smernic o okoljski pomoči iz leta 2008. Skrilavec je v nekaterih primerih primeren, da se uporablja kot agregat, je pa zaradi fizikalne sestave in ploščastih oblik neprimeren za res vrhunske uporabe. Po mnenju organov Združenega kraljestva za skrilavec ni znano, da bi se pridobival za posebne namene, da bi se tržno izkoriščal kot agregat, zato se pridobiva le kot neizogibni stranski proizvod. Zaradi uporabe skrilavca se zmanjšuje povpraševanje po na novo pridobljenih agregatih, zato oprostitev plačila dajatve na agregate za skrilavec pripomore k zmanjšanju okoljske škode, povezane s pridobivanjem agregatov. Pripomore tudi k zmanjšanju kopičenja materiala na jaloviščih in vidne škode, ki je s tem povezana.

               (569)

               Kar zadeva jalovino, ki nastane pri pridobivanju skrilavca, organi Združenega kraljestva trdijo, da oprostitev s spodbujanjem uporabe jalovine, ki nastane nenamerno in neizogibno, preusmerja povpraševanje od pridobivanja agregatov v kamnolomih, kar pripomore k zmanjšanju okoljske škode, ki pri tem nastane.

               (570)

               Organi Združenega kraljestva trdijo, da bi oprostitve, ki so dodeljene za te materiale, še vedno neposredno prispevale k doseganju okoljskega cilja dajatve na agregate, tudi če bi Komisija ugotovila, da obstajajo dokazi, da se kateri od oproščenih materialov namensko pridobiva, da bi se uporabljal kot agregat. Po njihovem mnenju bi morebitni dokazi, da se kateri od oproščenih materialov dejansko namensko pridobiva, da bi se uporabljal kot agregat, veljali le za zelo majhen obseg v zelo omejenem številu kamnolomov. Če bi se dejansko v kamnolomih pridobivala zelo omejena količina oproščenih materialov, da bi se uporabljali kot agregati, to po mnenju organov Združenega kraljestva ne bi spremenilo dejstva, da je oprostitev zadevnih materialov objektivno utemeljena. Utemeljitev je, da (a) se materiali običajno ne pridobivajo, da bi se uporabljali kot agregati, in (b) s pridobivanjem teh materialov v kamnolomih nastanejo velike količine neizogibnih stranskih proizvodov in odpadkov, ki se lahko ob primerni tržni spodbudi uporabijo kot agregati.

               (571)

               Organi Združenega kraljestva trdijo, da so oprostitve, tudi če bi manjše število kamnolomov namensko pridobivalo oproščeni material, da bi se uporabljal kot agregat, še vedno upravičene, če omogočajo sprejetje višjih davkov za druga podjetja, s čimer se na splošno izboljša internalizacija stroškov in zagotovijo dodatne spodbude za doseganje okoljskega cilja dajatve na agregate.

               (572)

               Organi Združenega kraljestva so v zvezi s tem predložili utemeljitve za neplodno zemljo iz skrilavca.

         7.3.1.1
         Ocena Komisije

               (573)

               Komisija je že ugotovila, da je dajatev na agregate davek, ki si prizadeva za doseganje okoljskega cilja.

               (574)

               Vendar splošna oprostitev za skrilavec očitno škoduje okoljskemu cilju dajatve na agregate, saj bi lahko spodbujala pridobivanje skrilavca in jalovine iz skrilavca, kot je ugotovilo tudi Splošno sodišče (90).

               (575)

               Kot je razvidno iz predložitev zainteresiranih strani in dokazov, ki jih je prejela Komisija, je skrilavec material, ki se lahko uporablja kot agregat, čeprav v bolj omejenih primerih kot agregat slabše kakovosti, in se tudi uporablja kot agregat ter pridobiva posebej zato, da bi se uporabljal kot agregat. Skrilavec, ki se pridobiva posebej zato, da bi se uporabljal kot agregat, je dejansko material, ki se je pridobil na novo, oprostitev pa le spodbuja nadaljnje pridobivanje.

               (576)

               Po ugotovitvah Komisije obstajajo primeri, v katerih se skrilavec namensko pridobiva, da bi se tržno izkoriščal kot agregat, zato splošna oprostitev za skrilavec le povečuje konkurenčnost njegovega pridobivanja in spodbuja nadaljnje pridobivanje.

               (577)

               Poleg tega je skrilavec trenutno oproščen, če se pridobiva kot stranski proizvod iz obdavčenega materiala (kot so peščenjak gritstone, peščenjak in apnenec). Komisija je v uvodni izjavi 365 opozorila, da se v oprostitvi razlikuje med skrilavcem in drugimi obdavčenimi materiali, kot so drugi stranski proizvodi pri glavnem pridobivanju materialov peščenjaka gritstone, peščenjaka in apnenca. Komisija je proučila tudi, ali je lahko takšno davčno razlikovanje upravičeno na podlagi cilja dajatve na agregate. Vendar Komisija od organov Združenega kraljestva ali zainteresiranih strani ni prejela dokazov, iz katerih bi bilo razvidno, da ta oprostitev prispeva k doseganju cilja dajatve na agregate, ki je zmanjšanje novega pridobivanja materiala, ki bi se uporabljal kot agregat, v kamnolomih.

               (578)

               Poleg tega oprostitev ne pripomore k zmanjšanju kopičenja odpadkov na splošno, saj je kopičenje jalovišč iz skrilavca zamenjalo kopičenje jalovišč obdavčenih agregatov slabše kakovosti, za katere ni več mogoče najti kupcev.

               (579)

               Organi Združenega kraljestva trdijo, da je oprostitev za skrilavec omogočila sprejetje višjih davkov za druga podjetja; niso pa predložili utemeljitev za takšno trditev, ki bi Komisiji omogočile, da to utemeljitev prouči v svoji oceni. Edine utemeljitve, ki so jih organi Združenega kraljestva predložili v zvezi s tem, se nanašajo na neplodno zemljo, za to oprostitev pa je Komisija že ugotovila, da ne pomeni državne pomoči.

               (580)

               Organi Združenega kraljestva trdijo, da bi oprostitev še vedno služila okoljskemu namenu zaradi omejenega obsega namenskega pridobivanja materiala v kamnolomih, tudi če bi Komisija našla dokaze, da se skrilavec pridobiva, da bi se tržno izkoriščal kot agregat. Vendar je Komisija ugotovila, da državno pomoč pomenijo le oprostitve plačila dajatve na agregate, dodeljene za (i) material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovino iz skrilavca, ki se namensko pridobiva, da bi se tržno izkoriščala kot agregat, ne pa na splošno oprostitev za skrilavec in jalovino, ki nastane pri pridobivanju skrilavca. Komisija v oceni torej že različno obravnava skrilavec glede na njegovo namensko pridobivanje, da bi se tržno izkoriščal kot agregat, ter ne upošteva velike količine skrilavca in neizogibne jalovine iz skrilavca v primerih, ko se ne pridobiva namensko, da bi se tržno izkoriščal kot agregat. Utemeljitev organov Združenega kraljestva na podlagi omejenega izkoriščanja kot agregat zato ne more biti podlaga za skupno oceno vsega skrilavca in vse jalovine iz skrilavca.

               (581)

               V skladu z ugotovitvami Splošnega sodišča (91) ni več nobenega zagotovila, da oprostitev ne vpliva na povečano novo pridobivanje oproščenega materiala v kamnolomih, kadar obstajajo kamnolomi, ki namensko pridobivajo skrilavec, da bi se tržno izkoriščal kot agregat.

               (582)

               Komisija zato ugotavlja, da splošna oprostitev za skrilavec in jalovino iz skrilavca škoduje splošnemu okoljskemu cilju dajatve na agregate, saj lahko spodbuja novo pridobivanje takšnega materiala v kamnolomih.

         7.3.2   SORAZMERNOST

               (583)

               Obdavčitev agregatov ni usklajena na ravni Unije, zato je Komisija sorazmernost predlaganega ukrepa analizirala ob upoštevanju točke 159 smernic o okoljski pomoči iz leta 2008.

               (584)

               Kar zadeva sorazmernost, mora vsak upravičenec do zmanjšanja ali oprostitve v skladu s točko 159 smernic o okoljski pomoči iz leta 2008 izpolnjevati enega od naslednjih pogojev:

                           (a)

                           plačati mora delež nacionalnega davka, ki na splošno ustreza okoljski učinkovitosti vsakega posameznega upravičenca v primerjavi z učinkovitostjo glede na najučinkovitejšo tehniko v EGP. Upravičenci so upravičeni največ do znižanja, ki ustreza povečanju proizvodnih stroškov iz dajatve z uporabo najučinkovitejše tehnike in ki se jih ne da prenesti na potrošnike.

                           (b)

                           Plačati mora vsaj 20 % nacionalne dajatve, razen če je lahko nižja stopnja upravičena.

                           (c)

                           Z državo članico lahko sklene sporazume, s katerimi se zaveže, da bo dosegel okoljevarstvene cilje, ki imajo enak učinek, kot če bi se uporabljala točka (a) ali (b) ali najnižja davčna stopnja Unije.

               (585)

               Organi Združenega kraljestva trdijo, da oprostitve ne zagotavljajo, da upravičenec plačuje vsaj 20 % nacionalne dajatve, vendar je popolna oprostitev lahko upravičena na podlagi omejenega izkrivljanja konkurence.

               (586)

               Organi Združenega kraljestva trdijo, da oproščeni materiali, ki se preiskujejo, tudi skupaj obsegajo le majhen delež trga agregatov v Združenem kraljestvu. Na podlagi podatkov urada za nacionalno statistiko, oddelka za lokalne skupnosti in vlado ter oddelka za poslovanje, inovacije, veščine in spretnosti opozarjajo, da je od skupno 205 milijonov ton agregata, ki se letno prodajo v Veliki Britaniji, le 6 milijonov ton iz materialov, ki jih preiskuje Komisija, od tega je 3 milijone ton odpadkov iz kaolinske gline in grudaste ilovice. Po navedbah združenja Mineral Products Association, največjega panožnega združenja za proizvajalce agregatov v Združenem kraljestvu, bi oprostitve, ki se preiskujejo, predstavljale le približno 3 % trga agregatov v Združenem kraljestvu.

               (587)

               Organi Združenega kraljestva opozarjajo, da je vpliv oproščenih materialov na konkurenco omejen zaradi stroškov prevoza agregatov. Trdijo, da stroški prevoza znašajo 8,55 penija na tono. Z oprostitvijo plačila dajatve v višini 2 GBP na tono bo proizvajalec oproščenega materiala v povprečju pridobil konkurenčno prednost le na območju, oddaljenem do 23 milj. Po navedbah organov Združenega kraljestva bi se lahko oproščeni material v primeru povratne vožnje odpeljal le dodatne 11,6 milje. Poleg tega organi Združenega kraljestva trdijo, da so dobavljene količine na splošno zelo majhne, saj so oproščeni materiali primerni le za agregate slabše kakovosti. Če so pri projektu potrebni bolj običajni agregati, izkrivljanja konkurence ne bo.

         7.3.2.1
         Ocena Komisije

               (588)

               Iz informacij, ki jih je prejela Komisija, je razvidno, da oprostitev za skrilavec znatno izkrivlja konkurenco.

               (589)

               Več zainteresiranih strani je trdilo, da se skrilavec uporablja kot agregat in ima velik vpliv na lokalne trge, zlasti na Severnem Irskem. Tja naj bi se iz Donegala na Irskem uvozilo stotisoče ton skrilavca. Skrilavec z Irskega se prodaja na trgih gradbeništva po vsem Severnem Irskem. V gradbenih projektih ob meji z Irsko so se uporabljali oproščeni agregati z Irskega, ki so bili razvrščeni kot skrilavec.

               (590)

               Zainteresirane strani so opozorile tudi na velik problem z nahajališči skrilavca, ki se uporablja na velikih gradbiščih, zlasti vzdolž koridorja Glasgow–Edinburg. Za izgradnjo cest se je porabil približno 1 milijon ton skrilavca. To je vplivalo na konkurenco med različnimi kamnolomi, saj drugi kamnolomi niso mogli prodati svojih stranskih proizvodov majhne vrednosti.

               (591)

               Komisija poleg tega opozarja, da je trg za agregat iz skrilavca pretežno lokalen in da nacionalni trg za agregate v Združenem kraljestvu ni dobra podlaga za oceno. Zaradi nizke cene agregatov iz skrilavca in visokih stroškov prevoza, kot so poudarili tudi organi Združenega kraljestva, lahko kamnolomi drugim proizvajalcem agregatov majhne vrednosti konkurirajo le, če skrilavec potrošnikom dobavljajo na omejeni razdalji. Tovrstna ocena bi bila zato ustreznejša na lokalni ravni. Informacije, ki so jih Komisiji predložile zainteresirane strani, kažejo na dejstvo, da oprostitev za skrilavec nadomešča prodajo obdavčenih agregatov slabše kakovosti, ki jim konkurira na lokalni ravni.

               (592)

               Komisija zato ugotavlja, da splošna oprostitev za skrilavec in jalovino iz skrilavca izkrivlja konkurenco na lokalnih trgih agregatov. Utemeljitev organov Združenega kraljestva glede trditve, da oprostitev za skrilavec le omejeno izkrivlja konkurenco, ni mogoče sprejeti. Takšna utemeljitev zato ne more biti podlaga za izključitev plačila 20 % dajatve na agregate.

               (593)

               Ukrep zato ni sorazmeren, kot se zahteva v točki 159 smernic o okoljski pomoči iz leta 2008.

               (594)

               Komisija ugotavlja, ne da bi se ji zdelo potrebno oceniti tudi nujnost ukrepa, da oprostitve plačila dajatve na agregate, dodeljene za (i) material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovino iz skrilavca, ki se namensko pridobiva, da bi se tržno izkoriščala kot agregat, niso združljive z notranjim trgom na podlagi smernic o okoljski pomoči iz leta 2008.

         7.4   NADOMESTNA OCENA NA PODLAGI ČLENA 107(3)(b) PDEU – POMOČ ZA POSPEŠEVANJE IZVEDBE POMEMBNEGA PROJEKTA SKUPNEGA EVROPSKEGA INTERESA

               (595)

               Kot je navedeno zgoraj, organi Združenega kraljestva trdijo, da bi se lahko oprostitev za proizvode, ki so v celoti ali pretežno iz skrilavca in jalovine iz skrilavca, štela za združljivo z notranjim trgom na podlagi člena 107(3)(b) PDEU kot oprostitev, ki spodbuja varstvo okolja kot projekt skupnega evropskega interesa. Organi Združenega kraljestva niso predložili utemeljitev za oceno združljivosti ukrepov na takšni podlagi.

               (596)

               Komisija je v točki 147 smernic o okoljski pomoči iz leta 2008 navedla pogoje, pod katerimi bi za pomoč štela, da se lahko šteje za združljivo s skupnim trgom v skladu s členom 107(3)(b) PDEU.

               (597)

               Ti pogoji so naslednji:

                           (a)

                           predlog pomoči zadeva projekt, ki je poseben in jasno opredeljen glede na pogoje njegovega izvajanja, vključno z udeleženci, njegovimi cilji in učinki ter sredstvi za dosego ciljev. Komisija lahko prouči tudi skupino projektov, ki skupaj sestavljajo en projekt;

                           (b)

                           projekt mora biti v skupnem evropskem interesu: na konkreten, jasen in prepoznaven način mora prispevati k interesu Skupnosti na področju varstva okolja, na primer s svojim velikim pomenom za okoljsko strategijo Evropske unije. Ugodnost, ki jo doseže cilj projekta, ne sme biti omejena na državo članico ali države članice, ki projekt izvajajo, temveč mora od nje imeti korist Skupnost kot celota. Projekt mora bistveno prispevati k ciljem Skupnosti. Dejstvo, da projekt izvajajo podjetja v različnih državah članicah, ne zadostuje;

                           (c)

                           pomoč je potrebna in je spodbuda za izvajanje projekta, ki mora vključevati visoko raven tveganja;

                           (d)

                           projekt ima velik pomen glede svojega obsega: biti mora velik in imeti mora znatne okoljske učinke.

               (598)

               Da bi Komisija lahko pravilno ocenila take projekte, je treba v praktičnem smislu dokazati skupen evropski interes: na primer, dokazati je treba, da projekt omogoča znaten napredek pri doseganju določenih okoljskih ciljev Skupnosti (točka 148 smernic o okoljski pomoči iz leta 2008).

               (599)

               Komisija ugotavlja, da dajatev na agregate sicer služi določeni politiki določene države članice, vendar očitno ni povezana s projektom in še manj s projektom, ki bi bil „poseben in jasno opredeljen glede pogojev izvajanja“.

               (600)

               Poleg tega se ne zdi verjetno, da bi se ukrep lahko štel za projekt v skupnem evropskem interesu, saj gre za politiko z nacionalnim področjem uporabe.

               (601)

               Ker oprostitve plačila dajatve na agregate, dodeljene za (i) material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovino iz skrilavca, ki se namensko pridobiva, da bi se tržno izkoriščala kot agregat, same po sebi očitno ne prinašajo okoljskih koristi, saj le spodbujajo pridobivanje takšnega materiala, poleg tega ni mogoče reči, koliko takšne oprostitve prispevajo k večjemu varstvu okolja.

               (602)

               Kar je še pomembneje, kot je Splošno sodišče jasno navedlo v sodbi v združenih zadevah T-254/00, T-270/00 in T-277/00, Hotel Cipriani, „se lahko za ukrep pomoči uporabi izjema na podlagi [člena 107(3)(b) Pogodbe], če ne daje prednosti predvsem gospodarskim subjektom ene države članice, ampak Skupnosti kot celoti“ (92). To merilo ni izpolnjeno, če je cilj nacionalne sheme le izboljšanje konkurenčnosti zadevnih podjetij, v zadevnem primeru zaradi spodbujanja uporabe ene vrste agregata.

               (603)

               Komisija zato ugotavlja, da se oprostitve plačila dajatve na agregate, dodeljene za (i) material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovino iz skrilavca, ki se namensko pridobiva, da bi se tržno izkoriščala kot agregat, ne morejo šteti za združljive z notranjim trgom na podlagi člena 107(3)(b) PDEU kot oprostitve, ki spodbujajo varstvo okolja kot projekt skupnega evropskega interesa.

         7.5   NADOMESTNA OCENA NA PODLAGI ČLENA 107(3)(c) PDEU – RAZVOJ DOLOČENIH GOSPODARSKIH DEJAVNOSTI ALI DOLOČENIH GOSPODARSKIH OBMOČIJ

               (604)

               Za oceno ukrepa pomoči na podlagi člena 107(3)(c) Pogodbe je treba proučiti, ali zadevna pomoč

                           (a)

                           ustreza jasno določenemu cilju v skupnem interesu;

                           (b)

                           je potrebna, ustrezna in sorazmerna za doseganje tega cilja;

                           (c)

                           ne vpliva na konkurenco in trgovino med državami članicami v nasprotju s skupnim interesom.

               (605)

               Komisija najprej opozarja, da so ukrepi, ki vključujejo pomoč za tekoče poslovanje, načeloma nezdružljivi na podlagi člena 107(3)(c).

               (606)

               Dajatev na agregate prispeva k varstvu okolja, kot je že ugotovljeno v uvodni izjavi 87 v skladu z ugotovitvami Splošnega sodišča. Varstvo okolja se lahko šteje za cilj v skupnem interesu EU.

               (607)

               Po navedbah organov Združenega kraljestva je cilj oprostitev plačila dajatve na agregate, ki so bile dodeljene za proizvode v celoti ali pretežno iz skrilavca in jalovine iz skrilavca, prav tako varstvo okolja, saj si prizadevajo za preusmeritev povpraševanja od agregatov, na novo pridobljenih v kamnolomih, na skrilavec (v celoti ali pretežno) in jalovino iz skrilavca. Organi Združenega kraljestva trdijo, da se ti materiali običajno ne pridobivajo, da bi se uporabljali kot agregat, in da niso seznanjeni s tem, da bi se namensko pridobivali, da bi se uporabljali kot agregat.

               (608)

               Organi Združenega kraljestva so predložili informacije o stanju panoge agregatov pred uvedbo dajatve na agregate in potrebi po uvedbi davka, ki bi zmanjšal novo pridobivanje materiala v kamnolomih, ki bi se uporabljal kot agregat, ter obenem zagotovil ustrezne nadomestne možnosti.

               (609)

               Komisija opozarja, da so bile oprostitve plačila dajatve na agregate načeloma dodatno sredstvo za doseganje okoljskega namena dajatve.

               (610)

               Zdi se tudi, da enakega zmanjšanja pridobivanja novih agregatov ne bi bilo mogoče doseči brez dajatve na agregate in njenih oprostitev. V zvezi s tem številne pripombe zainteresiranih strani kažejo na dejstvo, da so materiali, oproščeni na podlagi dajatve na agregate, uspešno nadomestili proizvode, ki so na novo pridobljeni agregati. Oproščeni materiali so nadomestili agregate visoke kakovosti, ki so primarni proizvodi, zlasti pa sekundarne agregate slabše kakovosti. To ne vključuje (i) materiala, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovine iz skrilavca, ki se namensko pridobiva, da bi se tržno izkoriščala kot agregat.

               (611)

               Skrilavec se kot agregat očitno uporablja na različne načine in se očitno pridobiva posebej zato, da bi se uporabljal kot agregat, kot je podrobneje pojasnjeno v uvodni izjavi 341.

               (612)

               Oprostitev za skrilavec in jalovino iz namensko pridobljenega skrilavca le še povečuje konkurenčnost pridobivanja tega materiala in bi lahko spodbujala nadaljnje pridobivanje skrilavca. Kot je pojasnjeno v uvodnih izjavah 575–580, je skrilavec, ki se namensko pridobiva, da bi se tržno izkoriščal kot agregat, podoben obdavčenim materialom, ki se na novo pridobijo v kamnolomih, da bi se uporabljali kot agregat, kar velja tudi za skrilavec, pridobljen kot stranski proizvod iz obdavčljivih materialov, ki je enak kot drugi stranski proizvodi iz obdavčljivih materialov, ki so obdavčeni. Zaradi oprostitev je ena kategorija na novo pridobljenega materiala (skrilavca) le cenejša kot druga. To lahko spodbuja novo pridobivanje skrilavca. To ugotovitev podpirajo tudi ugotovitve Splošnega sodišča (93).

               (613)

               Skrilavec je kamnina, njeno pridobivanje v kamnolomih pa na okolje vpliva podobno kot pridobivanje drugih materialov. Organi Združenega kraljestva niso predložili nobene trditve, ki naj bi pokazala, da je skrilavec bolj okolju prijazna možnost kot drugi viri agregatov, tudi če se namensko pridobiva, da bi se tržno izkoriščal kot agregat. Zainteresirane strani so trdile tudi, da oprostitev plačila dajatve na agregate škodi okolju še bolj kot sam postopek pridobivanja, saj je zaradi oprostitve mogoče skrilavec prevažati na večje razdalje in še vedno konkurira drugim obdavčenim materialom. Prevoz se izvaja s tovornjaki, ki onesnažujejo zrak in zaradi teže poškodujejo ceste. Komisija ugotavlja, da stroški prevoza predstavljajo zelo velik del stroškov prodaje skrilavca (glej uvodno izjavo 292), kar pomeni, da proizvajalci skrilavca razliko v ceni, ki jo krije dajatev na agregate, uporabijo za daljši prevoz materiala kot običajno in konkurirajo drugim kamnolomom na širšem območju.

               (614)

               Poleg tega organi Združenega kraljestva kljub splošni trditvi, da naj bi oprostitve, ki se preiskujejo, pripomogle k zmanjšanju kopičenja odpadkov, niso dokazali, da lahko oprostitve, ki se štejejo za državno pomoč v zvezi s skrilavcem, dejansko pripomorejo k takšnemu zmanjšanju. Komisija meni, da je zaradi teh oprostitev kopičenje jalovine iz skrilavca, ki se na novo pridobiva, da bi se uporabljal kot agregat, in skrilavca kot stranskega proizvoda pri pridobivanju obdavčenih materialov, le nadomestilo kopičenje obdavčenih agregatov slabše kakovosti, za katere ni več mogoče najti kupcev.

               (615)

               Komisija zato ugotavlja, da tudi če je varstvo okolja cilj v skupnem interesu, splošna oprostitev za skrilavec in jalovino iz skrilavca, ki se pridobivata na novo, kot se trenutno uporablja, dejansko lahko škodi temu interesu in ni ustrezen instrument za doseganje tega cilja.

               (616)

               Komisija ugotavlja tudi, kot je opisano tudi v uvodnih izjavah 589 in 590, da je narava pomoči za tekoče poslovanje, dodeljene proizvajalcem skrilavca, zelo izkrivljajoča, zaradi česar so po navedbah zainteresiranih strani drugi proizvajalci agregatov prenehali poslovati ali pa je nadomestila druge agregate slabše kakovosti, ki običajno konkurirajo skrilavcu, saj ne morejo konkurirati nizkim cenam, ki jih lahko ponudijo proizvajalci skrilavca.

               (617)

               Komisija je ugotovila, da je dejanski in pravni položaj (i) materiala, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovine iz skrilavca, ki se namensko pridobiva, da bi se tržno izkoriščala kot agregat, primerljiv s položajem agregatov, obdavčenih na podlagi dajatve na agregate, zato se lahko davčna oprostitev teh materialov upraviči le v skladu z okoljskimi cilji dajatve na agregate, če je mogoče dokazati, da lahko ti materiali kljub temu prispevajo k uresničitvi okoljskih ciljev dajatve na agregate.

               (618)

               Kot je pojasnjeno v uvodnih izjavah 611–615 in v skladu z ugotovitvami Splošnega sodišča (94) pa Komisija meni, da okoljskih ciljev dajatve na agregate ni mogoče doseči z oprostitvami (i) materiala, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovine iz skrilavca, ki se namensko pridobiva, da bi se tržno izkoriščala kot agregat, ker se skrilavec pridobiva prav zato, da bi se tržno izkoriščal kot agregat, in ker nič ne kaže na to, da je okolju bolj prijazen od drugih agregatov.

               (619)

               Komisija od organov Združenega kraljestva ni prejela utemeljitev glede združljivosti v zvezi s skrilavcem ali jalovino iz skrilavca, ki se namensko pridobivata, da bi se tržno izkoriščala kot agregat, ki bi jih lahko upoštevala pri oceni združljivosti navedenih oprostitev plačila dajatve na agregate z notranjim trgom.

               (620)

               Komisija zato ugotavlja, da se oprostitve plačila dajatve na agregate za (i) material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovino iz skrilavca, ki se namensko pridobiva, da bi se tržno izkoriščala kot agregat, ne morejo šteti za združljive z notranjim trgom na podlagi člena 107(3)(c) PDEU.

         8.   SKLEPNA UGOTOVITEV IN VRAČILO POMOČI

               (621)

               Komisija ugotavlja, da oprostitve plačila dajatve na agregate, dodeljene za (i) material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki se pojavlja kot stranski proizvod pri novem pridobivanju drugih obdavčenih materialov v kamnolomih, in (ii) jalovino iz skrilavca, ki se namensko pridobiva, da bi se tržno izkoriščala kot agregat, ki so se nezakonito izvajale, pomenijo državno pomoč, ki ni združljiva z notranjim trgom.

               (622)

               V skladu s Pogodbo in ustaljeno sodno prakso je Komisija pristojna za odločanje, ali mora zadevna država članica ukiniti ali spremeniti pomoč, ko ugotovi, da ni združljiva z notranjim trgom (95). Prav tako je ustaljena sodna praksa Sodišča, da je namen obveznosti države članice, da ukine pomoč, za katero Komisija meni, da ni združljiva z notranjim trgom, ponovna vzpostavitev prejšnjih razmer (96).

               (623)

               V okviru tega je Sodišče ugotovilo, da je ta cilj dosežen, ko prejemnik povrne zneske, dodeljene z nezakonito pomočjo, in s tem izgubi prednost, ki jo je imel pred konkurenti na trgu, ter se vzpostavi stanje pred plačilom pomoči (97).

               (624)

               V skladu s sodno prakso člen 14(1) Uredbe Sveta (ES) št. 659/1999 (98) navaja, da „če se v primerih nezakonite pomoči sprejmejo negativne odločbe, Komisija odloči, da mora zadevna država članica sprejeti vse potrebne ukrepe, da upravičenec vrne pomoč […]“.

               (625)

               Oprostitve plačila dajatve na agregate, dodeljene za material, opredeljen v uvodni izjavi 620 tega sklepa, so pomenile kršitev člena 108 Pogodbe in jih je treba šteti za nezakonito in nezdružljivo pomoč, zato jih je treba vrniti, da se na trgu ponovno vzpostavijo razmere, kakršne so bile pred njihovo dodelitvijo. Vračilo bi moralo zajemati obdobje od datuma, ko je bila pomoč dana na razpolago upravičencu (tj. od datuma, od katerega bi moral upravičenec plačevati dajatev na agregate, če nezakonite in nezdružljive oprostitve plačila dajatve na agregate ne bi obstajale), do datuma, ko je ugodnost upravičenca prenehala. Zneski, ki jih je treba vrniti, bi morali vključevati obresti do trenutka dejanskega vračila.

               (626)

               Ker oprostitve pomenijo prihodek, ki so se mu organi Združenega kraljestva odpovedali, vračilo pomoči pomeni, da bi morali upravičenci do oprostitve plačati dajatev na agregate za obdobje njene veljavnosti skupaj z obrestmi do dejanskega vračila.

               (627)

               Komisija priznava, da se za material iz skrilavca, ki se (i) pridobiva kot stranski proizvod pri pridobivanju premoga ali (ii) uporablja v keramičnih postopkih ali (iii) uporablja namesto gline, žlindre ali drugih materialov kot vir alumosilikata pri proizvodnji cementa, ali (iv) se sicer dokazano uporablja za druge namene in ne kot agregat, ne bi smelo šteti, da se tržno izkorišča kot agregat, zato bi ga bilo treba izključiti iz vračila.

               (628)

               Vračilo pomoči, ki je bila dodeljena na podlagi sheme, ki izpolnjuje vse pogoje iz uredbe o pomočeh de minimis ali uredbe o skupinskih izjemah, ki je bila sprejeta na podlagi členov 1 in 2 Uredbe Sveta (ES) št. 994/98 (99) in se je uporabljala ob dodelitvi pomoči, ne bi smelo biti obvezno.

               (629)

               Ker je za iste upravičene stroške kumulacija izključena, če skupni znesek pomoči, ki jo je upravičenec prejel, presega 200 000 EUR, bi jo morali organi Združenega kraljestva izterjati v celoti, saj uredb o pomoči de minimis, sprejetih na podlagi člena 2 Uredbe (ES) št. 994/98, ki so veljale ob dodelitvi pomoči, ni mogoče uporabiti.

               (630)

               Da bi se ugotovilo, kdo so upravičenci do nezakonite in nezdružljive pomoči ter zadevnih zneskov pomoči, bi morali organi Združenega kraljestva najprej ugotoviti, katere družbe so v obdobju od 1. aprila 2002 do zdaj proizvajale skrilavec in proizvode, ki so pretežno iz skrilavca (v nadaljnjem besedilu: proizvajalci skrilavca). Nato bi morali z vsemi razpoložljivimi viri informacij, vključno z javnimi informacijami in zaupnimi davčnimi evidencami, opredeliti količine materiala iz skrilavca, opredeljenega v uvodni izjavi 621 tega sklepa, ki so jih ti proizvajalci skrilavca tržno izkoriščali. Če na podlagi razpoložljivih informacij teh količin ne bo mogoče ugotoviti, bi morali organi Združenega kraljestva od proizvajalcev skrilavca zahtevati, naj dokažejo, v kolikšni meri je material iz skrilavca, ki ga proizvajajo (in v kolikšni meri ni) material, opredeljen v uvodni izjavi 621 tega sklepa –

         SPREJELA NASLEDNJI SKLEP:
   Člen 1
   1.   Shema pomoči, ki obsega oprostitve plačila dajatve na agregate na podlagi člena 17(4)(a) in 17(3)(f)(i) zakona o financah iz leta 2001, kakor je bil spremenjen z zakonom o financah iz leta 2002 in zakonom o financah iz leta 2007, dodeljene za:

               (a)

               material, ki je v celoti ali pretežno iz skrilavca, ki se namensko pridobiva, da bi se tržno izkoriščal kot agregat, vključno s skrilavcem, ki e pojavlja kot stranski proizvod pri novem pridobivanju drugih obdavčenih materialov v kamnolomih, in

               (b)

               agregate, ki so v celoti iz jalovine, ki je nastala pri izvajanju katerega koli postopka, s katerim se je skrilavec, ki se namensko pridobiva, da bi se tržno izkoriščal kor agregat, ločil od drugih kamnin po tem, ko je bil pridobljen skupaj z navedeno drugo kamnino,

         ki jih je Združeno kraljestvo izvajalo s kršitvijo člena 108(3) PDEU, ni združljiva z notranjim trgom.
   2.   Davčne oprostitve, davčne izključitve in davčne olajšave iz naslednjih določb zakona o financah iz leta 2001, kakor je bil spremenjen z zakonom o financah iz leta 2002 in zakonom o financah iz leta 2007:

               —

               člena 17(3)(e), 17(3)(f)(i) in (ii) (razen za materiale iz člena 1(1) tega sklepa),

               —

               člena 17(4)(a) (razen za materiale iz člena 1(1) tega sklepa), člena 17(4)(c)(i) in (ii), 17(4)(f) (kolikor se nanaša na glino),

               —

               člena 18(2)(b) in

               —

               člena 30(1)(b) (kolikor se nanaša na oproščeni postopek v smislu člena 18(2)(b))

         ne pomenijo državne pomoči.
   Člen 2
   Združeno kraljestvo Velika Britanija in Severna Irska odpravi shemo pomoči, kolikor se nanaša na materiale iz člena 1(1).
   Člen 3
   Individualna pomoč, dodeljena na podlagi sheme iz člena 1(1), ne pomeni pomoči, če izpolnjuje materialne pogoje, določene z uredbo, sprejeto v skladu s členom 2 Uredbe (ES) št. 994/98 in veljavno ob dodelitvi pomoči.
   Člen 4
   Individualna pomoč, dodeljena na podlagi sheme iz člena 1(1), ki izpolnjuje pogoje, določene v uredbi, sprejeti v skladu s členom 1 Uredbe (ES) št. 994/98 in veljavni ob dodelitvi pomoči, ali na podlagi katere koli druge odobrene sheme pomoči, je združljiva z notranjim trgom.
   Člen 5
   1.   Združeno kraljestvo od upravičencev izterja nezdružljivo pomoč, ki je bila dodeljena na podlagi sheme iz člena 1(1).
   2.   Pomoč, ki se izterja, vključuje obresti od datuma, ko je bila dana na razpolago upravičencem, do datuma njenega dejanskega vračila.
   3.   Obresti se izračunajo na podlagi obrestnoobrestnega računa v skladu s poglavjem V Uredbe Komisije (ES) št. 794/2004 (100).
   Člen 6
   1.   Vračilo pomoči, dodeljene na podlagi sheme iz člena 1(1), se izvede takoj in učinkovito.
   2.   Združeno kraljestvo zagotovi, da se ta sklep izvede v štirih mesecih po datumu priglasitve tega sklepa.
   Člen 7
   1.   Združeno kraljestvo po prejemu uradnega obvestila o tem sklepu Komisiji predloži naslednje podatke:

               (a)

               seznam vseh subjektov, ki so material iz člena 1(1) proizvajali med 1. aprilom 2002 in datumom predložitve seznama;

               (b)

               za vsak subjekt iz točke (a):

                           (i)

                           skupno količino materiala iz člena 1(1), ki se je tržno izkoristil od 1. aprila 2002;

                           (ii)

                           skupni znesek (glavnica in obresti vračila), ki ga je treba izterjati od vsakega upravičenca;

               (c)

               podroben opis že sprejetih in načrtovanih ukrepov za uskladitev s tem sklepom;

               (d)

               dokumente, ki dokazujejo, da je bilo upravičencem odrejeno vračilo pomoči.

         2.   Združeno kraljestvo pri pripravi seznama proizvajalcev skrilavca in skupne količine materiala iz člena 1(1), ki so jo ti proizvajalci tržno izkoristili od 1. aprila 2002, uporabi vse mogoče vire informacij iz javnih virov in zaupne davčne informacije, kot so: davčne evidence, evidence prodaje in druge evidence, ki jih imajo družbe same, davčne evidence, vključno z evidencami o davku na dobiček, register podjetij, zemljiške knjige, statistični podatki, dovoljenja za izkoriščanje, podatki lokalnih organov in grofijskih svetov, vključno z, a ne omejeno na, podatki organa Her Majesty's Revenue and Customs o evidentiranju za namene dajatve na agregate pred 1. aprilom 2014 in po njem, podatki organa Mineral Planning Authorities, raziskava Annual Minerals Raised Inquiry, podatkovna zbirka BritPits in podatki organa British Geological Survey, letopis mineralov Združenega kraljestva ter priročnik Cornish Building Stone and Slate Guide 2007.
   3.   Združeno kraljestvo Komisijo obvešča o poteku nacionalnih ukrepov za izvajanje tega sklepa do vrnitve celotne pomoči, dodeljene v skladu s shemo iz člena 1(1). Na zahtevo Komisije ji takoj predloži informacije o že sprejetih in načrtovanih ukrepih za uskladitev s tem sklepom.
   Predloži tudi podrobne informacije o zneskih pomoči in obrestih za vračilo, ki so jih upravičenci že vrnili.
   Člen 8
   Ta sklep je naslovljen na Združeno kraljestvo Velika Britanija in Severna Irska.

      V Bruslju, 27. marca 2015

            Za Komisijo

         Margrethe VESTAGER

            Članica Komisije

      (1)  UL C 348, 28.11.2013, str. 162.

      (2)  UL C 133, 5.6.2002, str. 11.

      (3)  Glej opombo 1.

      (4)  Citat iz angleške različice Wikipedije: https://en.wikipedia.org/wiki/Construction_aggregate (29. maj 2013); FAOterm: http://termportal.fao.org/faoterm/search/pages/termUrl.do?id=204 (29. maj 2013), evropski standard BS EN 12620:2002; Dictionary of Building, James H. Maclean in John S. Scott, Penguin Books, četrta izdaja; Oxford Dictionary of Construction, Surveying & Civil Engineering, Christopher Gorse, David Johnston in Martin Pritchard, Oxford University Press 2012; Glossary of Building and Civil Engineering Terms, British Standard Institution, Blackwell Scientific Publications, 1993, 100-4403; http://www.uepg.eu/what-are-aggregates. Glej tudi sodbo v zadevi T-210/02 RENV z dne 7. marca 2012, British Aggregates Association proti Komisiji, ECLI:EU:T:2012:110, točka 1.

      (5)  Beton je zmes agregatov, cementa in vode. Agregati se tej zmesi dodajo zato, da nastane trdna skeletna struktura in se zmanjša prostor, ki ga zavzame cementna pasta.

      (6)  Agregati se zaradi velike hidravlične prevodnosti pogosto uporabljajo pri drenažah.

      (7)  Kot osnovni material se uporabljajo pod temelji, cestami in železniškimi tiri. V teh primerih se z njimi zapolnijo praznine in zaščitijo cevi (cevi, ki se položijo za prenos očiščene vode ali kot vodi za kable, je treba zaščititi pred ostrimi predmeti v tleh, zato se položijo na fino mlete agregate in obdajo z njimi, preden se jarki zasujejo nazaj). Agregati pripomorejo tudi k trdi površini (preprečijo različno posedanje pod cesto, stavbo ali železniškimi tiri). Na makadamske ceste in parkirišča se nasuje plast agregatov, da se zagotovi trdnejša površina za vozila, od koles do tovornjakov. Zlasti ob padavinah se posledično vozila ne ugrezajo v tla. Citat iz angleške različice Wikipedije: https://en.wikipedia.org/wiki/Construction_aggregate (29. maj 2013); http://sustainableaggregates.com/overview/uses.htm (29. maj 2013).

      (8)  Evropski standard BS EN 12620:2002.

      (9)  UEPG, http://www.uepg.eu/what-are-aggregates, obiskana 28. marca 2013. Glej tudi http://www.bgs.ac.uk/planning4minerals/assets/downloads/86210_P4M_A_Guide_On_Aggregates.pdf str. 6.

      (10)  http://www.bgs.ac.uk/planning4minerals/Resources_1.htm (29. maj 2013); http://sustainableaggregates.com/sourcesofaggregates/recycled/rib_introduction.htm (29. maj 2013); http://www.uepg.eu/what-are-aggregates (29. maj 2013).

      (11)  Glossary of Building and Civil Engineering Terms, British Standard Institution, Blackwell Scientific Publications, 1993, 630- 3.

      (12)  http://sustainableaggregates.com/overview/uses.htm (29. maj 2013); HM Customs & Excises – Consultation on a Potential Aggregates Tax – Summary of Replies (Posvetovanje o morebitnem davku na agregate – Povzetek odgovorov), april 1999, točka 18.

      (13)  Pesek, na primer, običajno kremenčev pesek, se uporablja za izdelavo modelov v livarni. Med take primere spada tudi apnenec ali kalcijev karbonat. Zmlet v fin prah se uporablja kot belilo ali polnilo pri papirju, lepilu, barvi, plastiki, polivinilkloridu, zobni pasti, zdravilih v obliki tablet in čistilih. Uporablja se tudi za zagotavljanje dodatnega kalcija v vitaminskih in mineralnih dopolnilih, moki in krmi. Kremenčev pesek je tudi glavno sredstvo za filtriranje, ki se v vodarstvu uporablja za odstranjevanje trdnih snovi iz odpadne vode.

      (14)  Apno absorbirajo rastline (poljščine ali trava) in drevesa, vendar se iz tal tudi naravno izgublja zaradi spiranja z deževnico in uporabe gnojil. Zaradi tega se lahko poveča kislost tal, zmanjša njihova rodovitnost, lahko pa tudi škodljivo vpliva na njihovo strukturo. Za ponovno vzpostavitev ravnotežja se na poljih za vzdrževanje potrebnih razmer za rast poljščin ali travišča uporablja „kmetijsko apno“. Apno je lahko le mlet apnenec ali dolomit (ki tudi vsebuje magnezij) ali pa žgan apnenec (ali žgan dolomit), ki nastane, ko se kamnina segreva v peči.

      (15)  MPG6 – Guidelines for Aggregates Provision in England 1994, točke 6–123 (23).

      (16)  Budget announcement March 2000 – Prudent for a Purpose: Working for a Stronger and Fairer Britain (Napoved proračuna iz marca 2000 – Preudaren z namenom: prizadevanje za močnejšo in bolj pošteno Britanijo) – poglavje 6: Protecting the environment – Regenerating our cities/protecting our countryside – Waste; Aggregates (Varstvo okolja – Obnova mest/varstvo podeželja – Odpadki; Agregati), točka 6.91; predproračunsko poročilo iz novembra 2001, Pre-Budget Report – November 2001 – poglavje 7: Protecting the environment – Protecting Britain's countryside – Aggregates quarrying – The aggregates levy (Varstvo okolja – Varstvo britanskega podeželja – Pridobivanje agregatov v kamnolomih), točka 7.71; Budget announcement March 2001 (Napoved proračuna iz marca 2001) – poglavje 6: Protecting the environment (Varstvo okolja), točka 6.91.

      (17)  Dopis z dne 19. februarja 2002, evidentiran dne 21. februarja 2002 pod številko A/31371, točka 4.10.

      (18)  Ta določba naj bi zajemala primer, v katerem se agregat prenese z enega kraja na drugega, ki je v lasti istega upravljavca. Za prenos iz kraja v kraj se dajatev na agregate običajno ne uporablja, glej člen 19(3)(b) zakona o financah iz leta 2001.

      (19)  Organi Združenega kraljestva so navedli, da je agregat predmet dogovora o dobavi, kadar se sklene pogodba ali se spremeni lastništvo nad blagom in se pridobi dokument. V členu 19(6) zakona o financah iz leta 2001 je navedeno, da za agregat dogovor velja od trenutka, ko ga je mogoče ločeno opredeliti. V njem je določeno tudi, da za namene dajatve prenos lastništva nad zemljiščem, na katerem so agregati, ne velja samodejno tudi za dobavo agregatov.

      (20)  Glej člen 48(2) zakona o financah iz leta 2001: „Gradbeni nameni“ pomeni, da se agregati uporabljajo kot material ali podpora pri gradnji ali izboljšavi katere koli strukture (vključno s cestami in stezami, potmi, na katerih leži ali bo ležala železniška proga, in nasipi), ali se mešajo s čimer koli v okviru postopka izdelave malte, betona, termakadama, bituminiziranega drobljenca ali katerega koli podobnega gradbenega materiala.

      (21)  Dovoljene okoliščine so opredeljene v odstavku 7 člena 19. Nanaša se na primer, v katerem se agregat meša z obdavčljivimi agregati, za katere se dajatev za agregate prej ni plačevala, vse mešanje pa se opravi na kraju, ki je izvorni kraj, na kraju, ki je registriran pod istim imenom kot izvorni kraj, ali kraju, na katerega je bil agregat odstranjen zaradi uporabe oproščenega postopka, ki pa se za agregat ni uporabil.

      (22)  Kraj raztovarjanja agregatov je izvorni kraj agregatov le za agregate, ki so pridobljeni z morskega dna/iz voda Združenega kraljestva.

      (23)  Glej tudi obvestilo Notice AGL 1: Aggregates Levy (Dajatev na agregate), april 2011, točka 8.1.

      (24)  Ta druga določba se nanaša na primer, v katerem se agregat vrne na zemljišče, na katerem je bil pridobljen, in je še vedno v enakem stanju, kot je bil, ko je bil pridobljen. V takem primeru ne gre za obdavčljivo dobavo agregatov.

      (25)  Glej obvestilo Notice AGL 1.

      (26)  Aggregates Levy (General) Regulations 2002 (SI 2002/761) ((splošni) predpisi o dajatvi za agregate iz leta 2002) določajo, v katerih primerih se lahko za odstranitev agregatov uveljavlja davčna olajšava. V skladu s predpisom št. 13a je oseba upravičena do davčne olajšave v zvezi s katero koli obračunano dajatvijo na agregate, kadar se zadevni obdavčljivi agregat odstrani (z odlaganjem ali kako drugače) na katerega od naslednjih načinov:

               „(i)

               brez nadaljnje predelave se vrne na izvorni kraj ali kateri koli kraj, ki ni njegov izvorni kraj, a je registriran pod istim imenom;

               (ii)

               odloži se na odlagališče;

               (iii)

               gre za prod ali pesek in se uporabi za obnovo plaže na kraju, ki ni njegov izvorni kraj.“

      (27)  Obvestilo Notice AGL 2 Industrial and Agricultural Processes Relief, na voljo na spletnem mestu HM Revenue & Customs.

      (28)  Oprostitve in izključitve iz člena 17(3)(e), 17(3)(f)(i) in (ii), člena 17(4)(a) (kolikor je oproščeni material v celoti iz premoga, lignita, skrilavca in glinastega skrilavca, ki se uporablja kot agregat, ali če je pretežno iz premoga, lignita, skrilavca in glinastega skrilavca), člena 17(4)(c)(i) in (ii) (če je pretežno iz jalovine), 17(4)(f) (če gre za glino), 18(2)(b) (kolikor se nanašajo na oproščeni postopek, s katerim se pridobi material, ki se uporablja kot agregat) ter 30(1)(b) (kolikor se nanaša na oproščeni postopek v smislu člena 18(2)(b), s katerim se pridobi material, ki se uporablja kot agregat) zakona o financah iz leta 2001, kakor je bil spremenjen z zakonom o financah iz leta 2002 in zakonom o financah iz leta 2007.

      (29)  Smernice Skupnosti o državni pomoči za varstvo okolja (UL C 37, 3.2.2001, str. 3).

      (30)  Smernice Skupnosti o državni pomoči za varstvo okolja (UL C 82, 1.4.2008, str. 1).

      (31)  Richard Bird v zvezi s tem ni predložil nobenih primerov ali dokazov.

      (32)  Glej opombo 31.

      (33)  Glej na primer delovni dokument Aggregates, Cement and Ready-mix Concrete Market Investigation (preiskavo trga agregatov, cementa in sveže betonske mešanice) komisije za varstvo konkurence z dne 1. novembra 2011, točka 19, in poročilo o začasnih ugotovitvah z dne 21. maja 2013, točke 5.5(b), 5.6(b) in 5.24; sklep urada za pošteno trgovino (OFT) z dne 2. novembra 2011, Proposed JV between Anglo American PLC and Lafarge S.A (predlagano skupno podjetje družb Anglo American PLC in Lafarge S.A), ME/5007/11, točka 72.

      (34)  Glej sodbo v združenih zadevah C-328/99 in C-399/00, Italija in SIM 2 Multimedia proti Komisiji, Recueil 2003, str. I-4035, točka 35; sodbo v zadevi C-222/04, Cassa di Risparmio di Firenze in drugi, ZOdl. 2006, str. I-289, točka 131 in sodbo v združenih zadevah C-393/04 in C-41/05, Air Liquide Industries Belgium, ZOdl. 2006, str. I-5293, točka 29 in navedena sodna praksa.

      (35)  Sodba v zadevi C-143/99, Adria-Wien Pipeline, Recueil 2001, str. I-8365, točka 41; glej tudi sodbo v zadevi C-172/03, Heiser, ZOdl. 2005, str. I-1627, točka 40; sodbo v združenih zadevah C-182/03 in C-217/03, Belgija in Forum 187 proti Komisiji, ZOdl. 2006, str. I-5479, točka 119; sodbo v zadevi C-88/03, Portugalska proti Komisiji, ZOdl. 2006, str. I-7115, točka 54 in sodbo v združenih zadevah od C-428/06 do C-434/06, UGT-Rioja in drugi, ZOdl. 2008, str. I-6747, točka 46; sodbo v zadevi T-210/02 RENV, British Aggregates Association proti Komisiji, ECLI:EU:T:2012:110, točka 47 in sodbo v zadevi C-487/06 P, British Aggregates Association proti Komisiji, ZOdl. 2008, str. I-10515, točka 82.

      (36)  Sodba v zadevi Adria-Wien Pipeline, navedena v opombi 35, točka 42, in sodba v zadevi Portugalska proti Komisiji, navedena v opombi 35, točka 52; sodba v zadevi C-487/06 P, British Aggregates Association proti Komisiji, ZOdl. 2008, str. I-10515, točka 83.

      (37)  Sodba v zadevi Portugalska proti Komisiji, navedena v opombi 35, točka 56, in sodba v zadevi T-308/00, Salzgitter proti Komisiji, ZOdl. 2004, str. II-1933, točka 81; sodba v zadevi T-210/02 RENV, British Aggregates Association, ECLI:EU:T:2012:110, točka 49.

      (38)  Sodba v zadevi T-210/02 RENV, British Aggregates Association, ECLI:EU:T:2012:110, točka 51.

      (39)  Glej Economic and Fiscal Strategy Report and Financial Statement and Budget Report 1999 (Poročilo o ekonomski in davčni strategiji ter finančno poročilo in poročilo o proračunu) – poglavje 5: Building A Fairer Society – Tackling tax abuse; Protecting the environment (Vzpostavljanje pravičnejše družbe – reševanje vprašanja davčnih zlorab; varstvo okolja), str. 27 „Vlada bo v kratkem objavila osnutek zakonodaje za davek na pridobivanje trdega kamna, peska in proda, ki se uporabljajo kot agregati.“ Glej tudi Budget announcement March 2000 – Prudent for a Purpose: Working for a Stronger and Fairer Britain (Napoved proračuna iz marca 2000 – Preudaren z namenom: prizadevanje za močnejšo in bolj pošteno Britanijo) – poglavje 6: Protecting the environment – Regenerating our cities/protecting our countryside – Waste; Aggregates (Varstvo okolja – Obnova mest/varstvo podeželja – Odpadki; Agregati), točka 6.91; Predproračunsko poročilo – november 2001 – poglavje 7: Protecting the environment – Protecting Britain's countryside – Aggregates quarrying – The aggregates levy (Varstvo okolja – Varstvo britanskega podeželja – Pridobivanje agregatov v kamnolomih), točka 7.71; Budget announcement March 2001 (Napoved proračuna iz marca 2001) – poglavje 6: Protecting the environment (Varstvo okolja), točka 6.91; dokazuje, da so organi Združenega kraljestva predvideli izrecno davek le na agregate.

      (40)  Sodba v zadevi T-210/02 RENV, British Aggregates Association, ECLI:EU:T:2012:110, točka 66.

      (41)  HM Customs & Excises – Consultation on a Potential Aggregates Tax – Summary of Replies (Posvetovanje o morebitnem davku na agregate – Povzetek odgovorov), april 1999, točka 13.

      (42)  Komisija ni prejela nobenih takšnih dokazov.

      (43)  Glej opombo 42.

      (44)  Komisija je prejela kopijo elektronskega sporočila.

      (45)  Poslovna skrivnost

      (46)  Splošno sodišče je v sodbi v zadevi T-210/12 RENV ugotovilo, da se „načelo običajne obdavčitve, na katerem temelji AGL, opira zgolj na pojem tržnega izkoriščanja materialov, ki so obdavčeni kot ‚agregati‘, v Združenem kraljestvu“. Komisija meni, da je treba pri tako opredeljenem načelu običajne obdavčitve nadalje ugotoviti, kdaj je „material ‚obdavčen‘ kot agregat“. Ker v členu 17(2) zakona iz leta 2001 ni navedena dejanska opredelitev „obdavčljivih agregatov“, ampak so ti opredeljeni kot agregati, ki niso oproščeni, in agregati, opisani v točkah (b)–(d), mora biti načelo običajne obdavčitve na podlagi dajatve na agregate, tudi kakor ga je opredelilo Splošno sodišče, neizogibno odvisno od ugotovitve, kdaj se „material uporablja kot agregat“.

      (47)  Glej opombo 39.

      (48)  Uvodni izjavi 58 in 59 sklepa o začetku postopka.

      (49)  Glej sodbo v zadevi T-210/02 RENV, British Aggregates Association proti Komisiji, ECLI:EU:T:2012:110, točka 64.

      (50)  Glej sodbo v zadevi T-210/02 RENV, British Aggregates Association proti Komisiji, ECLI:EU:T:2012:110, točka 55.

      (51)  Glej člen 48(2) zakona o financah iz leta 2001.

      (52)  Člen 18(2)(b): vsak postopek, s katerim se zadevna snov pridobi ali kako drugače loči (v okviru postopka izkopavanja iz tal ali kako drugače) od katerega koli agregata. V členu 18(3) so zadevni materiali navedeni kot: (a) anhidrid; (b) grudasta ilovica; (c) bariti; (e) kaolinska glina; (f) glinenec; (g) ognjevarna glina; (i) fluorit; (j) Fullerjeva zemlja; (k) dragi in poldragi kamni; (l) surova sadra; (m) katera koli kovina ali ruda katere koli kovine; (n) muskovit; (o) perlit; (p) pepelika; (q) plovec; (r) rudninski fosfati; (s) natrijev klorid; (t) lojevec; (u) vermikulit. Odstavka (3)(d) in (h) člena 18 sta bila s spremembami, uvedenimi z zakonom o financah iz leta 2002, izpuščena z učinkom za nazaj od 1. aprila 2002.

      (53)  Člen 30(1)(b) zakona o financah iz leta 2001 določa uvedbo davčne olajšave, če se za material uporabi oproščeni postopek v smislu člena 18(2)(a), (b) in (c) zakona o financah iz leta 2001 in se je za material že plačala dajatev na agregate. Torej se v njem kažejo oprostitve iz člena 18(2).

      (54)  Navedene snovi imajo korist tudi od davčne olajšave, ko je bil davek plačan, oproščeni postopek pa je potekal pozneje (člen 30(1)(b)). Ocena oprostitve se smiselno uporablja za davčno olajšavo.

      (55)  Uvodna izjava 73 sklepa o začetku postopka.

      (56)  Glej Glossary of Building and Civil Engineering Terms, British Standard Institution, Blackwell Scientific Publications, 1993, 630-3007 in 630-3013.

      (57)  Uvodna izjava 83 sklepa o začetku postopka.

      (58)  Povzetki (z dne 30. oktobra 2002) s spletnega mesta Alfreda McAlpina.
   Objavljeno na: http://www.amslate.com/applications/ima/ima.sbtml; Povzetki poročila „Construction Raw Materials Policy and Supply Practices in Northwestern Europe – Facts and Figures – England, Scotland and Wales (Great Britain), British Geological Survey Commissioned Report CR/02/082N“ (Politika in prakse oskrbe s surovinami v gradbeništvu v severozahodni Evropi – Dejstva in podatki – Anglija, Škotska in Wales (Velika Britanija), poročilo British Geological Survey CR/02/082N), ki ga je naročil inštitut za ceste in hidrotehniko pri nizozemskem ministrstvu za promet, javna dela in upravljanje voda, str. 50; dokument Geoffa Tophama iz družbe Aggregate Industries, ki se nanaša na pridobivanje v kamnolomu Holme Park Quarry, z dne 19. junija 2002.

      (59)  Predložen ni bil noben primer takega kamnoloma.

      (60)  Glej na primer http://www.honister.com/; http://www.callywithquarry.co.uk/quarry.

      (61)  Raziskava „Survey of Arisings and Use of Secondary Materials as Aggregates in England and Wales in 2001“ (Raziskava o količinah in uporabi sekundarnih materialov kot agregatov v Angliji in Walesu leta 2001), Symonds Group, november 2002.

      (62)  Na cesti A55 se je namesto najkakovostnejšega agregata uporabil agregat iz glinastega skrilavca (pri čemer je bilo uporabljenih 150 000 ton odpadkov glinastega skrilavca), ki se v severnem Walesu pogosto uporablja za zasipavanje in nasipe.

      (63)  […] ocenjuje, da stroški proizvodnje agregata iz glinastega skrilavca znašajo 6,50 GBP na tono, od tega stroški drobljenja približno 5 GBP na tono. […] je ocenil, da stroški proizvodnje ene tone agregata iz glinastega skrilavca znašajo 5,69 GBP.

      (64)  Glej opombo 60.

      (65)  Poročilo, ki ga je društvo British Geological Society leta 2003 pripravilo za davčne organe Združenega kraljestva in ki naj bi davčnim uradnikom pomagalo pri geološko pravilni uporabi oprostitev za glinasti skrilavec, skrilavec in glino.

      (66)  Stopnja, do katere se material zlahka razcepi vzdolž vzporednih plošč, ki so tesno skupaj.

      (67)  Informacije so bile pridobljene iz odprtih virov, kot je internet.

      (68)  Iz predloženih informacij za en kamnolom ni razvidno, kateri material dejansko proizvaja, čeprav je naveden na seznamu kamnolomov, ki proizvajajo skrilavec.

      (69)  Krovnina je material nad mineralom, ki ga želi upravljavec kamnoloma pridobiti.

      (70)  Glej opombo 64.

      (71)  Sodba v zadevi T-210/02 RENV, British Aggregates Association, ECLI:EU:T:2012:110, točka 72.

      (72)  Glej preglednico v uvodni izjavi 143.

      (73)  Glej opombo 67.

      (74)  Informacije so na voljo na spletni strani: http://www.brauntonaggregates.co.uk/technical-details.html, obiskano 11. marca 2015.

      (75)  V skladu z informacijami, ki jih je predložilo Združeno kraljestvo, so kaolinske gline drobnozrnate sedimentne gline iz kaolinita. Uporabljajo se pri proizvodnji porcelana in svetlečega papirja ter medicinskih in kozmetičnih izdelkov.

      (76)  Grudaste ilovice so drobnozrnate kaolinske sedimentne gline, ki so običajno sestavljene iz 20–80 % kaolinita, 10–25 % sljude in 6–65 % kremena. Zaradi prožnosti in trdnosti, ki jo imajo v nežganem stanju, se uporabljajo pri proizvodnji keramike.

      (77)  British Geological Survey, Mineral Planning Factsheet, Construction aggregates, stran 3.

      (78)  Sodba v zadevi T-210/02 RENV, British Aggregates Association, ECLI:EU:T:2012:110, točki 89 in 90.

      (79)  Glej opombo 77.

      (80)  Argon-kisikovo razogljičenje.

      (81)  Direktiva 2006/21/ES Evropskega parlamenta in Sveta z dne 15. marca 2006 o ravnanju z odpadki iz rudarskih in drugih ekstraktivnih dejavnosti ter o spremembi Direktive 2004/35/ES – Izjava Evropskega parlamenta, Sveta in Komisije (UL L 102, 11.4.2006, str. 15).

      (82)  Glej slovar Glossary of Building and Civil Engineering Terms, British Standard Institution, Blackwell Scientific Publications, 1993, 630-3006; glej tudi dokaze, ki jih je združenje British Aggregates Association predložilo v svojem odgovoru Sodišču v zadevi T-210-02: Construction Raw Materials Policy and Supply Practices in Northwestern Europe – Facts and Figures – England, Scotland and Wales (Great Britain), British Geological Survey Commissioned Report CR/02/082N (Politika in prakse oskrbe s surovinami v gradbeništvu v severozahodni Evropi – Dejstva in podatki – Anglija, Škotska in Wales (Velika Britanija), poročilo organa British Geological Survey CR/02/082N), ki ga je naročil inštitut Road and Hydraulic Engineering Institute nizozemskega ministrstva za promet, javna dela in upravljanje voda, str. 50.

      (83)  Glej opombo 64.

      (84)  Glej sklep v zadevi SA. 18859, Olajšava za dajatev na agregate na Severnem Irskem (ex N 2/04), http://ec.europa.eu/competition/state_aid/cases/241379/241379_1594138_163_2.pdf.

      (85)  Glej sodbo v zadevi C-199/06, CELF, ZOdl. 2008, str. I-469, točki 61 in 64.

      (86)  Glej sodbo v zadevi C-199/06, CELF, ZOdl. 2008, str. I-469, točka 63 in točke 66–68.

      (87)  Obvestilo Komisije o določitvi veljavnih pravil za ocenjevanje nezakonite državne pomoči (UL C 119, 22.5.2002, str. 22).

      (88)  Uvodna izjava 150 sklepa o začetku postopka.

      (89)  Dokazi niso bili predloženi.

      (90)  Glej opombo 77.

      (91)  Glej opombo 77.

      (92)  Sodba v združenih zadevah T-254/00, T-270/00 in T-277/00, Hotel Cipriani in drugi, ECLI:EU:T:2008:537, točka 337.

      (93)  Sodba v zadevi T-210/02 RENV, British Aggregates Association, ECLI:EU:T:2012:110, točka 89.

      (94)  Glej opombo 77.

      (95)  Glej sodbo v zadevi C-70/72, Komisija proti Nemčiji, Recueil 1973, str. 813, točka 13.

      (96)  Glej sodbo v združenih zadevah C-278/92, C-279/92 in C-280/92, Španija proti Komisiji, Recueil 1994, str. I-4103, točka 75.

      (97)  Glej sodbo v zadevi C-75/97, Belgija proti Komisiji, Recueil 1999, str. I-3671, točki 64 in 65.

      (98)  Uredba Sveta (ES) št. 659/1999 z dne 22. marca 1999 o določitvi podrobnih pravil za uporabo člena 93 Pogodbe ES (UL L 83, 27.3.1999, str. 1).

      (99)  Uredba Sveta (ES) št. 994/98 z dne 7. maja 1998 o uporabi členov 92 in 93 Pogodbe o ustanovitvi Evropske skupnosti za določene vrste horizontalne državne pomoči (UL L 142, 14.5.1998, str. 1).

      (100)  Uredba Komisije (ES) št. 794/2004 z dne 21. aprila 2004 o izvajanju Uredbe Sveta (ES) št. 659/1999 o določitvi podrobnih pravil za uporabo člena 93 Pogodbe ES (UL L 140, 30.4.2004, str. 1).